
‎اَلسَلامُ عَلَيْكُم وَرَحْمَةُ اَللهِ وَبَرَكاتُهُ 

*Jan hankali*

K’addara mai kyau ko marar kyau ta kan samu bawa a duk lokacin da Ubangiji ya so ba dan saboda wayonsa ko akasin haka ba, ya kamata mu sake yarda da cewa bawa baya tab’a haure k’addararsa domin ita k’addara yashi ce ko

an dunk’uleta ba ta dunk’uluwa.

A ko da yaushe ana so musulmi ya kasance mai fatan alkhairi ga d’an uwansa musulmi domin shi harshe yana da kaifi kuma gatse ga k’addarar wani kuskure ne babba! Sannan gori da kyamata ga d’an uwa musulmi ba abune mai kyau ba tunda mutum ba shi ya tsarawa kansa tasa k’addarar ba…….

Ya ku samari matasa manyan gobe, shaye shaye da harkar dabanci babu inda take kai mutum sai dai ta nakasta shi, shin ina riba ga wanda bai tsaya ya mayar da hankali wajen gina future d’insa a wannan k’asa tamu da kowa kansa kawai ya sani ba? 

Ku daina yiwa mutanen da ko kad’an bazasu so ganin nasu y’ay’an a rayuwar da kuka jefa kanku a ciki ba hidima, abincin ku ba a hannunsu yake ba ku tashi ku nemi na kanku, ko wanne bawa yana da tashi kalar baiwar dan haka ku daina treating kuna kallon kanku as jobless..dig deep into that beautiful brain of yours there is definitely a gift in there!.

*Gargad’i*

Littafin ANA MALIK k’agaggen labari ne wanda ni Humaira Bulama na k’irk’ira na rubuta, ban yi dan kwaikwayo ko cin zarafin wani ko wata ba, idan ka/kika ci karo da abunda ya yi kamanceceniya da rayuwarka/ki to arashi ne.

Ban yarda kuma ban lamunta sannan ban amince wani ko wata ya juya min labari ta ko wacce fuska, ba tare da izinina ba. Yin hakan babban kuskure ne.

*Farawa*

Ina rok’on Allah da ya yi ruk’o da hannayena ya bani ikon rubuta dai dai da kuma abinda zai amfani al’umma baki d’aya. Yadda na fara lafiya Ya Ubangiji ka bani ikon gamawa lafiya.

‎                

‎بِسْمِ ٱللَّٰهِ ٱلرَّحْمَٰنِ ٱلرَّحِيمِ

Dare mahutar bawa! In ji masu iya magana, Hausawa.

A lokacin da hankali ya kan kwanta, shiru yake maye gurbin hayaniya, nutsuwa take maye gurbin karafniya sannan hutu yake maye gurbin gajiya. Ga kusan kowa hakanne dan in dai aka ce dare ya yi to ko wanne bawa ba shi da wani burin da ya wuce ya sanya hak’ark’arinsa a nutsuwa ya huta.

Tsakar gida ne mai d’auke da d’akuna barkatai! Da alama mutanen gidan ba su kai ga yin barci ba dan ko wanne d’aki kana iya hango fitila ko kendir d’insa a kunne ga kuma maganganu da ake iya jiyowa suna tashi sama sama kamar dai ba dare ba. 

Kwance take cikin d’aya daga cikin d’akunan gidan ta inda ta yi kwanciyar rigingine ta na kallon fasashshen silin d’in da ya yiwa saman d’akin nasu k’awanya, a zahirin gaskiya idan ka kalleta silin d’in take kallo amma a asalin gaskiya gaba d’aya hankalinta ba ya a kan silin d’in dan inda ace za a tambayeta meyene shi d’in to da ba lalle ta iya bada amsa tashi d’aya ba.

A karo na uku ta sake juyawa ta kallesu ta tabbatar da sun yi barci dan har gwartin su take ji yana tashi sama sama.

A hankali jikinta a sanyaye yana wani irin karkarwa zuciyarta tana dad’a yin zafi ta mik’e ta zauna idanuwanta a kansu suna masu cicciko da ruwan kwalla sai dai ita kanta ta san hawayen ba iya zubowa za su yi ba.

Mik’ewa ta yi tsaye har yanzun idanuwanta a kansu, ba ta da kowa sai su kuma tana matuk’ar jinsu a cikin ranta..kamar yadda ba ta da kowa sai su haka nan a nasu b’angaren suma ba su da kowa sai ita shiyasa ta ke da tabbacin za su yi k’ewarta dukda kuwa a cikin bala’in da ta zamo silar jefasu amma ta san tabbas za su sake shiga cikin mawuyacin hali idan ta barsu sai dai kuma ta san hakan da yin hakan a gareta da su gaba d’aya shine dai dai..Gara ta tafi su ji zafin tafiyarta na kwanaki kad’an daga nan ta san za su ci gaba da rayuwa mai dad’i sab’anin idan ta ci gaba da zama da su wanda ta ke da tabbacin komai sake tab’arb’are musu zai yi! Tabbas ita a karan kanta ta yarda kuma ta amince da sunan da kowa yake kiranta da shi a yanzu ‘Annoba’, ba ta jin akwai alfanun ci gaba da rayuwa a tsakiyar su kai ba ma iyaka su kad’ai ba al’umma kanta gaba d’aya bataga amfanin zama a cikinta tana janyo musu bala’i dami-dami ba! 

Dan haka ta juya a hankali cikin tafiyar da a yanzun ta zame mata jiki kamar ba ita ce ma’abociyar kazar kazar da karafniyar nan ba ta fara tafiya kamar marar lakka a jiki yayinda jikin nata yake wani irin karkarwa…. A haka ta nufi k’ofar fita daga d’akin zuciyarta tana mai dad’a tabbatar mata ‘Tabbas abinda kika shirya yi shine dai-dai!!!’.

Babu kowa a tsakar gidan dan yanzun misalin k’arfe sha biyu na dare ake nema amma fa baya ga mutanen da ta baro a d’aki suna bacci ta sanadiyyar alluran da aka yi musu babu wanda yake da ma shirin yin barci a kaff cikin gidan wanda dalilin rashin kwanciyar tasu da wuri yana da nasaba da alhinin da suke a ciki yayinda waenda basusan Annabi ya faku ba zaman munafurci ne suka zauna yi.

D’akunan ta bi da kallo, duk da yawansu amma ta gaza dukan k’irji ta nuna guda d’aya tak! Wanda za ta ce ba ta saka y’an d’akin a cikin alhini jafa’i tare da damuwa ba.

A hankali ta juya ta kalli d’akinsu a karo na farko tunda satin nan ya kama ta ji hawaye ya silalo ta cikin idanuwanta dan a lokacin da masifa ta kai masifa kuka yaji ya yi mata ya k’aura ya bar cikin kwayar idanuwanta. A take ta fara jin kamar ba zata iya aikata abinda ta shirya ba, gudun fasawartata da ta ji wani sashe na zuciyarta yana shirin bijiro mata da shi ne ya sanya ta wuce cikin sassarfa ta nufi tafkekiyar rijiyar da ke a chan kusurwar tsakar gidan. Ta na isa ta saka hannu ta jaa katokon da yake rufe da rijiyar a hankali ta bud’eta gudun kar a jita, so take sai da safe idan sun fahimta su tsinci gawarta a ciki idan kuma ba su fahimta ba ta rub’e a ciki su k’araci nemanta su hak’ura.

Iyaka kallon rijiyar kad’ai ya Isa ya sanya ka ji tsoro tsabar girmanta sai dai gareta sam ba  hakan bane ba dan ko d’igon tsoro ba ta ji ba saboda rayuwar da take ciki a yanzu ta fi k’unci! Azabtarwa!! Kad’aici..

fiye da rayuwar da ta san zata yi na wucin gadi a cikin ruwan rijiyar kafin Allah ya karb’i ranta, sannan ko ba komai babu wanda za ta ji kunyar had’a ido da shi a cikin rijiyar sab’anin yanzu da take ji kamar ta binne kanta……. 

A hankali ta taka dakalin rijiyar ta hau ba ta bari ta tsaya b’ata lokaci ba ta yi tsalle ta afka ciki tsundum!.

…….

Hayaniya mai tsananin firgitarwa ce take tashi a tsakar gidan dan harda koke koke yayinda hankulan makusantanta ya kai k’ololuwa wajen tashi!

Zuwa yanzu hayaniyar ta su ta fara gushe mata 

sab’anin daa da take iya jiyosu….a hankali ta lumshe idanuwanta tana sake nutso a cikin ruwan rijiyar da ta yi lamooo a cikinsa dukda kuwa azabar rashin numfashi ta kai k’ololuwa wajen azabtar da ita amma tabbas hakan ya fiye mata akan azaba da k’uncin da zuciyarta suke ciki a doron k’asa.

UNGUWA UKU (Babban layi….)

Juma’atu babbar rana..Kamar ko wacce rana ta Juma’ah haka itama wannan Jum’ar ta kasance ranar sada zumunci da yawace yawacen gidajen k’awaye ga y’an Yara Yaran layin saboda yau d’in babu makaranta sai hutu wasa da tsalle tsalle a garesu.

Misalin k’arfe biyu da mintuna arba’in kenan..masu zaman majalisu na yi masu gaishe gaishe na yi masu yawo da tsalle tsalle suma suna na su. 

A bakin kiosk d’in wani mai p.o.s kusan duk samarin layin suka taru ana hira ana raha dan basu dad’e da dawowa daga masallacin na Juma’a ba wanda hakan shi ya taimakawa layin wajen sake yin albarka ya cika taff tubarkallah.

Da gudu wata Yarinya ta k’araso wajen, tana zuwa ta sauk’e idanunta a kan wani kyakkyawan saurayi dogo bak’i, tana haki cikin mayar da numfashi ta ce “Ya Aminu! Ya Aminu!!! Ga su Ma’a chan sun tarewa Dije hanya a bakin filin kashu.”

D’iff!! Haka maganar kowa ta tsaya chak! Kamar an yi ruwa ya cinye su yayinda tsoro mai had’e da firgici ya maye gurbin raha da annashuwar dake kwance a kan fuskokinsu yanzun nan.

Da kyar wani daga cikin samarin ya ce “Minu, kuma tunda har kun san ya takura mata ku daina aikenta inda kuka san shima yana yawan zuwa mana.”

Da kyar k’irjin Ya Aminu ya na dukan uku uku ya iya cewa “na hana, ban san me ya kaita chan ba.”

Sai kuma ya yi saurin yunk’urawa ya ce “bari in je”.

Y’an layin koma ace anguwar gaba d’aya suna da masifar had’in kai, duk abinda ya shafeka to ya shafi kowa haka nan suke rayuwarsu saidai a yanzun da kyar aka iya samun mutum biyu suka bi Minu ragowar kuma suka fake da tafiya police station dan su je su taho da y’an sandan da kowa ya san basu isa su iya yiwa Ma’a d’in uwar komai ba.

Duk da cewa ita d’in budurwa ce mai tashe dan a k’alla shekarunta sun haura sha shidda da kad’an amma still yanayin k’irar jikinta ta fi shekarun nata dan kallo d’aya za ka yi mata ko daga kusa ko daga nesa ka fahimci ita d’in tana cikin jerin matan da Allah ya wadata su da k’ira mai kyau…..Daga ido idan ka kalli yanayin jikinta za ka yi mata kallon babbar budurwa duba da yadda komai na girma ya gama baiyyana da tabbata a tattare da ita, sai dai kuma yanayin d’abiarta zai sanya ka fahimci har yanzun akwai ragowar k’uruciya a tattare da ita.

Shekarun nata sun haura sha shidda amma ba su kai sha bakwai ba wanda idan ka matso ka yi mata kallon k’urilla to yanayin fuskarta ma kawai zai iya k’iyasta maka adadin shekarun nata. 

Tsaye take ta kama k’ugu tana masifa da tujara babu alamun tsoro ko sassauchi a tattare da ita, wasu zaratan samari su uku ne a tsaye a gabanta wanda ko da wasa bai kamata ace ta tsaya yi musu kallon banza ba ma ballantana masifar da take ta zazzage musu kamar ta samu y’ay’an cikinta! Ba wai iyaka shekarunsu ne ya kamata a ce ya sanya a ji tsoronsu ba! Yanayi da suffar su kad’ai ta Isa ta firgita Yarinya mai shekaru irin nata, ba ma ita ba ko Babba bai isa ya ce zai kalli su Ma’a ya yi musu da su ba ma ballantana fad’a…

D’aya bayan d’aya ake watsewa a wajen, hatta masu kiosk rufewa suka fara yi masu trader suma tuni suka fara tuttura abun sana’ar su suna barin wajen, dama tun tunkarowar Ma’a da shi da Yaransa guda biyu wajen aka fara tarwatsewa to kuma yanzu behavior d’in wannan y’a marar ta ido ya sanya kowa yi ta kansa tun kafin Ma’a ya yi kan mai uwa da wabi.

Dai dai lokacin da su Minu suke isowa wajen suna haki dan gudu suka tsula dai dai ita kuma ta durk’usa ta tittilo k’asa a duka hannayenta biyu zata b’ulawa Ma’a shi da su scorpion sakamokon kunnen uwar shegun da suka yi mata (sun k’i tanka mata kuma sun k’i su bata hanya ta wuce).

Da mugun sauri Minu ya kamo ta ya juyo da ita ya kakkab’e hannuwan nata cikin fushi ya ce “sai yaushe za ki fara jin magana ne? Eh??”

Ya fad’i ‘eh’ d’in da mugun k’arfi kamar mai shirin rufeta da duka!…

..Yanzu haka Inna tana chan a kwance jininta ya hau jiya da kyar ya rage ba a basu gado a asibiti ba duk a ta sanadiyyar fad’an DIJE da Kaka wanda daga k’arshe ya k’are a kan Innar dan babu kalar cin mutuncin da Kaka bata yi musu ba a jiyan, amma shine yanzu tsabar Iskanci ta zo zata zubawa Ma’a da Yaransa k’asa a jiki salon ta janyo musu masifa….

Da kyar ya iya lallab’a zuciyarsa da take ingiza shi akan ya rufe ta da duka, ya juyo a hankali bayan ya sakata a bayansa ya na kallon k’asa dan a k’a’ida ba a had’a ido da Ma’a ya ce “ka yi hak’uri dan Allah, Yarinya ce za a yi mata fad’a.”

Irin tsayuwar sojoji ya yi…..ta inda ya saka hannayensa duka biyu a bayansa ya d’an raba k’afafunsa ba sosai ba ta hanyar bubbud’a su kad’an! Yayin da ragowar samari biyun suke tsaye a ta gefe da gefensa d’an bayansa kad’an dan basu jera da shi ba!

Dogo ne sosai sannan yana da fad’in k’ashi amma bai cika k’iba ba sam, yanayin surar  jikinsa dai a murje take sannan a murmure kuma a murd’e wanda hakan ya taimakawa surar jikinsa ta giant sake baiyyana. Ba bak’i bane ba kuma ba za a kirashi da fari ba, yanada dogon hanci da madaidaitan idanuwa masu tsayi da asalin kyau, da matsakaicin baki wanda yake nan bak’i k’irin wuluk! Kyakkyawa ne idan ka k’ura masa ido wanda tsage-tsage da tabubbunan da suke a fuska har ma da ilahirin jikinsa ne suka bada gudunmmawa wajen b’oye ainahin kyawun nasa…. Daga kan tsakiyar goshinsa wata mahaukaciyar sara ce ta taho a karkace ta bi ta kan idonsa na hannun hagu ta sauk’a a dai dai setin k’arshen kunnensa, Allah ya taimake sa bata tab’a masa idon ba dan tar yake kallonta kuma kana ganin idon ka ga mai lafiya sai dai ta bi har ta kan saman fatar idon nasa ana ganinta tarr! Sai kuma yanke yanke wajen kala

biyar a sashe daban daban na fuskar tasa. Kamar yadda fuskarsa take haka nan jikinsa shima yake babu kyan gani, gashi dai shi d’in musulmi ne amma jikinsa har da tattoo a wajen damtsen hannunsa na dama an rubuta ‘mamana’ da wani font mai kyau da heart a gaba y’ar k’arama.

K’arafuna kuwa su sark’ok’i da zobuna da belt da takalmin jikinsa kamar wani kare.

Yana sanye da jeans d’in khakin sojoji da bak’ar vest kanshi babu hula sai wani d’an Iskan aski. Yaransa kuma gajerun wanduna ne a jikinsu sai tshirt da p cap a kan d’ayan, yadda jikinsa yake haka nan suma nasu ya b’aci da tabubbuna d’ayan har da k’unar wuta a kafatarin ilahirin b’arin fuskarsa.

Tunda Minu ya fara magana ya kafe shi da idanu ba tare da ya ce komai ba. Sai da ya dire aya tukunna ya sa hannu ya turesa gefe ya gyara tsayuwar sa sannan ya yi taku biyu ya isa gaban Dije yana zuwa ya sa hannu ya finciko hijabinta ta tafi zata afka jikinsa Minu ya yi kalmar shahada ya yi kukan kura ya shiga tsakaninsu ya sake ture Dije daga garesa a karo na biyu.

Cika mata hijab d’in nata ya yi ta hanyar ware hannuwansa duka biyu da k’arfi kuma a lokaci guda kamar wanda aka cewa action! D’an taku d’aya ya yi ya ja baya dan sosai Minu ya shige cikin jikinsa wajen k’ok’arin raba kusancinsa da Dije, sai da ya runtse idanunsa ya yi iyaka bakin k’ok’arinsa wajen tausar kansa dan kar ya yiwa Minu illah tukunna ya bud’e idanunsa da suka rine da b’acin rai ya zubasu a kan Minu wanda ya sha jinin jikinsa ya fara karkarwa, bakinsa na karkarwa yana shirin yin magana d’aya daga cikin Yaran Ma’a d’in ‘Oscar’ ya d’aukesa da wani irin gigitaccen marin da saida ya tafi kamar ana ingizashi ya je ya bugu da wani k’aton dutse. 

Dai dai nan motar y’an sanda ta doso wajen wanda hakan ba k’aramin mamaki ya bawa mutanen da suke d’an lellek’owa ba dan basu san amfanin zuwan y’an sandan ba.

Aikuwa ilai!..Suna hango shi suka ja suka tsaya suka k’i k’arasawa wajen, suna mamakin k’aryar da samarin suka yi musu suka kwaso su suka kawo su nan wanda sun san tab’a shi dai dai yake da rasa aiyyukan su, duk matsayin mutum kuwa.

Tunda aka yi wurgi da Ya Aminu ta nufesa ta durk’usa a wajen ta fashe da kuka dan sam baya motsi gashi gefen kansa inda ya bugu da dutsen sosai ya fashe.

Kukan da take yi sai da ta bawa kowa tausayi a wajen gashi babu mai damar taimakonsu.

Tunda ta je ta durk’usa a wajen yake kallonta, kafin daga bisani ya juya ya yi wani tsaki ya bar wajen.

Sai da ya yi wajen taku biyar tukunna Yaran nasa suka samu damar binsa a baya dan abun ya yi matuk’ar basu mamaki! Su da suke shirin fara cin uwar Minu a hakan a yadda yake amma kalli abinda Oga ya yi!? 

Sosai abun ya d’aure musu kai amma sai suka yi tunanin maybe barinsa zai yi ya warke tukunna ya ci ubansa ta yadda zai fi galabaituwa! Amma kuma duba da yadda Yarinyar itama ta dad’e tana yi musu hauka amma ya hana ko kallon banza ne a yi mata ya sanya suka saka kokwanto a al’amarin….

A haka dai suka bishi a baya zuciyoyinsu fal tambayoyin da basu isa su yisu ba.

Su Ma’a suna wucewa kowa ya tuttulo aka yo kan Minu har da y’an sandan da aka d’auko takanas akan su yiwa tufkar hanci kafin a yi b’arna amma suka mak’ale.

Suna zuwa wajen wata tsohowa ta ce “Dalla chan malamai ku matsa daga nan, baku da amfani kwata kwata ga al’aumma wallahi, ace Yaro kwalli d’aya ya addabemu ya hana mu sukuni amma kun kasa tab’uka uwar komai! Tsoronsa kuke ji ne? Ko

ya fi k’arfin hukuma ne?”.

Ai kuwa kamar jira jama’ar wajen suke yi nan suka hau kan y’an sandan kamar za su rufe su da duka.

Basu kula su ba instead k’ok’ari suka yi suka saka Minu a mota a ka wuce da shi asibiti zuciyoyinsu fal alhini! Tabbas abunda mutanen nan suka fad’a gaskiya ne amma suma d’in komai ya fi k’arfin su ne shiyasa.

Kusan duk mutanen da suka zo da y’an sandan ne suka tafi kai Minu asibiti, d’aya daga cikin biyun da suka taho da shi wajen Ma’a d’azu ‘Ya Kamal’ kuma ya tafi kai Dije gida domin su je su sanarwa da su Mallan halin da ake ciki.

Babban gida ne gidan haya mai d’auke da d’akuna a k’alla guda goma sha uku…ta wani dogon soro suka bi kafin su k’arasa cikin gidan wanda tsakar gidan dududu ba zai iya cinye k’ananan motoci biyu ba amma sai uban tarkace da igiyoyin shanya ga wata uwar rijiya da aka yiwa d’ogwarago kana shiga ita kake fara hange. Band’akin maza a farko-farkon dogon soron yake yayinda na mata yake ata gefe jikin k’ofar shigowa cikin tsakar gidan sai kitchen a ta chaan lungun bandak’in matan fuskarsa tana kallon ka idan ka kalli direction d’in da yake. Daga kitchen d’in har band’akunan gaba d’aya babu wanda ya samu arzik’in k’ofa sai dai in ka zo shiga bayin ka nemi zani ko dai wani kyallen ka yafa ka yi uzurin ka wanda hakan shike nunawa wanda ya tunkaro wajen akwai mutum a ciki. Siminti ne a shimfid’e a tsakar gidan wanda bashi da maraba da rairayi sakamokon farfashewar da yayi ta koina.

Daga b’angaren dama d’akuna ne guda hud’u y’an fici fici a jere sai guda uku suna kallon su yayinda hud’u suke a ta chan k’uryar gidan a jere suna kallon k’ofa sai guda biyu manya manya sosai d’ayan har da band’aki a cinkinsa suna kallon ukun k’ofofinsu jere da k’ofar shigowa amma d’ayan d’akin an bud’e masa wata k’ofar ta soro.

A tsakar gidan akwai kejin kaji mai hawa biyu da alama kiwo mai shi yake yi sannan alwai rago da akuya sabbin haihuwa ga kuma uban tulin wanki k’ulli-k’ulli wani a kan wani sun kai guda goma wanda kana gani ka san akwai mai wankau a gidan.

A tsaye cirko cirko suka tarar da mutanen gidan Yara da manya da y’an mata..tsakar gidan ya cika taff da jama’a tubarkallah har da mak’wafta.

Zainab ta hanga a tsakiyarsu Yarinyar da ba zata haura shekaru sha biyu ba, hankalin kowa a kanta tana ta zuba bayani dalla dalla, duk inda ta kai aya ta dire sai a hau salati da sallallami ana tafa hannu sai kuma a yi shiru ita kuma ta d’aura daga inda ta tsaya. 

Tsabar yadda hankalin ilahirin jama’ar yake a kan Zainab babu wanda ya lura da shigowar Dije da Ya Kamal, idanunsu ya rufe daga jin labarin A’bu wanda yake kamar busharar shiga gidan aljannah a zuciyoyin wasu.

Ganin yadda aka bata muhimmanci aka yi mata k’awanya kowa ya bata hankalinsa ya sanya Zainab d’in ta fara had’awa da k’arya da sharri har da cewa “da Ma’a ya janyo Dije sai da ya rungumeta ya shafa mata k’ugu tukunna da kyar ya Aminu ya finciketa daga jikinsa”

Wata y’ar budurwa tsarar Dijen ce a wajen ta ce “Anya kuwa A’bu wannan ba k’arya kike yi ba?”.

Nan kuwa ta hau rantse rantse matan gidan suna tayata da cewa “Ai A’bu ba ta k’arya, tunda ta fad’a to an yi hakan…”

Babu wanda ya ga tahowar Dije sai ingije jama’ar wajen da ta ke ta faman yi wajen k’ok’arin ganin ta isa ga A’bu ne ya fargar da wasu. 

Kafin su ankare kuwa har ta isa ta finciko wuyan rigar A’bu! Bata yi wata wata ba ta d’auketa da Mari ji kake tasss!!! Dama a zuciye take ranta a b’ace yake.

Cike da masifa uwar A’bu wadda take wajen ta fara zaginta tana kai mata duka sai dai cunkoson mutanen wajen bai sanya dukan ya shafeta ba.

Cikin lokaci k’alilan waje ya hautsine dan Dije ta damk’i wuyan A’bu kamar mai shirin aikata lahira tana danna mata ashar ta uwa ta uba tana kiranta da mak’aryaciya tsinanniya……

Wata uwar tsawa aka daka “Dije!!!” Wanda hakan ya sanya kowa ya sha jinin jikinsa yayinda wasu kuma suka hau k’unk’uni musamman mahaifiyar A’bu.

Da mugun k’arfi Dije ta runtse idanunta dan bata so Allah ya kawo mai raba ta da A’bu ba a yau d’’in nan! Yarinyar ta sha k’ulla mata munafurci kala kala  dama tun ba yau ba. Ita babban abunda ya fi k’ular da ita ma shine shafa mata k’ugun da aka ce wai Ma’a ya yi! Mutumin da ta tsana kamar mutuwarta….

“Za ki cikata ko sai na k’araso???”

Shiruu haka wajen ya d’auka baka jin k’arar komai sai na sheshshek’ar kukan A’bu wadda hatta bakinta ya fashe.

Tana haki tana huci zuciyarta a wuya ta cika ta ta d’an ja baya ta sunkuyar ta kanta k’asa tana k’ok’arin hana kanta kuka dan kwata kwata dukan da ta yiwa Abu bai gamsar da ita ba.

“Wuce ki tafi d’aki”

Ya ce da ita idanunsa a kanta.

“Allah gafarta Mallan gaskiya yau dai sai an bi mana hakkin mu”

Mahaifiyar Zainab ta fad’a tana kallon gefe tana harare harare.

Ba tare da ya kula ta ko ya kalli inda take ba ya juya ya bar wajen ya nufi k’ofar d’akinsa dake a soro.

Ido ta had’a da Ya Muhammad tsaye a gefen Ya Kamal wanda ya rakota gidan duk sai ta ji babu dad’i. Mallan yana wucewa Ya Muhammad shima ya juya ya bi bayansa yayinda Ya Kamal ya k’araso wajen ya ce “Inna bata da lafiya haka Minu shima kuma duk a ta sanadiyyar ki ne amma kalli abunda kika sake aikatawa.”

A harzuk’e Mahaifiyar Zainab ta ce “yo ai gada ta yi! Ka ga laifinta? Ai ta san tana da d’aurin gindi ta ko wanne b’angare ne shiyasa take abunda ta ga dama, to dai gashi maza sun fara latsata kuma gashi ba a son laifinta dan haka ban san yaya zata  kaya ba! Mu dai Allah kiyaye mu da ganin abun kunya.”

Cikin fushi Dije ta ce “uwark.”

Da sauri Ya Kamal ya ce “Au Allah??? Da k’arfi cikin katseta sannan ya ce “wuce ki tafi kafin in yi ball da ke a wajen nan wallahi.”

Ba dan ta so ba ta juya ta wuce cikin d’akinsu inda Inna take jinya amma wallahi ta ci alwashi sai ta mayar wa da Asabe martani tunda ita dai bata san ya kamata ba….

Haka nan ta shige d’akin tana jinsu ita da y’an koron ta suna ta yayata maganar suna sake assasa abun.

Turuss!! Haka ta ja ta tsaya sakamokon ido biyu da ta yi da Inna a zaune Anty Sakina tana yi mata allurar jijiya.

Da sassarfa ta Isa gareta tana duddubawa kafin ta d’ago idanunta da har sun d’an sake kad’awa ta ce “Inna jikin dai? Sannu.”

Jinjina mata kai kawai Inna ta yi tana mai sauraren zage zage da d’ibar albarkar da Asabe take zubawa har yanzu, gashi sai aibanta Dije take yi ana ta mayar da magana ana cewa “Ma’a ya rungumeta ya shashshafeta yau d’in” ita kuma tana sake rurawa abun wuta tana sake d’abbaka zancen.

Ya Muhammad ne ya shigo cikin d’akin hannunsa d’auke da wani kwano wanda Mallan ya gama tofi a cikinsa yanzun ya ce ya kawowa Inna ta sha.

A gabanta ya durk’usa sannan ya mik’a mata ya ce “gashi in ji Mallan.”

Jinjina kai ta yi ta ce “ya ake ciki da al’amarin Aminun?”

Wata nannuyar ajiyar zuciya ya sauk’e kafin ya ce “ban je ba tukunna, ki kwantar da hankalin ki zai samu lafiya in sha Allah.”

Jinjina kai kawai ta yi dai dai nan Sakina ta gama juye mata ruwan allurar a cikin jijiyar ta ta zare sannan ta fara k’ok’arin tattare kayanta, sai da ta had’a komai tsaff tukunna ta sake yiwa Inna jaje tare da addu’ar neman sauk’i daga nan ta mik’e ta fita.

Tunda ya Muhammad ya shigo cikin d’akin Dije take ta faman sunne kai kamar wata ta kirki.

Sakina tana fita ya zuba mata manyan idanuwansa farare k’all kawai yana kallonta ba tare da ya ce mata komai ba.

Kusan minti d’aya suka kwashe a haka ganin bashi da niyyar yin magana ya sanya ta magantu da kanta, ta ce “dan Allah ka yi hak’uri, Inna ku yi hak’uri ba zan sake ba”

“Ba zaki sake me ba?”

Ya jefo mata tambayar idanunsa a kanta.

Inda inda ta fara yi kafin ta ce “duka biyun.”

Ajiyar zuciya ya sauk’e sannan ya ce “jiya jiya aka gama case d’inki da Kaka, damuwa ta haifarwa da Inna ciwo amma kalli yau ma issue har biyu Dije duk a kanki ke kad’ai? Idan an yi magana ki ce kina son mu kina tausayinmu, an ya kuwa Dije??”

Hawaye ne suka shiga sintiri akan fuskarta da kyar cikin jan hanci ta ce “sune fa suke tsokanata”

K’uraa mata ido ya yi na y’an mintuna kafin chaan ya ce “ko da wasa kar in sake ganinki a nesa da Ma’a ma ballantana kusa da shi!”

A hankali ta ce “Yaya shine fa ya tare min…”

“Shiiii” ya ce da ita yana mai d’aura hannunsa a kan lips d’insa kafin ya ce “abunda na fad’a kenan”

Daga haka ya fara k’ok’arin mik’ewa yana mai cewa “Inna bari in je wajen Minu.”

Duk sai a lokacin suka lura da yadda sam hankalinta baya a kansu kwata kwata.

Lumshe idanuwa ya Muhammad ya yi ya bud’e kafin ya ce “Inna dan Allah ki rabu da su kar maganar su ya dame ki”

“Ai dama kina ganin yadda take kumbura kwana biyun nan kin san akwai dalili! Shegiyar Yarinya ashe latseta ake yi bamu sani ba! Ta fito tana ta juya mana mazaunai ita nan ga mai diri nan kuwa ba na Allah da Annabi bane ba…..”

Muryar Asabe ta ratsa kunnuwansu.

Zurufff! Inna ta yi ta mik’e tsaye, da sauri ya Muhammad ya runtse idanuwansa, kafin ka ce kwabo har ta fice waje…..

Inna tana fitowa wasu suka yi shiru yayinda Asabe ta ci gaba da magana kanta tsaye tana aibanta Dije.

Cikin mad’aukakin b’acin rai Inna ta ce “sannu tambad’ad’d’iya wadda ba ta san ya kamata ba! Yanzu ke abinda kike yi tarbiyyar kenan? Kin tara Yara da muna manyan cikin gida sai zancen batsa kuke yi a gaban Yara k’ananu, haka ake tarbiyyar a garin ubanki?”.

Da sauri Asabe ta ce “a kul d’inki Halimatu! Wallahi a k’ul d’in ki!! Kar ki

kuskura ki sake ambato mini iyaye da k’azamin bakinki, sannan ai gara mu zancen batsa da iskancin muka yi ba aikata shi muka yi da jikinmu ba.”

Daff da ita Inna ta matsa sosai ta ce “waye ya aikata iskancin? Waye d’an iskan???”Ta yi mata tambayar cikin tsattsareta da manyan idanuwanta tana huci dama tun jiya take neman wanda zata sauk’ema takaicin Kaka a ka.

Duk tsageranci irin na Asabe tana shakkar Inna, ta san sarai yanzun sai ta lakad’a mata dukan mutuwa ba k’aramin aiki ta bane ba yin hakan, dan haka sam sai ta gagara ambatar sunan Dije kamar yadda ta yi niyya taketa kuma fad’a tun d’azun. Sai kawai ta yi tsaki ta juya ta shige cikin d’akinta zuciyarta fal takaici, ga abunda Mallan ya yi mata a kan Dijen yanzun sannan gashi ita da kanta ta yada kanta a gaban mutanen gidan ta sake bawa Halima girma a idanunsu tunda dai gashi k’iri k’iri ta gagara tanka mata.

“Ki dawo ki tanka mana! K’aramar marar kunya k’aramar munafuka. Ku kuma y’an koronta munafukai mu zuba da ni da ku a cikin gidan nan kar ku fasa fita daga harkata ni da y’ay’ana wallahi wahala za ku sha”

Da sauri wata y’ar kyamurmurar mata (Maman Fati) ta ce “Wane mutum! Ai ko giwa ta fad’i ta fi k’arfin kiyasai su ja gawarta. Su Maman Sagir ne dai y’an koronta amma mu ai mun san dai dai mun kuma san gaibu.”

D’aya bayan d’aya aka fara watsewa bayan kusan rabin matan da suke tsakar gidan sun taru sun taushi Inna sun nuna mata su babu ruwansu kamar ba da su aka gama gutsiri tsoma a tsakar gidan yanzun nan ba.

Asabe tana ciki tana ta kwafa tana lissafa mutanen da suke ta bawa Inna hak’uri suna cewa ‘ta rabu da Asabe ba sa’ar ta bace ba, kar ta bari ranta ya b’aci saboda Asabe’

Tana aiyyana kalar yadda itama zata gurza musu tunda ba su san mutunci ba.

Umar da Usama ne kawai suka rage a tsakar gidan dan kowacce ta shige cikin d’aki, masu fita yawon Juma’a kuma sun fice amma har zuwa wannan lokacin Inna tana nan zaune a tsakar gidan tana bala’i da masifa dan tana gama waya da Minu da ta ji jikinsa da sauk’i Alhamdulillah nan ta fito ta ja kujera ta dasa a inuwa ta shiga k’arewa Asabe d’iban albarka, gori kuwa kala kala kamar ita ta yankewa k’asar garinsu cibiya….Kasancewar wata k’anwar Asabe ta tab’a yin cikin shege, a cikin yayunta maza kuma akwai mai shaye shaye wanda kowa in dai a Unguwar kake to ka san Yaron da shaye shaye da sace sace!Hakan ya sanya Inna ta samu abun yi dama ta saba goronta mata akan hakan amma na yau ya fi na kullum ga kuma wasu sabbin surrakan gidansu waenda ita kanta Asaben ba ta san ta ya aka yi Innar ta ji ba, haka nan dai ta yi mata tatass! Ta tsigale ta ta yi mata tumb’ir dan har sai da ta saka Asabe kuka ita kad’ai a d’aki.

Tukunna da kyar Ya Muhammad wanda ya dawo daga wajen Minu, yau d’aya ya ci nasarar mayar da ita d’aki lokacin har sallar la’asar an yi an idar.

Wunin ranar Asabe a d’aki ta yi shi gashi babu wanda ya lek’ota dan Inna tana gamawa da ta mik’e ta shige d’aki sai ragowar matan gidan da basu fita ba suka taru a d’akin Ramma aka dasa faifan munafurcin gidan su Asaben! Dama yanzu haka ma akwai wata k’anwar ta bazawara da ta fito daga gidan miji kuma matar tana da d’an tara zawarawa ga shegen yawo, to ga kuma sabbin abubuwan da suka ji daga bakin Inna yanzun, dan haka topic d’insu na ranar sai ya kasance a kanta.

Jikin Minu da sauk’i, an yi masa dressing na ciwonsa inda ya yanke a ta sanadiyyar dutsen da Yaron Ma’a ya cillashi a kai, yanzu haka ma ruwa ake k’ara masa zuwa bayan sallar la’asar zai dawo tare da samarin layin da suka yi cincirundon kaisa kuma har yanzu suke a tare da shi, kud’in asibitin ma sune suka yi karo karo suka biya……

Suna shiga d’akin Ya Muhammad ya kalleta ya ce “Inna ko kin san cewa daga makwabta aka kirani aka ce min har yanzu ba ki yi shiru ba in zo in raba fad’an, haka nan na baro marar lafiya na dawo.”

Cikin fad’a fad’a Inna ta ce “Gidan su Suwaiba ko? Shegu munafukai, bar ni da su! Da suka kira ka ka dawo to duka na za ka yi???”

Dafe Kai Ya Muhammad ya yi saboda sam shi sentence mai tsaho ma juya masa kai yake yi ballanta doguwar muhawara, cikin rashin jin dad’i ya ce “haba mana Inna, ya kike so in yi ne? Da wannen zan ji?

Dan Allah ki daina…”

Cikin katse shi ta ce “na ji!”

Zai yi magana ta sake cewa “na ji na ce” a d’an hassale dan haka ya ja bakinsa ya yi shiruu.

So yake ya fad’a mata sak’on Mallan da ya ce ‘Ita da Dije su bada kud’i a kai Zainab chemist’ amma yana jin tsoro dan ya san ba zata bayar ba kuma bala’i ne zai kunno kai, dan haka kawai sai ya yanke shawarar kai Zainab d’in da aljihunsa in ya so ya ce mata Inna ce ta bayar da kud’in dan ya san dole Mallan zai nemi ji daga wajensu, Allah dai ya sa Yarinyar ta yarda dan a yadda aka gama kashe boss da uwarta da Innar ya san tana da 

wayon da ya ci ta fahimci kud’in kaita chemist ba zai tab’a fitowa daga aljihun Innaa a yau ba.

Haka nan ya k’arasa ya yi sallama a k’ofar d’akin nasu ya ce “Zainab ta zo zai kaita chemist a duba mata hancinta in da ya fashe.”

Sosai Asabe ta so ta hana ganin sai yanzu ma aka kula su amma kuma kawai sai ta barta ta bishi a ranta ta ce “raba Arne da makami ibada ne.”

Bayan Ya Muhammad ya fita, sallah Inna ta fara yi daga nan ta zari mayafinta sai gidansu Suwaiba makwabtansu.

Sai da ta yi musu tatass!! Tukunna ta ji zuciyarta ta d’an yi sanyi ba laifi dukda kuwa rashin tanka mata d’in da suka yi ya b’ata mata rai amma dai ta rage takaicinta. Haka nan ta k’are musu d’iban albarka tare da kwakkwaran kashedin su daina yi mata shishshigi da munafurci daga nan ta juya ta fita ta koma gida..

Sai gab da sallar isha tukunna aka dawo da Minu. D’akin mazan gidan shine na farko a jerin d’akuna hud’u da suke a hannun hagu, dan haka suka nufi nan da shi, amma sai Mallan ya ce ‘su dawo da shi d’akinsa mai k’ofa ta soro’ Hakan kuwa aka yi suka kai shi daga nan suka yi masa sallama suka wuce bayan wasu a cikinsu sun shiga sun lek’a sun gaida Inna tare da yi mata jaje da fatan Allah ya kare gaba.

Wannan Abu da aka yi ba k’aramin sake tunzura Asabe ya yi ba, dan ta gama tsarawa idan ta je turaka ne zata warware masa abunda ya ke cikinta amma gashi ya ce a kai Minu bayan yau d’in ba kwanan uwarsa bane ba kwanan ta ne.

Har wajajen k’arfe goma na dare bata ji kuma ba ta ga an fito da Minu ba dan haka hankalinta ya sake tashi ranta ya sake b’aci!! ‘Ta yaya ma za a d’auki k’asurgumin gardi a d’aura a kan katifar sunnah fisabilillahi’ Ta aiyyana hakan a cikin ranta. Ta dad’e a tsaye tana ta faman lek’en d’akin, da yake akwai wata k’ofar shiga d’akin ta inda suke shiga ita da Inna da window ya sanya ta hango yadda aka rage fitilar alamun ana shirin yin barci kenan….

Ko mayafi bata tsaya d’auka ba daga ita sai y’ar hula da sleeping dress d’in da matar manager ta bata a kayan kunce dan Asabe ba dai son gayu ba, haka nan ta fito rai a b’ace ta Isa bakin k’ofar ta saka hannu ta tura amma sai ta jita a rufe.

B’acin ranta ne ya sake hauhawa dan haka ta zagaya ta Isa bakin k’ofar d’akin dake a soro ta fara bubbugawa….

Ba ta wani jima ba ya zo ya bud’e mata, har yanzun rawani ne da babbar riga a jikinsa alamun bai yi shirin kwanciya ba.

Kallonta ya yi kafin ya yi gyaran murya ya ce “yi hak’uri ban nemeki da wuri ba, yanzu nake shirin zuwa in nemi yardarki akan Minu 

ya kwana a wajena, Ina ga ba sai kin zo ba ko? Akwai tofin da nake son in kwana yi masa saboda kin san al’amari idan ya shafi kai dole a bashi muhimmanci.”

Ba tare da ta kalle sa ba ta ce “ban amince ba”.

Yadda ya yi da fuskarsa zai sanya ka fahimci maganar ta dake sa matuk’a amma sai ya kawar yana shirin yin magana ta katseshi ta hanyar sake cewa 

“Ban fa amince ba kuma ban lamunta ba! Ai kai Malami ne mai tsoron Allah dan haka na san ka san yin hakan haramun ne.”

Dai dai nan Kaka wadda tun d’azu ta ga fitowarta ta k’araso wajen cikin takunta na tsoffi rai a d’an b’ace ta ce “yanzu ja’inja za ku tsaya yi ku tarawa kanku jama’a ko yaya?”

Dai dai nan Minu wanda tunda ta fara maganar ya farka ya tashi daga kan kafet d’in inda ya yi shimfida shima ya k’araso wajen…

Da kyar kunya ta barshi ya iya cewa “Mallan bara in je da safe sai ka k’arasa min.”

Cikin d’an b’acin rai Mallan d’in ya ce “wa ya sako da kai?”

Yana shirin yin magana Kaka ta ce “Aminu wuce ka tafi d’akinku” 

A hankali Mallan ya sunkuyar da kai ya kasa cewa komai.

Simi simi Minu ya zo ya wuce bayan ya yi musu sai da safe gaba d’aya jikinsa babu kwari.

Cikin d’an fad’a fad’a a hankali saboda kar a ji Kaka ta ce “ka san Allah idan ba ka daina gwada wannan son kan da nuna banbancin ba to ka tabbata za mu samu matsala da kai! Wanne irin sakarci ne haka za ka d’auko k’ato ka saka a d’aki ranar kwananta?? Kuma idan ta yi magana sai a ce ba ta da gaskiya ba ta kara bayan kune da laifi! 

Ina ce rigimar y’ar uwarsa ce ta jefa shi a matsalar dan haka Ina ruwanka?? Ai dama abunda ake fad’a ake guje muku kenan amma sam ba kwa ji yanzu ga irinta nan! 

Ayi mutum kamar mai karin kumallo da wuta amma sam baka son laifinta ita da uwarta ai kuwa ka gamu da aiki babba wallahi.. 

Sannan Ina so ka jaa wa Halima kunne duk da na san ba jinka zata yi ba dan ta raina kowa amma dai ka fad’a mata kuma ka yi mata kashedi mai zafi!!! D’azu bayan ka fita haka nan ta wuni a gidan nan tana rashin albarka dukda kuwa kashedin da na yi mata amma bata ji ba saboda ta raina ni, ban kula ta ba a lokacin amma wallahi ka ce mata na ce idan ta k’ara to ni da ita ne a cikin gidan nan, da ni za ta yi! Ai ta sanni ta san abunda zan iya aikatawa dan haka mu zuba ni da ita a cikin gidan nan tunda ita dai ta ce bata san mutunci ba.”

Tana gama fad’in haka ta juya ta bar wajen zuciyarta fal tsanar Inna da y’ay’anta.

Tana wucewa ya juya shima ya wuce ciki ya barwa Asabe k’ofa a bud’e ba tare da yace mata komai ba. Ya san tana fashin sallah yau d’in shiyasa ya so yiwa Minu tofi da addu’o’in kuma har ga Allah bai yi zaton zata ji haushi ko ta ce bata yarda ba dan inda ace ya san zata yi hakan to da ba zai ma fara ba, duba da yadda Minun yake jin jiki ya sanya ya yi tunanin zata yi masa kawaici amma kalli abunda matar nan ta yi, shi kwata kwata ya rasa gane dalilin da ya sanya har gobe ita da Halima ba zasu rungumi juna su so y’ay’ansu a matsayin abu d’aya ba.

Yana wannan lissafin ya k’arasa cikin d’akin ba tare da ya ko waiwayeta ba.

Ta so ta yi masa k’orafe k’orafe had’e da lallashi ban hak’uri tare da kissa amma yadda ya had’e rai wanda hakan abune sabo a wajenta ya sanya ta sha jinin jikinta ta nemi gefen katifa ta kwanta……….

Tunda dare ya yi dama Dije ta sha jinin jikinta, kana ganinta ka san a tsorace ta ke, ai

kuwa ta fara bacci

kenan ta ji sauk’ar wayar radio……Gashi babu damar ta yi ihu.

Sai da Inna ta zane ta da wayar radion nan kamar wata y’ar Yarinya tukunna ta rufeta da fad’a baki da kumfa, sannan ta ce “daga yau ko a hanya ne idan ta ga Ma’a to ta chanja tata hanyar”

Sam Inna ta ma k’i ta tsaya ta ji bayanin Dije da take ta cewa “k’arya Zainab ta yi mata Ma’a bai rik’eta ba Ya Aminu bai bashi dama ba”

Dama ita Innar ta san da hakan, ita kawai abinda ya fi damunta shine ‘Ma’a’ d’in wanda ta lura ya fara sakawa Dijen ido dayawa kamar sauran samarin layi, gashi ita kuma mahaukaciyar Yarinyar a nata shirmen tsayawa take yi ta ce zata yi fad’a ko ta biye masa…tun kafin Dije ta kai haka Inna take addu’ar Allah ya kareta daga sharrin maza, gashi Yarinyar tun lokacin da ta fara al’ada gaba d’aya ta bunkushe kullum komai nata sake fitowa yake gashi surarta mai matuk’ar d’aukar hankali ce, shiyasa kwata kwata ko da wasa bata k’aunar abunda zai had’a ta da wani d’a Namijin idan ba su Aminu ba, dan haka take a tsaye idanunta a kanta sosai wannan dalili ya sanya ita kanta Dije in dai ta san an ganta da wani ko wani ya biyo ta to a d’ari-d’ari take wuni, idan kuwa ta san an ganta da Ma’a to a tsorace ta ke kai dare dan ta san wayar radion Inna na nan tana jiranta. 

Ba Inna kad’ai ba hatta su Ya Aminu da Mallan ganin Yarinya suke yi mata har yanzun, sannan karatu suke so ta yi a halin yanzun ba wai tara samari tun bata gama secondary school ba. Shiyasa sam ba su bada goyon bayan ta kula samari ba, musamman ma Minu wanda indai kana so ya daina ganin mutuncin ka to  ka ce ‘kana son k’anwarsa Dije’.

Washegari da safe ta kasance Asabar, ranar hutun mako ta farko, ranar da al’umma sukan d’an kwanta su huta saboda babu fitar safe..ga kowa kusan hakan take amma ga al’ummar wannan gida kuwa za a iya cewa yau d’in tun Asubar fari suka fara tashin hankalin nasu wanda ya zame musu tambari a unguwa.

Tun kiran sallar farko da aka yi Ramma ta tashi bata koma ba, tana ta fama da k’ullin fanken siyarwarn ta wanda ya k’i tashi sam! Dama tun jiya da daddare bayan ta kwanta ta d’an ji sanyi-sanyi da iska a garin sai da ta tashi yanzun tukunna ta ga ashe hadari ne a kwance gashi kuma sai da ta duba sai ta ga ashe yeast d’in marar kyau ne, dan haka ta karb’i wani a wajen Maman fati ta k’ara sannan ta d’aura ruwan d’umi a murhunta dan ba ta ga alamun rana zata fito da wuri ba yau d’in.

Kasancewar ta san idan ta fita k’ofar gida tuyar fanken to ba lalle ta gama ta dawo da wuri bane ya sanya ta koma d’akinta ta shiga k’imtsawa.

Mijin Ramma bai dad’e da rasuwa ba ya rasu ya barta da Yara uku..Y’ay’anta biyu mata Fiddausi da Rakiya, Fiddausi na da shekara goma Rakiya kuma sha biyar sai Usama na tsakiyar su mai shekaru sha uku….

Y’an matan suna kwance suna ta sharar barci ta shiga ta kimtsa ta gyara ta share koina ta tattare ta linke kaya, gadon da suke kwance kawai ta bar musu idan sun tashi su gyara sai

kuma tallar fanken da idan ya yi saura Fiddausi za ta tafi ta kaiwa wata makarantar koyon d’inki Umar kuma shi zai yi wanke wanke Rakiya kuwa ba ta uwar komai dan har girki ba ta cika yi ba Ramma ce ta ke yi, Ramma irin matan nan ne masu masifar son y’ay’ansu da sangarta su gashi bata so su wahala musamman Rakiya . 

Ba su dad’e da dawowa Unguwar ba Mijinta ya rasu yau shekaru biyu kenan, tun daga nan ta d’auki nauyin y’ayanta uku daman kuma daga danginta har na marigayin Mijin nata duk ba masu zumunci bane ba dukiyar marayun ma da bata fi miliyan biyar ba gaba d’ayanta wani k’aninsa ya handame yanzu haka ana kotu. Babu yadda ba’ayi da Ramma ba akan ta bar y’ay’anta suma su yi sana’a amma furr ta k’i! Ita ce wankau ita ce suyar fanke asabar da lahadi Litinin zuwa Juma’a kuma akwai wata makarantar boko da take yi musu nanny. Rakiya ta iya kitso amma har shi uwarta ta hanata yi a ganinta y’ay’anta suna da gata tunda suna da ita dan haka ba za su wahala ba.

A kaff gidan za a iya cewa daga Inna sai Ramma a masifa! Irin masifaffun matan nan ne gata wata y’ar firit da ita sai shegen k’arfi da masifar d’aurawa kai……

Ba ta yi minti ashirin ba ta kammala kimtsa d’akin ta fito hannunta rik’e da tsintsiya da abunda ta kwaso shara a ciki.

Ba ta kai ga kaiwa bolar ba ta hangi Asabe a cikin kitchen d’in ta bud’e mata tukunya tana ta d’ibar ruwa daga wani botiki tana zubawa a cikin  tukunyar.

A yadda ta bar tukunyar tata cike taff da ruwa ta san ko

kofi d’aya ba zai yiu a k’ara a kai ba tukunyar za ta yi anbaliya amma gashi da ikon Allah Asabe ta kusa juye rabin bokiti amma tukunyar ba ta cika ba. 

Kwana ta yi ta nufi kitchen d’in hannunta har yanzu rik’e da tsintsiya da katin d’aurin auren da ta kwaso sharar d’akinta a ciki ta nufi kitchen d’in tana adduar Allah dai ya sa ba ruwan fankenta Asabe ta tab’a ba.

Kasancewar gari bai fara yin haske ba ya sanya sai da Ramma ta shiga cikin kitchen d’in tukunna ta lura da Zainab d’aure da zani a tsaye tana rawar sanyi..

Tana shigowa Asabe ta d’ago a d’an zabure sai kuma ta dake ta ce “Au Ramma ke ce? Ruwan ki ne?”

Zuwa yanzu Ramma ta gama gasgata tabbas ruwanta Asabe ta kandame yanzun kuma take mayar mata da mai sanyi dan haka ta gyara tsayuwarta ranta yana gama b’aci ta ce “A’a na uwarki ne!”

Cikin tsananin fushi Asabe ta ce “durun uwa salatin arna, kina da isashshen hankali kuwa? A kan ruwan zafi za ki sako uwata a cikin shirmenki?”

Ta yi maganar tana mai k’arasawa daff da ita tana dukan k’irjinta.

Dai dai nan Iyya ta shigo cikin kitchen d’in hannunta rik’e da buta da fitila tana salati, cikin takun ta na tsoffi ta k’arasa kusa da su ta ce “haba mana Asabe me ye haka ne kuke yi, gari fa ko fara wayewa bai yi ba?”

Cikin zafi masifa da d’acin zuciya Asabe ta ce “wai dan uban wannan matar har ita ta isa ta sako uwata a cikin haukan ta? Kin ga fa Zainab ce zazzab’i ya rufe cikin dare ta kwana tana amai jiya ita kad’ai a d’aki shine yanzu ina shiga na tsinceta kwance shame shame cikin k’azanta ga zazzab’i ruff a jikinta. Shine wai dan na tab’a ruwanta na yi mata wanka yanzu na mayar mata har take da bakin zagina! 

Dan ubanki kitchen d’in na Tanimu ne?”

Salati Iyya ta yi sannan ta ce” Ramma ba ki kyauta ba iyaye sun fi k’arfin wasa sannann larura ce ta sanya ta tab’a miki ruwa ba son ranta ba, ke kuma Asabe dan girman Allah kar in sake ji kin sako mamaci a cikin fad’an ku hakan ba dacewa bane ba!…”

Wani Irin huci Ramma ta ke yi zuciyarta tana wani irin tafarfasa, sai da Asabe ta kai aya tukunna ta saka dukkannin k’arfinta ta ingije ta cikin zafin nama ta isa inda Zainab ta ke ta d’aga gaba d’aya sharar d’akinta wadda ta kwaso a cikin katin d’aurin auren nan ta juyewa Zainab a cikin gashinta da jikinta sannan ta durk’usa ta dumbuzo rairayin k’asan kitchen d’in har da toka ta watsa mata a jiki.

Kukan kura Asabe ta yi ta yo kanta dai dai nan Ramma ta yi saurin gocewa ta tafi ta afka kan tukunyar gaba d’aya ruwan ciki ya kelaye a kitchen d’in ya jik’a koina da duk wani icce dake cikin kitchen d’in, Allah ya so Asabe ruwan babu zafi amma fa ta k’one sangalalin hannunta da jikin tukunyar sannan zaninta har ya kama wuta nan ma Allah ya taimaka ruwan da ya zube ya jik’a k’oina ya kashe wutar jikin zanin nata wanda ta d’aura akan rigar baccin jikinta da ta murhun duk ya kashe.

A zuciye ta yi kan Ramma za ta rufe ta da duka Iyya ta shiga tsakaninsu, tsabar bak’in b’acin rai Asabe bata san lokacin da ta ingije Iyya tana zage zage ta yi kan Ramma ba!

Dai dai nan Ya Muhammad wanda tun d’azu yake ta jin hayaniya ya shigo cikin kitchen d’in wanda shigowar tasa ce ta sanya aka samu rangwamin bala’in da yake shirin faruwa dan a yadda Asabe take a zuciye haka itama Ramma shiyasa ta ja ta tsaya jira kawai take yi ta k’arasa inda ta ke ita kuma ta yi mata illa.

Ba yadda ya iya ba dan ya so ba haka nan ya ruk’o hannun Asabe da kyar kuwa ya iya rik’e ta dan sai fisge fisge take yi tana zage zage kamar tab’ab’b’iya, sannan ya shiga tsakaninta da Ramma da suke ta jerawa junansu ashar ta uwa ta uba.

Salati Kaka ta yi daga shigowarta kafin ta ce “ka cika mata hannu ko sai na ci ubanka? Kwartancin naka kuma yau ta nan ya biyo?”

Da sauri Ya Muhammad wanda shi ya ma manta ya kamawa Asabe hannu ya cika ta sai kuma ya yi sauri ya fita ransa na gama b’aci dan ya san yanzu zata fara Inna kuma ba barinta za ta yi ba.

Yana fita Asabe ta ce “Kaka wa’adin zaman matar nan a cikin gidan nan ya cika yau wallahi sai ta tafi, na gama yi mata kara.”

Wata uwar gud’a Ramma ta rangad’a wadda ta tashi kusan kowa a cikin gidan, kafin ta ce “sai ki bari idan kin Isa da gidan da mai gidan tukunna ki yi magana!

Banza wadda bata da k’ima a idon miji kawai! Allah na tuba kina borar ki da ke ke har kin Isa ki ce za ki sa a tashe ni a cikin gidan nan? 

D’azu fa Ina jinku ke da shi da kyar ya barki kika shigar masa d’aki alhalin duk ranar kwanan Halima tun bayan sallar isha take tafiya idan ba ta je ba kuwa nan zai fara jera mata d’an kira! 

Ai Wallahi kin yi

asara, kamar yadda uwarki ta rako mata duniya kema haka nan kika rako mata duniya, borori kawai!.”

Jikin Asabe ne ya fara rawa idanunta suka cicciko….ganin haka ya sanya Kaka ta yi saurin cewa “kar ki kulata, wuce ki tafi, bar ni da ita.”

Dan ta fahimci yadda maganar ta daki Asabe tsaff tana iya zubar da hawaye a gaban Ramma da mutanen gidan da duk aka firfito suka yi cirko cirko, aje a sake rainata.

Da sauri kuwa

ta juya ta fita dan itama ta san ba zata iya rik’e kukanta ba. 

Tana shiga d’akinta kuwa ta sake shi marar sauti.

Asabe tana fita Kaka ta cewa Ramma ‘ta tattara kayanta ita da y’ay’anta su bar gidan tun da ba ta san mutunci ba.’

Ramma kuma ta yi tsalle ta dire ta ce ‘Wallahi ko kud’in hayan da ta biya na shekara ya cika babu inda za ta je, sai ta samu wani gidan tukunna, ai ba haka ake yi ba .’

Nan da nan fad’a sai ya koma kan Kaka da Ramma..dama Kaka haushin Ramma ta ke ji saboda yadda take yawan zagi da gorantawa Asaben kamar ba a gidan Mijinta take haya ba.

K’arshe dai Mallan ne ya zo ya raba fad’an dan tabbas Ramma ta fi Kaka gaskiya tunda ta bayar da kud’in haya kuma sun amshe sannan ya san yanzu haka idan Ramma ta tayar da balli ta ce a bata kud’inta ta tafi tabbas basu da kud’in da za su bata, kuma da ikon Allah Kaka ta san da hakan amma ta zage tana balli, kamar idan aka ce ta kawo zata kawo d’in.

Bayan an lallab’a Kaka ta koma d’aki Ramma da Maman Kubra suka ce basu yarda da jik’a musu icce da Asabe ta yi ba dan kusan rabin iccen dake a kitchen d’in idan aka d’aga su tsiyayar ruwa ma suke yi, gashi gari babu rana alamun ma ruwa za a zuga yau d’in, ragowar kuma suka ce ba komai ai tsautsayi ne kuma

za su ma

iya yin amfani da waensu a hakan, Maman Kubra da Ramma kuwa sai da suka karb’i d’ari biyar biyar a hannun Baba kud’in icce tukunna hankalin su ya kwanta a cewarsu ba za su sha wahalar sha’ani da jik’akk’en icce saboda Asabe ba.

Sai da k’ura ta lafa tukunna aka fara watsewa ana kafa layin band’aki domin kama ruwa da yin alwalla.

Gidan su Suwaiba Ramma ta je ta samu ta d’aura ruwan da zata saka fanken nata a ciki, kafin ruwan zafin ya yi kuwa suka kafa dandalin munafurci kamar ba asubar fari ba.

Allah ya taimaka allurar jijiya tana aiki a jikin Inna dan har aka gama budirin nan ba ta sani ba, da kyar Dije bayan ta dawo daga band’aki ta iya tashinta, ta tashi ta yi sallar asuba……..

Cikin wani d’an madaidaicin masallacin da ba zai d’auke sama da mutane hamsin ba! A tsare yake ga hasken lantarki dan solar ce da su Babba ba laifi.

Layi uku ne a cikin masallacin inda na chan k’arshe yake cike da mutane na biyun ma haka yayinda ba farkon kuma (kusa da liman) ya kasance babu kowa a wajen tun daga farkonsa har k’arshensa….

Layin k’arshe shima ya cika dan haka wani magidanci wanda ya tare jiya a unguwar har ya zo zai shige aka ce masa ‘ai babu guri a cikin masallacin dan haka sai dai ya tada wani jam’in a kan simintin barandar masallacin.’

Da mamaki ya ke kallon saurayin da ya gama yi masa bayani kafin ya ce “Chan gaba ba sahu bane ba??”

Dariya saurayin ya yi kafin ya ce “Eh akwai mai wajen ne”

Daga haka ya juya dan har an tada ik’ama.

Wani d’an gajeran tsaki magidanci ya ja kafin ya ce “mai waje kuma a masallaci? Wanne irin shirme ne wannan…”daga haka ya wuce ciki chan sahun gaba ya tsaya shi kwalli d’aya kwal ya tayar da ik’ama…….

Ba a kai ga kaiwa ruku’u ba Ma’a ya shigo shi da Yaransa guda bakwai ta k’ofar da ya saka a ka bud’a masa dai dai saitin sahun farkon.

Da mamaki yake kallon mutumin kafin kawai ya d’auke kanshi ya wuce bayan ya yiwa Yaran nasa alamar su kyalesa da yatsunsa uku.

Ana idarwa aka fara watsewa..Mallan (Wanda ya kasance limami a masallacin) shima tunda ya waigo ya ga wani a sahun su Ma’a hankalinsa ya tashi dama chan a tashen yake.

Kaff cikin masallacin mutun uku ne (Mallan sai wani tsoho da wannan mutumi na sahun su Ma’a) kawai suka tsaya yin addu’a amma ragowar duk guduwa suka yi.

Wannan tsohon yana fita Ma’a ya kalli wani a cikin Yaransa ya ce “je ka siyo min kayan b’alli b’alli, kai kuma ka rufe min shi”

Daga haka ya mik’e ya fita waje.

Da sauri Mallan ya runtse idanuwansa da mugun k’arfi sai kuma ya juya gaba d’ayansa ya ci gaba da karatun Azkar d’in da yake yi, yana gamawa ya d’auki Al’qurani ya shiga karantowa….

Dai dai nan wannan mutumin ya mik’e ya nufi k’ofa dan gaba d’aya hankalinsa yana a kan wayarsa ne shiyasa bai ga lokacin da aka rurrufe k’ofofi uku na cikin masallacin ba. 

Kallon k’ofofin ya yi yana mamakin ya aka yi suka rufu kafin ya k’arasa jikin wadda take kallonsa ya gwada bud’ewa ai kuwa ilai

ya tarar a gark’ame kamar yadda yake zato, gashi k’ofofin wasu irin k’ofofi ne kamar na tsoron prison dan sam ya kasa ganin ta Ina zai bud’e ta ciki.

Da mamaki mutumin ya juyo ya kalli Mallan wanda ya kasa d’agowa sai kuma ya k’arasa inda yake ya ce “akaramakallahu Barkanmu da asuba”

A hankali Mallan ya ce “Barka ka dai”

Cikin nutsuwa mutumin ya ce masa “inaga Yara sun rufe mu fa ta baya, ko akwai yadda za a yi a bud’e ta ciki?”

Mallan yana shirin yin magana Oscar wanda ya shigo yanzun ya k’araso wajen ya ce “mu ne muka rufeka saboda Oga yana da ganawa da kai ne a waje idan ka gama addu’ar, wuce mu je in kai ka wajensa.”

Kallonsa mutumin ya yi wanda sai da gabansa ya d’an yanke ya fad’i dan ba Ma’a kad’ai ba hatta Yaran nasa abun tsoro ne, shiyasa mutane da yawa suke mamakin yadda sam Dije bata jin shakkarsa.

Gyaran murya mutumin ya yi kafin ya ce “D’ana ka cewa Ogan naka za mu gana da shi anjima dan yanzu haka ko gida ba zan koma ba direct daga masallancin nan akwai in da zan je…..”

Cikin katseshi Oscar ya ce “Oga ba ya jira!

Idan Oga ya bada umarni dole a yi a lokacin!! Sannan Ma’a ba Oga na bane ba ni kad’ai, Ogan kowa ne har da kai da uwarka da ubanka dan uban babanka!”

Cike da b’acin rai wanda tsoro ya hana shi yin tasiri har ya kai ga baiyyana kansa mutumin yake kallon d’an tsakurkurin d’an daban da yake tsaye a gabansa yana masa magana kamar wani ubansa!

A yadda ya gansu gaba d’ayansu ya san ba hankali ne da su ba tsaff za su yi masa illa  gashi sun tsattsare k’oina har da wani rufesa a ciki dan kar ya gudu, dan haka ya zab’i kawar da duk wani b’acin rai ya bi bayansa suka fita tare domin zuwa inda Ma’a d’in yake duk dan a zauna lafiya sannan ya samu su barshi ya tafi dan important abu ne a gabansa.

A kishingid’e yake zaune a kan wata darduma a nan kan barandar gaban masallacin yana kallon gefe kamar wani mai tunani nan kuwa tun fitowarsa idonsa yake a kansa.

Mutumin yana zuwa ya tsaya

a tsaye ya ce “Oga an ce kana nemana gani nan na zo, na san watak’ila a kan tsayuwa a sahunku da na yi ne na b’ata muku rai, ka yi hak’uri amma wannan dokar taka ba dai dai bace ba, a d’akin Allah muke we are all equal….”

Bai kai ga k’arasawa ba wani a cikinsu wanda k’arasowarsa wajen kenan ya k’araso yana zuwa ya tad’e shi da masifar k’arfi cike da mugunta wanda mutumin ya ji kamar an buga masa wani uban katako k’afar ta tsage!

A take ya zube a k’asa wajen wanwar yana jin azaba tana ratsa sangalalin k’afarsa.

Dariya gabaki d’ayansu suka kwashe da ita banda Ma’a wanda ya kafe mutumin da idanuwa kana ganinsa ka san ransa a b’ace yake.

K’arasawa wanda ya tad’e mutumin ya yi kusa da Ma’a, yana zuwa ya durk’usa a kan guiwowinsa ya mik’a masa syring da reza kansa a k’asa ya ce “ka yi hak’uri Oga kar ka ga na dad’e, masu chemist da shagunan ne duk basu bud’e ba sai da na je na kira su.”

Jinjina kai Ma’a ya yi daga nan ya had’e yatsunsa biyu manuniya da ta tsakiya ya yi masa alamun ya matsa, jikinsa na rawa ya matsa gefe yana mai kallon wannan mutumin da ragowar mutanen suke zaiyyane masa cewa ‘idan Ma’a yana tsaye rissinawa ake yi, idan yana zaune durk’usawa ake yi idan kuma yana kishingid’e to kwantawa ake yi……..’

Sun fi minti biyar suna yi masa rashin arzik’i! Daga wanda zai talle masa k’eya sai wanda zai hauresa da k’afa rashin mutunci dai kala kala tukunna da kyar Ma’a ya magantu kamar wanda aka yiwa dole ya ce “ku matso min da k’afafuwansa.”

K’afafuwan nasa duk biyun kawai suka kama suka jaa shi sai da suka kai kusa da Ma’a tukunna suka cika k’afafuwan suka bugu a k’asa..

Cikin rashin jin dad’i da azab’a mutumin ya ce “Bawan Allah zaman lafiya nake nema! Kar ku yi abinda za ku yi dana sani, dan ina da masu bi mini hakkina, wanne irin wulak’anci ne wannan ku ke yi min?.”

Sai a lokacin Ma’a ya d’ago kwayar idanunsa ya zubawa mutumin wanda hakan ya sanya mutumin saurin sunkuyar da kansa dan haka kurum ya ga ya yi masa wani irin mugun kwarjini!!

Cike da d’aci da zafin zuciya yana kallon sa wanda shi a yanzu gefen k’afar wanda ya take masa kafad’a dan kar ya tashi zaune yake kallo! Ya ce “daga Abiya har zuwa Zamfara had’e da Abuja! Kai har ma da k’etare na k’asar nan na baka go ahead ka je ka kai k’arata mu ga uban da zai tsaya maka!!!”

Cike da mugunta ya b’are allurar ya d’auko tsinin, da gudu Oscar ya zagayo ya zo ya durk’usa ya d’ago masa k’afar mutumin, ido cikin ido suka kalli juna shi da mutumin wanda zuwa yanzu hankalinsa ya gama tashi! Ga tsoro ga uban tozarcin da ake gwada masa. Gashi da ikon Allah wajen kamar an yi ruwa an d’auke babu motsin kowa, duk an gudu, ballanta a kawo masa d’ouki.

Still yanzun ma shine ya fara d’auke kwayar idanunsa daga cikin ta Ma’a.

A k’ufule Ma’a yana kallonsa ya ce “ka sanar mini idan na tab’o k’ashin k’asan tafin k’afarka!”

Gaba d’aya mutumin sai ya zama confused! Bai gama fahimtar mai Ma’a d’in yake nufi ba ya ji ya zurmuk’a masa kusan duk tsinin allurar cikin tafin k’afarsa ta tsakiya cike da rashin imani da rashin tausayi…

Jin ana shirin illata shi ya sanya ya kurma ihu sai kuma ya fara salati, dai dai nan Ma’a ya ce “Nop! Ban tab’o ba, ba nan bane ba”

Sai kuma ya zaro allurar ya sake chakawa! A take Yaran nasa duk suka fashe da wata mahaukaciyar dariya.

Mutumin bai so ya zage su ba amma abunda Ma’a ya ke yi masa ya sanya bai san lokacin da ya fara zabga maganganu yana kiransu da ‘jahilai marar sa hankali da Imani ba a guri a masallaci, waye waye…….’

Kallon Oscar Ma’a ya yi ya ce “saka mini shi a silent!”

Mutumin ya gane mai suke nufi dan haka ya fara k’ok’arin kare fuskarsa sai dai bai kai ga rufe fuskar tasa da kan nasa ba Oscar ya bugu masa wani mahaukacin naushin da ya yi sanadiyyar d’aukewar jin sa da ganinsa da hankalinsa gaba d’aya na wucin gadi.

Bai tashi farfad’owa ba sai da azabar asalin b’alli b’alli wanda Ma’a yake yi nasa da razor ta dawo da shi cikin haiyyacinsa.

Shi dai ya dawo dai dai amma bai iya yin magana ba dan dukkan k’afafuwansa ciwo suke yi masa bawai iyaka tafin ba koina na abunda ya kama daga k’ugunsa zuwa k’asa azaba ce.

Dishi dishi da sama sama yake ji, shi dai bai gama sanin abunda yake faruwa ba ya ga Ma’a ya mik’e tsaye ya tsaya a kansa yana goge hannunsa wanda ya yi kacha kacha da jini da wani kyalle, sai da ya gama gogewa tukunna ya kallesa ya ce “kasancewarka sabon zuwa unguwarnan ya sanya na yi maka rangwame, 

Idan Allah ya sanya k’afafuwan da suka kawoka sahun farko sun warke to ba wai iyaka sahun gaba ba ni Ma’a na haramta maka shigowa masallacin nan har abada.”

Daga haka ya wuce Yaransa suka mara masa baya, duk suka bar wajen suka barsa kwance cikin mawuyacin Hali.

Suna wucewa Mallan wanda kunnuwansa suke a wajen tun d’azu yake tsaye a tsakiyar masallacin ya fito da sassarfa ya k’arasa kan mutumin wanda har ya sake sumewa.

K’arfe shida daidai, Dije ta sake yin juyi ta saki wani malalacin tsaki a karo na babu adadi!

Daga yadda akuyar take yin kuka ta k’i shiru tun d’azu zaka fahimci yunwa take ji, gaba d’aya ta hana duk wani marar nauyin bacci yin bacci a safiyar yau da ta kasance ranar hutu.

Wani kuka mai cin rai akuyar ta shiga yi dan haka Dije ta tashi ta zauna tana sake jan wani uban tsaki.

Zaune ta ga Inna da Al’qurani a hannunta tana karatu dan haka bata gaisheta ba gudun kar ta katseta ta mik’e ta fice a fusace.

Babu kowa a tsakar gidan dan garin ya yi matuk’ar yin dad’i sanyi da iska ta koina gashi a lumshe, gwanin ban sha’awa da dad’in bacci ga kowa banda su da Akuya ta addaba da koke koke.

A bakin dakalin d’akin ta nemi waje ta zauna tana ta faman turo Baki tana kallon akuyar tana ji kamar ta je ta kasheta kowa ya huta, gata dai y’ar k’arama amma idan ta ware murya ta yi wani ihun sai ka ji kamar wata babbar Akuya ce ta yi.

Tana nan zaune tana ta zabgawa akuyar nan harara Umar ya fito daga d’akin Mahaifiyarsa (Maman fati) hannunsa rik’e da kwano. Juyowa ta yi suka had’a ido, cikin tab’e baki ta ce “acici har ka zo ka fara sana’ar kenan!”

Dariya ya yi ya ce “Akuya ce ta tashe ni shine na zo na d’auki ragowar abincina na jiya na cinye” sai kuma ya kalleta ya kalli inda take kallo kafin ya nemi waje a gefenta ya zauna ya ce “Yaya Dije kema akuyar nan ce ta taso ki ko? Wallahi muma y’an d’akinmu duk ita ce ta taso mu, su Ya Muhammad suma tun d’azu suke tsaki Mamana ma yanzu da na fito na barta zaginta take ta yi tana tsine mata.”

Kallonsa ta yi sai kuma ta kalli k’ofar d’akin Asabe sannan ta d’an d’aga murya ta ce “shegiyar Akuya tsinanniya! Ko da yake ba laifinta bane ba yunwa take ji shiyasa, Allah na tuba dama ita kanta mai kiwon nata ma a karan kanta ta siyawa cikinta abun dad’i ta ci kyashi take yi ka ga kuwa Ina Akuya Ina ita Ina k’oshi?!”

Dariya Umar ya yi ya gyara zama ya ce “babu kuwa”

Kwafa Dije ta yi sannan ta ce “daga fa ganin Ya Aminu ya fara kiwon kaji shikenan aka tsiri kiwon akuyoyi tsabar gasa, ai kuwa alhaki kawai za a kwasarwa kai dan na san yunwa sai ta yi ajalinsu, kiwo dama ai ba na kowa bane ba, shi dai ya Aminu yana da arzik’in yin kiwo yana da sana’ar da zai ciyar da su shiyasa ya tsira su kuwa masu kiwon akuyoyi sai dai su yi ta d’aukarwa kai alhaki, yo ba ka da gashin wance ai dama ba ka yi kitso wance ba”

Umar kuwa dad’in hirar yake ji dan haka ya biyeta tana yi yana tanka mata…Yaron kusan tsaran Zainab ne amma bashi da wayo sosai kuma jininsa ya mugun had’uwa da na Dije gashi ita ba ta ma wani cika kula shi ba dan duk Yaran gidan ba wasa take musu ba, shiyasa yau d’aya da ta biye masa ya ji abun kamar albishir, ita kuwa a halin yanzu da take neman magana ko jinjiri ne ya zo tayata yarda za ta yi.

K’asa k’asa ta ce “Wallahi da Ina da salatip yau da sai na manne wa akuyar nan baki da shi kunnen kowa ya huta, shegiya tsinanniya.”

Da sauri Umar ya ce ‘Ina da shi a d’akin mu bari…..”

“Ku tashi dan ubanku masu neman fad’a”

Cewar Kaka wadda muryar Dije ta taso ta daga barci.

Dama Dije da biyu take ta hayagaga so take Asabe ko Kaka wani ya kulata ta rama abinda suka yiwa ya Muhammad d’azu da asuba!

Ba ta san tak’ameme menene ya faru d’azun a tsakaninsu ba amma dai ta san a kan Asabe ne Kaka ta kira shi da kwarto.

Cike da rashin kunya Dije ta ce “uban nawa dai d’an ki ne! Kinga kuwa idan kika zage shi kamar kanki ki ka zaga.”

“Tabbas dama na san za ki aikata! Shegiya marar kunya fitsararriya, ai ba laifinki bane ba laifin uwarki ne da ta lalata ku yanzu gashi tun ba a je koina ba kuna shirin addabar al’umma!”

Cewar Kaka.

Mik’ewa tsaye Dije ta yi ta gyara d’aurin zaninta sannan ta ce “Wallahi kaff cikin mu babu wanda zai addabi al’umma, kaff cikin mu babu mai sata zina ko shaye shaye kinga kuwa mu ba abun gudu bane ba ita wacce kike son kai a kanta kike goyamawa baya ita ce take da wannan tambarin ba dai mu ba dan yanzu haka akwai d’an uwanta a hannun hukuma ya je ya yi shaye shaye ya yiwa al’umma b’arna, kinga kuwa itace mai kashi a gindi..

Mu kam in sha Allah abun alfahari zamu zama wallahi ki rubuta ki ajjiye in sha Allah sai mun yi suna wallahi sai mun baki mamaki”

Cikin katseta Kaka ta ce “eh suna a gidan karuwai ba!”

Wata mahaukaciyar dariya Asabe wadda ta fito yanzun da niyyar tankawa Dije ta yi kafin ta ce “ai dama baki ya san me zai fad’a amma bai san me za a mayar masa ba”

Tab’e Baki Dije ta yi kafin ta ce “ai ba gaskiya ta fad’a ba! Mugun alkaba’i take yiwa mutane wanda in sha Allah a kanta zai tsaya ita kad’ai”

Sai kuma ta juya ga Kaka ta ce “wannan rashin sanin ya kamatan naki da aiki da kike yi da k’aramar kwakwalwarkin nan ne ya sanya ko kad’an ba na respecting d’inki wallahi! Allah na tuba in banda rashin man kai wacce 

kalar Kaka ce za ta yi wannan furucin ga jikarta??”

Cikin fushi Kaka ta taho tana cewa “Asabe rik’e min Yarinyar nan yau sai na koya mata hankali wallahi, rik’e min ita in daki banza, ya kamata ta san har yanzu Inada ragowar k’arfi na! Shegiya kayan banza”

Nan kuwa Asabe ta shiga k’ok’arin rik’o ta ita kuma tana zillewa tana cewa “Wallahi mai dukana sai ruwan sama”

Dai dai sun rutsa ta a lungu Asabe ta tare hanya Kaka kuma ta taho da sassarfa har da had’awa da gudu ita kuwa Dije ta yi wani tsalle ta bi ta kan kejin kajin Ya Aminu ta tsallake Asabe yayinda Kaka ta je ta gwaru da garu ji kake k’ummm!!! Ta gwara hannu da Kai nan take ta zube a wajen bayan kanta ya bugu sangalalin hannunta kuma ya ce wani ‘k’asss!’

Salati Asabe ta kurma ta fashe da kuka tana cewa “shikenan za ta k’arasa mana ita! Mallan! Mallan!! Mallan!!!!”

Ita kuwa Dije ko d’arr ba ta ji dan dama ita da tsoro sun yi hannun riga, cike da gadara ta ce “gobe kya sake zagin mu… ai mu Allah muka ce shiyasa duk wanda ya tab’o mu yake ganin ba daidai ba.”

Ba ta san lokacin da Ya Muhammad ya shigo tsakar gidan ba sai “wuce ki tafi d’aki” d’in da ya ce mata ta ji.

Tana waigowa ta ganshi a tsaye ransa a d’an b’ace abunda ba ta saba gani ba dan haka ta juya simi simi ta wuce ciki zuciyarta fess!!

Har ga Allah ba ta tausayi ko jin k’an Kaka saboda yadda sarai kuma k’iri k’iri tshohuwar take nuna musu k’iyayya ko kara babu, ta tabbata in da ace babu zunubi tsaff Kaka sai ta kashesu one by one….haka nan suke rayuwarsu su da ita kamar Annabi da kafiri.

A zaune ta tadda Inna tana yankan farce, sai da ta durk’usa tukunna ta ce mata “Inna Ina kwana, ya jikin?”

Dukda ta san Inna ba lalle ta yi mata magana ba tunda ba wani namijin ta kula ko ta yi dambe da shi ba amma sai da ta ji d’ar-d’ar…

Ilai kuwa kamar komai bai faru ba Inna ta d’ago ta kalle ta ta ce “Alhamdulillah.

Ki je ki d’aura mana ruwan d’an wake”

Ajiyar zuciya Dije ta sauk’e kafin ta ce” su Ramma sun jik’a duk itacen kitchen d’in wasu har d’igar ruwa suke yi ragowar kuma ba za su ci da wuri a yi girkin a gama da wuri ba, za su bada wahala su b’ata lokaci. Ko a siyo y’ar tsala

kawai ko?”

Tab’e baki Inna ta yi ba tare da ta damu ta ji mai ya faru ita da waye ba ta ce mata “ki d’auki itacen namu ki kai kan simintin waje ki shanya su, daga nan sai ki biya ki siyi y’ar tsalar ki tahowa Muhammadu da shayi.”

Ta yi maganar tana janyo

purse d’inta ta zaro d’ari shidda ta bata.

Karb’a ta yi ta ce “to” daga nan ta mik’e ta d’auki Hijabin ta har za ta fita sai kuma ta juyo ta ce “Inna in fitar da har murhun in d’aura a kan kejin Ya Aminu ko? Komai na kitchen d’in ya jik’e”

“Eh”

Kawai Innna ta ce mata daga nan ta ci gaba da yankan farcenta.

Tana fitowa ta tarar an kinkimi Kaka an wuce an fita da ita da alama asibiti za su kaita.

Ai kuwa ilai tana fita ta ga anata k’ok’arin dannanta a motar Manager. Ko sake kallon inda suke bata yi ba kamar ba ita ce musabbabin komai ba haka nan ta wuce ta barsu suna ta hayya hayya.

Dije bata dad’e da fita ba, Umar ya fito hannunsa rik’e da wani k’aton salatip fari, kasancewar kusan kaff gidan aka tafi kai Kaka asibiti dan wasu ma a napep suka bisu ya sanya gidan ya zamana shiruuu, tsakar gidan shima ba kowa.

Wani murmushi Umar ya yi ya k’arasa inda akuyar nan take wadda ta ci kuka ta galabaitu zuwa yanzu kukan nata ma da kyar ya ke fita.

Yana zuwa ya nemo kan salatip d’in ya d’agosa ya warwaro ya dedeta bakinta ya mannna mata, a take ta fara kiciniyar kwacewa amma ya danneta ya shiga nad’a mata salatip d’in nan kamar an aiko sa….Umar d’in Yaro ne gashi dukda kasancewar sa Yaron still shekarunsa sun fi wayonsa yawa sosai, gashi so yake yi ya burge Dije idan ta dawo ta tarar ya toshewa Akuya Baki ta daina kuka ya san za ta ji dad’i, dan haka ya had’e har da hancin akuyar ya rufe koina ruff da salatip d’in nan ba tare da ya lura ba.  

…..SOMEWHERE IN AFRICA…..

Dukda kasancewar garin a waye yake hakan bai sanya d’igon haske ya ratso ta cikin d’akin ba! Ga wanda bai san inda kansa yake ba tsaff zai iya cewa duhun daren wata mai kwana d’aya ko biyu ne, amma a zahirin gaskiya k’arfe goma da rabi ne na safe.

Wata dakakkiyar murya aka yi amfani da ita wajen cewa “ki tabbata idan aka samu matsala wannan karon ranki ne fansa tare da na y’ay’ank’i guda uku!”.

Wani yawu mai tauri d’aci da zafi ta had’iye sannan ta ce “na yi dukkannin abinda ya dace, bani da tantama wannan karon bai isa ya tsallake ba”.

“Ki tabbata idan aka samu matsala wannan karon ranki ne fansa tare da na y’ay’ank’i guda uku!”.

Aka sake maimaita mata maganar ta farko.

Ta san idan ta bari aka maimaita har sau uku hukuncin ta mai tsanani ne dan haka ba dan ranta ya so ba ta ce “Na amince!”

Muryarta na rawa.

Marik’in k’ofar wadda ta kasance ta jar k’asa mai shegen nauyi aka kama aka jaaa k’ofar ta bud’u wanda hakan ya bawa haske damar wanzuwa a cikin d’akin tarr! Har sai da ta yi saurin runtse idanuwanta sakamokon sabawar da ta fara yi da duhun d’akin.

Ficewa aka yi aka barta ita d’aya kwal aka mayar da k’ofar aka rufe duhun nan ya sake mamaye koina..wani Irin kuka ta fashe da shi jikinta yana karkarwa tashin hankali yana sake lullub’e ta, ta san cewa ta yi dukkanin abubuwan da aka sanya ta amma Mai Martaba Sarki ZainulAbidden ba k’aramin d’an baiwa bane ba shiyasa ta ke cikin matsanancin tashin hankali! Ba zata iya k’irga adadin tarkunan da ya shallake ba kama daga haihuwar sa zuwa yanzu ba! Ta yadda aka yi aka haifesa d’a Namiji ma kuma ya rayu a cikin masarautar kanshi abin mamaki tsoro da al’ajabi ne!

Kamar wata zararriya haka ta fara magana tana hawaye ga gumi kamar ana dafata sakamokon rashin b’ulin da iska ko d’aya zata shigo cikin d’akin. “Kaicona! Ina zaune a matsayina cikin kwanciyar hankali tare da uwargijiyata gashi kwad’ayin k’arin matsayi tare da son abun duniya sun janyo min bala’i”

Numfashinta ne ta ji ya fara sark’ewa sakamokon rashin iska dan ta jima a d’akin ta galabaitu, a hankali ta ce “Ya Allah ko da ace wa’adi na ya zo k’arshe ka kub’utar min da y’ay’ana”

Dukda kuwa ta san rayuwarsu a cikin masarautar ba tare da ita ba bala’i ne gasu duk k’ananu amma gara dai su rayu d’in akan su mutu tare da ita….

A hankali ta fara lullumshe ido daga nan ta silale daga zaunen da take ta sume a wajen….

Bayan kamar awa d’aya, ta ji an shek’a mata ruwa!

Haske ta gani tarr! An bud’e k’ofar Fadawa wajen su biyar suna tsaye a kanta. Kukan babbar y’arta ta ji mai kimanin shekaru goma a duniya. Da k’arfi kuma da sauri ta runtse idanuwanta bata kai ga bud’ewa ba aka ce mata “Mai Martaba Sarki ZainulAbidden yana a cikin k’oshin lafiya bayan karin kumallo da ya yi da shayi da dambun naman da kika yi masa”

Bulala arba’in ta hau kanki tare da y’ay’anki bayan nan kuma  

 Rayukan ku ne fansa!!”

Bud’e Baki ta yi zata fara magiya aka yi saurin toshe mata bakin ta bayanta da wani kyalle haka suma y’ay’an nata….

Ko wannensu sai da Fadawan nan suka yi masa bulala arba’in d’innan kamar yadda suka furta da wata mahaukaciyar bulala wanda tun a bugu na uku da aka yiwa y’ar autarta mai Shekaru hud’u da ita Yarinyar ba ta sake shurawa ba!

Jina jina haka nan suka yi musu tukunna suka fita suka barsu da Baki a toshe gashi babu ko d’igon iska a cikin d’akin da ya kasance na jar k’asa wanda ta waje aka yi masa kamar plasta da langa langa.

Dukda bata gani sosai suna fita ta rarrafa kansu inda take jin nishi sama sama…

Da kyar hannunta yake iya lalubo mata su, ko da ta duba ta k’arshen ta rasu haka shima na biyun babbar y’arta ce kawai ta yi saura, dan haka ta jawo ta ta rungume suna wani irin kuka mai cin rai.

Bayan kamar awa d’aya lokacin da rana ta kwalle numfashi ya yi bankwana da jikin babbbar y’ar tata, lokacin itama ba ta cikin haiyyacinta ta yi sumar wucin gadi, sai da ta farfad’o sannan ta fahimci rumgume take da gawa……Rashin ventilation ga uban warin gawarwakin da wasu suke ta tsutsa da bak’in ciki da azabar radad’in ciwukan da suka jijji mata yayin dukansu da bulalar doki! Ne suka taru suka sanya itama ta ji zuciyarta ta yi wani irin hantsilawa sai kuma ta bada dummm!!! Daga nan ta ce ga garinku nan.

            ****************

Mallan bai samu ya koma gida ba sai wajajen k’arfen goma na safiyar ranar sakamokon suntumewar da k’afar wannan bawan Allah wanda Ma’a ya yiwa b’alli b’alli a masallaci ta yi, dan sai da ta kaisu ga danganta shi da asibiti yanzu haka ma yana chan an dai yi dressing an nad’e k’afar ana kan bincike.

Yana shigowa tsakar gidan ya hango gawar Akuyar Asabe yashe a tsakar gidan baki a nannad’e! 

Dukda ya san ba lalle Dije ta aikata wannan d’anyen aiki ba amma sai ya tsinci kanshi da fara adduar Allah ya sa babu hannunta a ciki, a zuciyarsa.

D’akin Kaka ya nufa da niyyar gaida ita kamar yadda ya saba kullum sai dai kuma ko da ya Isa bakin k’ofar ya kwankwasa sai ya ji shiru, bai wani jima a tsaye ba Inna ta fito tana gyara d’aurin d’ankwalinta, suna had’a ido da shi ta d’an saki fuska ta ce “Ashe kai ne” Sai kuma ta d’an rissina ta gaida shi dukda wadda suka yi a waya ba da jimawa ba.

Cikin kulawa ya amsa mata ta tambayesa mai jiki ya ce mata “da sauk’i” daga nan ya fara rarraba ido ya na k’arewa tsakar gidan kallo….

Sai a yanzu ya lura da yadda gidan ya ke shiruu kamar ma babu kowa, dan in banda Umar da ya gani a kan yashi suna wasa da Yara to bai ga kowa ba kuma bai ji motsin kowa ba bayan Halima da suke gaisawa da ita yanzun, sai ko Rakiya da ya hanga a kitchen tana shan ruwa.

Gyaran murya ya yi bayan ya gama waennan lissafe lissafen ya ce “ina ta kiran wayar Kaka tun d’azu bata d’auka, tana ciki kuwa? Allah dai ya sa lafiya”

Ya jero mata tambayoyin idanunsa a cikin nata.

Numfashi ta fesar ta sauk’e wata nannuyar ajiyar zuciya kafin ta ce “Ka yi hak’uri Mallan, Kaka Dije ta biyo d’azu wai za ta daketa ita kuma ta zille shine ta k’ume da bango ta suma, Aminu kuma yanzu ya fita yake ce min har da gocewar k’ashi a hannu”.

Lumshe idanuwansa ya yi ya fara k’ok’arin controlling temper d’insa, sai da ya samu ya d’an daidaita kansa da kyar! Tukunna ya ware murya ya shiga kwala kiran “Dije! Dije!!”

Cikin kwantar da murya Inna ta ce “tun d’azu na aiketa siyo y’ar tsala ka ga har yanzu ba ta dawo ba babu ita ba abun karin, sai Aminu na bawa ya je ya siyo mana k’osai ga naka a d’aki naga Asabe bata nan”

Shiruu ya d’an yi kafin ya juya a 

 fusace da niyyar fita suka yi kicib’is da Dije ta kawo kai, bud’ud’u da ita kamar wadda ta yi burgima a cikin yashi..

Da mamaki suke kallonta fuskarnan ta yi jaa idanunta sun firfito waje alamun ta ci kuka.

Baba ya tab’u kwarai da yanayin nata amma hakan bai hanasa d’aga hannu ya d’auketa da wani irin gigitaccen Mari ba!

Cikin karsashi ya ce “duk haukarki ta tsaya iya kan mutanen gida amma ko da wasa kar in sake jin fad’a tsakaninki da Kaka!”

Kamar zai wuce ta ya fita sai kuma ya ce “mai ya sameki kika yi kacha kacha haka? Ko kema kan yashin kika hau?”

Sai a lokacin hawayen bak’in ciki da takaici suka b’alle mata tana yi tana jaan ajiyar zuciya a jejjere…

Sai da Inna ta daka mata tsawa “ba tambayar ki ake yi ba!!!” Tukunna ta magantu ta ce “Ma’a ne ya d’aure mini k’afafuwa da hannnu a lungun mal.mai kanti wai sai dai in taho gida a haka kamar tsutsar caterpillar, kuma suka dinga yi min dariya…”

Rasss!!! Gaban Inna ya yanke ya fad’i, a ranta ta shiga had’a kalmomin tana yi musu fashin bak’i a cikin kanta….Ma’a kuma ya d’aure ta a lungu!! “Innalillahi wa inna ilaihirrajiun” ta shiga nanatawa a cikin ranta sai kuma ta jaaa hannunta suka shige d’aki ta ma manta da Mallan a wajen wanda shima ya yi mutuwar tsaye daga jin zancen…tun kwanakin baya ya cewa Kaka yana so su tashi daga Unguwar amma tunda ta ji saboda Dije ne yake so a tashi d’in nan ta yi tsalle ta dire ta ce ‘ba za su tashi ba, ko dai ta kama kanta ko kuma ta zubar ita ta sani amma ba za a wani tashi saboda ita ba kuma in aka sake yi mata maganar sai ta tsinewa mutum.’

Suna shiga cikin d’akin Inna ta hau duddubata sai kuma ta yi cupping fuskarta a cikin tafukan hannayenta ta ce “ki gaya min gaskiya mai ya faru??”

Cikin sheshshek’ar kuka dan sosai abun ya b’ata mata rai, wai kamar ita Babba da ita za’a d’aure kuma ta gagara guduwa…ta ce “D’azu ne da na dawo daga siyian y’ar tsala wai dan in yi sauri sai na biyo ta lungun malan mai kanti, sai da na kusan kaiwa k’arshen lungun tukunna na lura da su a zaune Yaransa suna ta shaye shaye. Wari gaba d’aya lungun shine na toshe hanci wallahi ko kallonsu ban yi ba ya taso ya zo da kanshi ya saka igiya ya d’aure mini hannu da sauri ta baya sannan ya saka d’ankwalin Oscar ya d’aure min k’afafuwana wai dole in tsaya in shak’i warin da nake toshe hanci shine garin guduwa na fad’i na kasa tafiya wai in yi irin ta cartapillar kawai in k’arasa gida a haka. 

suka dinga yi min dariya, na dad’e ina ta k’ok’arin tafiya na kasa har rana ta zo kaina shi yana tsaye a kaina su kuma suna gefe suna ta hira, shine yana gani na fara kuka kuma sai ya yi saurin kunce ni ya ce “in tafi, wai ashe ni marar kunyar k’arya ce.”

Ajiyar zuciya Inna ta sauk’e kafin ta ce “kin tabbata shikenan? Daga haka shikenan?”

Zuwa yanzu Dije ta gane me innar ta ke nufi dan haka ta ce “ko da ya zo d’aurenima ni ban ji ya tab’a ni ba.”

Sosai Inna ta sake sauk’e ajiyar zuciya sai kuma ta koma ta zauna a kan gadonta ta dafe kai.

***

Matsakaicin gida ne (a layin su Dije) mai d’auke da d’akuna uku da babban band’aki da kitchen sai d’aki mai bayi a soro shima Babba.

A d’an hargitse ya shigo cikin gidan yana rarraba ido, idanunsa suna sauk’a a kanta ya k’arasa ya zare silifas d’insa ya zauna a kan tabarmar nan kusa da ita inda take zaune tana tankad’e….

Murmushi ya yi kafin ya ce “uwargida kuma amarya sarautar mata, barka da gida”

Murmushin itama ta mayar masa kafin ta yi masa barka da shigowa sannan ta fara k’ok’arin mik’ewa tana cewa “bari in kawo maka abinci”

Da sauri ya rik’o hannun nata ya ce “A’a ba abinci ba tukunna zauna mu yi wata y’ar magana….a cikin ajiyar da aka baki jiya nake so ki d’an bani rance”.

A take annurin fuskarta ya d’auke, ba ta zauna d’in ba ta ce “dan Allah ka rufawa kanka asiri, ni da ace ina da nawa wallahi da na baka ka sani. Kud’in nan da ka gani ya bani jiya yau fa yace min zai karb’a…”

Cikin katseta ya daka mata wata uwar tsawa yana cewa “ke dalla malama rufewa mutane Baki! Ba wani dogon zance na nemi ji a wajenki ba kud’i kawai za ki ranta min. Kin san ni yau nawa na kashewa b’arnar da ya yi d’azu da asubah a masallaci?…… Ki d’auko mutane zan biya bashi na gaya miki zan mayar kafin ya karb’a.”

Ya yi maganar yana mai matse tafin hannunta wanda yake a cikin nasa..

Azaba sosai take karb’a dan kamar zai karya mata hannun haka yake yi mata cike da mugunta, cikin dauriya ta ce “Allah wannan karon idan ya zo kai tsaye zan ce masa kai ne ka karb’a ba zan sake rufa maka asiri ba..”

Cikin tsananin b’acin rai ya fincikota kuma ba kansa ba gefen taburmar ya zubar da ita sannan ya ce “idan kin fasa!! Ki tashi ki d’auko min kud’i na ce” Ji ta yi kamar mutum a kansu dan haka ta d’ago ta kalli direction d’in aikuwa a take idanunta suka sark’e a cikin nasa, da mugun k’arfi gabanta ya yanke ya fad’i karkarwar da jikinta ke yi ya k’aru gashi babu damar wayancewa dan da gani ya dad’e tsaye a wajen….

Tana shirin yiwa Mallan Idi magana ko ta yi masa inkiya ta ji an fincikesa kamar wanda aka jaaa da mashin hakanan kafin k’iftawar ido ta hangesu ya buga shi da bangon gabas ya shak’esa yana huci!!!

Cikin mad’aukakin tashin hankali ta k’arasa garesu da gudu ta fara k’ok’arin b’amb’are hannunsa daga wuyansa amma ko gezau, tsabar bala’i jikinsa har wani karkarwa yake yi yana huci gashi ya kafesa da idanunsa waenda suka rine da b’acin rai.

Zuwa yanzu idanuwan mallan idi har sun fara k’ak’k’afewa!! 

So yake yi ya basa hak’uri amma ya k’i ma ya bashi damar yin hakan, ganin yana shirin aika sa lahira a take ya sanya ta daga hannuwanta duk biyu kawai ta rufesa da duka sai kuma ta fashe da kuka ganin ba ma dukan yake ji ba ta durk’ushe a wajen tana cewa “ka rufawa kanka asiri so kake tsinuwar Allah ta tabbata a kanka ne???”

Sautin kukan ta ne ya d’an fara dawo da shi cikin haiyyacinsa, a hankali ya juya ya kalli yadda ta durkush’e a wajen tana kuka, cikin wani irin rauni ya ce “ki daina kuka!”

Ganin ta yi nasarar karkarto da hankalinsa ne ya sanya kawai ta mik’e ta shige d’aki still tana kukan, ba ta da tantama yanzu zai biyo ta………

Ko gama zama ba ta yi ba ya d’aga labulen d’akin ya shigo fuskarsa a hargitse, cikin rashin jin dad’i ya k’arasa inda take ya zauna ya kamo hannunta.

Fisgewa ta yi cikin kuka ta ce “tashi ka fita”

Cikin rauni dan sam ba ya k’aunar kukan nata ya ce “Mamaa”

A fusace ta juyo tana kallonsa ta ce “me za ka ce min? Ma’aruf ubanka ne fa shi!! Idan ba ka tsoron mutane zuciyarka ta k’ek’ashe ai ya kamata a ce kana jin tsoron mahallicin ka! Ka san me ake nufi da iyaye kuwa? So kake yi Allah ya yi fushi da kai ka sake tab’arb’arewa??? Kalli rayuwarka Ma’aruf ko kishin kanka ba ka yi? Ba aiki ba sana’a ba aure ba girma? Ko wannan fadanci da ake yi maka ganinsa ka ke yi a mazaunin girma? Ka yi karatunka ka je ka nemi aiki ko ka ci gaba da karatun ko ka kama sana’a wannan rayuwar da ka zab’awa kanka ba fa mai b’illewa bace ba, mai ya sa su y’an siyasar ba sa saka y’ay’ansu yin ta’addancin sai kai?….”

Yadda ya runtse ido ya fara haki ne ya sanya ta fahimci ransa ya kai k’ololuwar b’aci, dan haka kawai sai ta kawar da kai ta k’i ci gaba da cewa komai………

A hankali ya zame hannunsa da ke a cikin nata ya ce “dan Allah ki daina kuka”

Daga haka ya mik’e ya juya ya fice fuuu kamar zai tashi sama.

Inda ya bi ya fita ta juya ta bi da kallo zuciyarta sak’e sak’e kala kala…ba ta san wasu ba amma ita dai tunda ta ke ba ta tab’a ganin mutum mai saurin fushi rik’o da taurin zuciya da masifar taurin kai had’e da zafin kai kamar d’anta Ma’aruf ba! A lokacin da ta haifesa bayan ta farfad’o daga suman wucin gadin da ta yi ungozoma hud’u ta tarar a kansa suna ta duba shi dan ya k’i yin kuka sam! Ga dai idanunsa a bud’e yana kallon jama’a amma bai ce uffan ba, k’arshe sai hak’ura suka yi suka ce ta kaisa ya ga Likita….

Sai da ya kai shekaru uku tukunna ta fahimci halayensa tsaff waenda suke matuk’ar d’aure mata kai wasu lokutan..

Tun haihuwarsa Mahaifinsa Mallan idi ya ke jinyar karaya, dan haka ita take fita ta je ta yi aikatau ta nemo musu abinci, barinsa da Ma’a da take yi ne ya bashi damar cin zalin Yaron kamar ba shi ya haifesa ba dan har da molestation

yake had’awa wanda sai da Ma’a d’in ya kai shekaru goma sha biyu tukunna ya gane cutarwa ne ake yi masa kuma abun bai dace ba..shi d’in ya kasance Yaro mai tsananin so da yiwa Mahaifiyarsa biyayya to a duk lokacin da ta dawo gida ya tambayeta me ye hukuncin wanda ba ya yiwa iyayensa biyayya sai ta ce masa “d’an wuta ne” to top it all ya ga ita kanta da ya ke matuk’ar so da girmamawa tana jin tsoron uban, ga uwar wahalar da yake gana masa idan ba ta nan waennan su suka taimaka wajen sake saka tsoronsa a cikin zuciyarsa. Tsoro azabtarwa da wahalhalun da Mallan idi yake basa ne suka bada gudummawa wajen jefasa a hali na damuwa sannan zuciyarsa ta tab’u.

Bak’in Hali da miskilancinsa da ba sa barinsa ma ya shiga cikin Yara ya sanya bai fahimci komai ba sai da Mahaifiyar sa ta harhad’a kud’i da kyar ta saka shi a makaranta lokacin shekarunsa goma sha biyu…….

Musu suke yi shi da wani Yaro Antynsu ta ji shi Ma’a ya ce ‘ko menene idan iyaye suka ce a yi dole a yi’ shi kuma Yaron ya ce masa ‘ban da sab’on Allah.’

Dan haka ta kirasu ta faiyyace masa komai ta yi masa bayani dalla dalla. Ko da ya je islamiyya nan ma same thing Malamin su ya gaya masa dan haka kawai ya samu Mama da maganar kai tsaye.

Da farko ba ta yarda ba sai da ta d’ana tarko ta kama Mallan Idi da kanta tukunna. 

Ita sam maganar wanki da ragowar wahalhalun ba su dame ta ba kamar molestation…Yanke jiki ta yi ta fad’i sai a asibiti ta tsinci kanta. Ko da ta farfad’o a take ta ce ba aure! Shi kuma ya ce bata isa ba

Ganin y’an unguwa suna shirin maida su su zauna ne ya sanya ta tatttara kayanta suka gudu ita da Ma’a.

Sai bayan shekaru goma sha d’aya tukunna da kyar aka gano inda suke, ya tattaro mutane har da k’aryar ciwo ya na kuka aka lallab’a ta koma ba dan ranta yana so ba sai dan ba yadda ta iya dan har zuwa wannan lokacin ya ce shi fa bai saketa ba.

Ko da suka dawo ita kanta Mama sai da ta yi mamakin yadda kwata kwata Ma’a bai nemi d’aukar fansa ba gashi a lokacin ya zama rik’ekk’en d’an daba… sai da aka yi watanni tukunna ta fahimci ashe petir yake bashi kullum cokali biyu kuma ya hanashi fad’a, a cewarsa sai ya kashe sa silently kamar yadda ya yi masa… Allah ya taimaki Malan idi idan Ma’a d’in ya fita yana bi ya surka ta yadda ba za a gane ba kuma ya na gama bashi idan ya fita yake bi ya sha magani da madara.

…Bayan rabuwar su da Mallan idi shekaru goma sha d’aya da suka wuce Ma’a ya ci gaba da karatunsa, a lokacin da suka dawo garesa Ma’a d’in yana final year a university (daga wannan lokacin zuwa yanzun kuma shekaru tara kenan). Tun shekaru biyu da suka wuce (lokacin yana level 2) ya zama rik’ekk’en d’an daba a ta sanadiyyyar goyon baya da ya samu d’ari bisa d’ari daga wajen wasu manyan k’asa dama chan al’adarsa kenan amma sai Mama ta tsawatar masa, kuma a halin da ake ciki a wannan lokacin ma ba ta gama sanin me da me yake yi ba dan b’oye mata yake yi.

Lokacin da Mama ta fahimci  abinda Ma’a yake yiwa Mahaifinsa ba k’aramin tashin hankali ta shiga ba! Gashi da ya ga ta fahimta d’in kawai sai ya fito ya ce mata shi kashe sa ma kawai zai yi a wannan gab’ar kowa ya huta dan ko sunansa ba ya son ji.

Da kyar ta lallab’asa ya yarda ba zai yiwa Mallan idi komai ba amma da sharad’in itama ba zata sake takura masa ba za ta barshi ya yi abinda yake so. Ita sam ba ta san b’arnar da yake yi a doron k’asa ba shiyasa ta amince masa aka tafi a haka amma dukda haka ya ce ko kallonsa idan mallan idi ya sake yi sai ya tsole masa ido! Kowa kawai ya yi harkar gabansa babu ruwan kowa da kowa. 

A ta sanadiyyar abubuwan da aka dinga yi masa tun yana Yaro ne ya sanya zuciyarsa ta d’an tab’u.

Lokacin da Mama ta fara fahimtar wasu daga cikin abubuwan da Ma’a d’in yake yi sai da ta kwanta jinya, da tace kuma babu shi babu ita shi sai ya kwantar jinyar gaba d’aya komai ya damalmale ya rinchab’e! Da kyar aka samu ya d’an dawo dai dai, ba dan tana so ba kuma ta san addu’a ta fi k’arfin komai ta zuba masa ido take yi masa addu’a ba dare ba rana……..

Shigowar Mallan idi cikin d’akin yana d’ingishi ne ya dawo da ita daga duniyar tunanin da ta lula.

Bai ko kalleta ba ya k’arasa jikin gadon d’akin ya bud’e side drawer ya d’auko man zafi ya shiga shafawa k’afafuwansa dan bayan shigowar Mama d’akin Ma’a take masa k’afar ya yi da masifar k’arfi tukunna ya yi wulli da shi ya bi bayanta.

Har ya gama babu wanda ya cewa wani uffan, haka nan ya mik’e ya fice ba tare da ya ce mata ci kanki ba.

Yana fita Mama ta sauk’e ajiyar zuciya ta d’aga hannuwanta sama ta ce “ya Allah ka shirya mini Yarona”.

Yara Yara da suka taso tare da Ma’a a layin yanzu haka duk sun yi aure har da mai y’ay’a biyu, amma shi yana nan tare da y’an iska! Idan an kashe wasu ya sake kwaso wasu ita ta rasa ta yaya ma suke yarda su biye masa…..

**

Daga Inna har Dije har ma da mutanen gidan gaba d’aya babu wanda bai yi mamakin yadda Asabe ba ta yi magana akan mutuwar akuyarta ba bayan ta tabbata kisan gilla ne tunda ga salatip a hanci da Baki…..Ko da ta dawo ta tarar da akuyar a haka bayan ta shiga d’aki ta d’an jima kuma sai ta fito ta kira Minu kawai ta ce masa ya d’auki mushen ya fitar ya san yadda zai yi da shi.

Ajiyar zuciya kawai Inna ta sauk’e dan ta san tabbas akwai wata a k’asa.

…BAYAN KWANA D’AYA…

Kasancewar yau litinin akwai makaranta ya sanya kowa ya tashi da wuri, iyaye mata suna kitchen suna had’a abin karin kumallo yayinda y’an mata-matan da Yaran gidan suke ta shirin yin wanka.

Jiya kwana aka yi ana tsula ruwa dan haka garin yau sai aka tashi da wani irin sanyi mai ratsa har cikin k’ashi..kaff gidan yau Dije ta rigasu tashi dan tun kafin ta yi sallar asuba ta d’aura ruwan wanka a murhu da na shayi a d’an k’aramin rushon gawayinsu.

Sai da ya kusan tafasa tukunna wuff Asabe ta shigo Mallan tsaye a bakin k’ofar ta zo ta juye ruwan a wani babban flask wai za’a

kaiwa Kaka tana buk’ata da wurwuri gashi ita ta manta ba ta d’aura ba, kuma fa da gangan ta k’i d’aurawar dan har ta zo za ta d’aura sai ta ga Dije tana ta fama da itace dan haka ta mak’ale ta saka a ranta Wallahi har na shayin duk nata zata juye, hakanan ta koma ta yi kwanciyarta sai bayan sallah gari har ya fara yin haske tukunna da Mallan ya fara yi mata maganar ta ce masa ‘shaf ta manta amma bara ta juye na Dije ta ga sun d’aura da wuri watak’ila ma Kakar suka d’auramawa.’

A gabansu ita da Inna ta zo ta juye, har Dijen za ta yi magana Inna ta yi mata wani kallo da ido dan Mallan yana tsaye a bakin k’ofar shiyasa itama Asaben ta yi hakan, ba dan Dije ta so ba hakanan ta ja bakinta ta yi shiruu, amma fa ta shak’a dan kana kallon fuskarta za ka ganta a kumbure, tun daga nan ta hau cika tana batsewa….

Ya Muhammad yana so zai fita da sassafe yau d’in dan haka dolenta ta hak’ura ta bari sai da nashi ya tafasa na Mallan ma ya tafasa (dan Asabe ce ta tafi kai ruwan) aka kai masa dan yau Inna ce da girki tukunna nata shima ya yi ta juye, lokacin har su Rakiya sun zo an d’aura musu a murhunsu ya yi zafi sun d’auka suma sun wuce, su da sai wajen k’arfe bakwai ma tukunna suka tashi ko iyayensu basu taya abun kari ba gashi har suna shirin rigata shiryawa kuma ta san muddin ta barsu suka shiga to sai sun b’ata mata lokaci da gangan, dan haka ta shiga sassarfa tana k’ok’arin d’aukar ruwan a ranta tana aiyyana wallahi ba zata barsu su rigata shiga band’akin ba.

Garin kiciniyar d’aukar bokitin da take yi a hargitse ya sanya ta kelayar da rabi dan haka Inna ta daka mata tsawa “ki

nutsu mana!! Rawar kan na uban meye ne kike yi?”

A hankali ta sunkuyar da kanta k’asa, sai da Inna ta k’araci mitar ta ta gama tukunna ta d’auki bokitin ta wuce dan ta san a k’a’ida idan Inna tana magana ba’a tafiya a bar mata wajen dole a jira ta gama tukunna a wuce.

Tana dosar band’akin ta hangi Kubra har ta shige kafin ta yi wani yunk’urin har ta cire hijabinta ta yi labule da shi ta hau wanka a gaggauce, saurin da ta ji tana yi ne ya sanya ta d’aga mata k’afa ta barta ai kuwa ko cikakken mintuna uku ba ta yi ba ta fito gefen fuskarta har da kumfa, Rakiya da Mariya suna ta yi mata dariya itama tana dariya ta zo ta wuce da sauri dan Sagir ya ce idan ta dad’e zai yi wucewarsa kawai.

Tana wucewa Dije ta ga Rakiya tana shirin shiga dan haka ta kamo hannunta ta mayar da ita baya ta zabga mata harara tukunna ta wuce ita za ta shiga.

Kamar had’in Baki saboda dama duk su biyun haushinta suke ji suka saka hannu (Rakiya da Mariya) suka fincikota ta dawo da baya da baya kamar zata fad’i Mariya ta ce “wallahi ba ki isa ba! Hatta Zainab ta riga ki ga ruwanta chan.”

K’ura mata ido kawai Dije ta yi tana kallonta da b’acin rai, ba ta yi auni ba kawai ta ga Rakiya ta afka cikin bayin ta cire Hijabinta ta yi makari da shi zanin jikinta shima ta cire ta yafo shi ta fara facal facal da ruwa. 

Zuciya da ta d’ebi Dije ba ta san lokacin da ta yaye labulen ba ta jefar a k’asa ta saka hannuwanta duk biyu ta wantsalota waje daga ita sai hular kanta ba!

Allah ya sa daga ita sai Rakiya sai Zainab wadda ta k’araso wajen yanzu ne a gurin amma fa k’ofar d’akin mazan gidan a d’an bud’e take dan haka a tare duk su ukun suka saki ihu Rakiyar ta yi saurin d’urkushewa a wajen ta fashe da kuka, da mugun sauri Mariya ta ware zaninta ta yafa mata ita ta tsaya daga ita sai hijabin jikinta. 

Wani abun mamakin liver irin ta Dije ko kallonsu ba ta yi ba ta wuce ciki ta kwab’e ta yi wankan ta, kuma suka gagara fiddo ta, sai da ta gama ta fito ne tukunna suka ce ba zata wuce ba sai sun yi k’asa k’asa da ita a cikin chab’in k’ofar band’akin, suka kamata suka fara kokawa har da Fati wadda k’arasowarta wajen kenan labari ya isketa dan haka itama ta shiga fad’an.

Allah ya taimaketa ba su kai ga kaita k’asa ba su Ramma da Iyya suka k’araso wajen.

Iyya ce ta raba fad’an da kyar! Dan hatta su Ramma kasawa suka yi saboda su Rakiya sun zuciya yau d’in da halin Dije duk shakkarta da suke yi sai da suka ajjiye tsoro a gefe suka gwabza da ita.

Ko breakfast ba ta tsaya yi ba  ta shirya tsaf ta fito tana ta sauri dan suna da punishment d’in da aka basu za su k’arasa yau ita da Sumayya, wanda laifinta ne ita kad’ai amma aka had’a da Sumayyar ta shigar mata suke yi tare. Gashi ta san sai ta biya mata, Sumayya kuwa da nawa watak’il zuwa yanzu ko wanka ba ta yi ba dole ta je ta azalzaleta su je su gama da wuri, dan ta na son samun lesson d’in Literature d’in da za a yi musu yau da safe, da ita za su fara waec gashi ba ta san uwar komai a ciki ba.

Allah kuwa ya taimaketa dan tana fita ta hangota itama ta tunkaro gidan nasu….

Duk da an shiga an fita sai da y’an ajin suka sanya aka raba mata aji da Sumayya tun suna aji hud’u amma har yau k’awancen su yana nan kullum kuma tare suke zuwa makaranta su dawo tare boko da islamiyya. Sannan kusan ko da yaushe ma ne suna tare d’in dan tunda suka shiga ss3 yawancin periods d’in nasu had’e su ake yi a yi musu lessons d’in tare dan haka kusan duk periods d’in suna tare. Kowa yana mamakin wannan k’awancen nasu dan sam halinsu bai zo d’aya ba. Ita Sumayya sanyi ne da ita sosai sab’anin Dije da ba a isa a saka mata hannu a yatsa ba ta ciza ba.

A b’angaren Dije kuwa amana da gaskiya da rashin munafurcin Sumayyar ne ya sanya ta rik’eta k’awance dan sam Dije ba ta k’aunar munafurci gashi ba ta iya ba shiyasa kwata kwata ba ta shiri da su Rakiya dan Rakiya Fati Kubra da Mariya gaba d’ayansu munafukai ne na bugawa a jarida. A hakan wai k’awaye ne duk su hud’un amma kowa munafurcin kowa take yi a tsakanin su, wani zubin idan fad’a ya had’osu aka fara bankad’e bankad’e sai ka ji halin nasu kamar na y’ay’an shed’an…..

Suna shiga cikin makarantar suka wuce band’akin direct suka fara aikinsu Dije tana aiyyana yadda za ta ci uwar Zainab dan itace musabbabin wannan aikin k’azantar da take yi, fad’a ne aka yi da ita ta yi mata shegen duka shine aka ce har da Sumayya aka had’a aka basu punishment dan malaman cewa suka yi

dukan da aka yiwa Zainab d’in ya fi k’arfin ace mutum d’aya Yarinya budurwa ce ta aikata shi….ita Zainab tunda ita aka daka sai aka bata na kwana hud’u su kuwa na sati d’aya aka basu yau za su gama. 

Kad’an ya rage ba a basu suspension ba ma dan irin haka mostly a ajin Yara a ka fi samu ba wai su god’ai god’ai 

da su ba.

A gajiye suka koma ajin, kasancewar sun san lesson d’in malamin Hausa mai himmar zuwa ya wuce Sumayya dan da sassafe yake yiwa y’an A (ajin su Sumayya) B kuma (ajin su Dije) sai an kusan tashi, shiyasa kawai suka wuce ajinsu Dije inda ake musu lesson d’in literature a daidai wannan awar…. har sun danno kai Dije ta jaa hannun Sumayya suka tsaya ba su shiga ba sakamokon jiyo muryar Rakiya da ta yi kamar tana munafurcin y’an gidansu, ai kuwa tsayuwarsu ke da wuya ta ji Mariya ta ce “yo ai ke kike wannan maganar ita ma Ina ga idan aka bibiya fa mahaukaciyar ce irin d’an uwan nata. Zigidir fa ta janyota ta fito da ita daga band’aki ai wallahi yau ba dan an rabamu ba da sai na nuna mata nima ban girma ba na iya haukar Yarintar har yanzu tana kaina ba ta barni ba.”

Dariya y’an matan kusan su goma suka saka…..da yake Malamin literature d’in bai zo ba shiyasa suka had’a daba a nan cikin ajin suka hau sana’ar ta su ta munafurci.

Cike da dariyar mugunta wata a cikin y’an matan ta ce “Ai na ci dariya da aka ce ya biyo matarsa har waje da wuk’a Astaghfirullah, shegiyar Yarinya babu yadda ba a yi da ita ba akan kar ta auresa mahaukaci ne amma ta k’i, sai da ta fara jiyo k’amshin lahira tukunna ta farga. Ta shafawa kanta lafiya, gashi yanzu, ran Asabar d’innan za a d’aura mata aure da mai hankali abinta.”

A hankali wata a cikinsu ta ce “ni wallahi tausayi yake bani…”

Cikin katseta Rakiya ta ce “kee!!! Waennan ba abun tausayi bane ba! Ba su san Annabi ya faku ba duk cikinsu Malan ne kawai na kwarai amma tun daga kan Innar tasu har zuwa kan Dijen ba na Allah bane ba, shi kansa mahaukacin ba na Allah bane ba.”

“Na ubanki ne???”

Muryarta tsaye a kansu ta sauk’a garesu.

A take wasu a cikinsu suka rud’e yayinda su Rakiya suka yi tsaki, suka ci gaba da hirarsu………

Ajijn nasu seat guda hud’u ne amma mai cin mutane da yawa dan dogaye ne sosai, kuma biyu sun karye (d’ayan babu k’afafuwa biyu d’ayan shima haka) d’ayan kuma nata ne ita da Sumayya da wasu a cikin y’an ajin dan haka ba a zama a kai, sai d’ayan mai lafiyar shima na wata Yarinya ne maggi irin k’edaran nan k’atuwa masu shegen k’arfi da masifa, daga Dije sai ita a masifa a kaff ajin nasu.

Cikin ikon Allah su Rakiya gaba d’ayansu a kan karyayyen seat marar k’afa biyu guda d’aya dogo suka had’a wannan dabar ta su, katako kawai suka nemo suka saka a chan k’arshe da kuma tsakiya inda babu k’afafun. Ta riga ta san kan seat d’in shiyasa tashi d’aya ta saka k’afa ta ingije malejin nasu ai kuwa suka taho luuuuu kamar irin sun hau super d’innan suka zube a simintin k’asan ajin.

A zuciye suka taso Allah ya taimaka wani malaminsu wanda ya ji hayaniya ya zo wucewa ya shigo cikin ajin, shi ya raba damben da ya ke shirin  kunnuwa dan duk yawansu d’innan ko d’arr Dije ba ta ji ba haka ta ke shirin shiga a dambatu Sumayya na rik’eta ta na fisgewa.

A duniya Dije tana son d’an uwanta Ya Muhammad kuma tana tsananin jin tausayinsa gashi kusan kullum idan ciwonsa ya tashi to ko ita ko Inna ne sila, shiyasa take dad’a jin ciwo idan jahilai suka goranta masa, sannan shiyasa take bin maganarsa take kuma kare duk wani abun da zai b’ata masa rai.

Wani punishment d’in aka fitar da su aka sake basu, tare da bulala ashirin ashirin a dukka su goma sha hud’un har da Sumayya sannan aka saka su kneel down a rana har aka tashi.

A tunanin Dije idan aka tashi za su tunkareta ko su tare mata hanya dan haka ta shirya musu tsaff, sai dai su y’an matan ko kallonta ba su yi ba kowa ya kama gabansa saboda sun san dambe a hanya ba nasu bane ba dad’in dad’awa kuma duk akwai samarinsu a Unguwar dan haka sun san sun girma sab’anin ita da kwata kwata kamar ma ba ta san me ake nufi da girma da y’an matancin ba tsabar yadda ta saka fad’ace fad’ace da dambe a gabanta.

Sosai ta had’iye takaici kuwa dan ta shirya yadda zata d’ebo k’asa ta tada k’ura ta ci ubansu tunda ta san sun fi ta yawa.

Da kyar Sumayya ta d’an shawo kanta ta saki jiki takaicin su Rakiya ya fita daga kanta da kyar, a haka ta share lamarinsu suka d’an tab’a hira kafin su k’araso k’ofar gidan su Sumayya Dijen tana ta nanata mata sak’onta da take so ta taho mata da shi daga k’auyensu d’in da za su je gobe gaisuwa ba za kuma su dawo ba sai sun yi kwanaki hud’u.

Ita dai Sumayya a tsorace ta ke da wannan sak’o na Dije amma sanin da ta yi cewa idan ba ta kawo ba tsaf za su iya samun matsala ya sanya ta amsa mata da “to” suka yi sallama suka rabu bayan ta yi mata Allah ya kiyaye hanya, dan ba lalle su sake had’uwa ba Sumayyan ta ce ‘kasuwa za su je yau ba za ta je islamiyya ba dama tun jiya ta d’auki excuse na tsawon kwanakin da za su yi, gobe kuma fitar asuba za su yi.

…BAYAN KWANAKI HUD’U…

Asabar.

Sai da Kaka ta yi kwana biyar a asibiti tukunna aka sallameta. Ba dan Likitocin sun so ko dan ta warke ba sai dan shegiyar tsirfa da iyayin da take yi

musu kamar wata consultant, gashi ta kawo wani daga Getso shi ya gyara mata ma hannun har da cewa wai

su zo su koya daga wajensa shi d’in tshohon hannu ne, idan aka bata magani bata sha sai

tsumin wannan mutumin kawai take sha sannan ba ta yarda da drip ba! Ganin ta cike musu waje ya sanya kawai suka sallameta suka ce ta je gida ta k’arasa jinyar a chan, ba damuwa.

Minu kusan shi ne ya yi jinyarta shi da Asabe dan shi yake d’aukarta ya kaita bayi idan za ta yi uzuri a cewarta wai bata iya tashi ba zata iya yin tafiya ba sai ka ce a k’afa ne ta samu gocewar k’ashin.

Sannan duk wani aike shi ne kuma da kud’in sa yake yin na motaa amma hakan bai hana Kaka aibanta Inna da Dije tare da zaginsu su a gaban kowa ba. Tun yana jin haushi yana ji kamar ya mayar mata har ya zo ya rabu da ita dan tabbas zuwa yanzu ya fara yiwa Kaka kallon kwarkwar.

Inna ta je sau d’aya washegarin ranar da sassafe ta tafi da abincin kari amma  sai da Mallan ya rabata da su da kyar ya maidota gida Kaka har da kukanta wai ‘Halima ta rainata kuma ta mallake mata d’a’ Bayan ita ce ta fara zaginta tana shiga ko zama bata bari ta yi ba ta hau zaginta ta uwa ta uba sannan ta dinga yiwa Dije baki da fatan karuwanci, ita kuma Inna ta ce “In sha Allah Dije alkhairi kawai za ta gani sannan idan ta sake zaginta wallahi sai ta rama tunda ba ta san ta girma ba”..Asabe ta sa baki Inna ta buge bakin shiyasa da Mallan ya ga dambe yana shirin kwacewa ya yi sauri ya fitar da Haliman ya maidata gida, kuma shima ya yi mata tatas ya ce “ko da wasa idan ta sake mayarwa da Kaka magana wallahi sai ranta ya b’aci ko me kuwa Kakar ta yi mata.” Shiyasa tun daga ranar Inna ba ta sake komawa ba kuma ta d’auki fushi da Mallan d’in a ganinta ya yi son kai sun had’e mata kai.

Yau tun safe Dije take cikin farin cikin da Inna ta kasa fahimtar na menene, suna kitchen su biyu suna jefa d’anwake tare suna d’an tab’a hira Sumayya ta yi sallama wanda sai da sallamar tata ta sanya Dije ta kusa kifar da tukunyar d’an waken garin mik’ewar da ta yi ta a zabure cike da gand’oki.

Tsayawa kawai Inna ta yi ta zuba mata ido wanda hakan ya sa ta d’an sha jinin jikinta.

Ta d’an jima tana kallonta kafin ta d’auke ido kawai ba tare da ta ce mata komai ba. Ta gane me Innar take nufi shiyasa ta gyara jikinta ta sake nutsuwa tukuna ta nufi hanyar fita dan har Sumayyan ta k’araso tana k’ok’arin sako kai.

Gaisawa suka yi da Inna tukunna Dije ta sa hannu ta jata tana mai cewa “Inna bara mu je d’aki.”

Jinjina kai kawai Inna ta yi ta ci gaba da jifan d’anwaken ta.

Sai da ta fito tukunna ta d’auki ruwa a buta ta d’an wanke hannunta tukunna suka wuce ciki.

Suna shiga Dije ta ce “Bani da sauri in b’oye tukunna sai mu gaisa”

Ta yi maganar jikinta har wani rawa yake yi.

Dariya Sumayya ta yi ta ce “ai ban samu ba”

“Bar batun wasa mana.”

Dije ta ce cikin zak’uwa.

Dariya Sumayya ta yi ta fito da wani k’ulli a hannunta ta ce “ungo, ki bi a hankali dai kar k’aik’ayi ya koma kan mashek’iya, kin dai rik’e yadda za ki yi ko?”

“Eh” Dije ta ce tana k’ok’arin bud’ewa. Da sauri Sumayya ta rik’e hannunta cikin zaro ido ta ce “rufa mana asiri, so kike ki saka mu rawar disko yau kenan, sai fa kin je kusa da shi tukunna, ko har kin manta yadda ake amfani da ita?.”

“Tam” Dije ta ce tana mai juyawa ta nemi wajen b’oyo ta b’oye tukunna ta kalleta ta ce “na gode, ya kike ya hanya?”

Dariya Sumayya ta yi sannan ta ce “Sai yanzu kika ganni kenan, lafiya lau nake gida shima lafiya, bari in je in huta, yanzunnan fa muka dawo ko zama ban yi ba na taho kawo miki. Dan Allah Dije kar sunana ya fito.”

Cike da assurance ta ce mata “Baki fa da matsala kar ki damu ai ba zan bari ma ya ganni ba.”

“To Allah ya sa” 

Sumayya ta ce.

Sallama ta yi mata daga nan suka fito tare ta yi mata rakiya har bakin soron gidan, Sumayyan tana ta nanata mata cewa ‘dan Allah kar ta bari sunanta ya fito’ har sai da Dije ta danna mata ashar tukunna ta yi shiru.

Juyawa ta yi ta koma cikin gidan nasu ta wuce kitchen a zuciyarta tana ta adduar Allah ya kawo abinda zai sa a aiketa.

Aike bai taso ba sai wajajen k’arfe hud’u na yamma Inna ta aiketa ta je ta karb’o mata kud’in adashen ta a wajen Rabi dillaliya wadda ta kira wayar Innar ta sanar mata kud’i sun had’u.

Tun kafin Inna ta dire aya Dije ta mik’e zunbur! Tana mai cewa Innar “to”

Cikin d’an fushi Inna ta ce “wai meye ne yake damunki tun safe sai kace mai tsutsu a d’uwawu?”

Sunkuyar da kanta ta yi tana d’an sosa k’eya tana murmushin yak’e.

Inna ta jima tana k’are mata kallo kafin chaan ta magantu ta ce 

“Ki wuce ki tafi ki yi sauri sannan kar ki bi ta inda ya ke!”

Dumm!! Gaban Dije ya yanke ya fad’i dan ta fahimci wa Innar ta ke nufi gashi ita kuma shine ma babban dalilin da ya sanya take ta addu’ar Allah ya sa a aiketan. 

Tana shirin nufar wajen kayanta Inna ta ce ‘ta saka uniform d’inta kawai ta yi alwalla ta d’auki jakarta daga nan kawai ta wuce islamiyya’ dan ta san idan ta ce sai ta je ta dawo tukunna za ta shirya to za ta makara ne.

Jinjina kai ta yi ta ce “to”

Daga nan ta hau shiri….Allah ya bata sa’a ta faki idon Inna ta d’auko k’ullin ta jefa a cikin jakar makarantar islamiyyarta  ta ajjiye ta je ta yi alwalla ta dawo tukunna ta d’auki jakar tana mai cewa “Inna na tafi”

“Allah ya kiyaye ki lura sosai saura kuma ki bari a sace min kud’i a makarantar”.

Ita dai da “to” kawai take ta bin Innaa har ta fice daga gidan zuciyarta fess.

Dayake ta san inda ta nufa ko hanyar gidan su Sumayya ba ta kalla ba ta wuce inda ta saka gaba.

Dukda ta kasance mace mai kazar-kazar amma sam idan tana tafiya ba ta iya sauri ba shiyasa ta ji gaba d’aya ta k’agu ta matsu ta k’arasa filin ball d’in da ta tasarma.

Addu’arta d’aya Allah dai ya sa suna wajen dan ta san lokuta da dama su kan je wajen tun kafin bayan la’asar d’in.

Tafiyar kusan mintuna bakwai ce ta kaita tafkeken filin ball d’in…..tun da ta tunkaro wajen ta hango Oscar shi da Scorpion suna zagaye wajen yayinda Ma’a ya ke tsaye ya yi irin tsayuwarsa ta sojoji kamar kullum da whistle a bakinsa yana kallonsu.

Sai yanzu da ta iso wajen tukunna lissafinta ya bata ‘ta yaya za ta je ta hura masa kuma har ta juya ta gudu ba tare da an ganta ba?’ Dan sholl wajen yake babu kowa sai su uku kacal gashi wajen babba.

K’uruciya da k’udirin d’aukar fansar d’aureta da kukan da ya saka ta ne suka tunzurata tare da bata amannar ta tunkare sa kawai komai ta fanjama fanjam!

Luckily, su Oscar gaba suke kallo suna ta gudu basu kai ga kaiwa angle d’in da za su iya ganinta ba shi kuma dama ya juya baya su yake kallo.

Cikin sassarfa at the same time tana mai d’auko k’ullin dake a cikin jakarta, a haka ta k’arasa inda yake dai dai ta gama zarowa ta ware da sauri ta d’an durk’usa ta hura masa a sangalalin k’afafuwansa da yake kayan ball ne a jikinsa sai kuma ta mike ta hura masa a bayansa da wuyansa daga nan ta juya da niyyar d’iba da gudu ta bar wajen ta ji gamm!! An ruk’o hannunta da mugun k’arfi!.

Yadda k’irjinta ya buga ita kanta ta yi tunanin zuciyarta ta tsage ne. Da mugun sauri ta juyo dan a yadda yake bai ci a ce har ya juyo ya rik’eta hakan ba.

Da mamaki take kallon sa tana kallon su Oscar waenda sam ba ta ma san lokacin da suka k’araso wajen ba.

Suma su duka ukun ita suke kallo dan haka aka tsaya ana y’ar kallon kallo.

Tunda Dije take ba ta tab’a jin bakinta ya mutu murus ta rasa abin fad’a ba sai yau, wani irin kallo ta ga Ma’a yana yi mata wanda yake sanyata jin wani irin matsanancin tsoro dan bai saba yi mata irinsa ba.

Yunk’urawa Oscar ya yi zai yi magana da sauri ya d’aga masa yatsunsa biyu na tsakiya sai kuma ya yi masa alamar su tafi.

A take babu musu suka juya suka ci gaba da abinda suka baro ba tare da sun sake ko

da kallonsu ne ba.

Tsoro da firgici had’e da dana sani ne suka lullub’e Dije a take ta sake sunkuyar da kanta k’asa ta ci gaba da k’ok’arin kwace hannunta wanda ita kanta ta san it’s impossible dan wani irin rik’o ya yi mata kamar zai karyata.

Kusan minti d’aya tana abu d’aya gashi a tsaye kamar wani dutse ko motsi bai fara ba ballantana rawar diskon da take tunanin zai yi, balle har ta samu ta gudu.

A hankali cikin raunin da ba d’abi’arta ba ta d’ago kyawawan fararen idanuwanta da suka d’an fara kad’awa zuwa jaaa ta zuba masa da kyar ta aro jarumta ta furta “mallan ka cika mini hannu”

Kallonta yake yi bai kuma cikatan ba kamar yadda ta so, a hankali ta ga jajajajaa yana maye gurbin farin cikin idanuwansa, sai kuma gumi ya fara tsattsafo masa a take.

Sai da ya lumshe idanuwansa tukunna ya bud’e sannan ya juya ya kalli ledar da ta mak’ale a k’afar bencin da ke a gefensa iska tana kad’ata tana shirin barin wajen, d’an k’urawa ledar ido ya yi wanda hakan ya sanya ita ma Dije ta kalli wajen, a take kuwa gabanta ya yanke ya fad’i dan ta yi tunanin da ta gama hura masa ta yar tuntuni iska ta kwasa ta yi gaba da ita.

Dakewa ta yi ta sake aro jarumta ta ce masa “mallan na ce ka cika mini hannu ko???”

Cike d’an zafi.

Da mamaki ya d’ago yana kallon Yarinyar kafin da kyar ya magantu kamar an fisgi maganar daga bakinsa ya ce “me na yi miki ki ka zuba mini karara??”

Already jikinsa ya riga ya zama weak dauriya ce kawai yake yi amma masifaffiyar azabar k’aik’ayin da yake ji ba zai fad’u ba! Gashi shi kansa by now so yake ya sakin mata hannu amma dukda hakan da kuma kokawar da take yi ta gagara kwace hannun nata.

Cike da tsiwa da fushi dan zuwa yanzu ya gama k’ular da ita ta ce “hala kana da aljanu ko? B…”

Maganartata ce ta mak’ale a take ta kasa k’arasa abunda ta d’ebo za ta fad’a dan haka ta kawar da kanta tana guna guni, sosai ya tsareta da idanu gangar jikinsa tana karb’ar azabar k’aik’ayin da bai tab’a tunanin tana existing a duniya ba!

Mamakin audacity d’in Yarinyar kawai yake yi dukda kuwa ya san tsiwa rashin tsoro da fad’a d’abi’arta ce amma sam bai yi tunanin zata iya zuwa har nan ta d’auki fansar abinda ya yi mata ba dan ba shi da tantama abunda ta yi masa yau d’in yana da alak’a da tare mata hanyar da ya yi kwanaki shidda da suka wuce!

A b’angaren Dije kuwa bayan tsoron Inna da Kunyar Ya Muhammad da shakkar Mallan ba ta tab’a jin wani abu makamancin hakan ba ga wani d’an Adam sai a yau! Dan sosai Ma’a yake bata mamaki da kuma tsoro ita kam a ranta har ma ta fara tunanin anya kuwa ba al’jani bane ba! Saboda kararar k’auyen su Sumayya daban take, duk ranar da ta je k’auye ta taho da ita wallahi ko  waye idan suka zubawa sai ya kwana yana hauka amma gashi da ikon Allah ko

motsi Ma’a bai yi ba sai dai fa daga ganin yanayinsa ta san yana kan karb’ar azaba…..

Wani mahaukacin k’aik’ayi da ya mintsine shi ne ya sanya bai san lokacin da ya damk’e mata hannu more than ruk’on da ya yi mata da farko ba.

Zabura ta yi ta sake k’aimi wajen k’ok’arin kwacewa a lokacin guda kuma ta na jin wani irin tuk’uk’in bak’in ciki yana taso mata ga zafin da take ji, ba ta san lokacin da ta doka wani uban tsaki ba ta ce “mugu d’an daba kawai!”

Da sauri ya d’ago ya kalleta cikin wani irin yanayin da ta gagara fassarawa.

A hankali ta ji ya sakin mata hannu ya juya mata baya ba tare da ya sake cewa uffan ba.

Shiruu ta yi kamar kuma wadda ta tuna wani abun sai ta juya da sauri ta bar wajen cikin sassarfa………

Har ta je gidan Rabi’a ta karb’a kud’i daga nan ta k’arasa makaranta zuciyarta fal sak’e-sak’e, ganin tunanin abun da ya faru yana neman damalmala mata lissafi ne ya sanya ta kawar da duk wani abun da ya shafe sa ta shiga sabgogin gabanta, alk’awari d’aya ta yiwa kanta shine ba zata sake tunkarar Ma’a ba, hannunta da ya rik’e take tunanin sake musguna masa shima ta barshi kawai Allah ya Isar mata, dan ta lura al’amarin sa ya fi k’arfinta sai yanzu ta ga gaskiyar su Inna da suke ta cewa ta guje masa shi d’in ba tsaran yinta bane ba. 

Ko da Sumayya ta tambayeta ‘ya ake ciki? Bata ce mata komai ba kawai sai ta sako wani zancen, fahimtar da Summayar ta yi Dijen ba ta son yin maganar ne ya sanya itama ba ta sake cewa komai ba.

……..

A bakin k’ofar gidansu ta tarar da Ya Muhammad a tsaye yana jiranta! Haka kurum tana ganinsa dama ta ji gabanta ya yanke ya fad’i. Da sauri ya taso daga kan d’an dakalin sokaway d’in da ya ke kai ya k’araso inda ta ke yana zuwa ya kama hannunta ya jaa suka wuce gidan sai da suka kai bayan layinsu tukunna ya cikata. Daga yanayin yadda ta ji jikinsa yana karkarwa tun lokacin da ya ruk’o ta dama ta san a rina! Ai kuwa yana fara magana ta fahimci yanayin da yake a ciki. Cikin inda inda ya ce “Dije mai yasa bbaa kkya ji neeee?”

Sai kuma ya yi shiruu ya dafe goshinsa bakinsa ya shiga karkarwa.

Kuka ta fashe da shi a take dan  wannan yanayi na Ya Muhammad shine abunda take matuk’ar jin tsoro da gudu.

“Shhhhhh” ya ce da ita kamar zai yi magana sai kuma ya yi shiru sakamokon mak’alewar da ya ji maganar ta yi. A hankali da kyar kamar an fisgi maganar daga cikin bakinsa ya ce “kar ki shiga gida yanzu” 

Har ya juya kamar zai tafi sai kuma ya dawo da sauri ya damk’i hannuwanta duka biyu da sauri sannan da k’arfi ya ce “Dddjee mai yyyasa ba kya ji ne?” 

Fashewa ta yi da kuka sosai ta ce “dan Allah Ya Muhammad ka yi hak’uri…”

“Shhhh” ya sake cewa da ita cikin katseta sannan ya ce “ya zaki je wajen Ma’a da kanki??”

Sosai gabanta ya yanke ya fad’i tana shirin yin magana ta ga ya fara karkarwa sai kuma ya fara kai mata duka, da sauri ta matsa Allah ya taimaketa bai sameta ba ya samu bango, cikin k’ank’anin lokaci kafin ta juyo ya zube a wajen sumamme.

Zuwa lokacin dama hankalin mutane ya d’an karkato zuwa garesu dan haka aka nufesu…….

Tsaye Kaka take a tsakar gidan hannunta d’aure da bandeji an sak’ala mata ta wuya ga Asabe a gefenta Ya Aminu a kusa da Inna yana huci sai Mallan shima a tsaye a gefen Kaka ta d’ayan b’angaren.

Ragowar mutanen gidan kuwa kowa ta turo k’ofa ammafa da za a yi rashin sa’a wani ya tura k’ofar d’akin d’aya daga cikinsu to da tsaff zai yi tafiyar ruwa da duk ahalin d’akin saboda yadda suka kafa kunne suka mammanne a jikin k’ofofin d’akunan nasu suna d’aukar rahota.

Cike da d’acin zuciya Ya Aminu ya ce “har ga Allah abunda ake yi mana a gidan nan ya Isa haka! Hak’urina ya fara k’arewa za fa a yita babu kyau wallah!”

Ya k’arashe maganar cikin d’aga murya.

Da sauri Mallan ya daka masa tsawa ya ce “wa kake d’agawa murya? Sa’ar ka ce ita”

Wani Irin murmushin takaici Minu ya yi kafin ya ce “ni iyaka d’aga murya kawai na yi amma gashi ka ji haushi! Shin ni kuma ba ka ji abunda ta gayawa tawa uwar ba?“

Cikin zafin nama Mallan ya d’aukesa da mari mai tsananin sauti…

Kafin ya yi magana Kaka ta rigashi ta hanyar cewa “ai ka ga irinta nan! Shiyasa na ce waennan Yaran ba jinina bane ba ba y’ay’anka bane su tun wuri ta je ta nemo ubansu kafin su kaimu lahira.”

A mugun fusace Aminu ya yi kanta kamar zai rufeta da duka! Kuma da gaske da niyyar shak’etan ya nufeta Allah ya taimaka Mallan ya shiga tsakani.

Fashewa da kuka Kaka ta yi ta ce “wallahi na gama zama gida d’aya da shegun y’ay’an nan, ka duba ka gani yanzu fa inda ace baka nan da rufeni fa zai yi da duka! Ace Yara daga mahaukaci sai marar mutunci sai y’ar iska sannan a haka a ce wai jininka ne su?? Wallahi da sake.”

Da sauri Mallan wanda ya gama dakawa Minu tsawa akan ya nutsu ya juyo ya ce “Kaka ba fa Halima kad’ai kike aibantawa a nan ba har da ni tunda y’ay’anane, kuma maganar jini ma ba ta taso ba dan na riga na san nawa ne su d’in dan haka ki ma daina wannan maganar dan Allah..Dije kuma babu inda za ta je, na hukuntata tun a ranar sannan yanzu ma zan sake hukuntata amma ba zan kori y’a ta mace budurwa daga gidana ba ki yi hak’uri dan Allah kar ki kaini wuta hakkine a kaina in kula in saka ido a kanta in bata ingantacciyar tarbiyya, yanzu idan na koreta Ina za ta je??”

Dai dai nan aka shigo da Ya Muhammad hankali a tashe Dije a bayansu tana wani irin kuka kamar ranta zai fita.

              **************

D’aki ne Babba sosai wanda a k’alla fad’insa zai kai taku 40 tsayinsa shima haka.

Kallo d’aya za ka yiwa d’akin ka fahimci na y’an Sarauta ne sakamokon adon da pop da bangon d’akin har ma da k’ofofin da windunan d’akin suka sha na asalin gold da azurfa abun har abun tsoro dan kamar ba a san darajar abun da aka yi adon da shi ba.

 Kujeru ne na asalin Royal waenda suka amsa sunansu Royal da wata tafkekiyar tv a ajjiye gefe guda. Sai wani tangamemen gado (king size) da wardrobe d’insa da madubi da drawer da side drawers suma a gefe guda. 

Hatta standing acn dake a d’akin itama adon ta tsarin yanayin d’akin ne…..

Dogo ne fari tass wanda kallo d’aya za ka yi masa ka san cewa shi d’in kyakkyawa ne ajin farko, sumar kanshi ba lallausa bace ba yanayin ta irinta Hausawanmu ce, bai cika k’iba ba sannan ba siriri bane ba. Yana sanye da wata fara k’all d’in alkyabba da dogon wando shima fari,  k’irjin akyabbar a bud’e kuma babu komai a ciki wanda hakan ya bawa faffad’an k’irjinsa damar baiyyana wanda kana ganin  

yanayin jikin nasa za ka san ya saba ziyartar gym.

A kwance yake (kwanciyar rigingine) a kan gadon yayinda sangalalin k’afufuwansa suke a kan cinyar wani Hadiminsa yana yi masa tausa kansa kuma yana a kan wasu pillows na feathers masu asalin taushi.

Waya ce a hannunsa yana daddannawa kwata kwata baza ka ce hankalinsa yana a kan waenda suke bakin gadon ba, kamar ba buk’atarsa ce ta kawo su d’akinba.

Ya fi kusan mintuna ashirin Yayinda Hadiman nan mata su uku suke a tsaye kyarr! Ko numfashi da kyar suke jaa kafin da kyar ya magantu ba tare da ya kallesu ba hankalinsa yana a kan wayarsa ya ce “undress yourselves”.

A take jikinsu ya d’auki karkarwa kamar an jona musu wutar lantarki, dukda mutum d’aya ce kawai ta fahimci me yake nufi amma ragowar suma sun d’an fahimci yaren nasa….

Kuka d’ayar ta saka ta durk’usa tana shirin yin magana ya yi fito, a take sannan da gudu wani hadimi ya shigo ya na zuwa ya durk’usa a gabansa kansa a k’asa 

“Ka kaita mari” 

Kawai ya ce ba tare da shima ya kallesa ba.

Da a kaika mari d’in da yake a cikin masarautar gara a kashe ka ta hanyar rataya a cikin kasuwar garin gashi a k’aida idan ka shiga Mari sai ka yi shekara uku ma tukunna za a waiwayeka.

Kuka sosai ta fashe da shi jikinta yana karkarwa tana rok’o tana mai neman yafiya a wajen wanda ita kanta ta san bai ma san mecece kalmar yafiyar ba! 

A haka aka jaa aka fitar da ita waje babu tausayi babu jin k’ai.

Yana fita waje ragowar y’an matan suka shiga yin abinda suke tunanin yana nufi hankulansu a masifar tashe dan in dai har hakan yake nufi to alk’iyamarsu ta tsaya ne saboda sun san me zai biyo baya sannan a al’adar masarautar tun daga kan matan sarki har zuwa kan baiwa in dai a cikin masarautar kike aka yi aurenki aka kaiki gidan Mijinki ya tadda hanyarki a bud’e to hukuncin kisa ne a kanki! 

Matan sarki da wasu daga cikin masu asalin mulkin masarautar ne kawai ake yi musu d’aurin rai da rai a kurkukun sarakuna ko

kuma a yi musu tozarcin da wata sai ta zab’i mutuwa ma

da shi, amma ragowar kam musamman ma bayi a washegarin ranar ake tsiresu.

Tsindir haka suka yi suka tsaya a gabansa jikinsu na karkarwa.

Da camerar wayarsa yayi amfani ya gama k’are musu kallo ta cikin wayartasa ta hanyar zooming kafin ya ce ‘su juya,’ nan ma ya gama k’are musu kallo……

Tsaki ya yi cikin d’an b’acin rai ya ce “get out!”

Da sauri kamar za su zuba ruwa a k’asa su sha don murna suka sunkuya suka rarumi kayayyakinsu suka fice a guje tib’ir tib’ir zannuwansu kawai suka samu damar yafawa suka fice suna masu k’ok’arin mayar da ragowar suna masu jero hamdala a zuk’atansu.

Suna fita ya mik’e tsaye cikin d’an fushi ya kalli amintaccen hadimin nasa wanda ya yi saurin saukk’owa ya sunkuya a gabansa.

Cike da izza sannan ka na iya jiyo b’acin rai a cikin muryar tasa ya ce “is that the best you can find?”

Jinjina kai Hadimin nasa ya yi ya ce “daga cikin dukkannin Hadimai kamar yadda ka buk’ata, waennnan sune kawai muka samu masu irin shekarun dai da ka ambata…Dalilin kuwa shine ka san batun satar da aka yi a parlourn Gimbiya Zakiyya ya janyo an rasa dayawa.

Amma na ga wasu a cikin bayin masu lamba d’aya….”

“To hell with them”

Ya furta hakan cikin zafi, wanda ya sanya Hadimin na sa yin shiru.

Fuuuu! Ya juya ya fita ransa a b’ace, a take Hadimin ya mik’e ya bi bayansa yana fita wasu guda goma a cikin masu tsoron k’ofar d’akin suma suka take masa baya.

         ****************

Dije tana barin wajen azabar kararar k’auyen su Sumayya ta sake k’aimi a jikin Ma’a. Duk dauriyarsa bai san lokacin da ya tafi kamar zai kifa ya damk’i  bencin dake ajjiye a gabansa da sauri ba, a take wani irin zazzafan gumi ya shiga tsattsafo masa fiye da farko ta ko wacce b’ular gashi dake a jikinsa kamar wanda ya watsa ruwa.

Kad’an ya rage bai kurma uban ihu ba, dai dai lokacin da su Oscar suke k’arasowa wajen a guje sakamokon ganin halin da yake a ciki shi kuma bugun zuciyarsa ta fara sauyawa ya shiga janyo numfashi da kyar.

A machine suka goya shi suka nufi gida da shi wanda kafin su k’arasa gidan Oscar shima ya goga, kad’an kuwa ya rage bai zubar da su ba, suna isa ko gama cikakken parking bai yi ba ya diro a gigice ya afka d’akin Ma’a ya shiga toilet ya kunnawa kansa ruwa wanda hakan ya zamo masa kamar mabud’in masifar k’aik’aiyi.

Allah ya so shi bai

kwab’e kayan jikinsa ba dan a hakan sa ya fito yana zabga ihu kamar ba Oscar ba.

Ihun nasa ne ya fargar da Mama ta fito daga kitchen da wuri dai-dai Scorpion ya kamo Ma’a yana tafiya da kyar numfashinsa yana fita da kyar sama-sama. Shi kansa Scorpion d’in zuwa yanzu ya goga dauriya ce kawai yafi Oscar sannan shi bai zubawa kansa ruwa ba.

Mama tana ganinsu a haka ta nufesu hankali a masifar tashe.

Da kyar Scorpion ya iya cewa “karara ne Mama kar ki matso.”

Dan haka ta ja ta tsaya sai

kuma ta k’arasa ta je ta shimfid’a musu tabarma Scorpion ya k’arasa da shi kai 

ya samu ya taimaka masa ya kwantar rigingine dan zuwa yanzu shi kam bai

ma san a wacce duniyar yake ba ga numfashi yana ta d’ad’d’aukewa kamar mai

shirin barin duniyar.

Kuka Mama ta saki har ta mik’e tana shirin ce musu su tafi asibiti sai kuma ta koma ta zauna dan ta san azaba da bak’in ciki ne suke jefa shi a cikin irin wannan halin dan haka ta shiga yi masa tofi. 

Kamar kuma wadda ta tuna wani abun sai ta mike ta ce “bara in d’auko manja a zuba muku yana rage k’aik’ayin.

Da sauri Ma’a ya ruk’o gefen zaninta tana juyowa ya girgiza mata kai kawai.

Ta fahimci baya so ta bar wajen ne dan haka ta koma ta zauna ta ci gaba da yi masa tofi yayinda shi kuma ya lumshe idanuwansa kawai ya na mamakin Dije….

Da mugun gudu Oscar ya afka cikin kitchen d’in ya kinkimo galan d’in manja ya shiga kwararawa kansa gaba d’aya ya gigice, zuwa wannan lokacin shi

kansa Scorpion duk dauriyarsa ya fara murk’ususu kamar mai

shirin fara breakdance, ganin dauriyar fa ba zata kaishi ko Ina ba gashi abin sake k’arfi yake yi ya sanya ya mik’e ya k’arasa ya shiga shafawa jikinsa manja shima, kafin minti d’aya sun yi nasha nasha abinsu da manja in ka gansu kamar ma su tallar maita. 

Kuma har zuwa wannan lokacin a gigice suke dan su dai ba su ji alamun sassauchi ba. 

Mama ita dai tanata kallonsu duk da halayyarsu amma sai da ta tausaya musu, dan haka kawai take ta binsu da sannu.

Shi dai Ma’a bai ce komai ba kawai ya lumshe idanuwansa, chaaan! Kamar a mafarki Mama ta ga wani sassanyan murmushi ya sub’uce masa.

Sai bayan kusan awa hud’u tukunna da kyar aka samu k’aik’ayin ya d’an lafa, ba wai

ya d’auke gaba d’aya bane kawai dai ya d’an lafa. Har zuwa wannan lokacin Mama tana tare da su tanata yi masa tofi shima kuma ta bashi add’u’o’i tace ya yi ta yi, idan ta yi salla ta idar ta yi addu’a sosai ta tofa masa, ya d’an ji dama-dama haka suma su Oscar da ta basu addu’o’i ta ce su yi ta yi, amma har zuwa wannan lokacin numfashin Ma’a bai

dawo dai-dai ba kuma idanuwansa a lumshe suke….

Lissafi kawai

yake yi yana mamakin Dije lokaci zuwa lokaci kuma yake sakin wani lallausan murmushin da yake shirin fara firgita Mama.. tabbas yau kam ya had’u da wadda ta azabtar da shi cikin sauk’i, abunda zaratan maza suka gagara yi yau gashi Yarinya k’arama ta yi, dan tabbas shi kansa ba zai iya expressing kalar uwar azabar k’aik’ayin da ya kwasa a yau d’in ba.

Sai da ta ga sun d’an fara nutsuwa tukunna ta nemi jin ba’asi, har Oscar ya bud’e Baki Ma’a ya yi saurin juyawa ya zuba masa rinannun idanuwansa da har yanzu basu kai ga fara dawowa dai-dai ba.

Shiru ya yi ya had’iye

maganarsa, ya sunkuyar da kansa k’asa zuciyarsa kamar zata fashe tsabar takaici! Tabbas yau idan Oga ya hanasa halaka Yarinyar nan wallahi watak’il sai jininsa ya hau idan bai kamu da ciwon zuciya bama kenan! Ko da ace bai halaka ta ba to Yarinyar ko y’ar gwal ce ya kamata a barsu su yi mata tambarin da har tsufanta ba zata tab’a mantawa da shi ba.

Scorpion kam shi bai yi tunanin yi mata komai ba dama dan ya san Oga ba zai tab’a bari ba (kamar kullum), amma fa shima ya shak’a dan har yanzun bai gama dawowa dai-dai ba, wai kamar su ace wannan y’ar Yarinyar ta haukata ta gigita a cikin k’ank’anin lokaci amma gashi da ikon Allah haka nan suna ji suna gani za su bar komai ya wuce saboda ba su isa yin komai a kai ba. 

Shiyasa ya shiga zaginta da aibantata kawai a iyaka cikin zuciyarsa kamar wani Yaro dan ya san bai isa ya yi a fili ba.

Sai da suka sake nutsuwa tukunna Oscar da Scorpion suka ce masa “Bara su je su kimtsa”

Ko da suka fita sai da suka bawa jama’a tsoro Allah ma ya so su duhun dare ya iso, yayinda waensu ma da kyar suka iya gane su, haka nan suka wuce zuwa d’akunan su da suke haya a wani gida mutane suna ta satar kallonsu dan ba su Isa su yi k’iri-k’iri ba.

Suna fita Mama ta mayar da kallonta ga Ma’a wanda yake nan kwance a kan tabarma har yanzun idanuwansa a lumshe. Fuskar tasa ta k’urawa ido a take ta ji duk ta muzanta! Babu wanda zai kallesa sau d’aya ba tare da ya fahimci wayene shi d’in ba.

Allah ya d’aura mata matsanancin son d’anta Ma’aruf dan zata iya cewa babu wata uwa da take son d’anta sama da ita a kaff fad’in duniyar nan, shiyasa take jin tsoro a duk lokacin da irin wannan ciwon nasa ya tashi, kuma take gujewa duk wani abunda zai tada masa ciwon nasa, dan tana matuk’ar jin tsoron abunda zai rabata da shi dan haka take kare duk wani abun da zai janyo b’acin ransa, wanda hakan ya sanya take ganin kanta as selfish take kuma jin tsoron ranar da zata tsaya a gaban Ubangiji ta yi masa bayanin amanar da ya bata, ta san tana iyaka bakin k’ok’arinta kuma tana addu’a ba dare ba rana amma tabbas wani abun har da kasawarta…

Addu’a ta shiga yi masa sosai tana zaune a hakan….ta jima tana addu’a tana mai neman taimakon Ubangiji kafin chaan ta sauk’e wata nannuyar ajiyar zuciya  

“Babu aure babu sana’a babu girma, ko yaushe Allah zai shirya min Ma’aruf d’ina??”

Ta yi maganar da ita a tunaninta a zuciyarta ta yi ba ta san a fili ta yita ba.

A hankali ta ga ya bud’e idanuwansa ya zuba mata su, wanda sai a lokacin ne ta fahimci ashe maganar tata ta fito fili.

A hankali ya gyara ya mik’e ya zauna kafin ya d’an k’uraa mata ido sai kuma kawai ya mik’e ya ce “Bara in je in yi sallolina”

Daga haka ya mik’e da kyar dan har yanzu k’irjinsa bai dawo dai-dai ba. Ya wuce zuwa d’akinsa.

Ta d’an jima a zaune a wajen kafin chaan kuma ta mik’e itama ta wuce bayi dan har an fara kiran sallar isha.

Cikin tsananin tashin hankali Inna ta nufi k’arshen tsakar gidan inda mutanen da suka kinkimo Ya Muhammad suka nufa da shi.

Jikinta har karkarwa yake yi tana isa ta durk’usa a gabansa ta shiga duddubashi a lokaci guda tana tambayar “mai ya same shi?”

Wani Yaro ne ya ce “tare suke shi da Dije yana tambayarta ‘mai ya sa ta je wajen Ma’a ta bari ya rik’e mata hannu’, sai kuma kawai ya yanke jiki ya fad’i.”

Difff!! Haka kowa ya d’auke wuta hatta Kaka wadda take ta sababin ‘kar a wani d’aga hankali ai hakan ba komai bane tunda dama an riga an san da zaman ciwon nasa na hauka’.

Sheshshek’ar kukan Dije ne ya ci gaba da tashi a tsakar gidan, cikin raunin da ba d’abi’arta ba ta matso tana zuwa ta durk’usa a kusa da Inna tana cewa “Inna mu kaishi asibiti, kar yau ma ya s…”

Wani irin gigitaccen mari Inna ta sauk’e mata wanda ya sanya ta yin shiru a lokaci guda kuma ta shiga shock! Ita da gaba d’aya al’ummar gidan na tsakar gidan da masu lab’e dan waenda za su ce sun tab’a ganin Inna ta sakawa Dije hannu k’alilan ne a cikinsu, yawanci in zata hukuntata sai su kad’ai da daddare take yi.

Cike da tsana Kaka ta ce “ai ba ki ga komai ba! Wallahi ba ki ji komai ba Halima wannan y’ar taki sai ta saka ki kuka da ciwon zuciya, kuma yanzu ai kin makaro dan lokacin hukuntata ya riga ya wuce ko kin yi a banza dan shi reshe tun yana d’anye ake tankwara shi idan ya riga ya bushe aka ce za a tankwara sa to karyewa zai yi.

Tsakanin Dije da wannan Yaro kuwa za ki ce na gaya miki wallahi komai ya riga ya gama wakana sai dai kuma kar a kuma!”

Tana gama fad’in haka ta juya ta shige d’akinta zuciyarta fesss!! Idan akwai abunda take so a duniya to bai wuce ta ga Halima da y’ay’anta sun wulak’anta sun tozarta ba.

Magana Dije ta yunk’ura za ta yiwa Inna Minu ya daka mata wata razananniyar tsawa “wuce ki shige ciki!!!”

Da sauri ta mik’e tana kuka sosai ta shige ciki Hankalinta a masifar tashe ranta a b’ace.

Tana wucewa Mallan ya ce “a kai masa shi d’aki”…..

Tun daga nan Mallan ya rufu a kan Ya Muhammad shi da wani Yaron sa aka kira Likitan bayan layinsu shima ya zo amma ba’a samu Ya Muhammad ya farfad’o ba sai k’arfe sha biyu na dare shima kuma da ihu ya tashi abunda aka fi gudu kenan dan duk lokacin da ya suma ya farka da ihu to sai an yi sama da wata d’aya ana abu d’aya.

Har wannan lokacin su Dije ba su rintsa ba haka wasu jama’ar ma a cikin gidan dan d’aya bayan d’aya suka dinga shiga d’akin Inna suna yi mata jaje tun suna d’ari-d’ari har suka ware suka shiga dannarta.

Kaka ita ma ba ta rintsa ba dan jira take ya farfad’o a gama da shi Dije ta zo ta bar mata gidan d’anta dan ta ce ‘wallahi tunda ta illatata to ta gama zama k’ark’ashin inuwa d’aya da ita.’

Dalilin ma da ya sanya ta d’an d’aga k’afa shine kukan da Mallan ya saka mata..dan suna tsaka da yiwa ya Muhammad add’ua bayan Maghrib sai gata ta zo, ta tsaya ta ce ‘ko Dije ta fita daga gidan ko ita ta tafi,’ shi kuma Mallan dama already hankalinsa a tashe yake ga shi shirun da ya ga Inna ta yiwa Kakar yau ya san definitely akwai matsala a gaba ga Ya Muhammad ya k’i ko da motsi ne shiyasa kawai ya saka mata kuka wanda kukan da taga yana yi ne ya sa ta d’an d’aga masa k’afa ta na jira ya gama ya zo ya same ta a yi ta ta k’are.

Asabe kuwa ta na gefenta in banda famfo ba abunda take yi mata ita kuma tana sake hawa zuciyarta na d’ad’a yin zafi tana ji idan ba ta kori Dije daga gidan ba to ba ta haifu ba kuma ba ta haifa ba……

Musamman ma da ta lissafa ta ga wannan d’in dama ce ta same ta a b’agas da zata yi amfani da ita ta zartar da k’udirinta na shekara da shekaru, shiyasa ta zage dantse ta kuma saka a ranta tabbas ba zata yi sanya ba.

Ciki-ciki ya yi sallama ya d’aga labulen d’akin ya shiga. A zaune ya sameta ita kad’ai kamar kullum tana karatun Alk’urani. 

Bata kulashi ba shima bai katseta ba bayan ya nemi waje ya zauna kawai sai ya yi shiruuu alamun ya yi zurfi a tunani.

Sai da ta kai aya tukunna ta yi doguwar addu’a sannan ta juyo ta kama kanshi ta shiga yi masa addu’o’i….

Sai da ta ida tukunna suka shafa a tare, daga nan d’akin ya yi shiruuu….bayaga d’azu da suka gama shan azabar karara ta tayasu da addu’a..tun ranar da ya shak’e Mallan idi ta yi masa fad’a bai sake zuwa ya zauna da ita haka ba, sai dai da safe ya shigo ya gaisheta da daddare ya lek’o ya ajjiye mata abunda ya kawo ya yi mata sai da safe ya fita, shiyasa gaba d’aya take a tsorace tana ta addu’ar Allah ya sa bai saka abun a ranshi sosai ba gudun motsawar ciwonsa, shiyasa d’azun da aka kawo mata shi zuciyarta ta kusan bugawa a tunaninta b’acin ranne ya tado masa da ciwon sai daga baya tukunna ta gane ashe azaba ce, sannan sai da ta fahimci abun bai yi  k’arfi da tsanani sosai ba kamar last time tukunna hankalinta ya d’an kwanta…..ta san cewa she is selfish tabbas! Amma Ma’aruf shi kad’ai take da shi a duk fad’in duniyar nan shiyasa take  tsoron duk wani abinda zai janyo abinda zai rabata da shi…idan akwai abinda take tsananin tsoro shine ta ga ciwonsa ya motsa dan a yadda ya sha da kyar the last time ita kanta ba wai likitoci da suka bada tabbaci ba ta san any mistake to game over ne…….

“Barka da dare Maama”

Muryarsa ta katse mata tunaninta.

Ajiyar zuciya ta sauk’e a hankali ta ce “barka, ya jikin naka?”

A hankali ya ce “na warware”

“Garin yaya karara ya shafeka ne wai?”

Ta yi masa tambayar tana kallonsa, d’an k’uraa mata idanu ya yi kafin chan ya sunkuyar da kansa kawai.

Shiru ta yi ba ta sake yi masa maganar ba suka dasa zaman shiru a cikin d’akin.

Kafin chaan ta mik’e ta je ta d’auko wani ruwa a cikin gora ta k’araso inda yake ta zauna ta bud’e tukunna ta mik’a masa ta ce “gashi, d’azu na lek’a zan baka na tarar ka samu barci.

Ungo karb’i ka sha da bismillah.”

A hankali ya saka hannu ya karb’a, ya yi bismillah ya shiga sha. Sai da ya shanye tukunna ya ce “na gode Maama.”

Shafa kansa ta yi tana murmushi sannan a hankali ta ce “Allah ya k’ara maka lafiya da nutsuwa” 

D’agowa ya yi ya kalleta yanzun ma cikin muryarsa mai cike da dakiya da izza ya ce “Ameen” Tukunna a hankali ya d’an matso ya mik’a hannunsa da yake a ta b’angarenta ya rungumota ya ce “fushin ne har yanzu?”

Dan ya lura da yanayinta. Girgiza masa kai ta yi kafin ta ce “tunani kawai nake yi ko sai yaushe Allah zai shirya mini kai! Ina yin addu’a Ina sadaka amma Astaghfirullah har yanzu ban ga wani chanji a tattare da kai ba Ma’aruf”

Ta yi maganar tana mai dag’owa ta kallesa sosai shima itan yake kallo da taimakon hasken kwan fitilar solar da ya mamaye koina a cikin d’akin. Ya jima yana kallonta haka itama kafin chaan ya furzar da huci ya d’auke idanuwansa daga gareta ya ce “a shirye nake, Allah ne bai baki ikon kallona ta fuska mai kyau ba! 

A ko da yaushe a baibai kike kallona Maama”

Ya k’arashe maganar yana mai mayar da dubansa gareta.

“Wanne kallo kake tunanin zan yiwa mutum irinka? Ma’aruf kalli jikinka! Kalli yanayin rayuwar da ka zab’arwa kanka kalli mutanen da kake huld’a da su…sannan duk fa yawancin fad’an da ya shafi siyasa sai an ganka a wajen kuma har da kashe-kashe abun yake k’unsa ka kuwa san makomarka Ma’aruf?“

Ta yi maganar muryarta na rawa alamun gab take da fashewa da kuka.

“Mugu d’an daba kawai!!!”

Muryar Dije ta yi flashin cikin kwanya da kunnuwansa kamar yanzun take fad’a.

Cikin rauni d’aci da jin zafin abinda za ta furta d’in ta ce 

“A ko da yaushe idan na tuna abubuwan da ka yi kuma na tuna ba ka da mafita ko wayon kare kanka a gaban Ubangiji tare da nauyi da girman zunubin ina shiga cikin matsanancin tashin hankali Ma’aruf! Ka ce min ba ka da laifin komai in yarda da kai na zab’i in yarda da kai d’in sai dai kuma ba ni da hujjar da zan ce gata saboda ita na yarda da kai, Ina ganin kaina ne kawai a matsayin uwa mai tsananin son kai wadda son kanta zai kaita ga halaka saboda ba kai kad’ai ba hatta ni inada nawa kamashon…”

Maganar tata ce ta mak’ale sakamokon kukan da ya ci k’arfinta.

A hankali ya sauk’e ajiyar zuciya yana jin wani zafi yana taso masa, da kyar ya iya d’aga d’aya hannunsa ya sakata a jikinsa ya rungume, cikin sigar lallashi yake bubbuga bayanta…..

Sun d’an jima a haka kafin chaan! Ya sauk’e wani nannauyan numfashi ya ce “ga balangu nan, na wajen Ganaye, wanda kika fi so.”

Ya k’arashe maganar da d’an murmushi a kan fuskarsa.

Ta riga ta san maganar ce baya so kuma tunda ya sako wata to an bar wacchan kenan har abada.

Kallon ledar da ya mik’o mata ta yi kamar kullum ta ce “a ina ka samu kud’in”

Murmushi ya yi kafin ya ce “ta hanyar halal, doyata dana gaya miki mun noma a Niger ita aka siyar”

Cikin tarar numfashinsa ta ce “an dad’e fa ana baka kud’in doyar nan Ma’aruf…”

Numfashi ya fesar sannan ya ce “sun kusan k’arewa saura kad’an bai kai dubu ashirin ba ma” 

Daga nan ya yi shiru kamar mai tauna abin da zai fad’a kafin ya ce “Sana’a zan fara da kud’in da wanda na baki ajiya, in sha Allah”

Wani irin zabura ta yi sai kuma ta fara murmushi mai had’e da dariya kafin ta gyara zamanta tukunna ta yi sujjada.

Murmushi sosai shima ya yi wanda idan ba yana tare da ita d’in ba to ba za ka tab’a gani ya yi ba.

Bayan ta d’ago ta gyara zamanta cike da farin ciki ta kamo hannunsa ta ce “Allah ya dafa maka Allah ya taimake ka Allah ya sa ka fara a sa’a”.

A hankali ya ce “Ameen…..”

Ana fitowa daga masallacin sallar asubah Mallan da Minu da wasu samari a gidan guda biyu Ya Kamal da Ya Musa suka tafi kai Ya Muhammad asibiti

dan zuwa wannan lokacin jikin nashi ya yi tsanani sosai.

Tunda suka tafi Inna take kuka gashi ta cewa Dije ko inda ta ke kar ta kalla ballanta ta yi mata magana….sosai ta bawa mutanen gidan tausayi yayinda wasu suke ta jin dad’i kar ma Kaka da Asabe su ji labari.

Sai wajajen k’arfe goma tukunna Mallan ya amsa wayar Inna ya ce mata ‘jikin da sauk’i an d’an samu kansa yanzu haka an yi masa allurar barci baccin yake yi, ga Minu za su dawo tare da su Ya Kamal, ta bashi karin kumallo ya kai akwai maganin da dole sai ya ci abinci tukunna zai sha’

Da “to” ta amsa tana ta jera hamdala ta mik’e ta nufi kitchen, tana shiga ta tarar da Dije tanata jefa d’anwake. 

Yi ta yi kamar ba ta ganta ba kawai ta juya ta fice a kitchen d’in.

A hankali kwalla ta shiga zirya saman kyakkyawar fuskarta dan idan akwai abinda bata so a duniyar nan to shine Inna ta yi fushi da ita, gaba d’aya ji take yi duniyar ta tsaya mata chak….Inna bata saba yin fushi da ita ba shiyasa a duk lokacin da ta yi take jin jiki.

Sai da ta gama jefa d’anwaken tass tukunna ta d’an zuba mai a kasko ta rufe ta ajjiye roba ta je ta d’ebo ruwa shima ta ajjiye tana jira ya gama ta kwashe.

Ganin zai d’auki lokaci ya sanya ta mik’e ta fita ta wuce d’akinsu domin ta je ta d’auko albaasa yadda tana sauk’e d’an waken sai ta d’aura man, dan rushon gawayin su ya samu matsala, da abin girki d’aya suke amfani kwana biyu.

Tana fita dede Asabe tana fitowa daga band’aki, ita Asaben ta ganta amma sam Dije ba ta ganta ba da yake baya ta bata. 

Kwafa Asabe ta yi dai-dai Dije ta shige d’akinsu, ta san ta tsani Halima kuma tana kishinta amma zuwa yanzu tabbas tsanar Dije tana shirin kere ta Halima a cikin zuciyarta, sosai take jin zafin Yarinyar…tana k’arasa fitowa tsakar gidan idanunta suka sauk’a a dede wajen da ta zo ta tarar da gawar akuyarta wanda Maman Fati ta tabbatar musu aikin Dijen ne, wani irin tuk’uk’i ne ta ji yana taso mata..Kaka ta ce kar ta yi mata magana zata yi maganinta ta hanyar sakawa a koreta a gidan amma shiru yau ma gashi har ta kwana ta hantse babu alamun zata bar gidan!..

Kitchen d’in ta juya ta kalla ta ga tukunyarsu a kan murhunsu wuta tana ta ci, ba ta yi wata-wata ba ta afka cikin kitchen d’in zuciya tana cinta ta shiga ta lek’a cikin tukunyar…

K’urawa d’anwaken da yake ta tafasa ido ta yi, tana cikin tunanin me zata yi masa ta lalatashi idanunta suka sauk’a a kan uban ruwa k’anwa  kusan cikin babban kofin sha biyu a cikin wata babbar roba, da sauri ta d’auka ta juye duka a ciki har da k’asa k’asar ba ta rage komai ba, hankalinta bai kwanta ba ta sake d’aukar gishiri shima ta juye a ciki ta saka ludaye ta juya sasai kamar mai burge miya sannan ta mik’e ta juya za ta fita suka ci karo da Dije.

Wani Irin tururin wutar bala’i ce take taso mata amma ta danne da mugun kyar dan ko saboda Ya Muhammad ba zata yarda ta kula kowa a gidan ba yau!

Tsaki Asabe ta yi tana jira Dije ta tanka ta ita kuma ta tada bala’in da kowa sai ya ji ko dan a sake aibanta Dijen amma ga mamakinta sai ta ga Yarinyar ta wuceta ta d’auko tsumma ta d’auki tukunyar d’anwaken nata ta fice ta nufi bakin rijiya.

Da kyar ta samu kaso biyu a cikin ukun d’anwaken da ta jefe  shima kuma duk ya yi laushi, dan kanwar mai k’arfi ce sosai hakan ya sanya d’anwaken zagwanyewa… 

Tana cikin wankewa Minu ya yi sallama, ya k’arasa ya ce mata ta yi sauri ta had’a abincin y’an asibiti yanzu zai juya Musa yana wajen yana jiransa a napep d’insa.

Da “to” ta amsa ta koma kitchen d’in da sauri ta d’aura mai sannan ta d’auko flask ta fito ta ci gaba da had’a kan d’anwaken.

Sai da ta gama tukunna ta nufi kitchen d’in domin ta zuba mai ta kammala komai.

A kitchen d’in ta samu Sagir da Kubra yana tayata tsintar wake suna hira suna dariya, ba ta ko kalli inda suke ba dan ta tsani Sagir tun ba yau ha tunda ta fahimci d’an iska ne ya fice mata a rai gashi uwarsa ba ta son laifinsa.

Mahaifiyar Kubran ce ta kirata dan haka ta tashi da sauri tana cewa “Na’am” ta fice daga cikin kitchen d’in. 

Tsaki Dije ta yi ta rasa dalilin da ya sa ba za a kafa dokar hana maza shigowa kitchen d’in gidan ba fisabilillahi da hijab mutum zai ji ko da zafin kitchen d’in da ko windo d’aya babu, musamman ma da rana idan kowa ya kunna murhunsa kitchen d’in sai ka ji kamar oven ga uban hayak’i na masifa! 

So take yi ta koma d’aki ta d’auko hijab d’inta amma kuma ta ji ya Aminu ya ce ta yi sauri gashi ba ta so ta sake yi musu wani laifin dan haka kawai sai ta ware d’ankwalin kanta ta d’an yane jikinta da shi dan ta lura Sagir d’in bashi da niyyar fita kuma dukda bata juya ba tana jin yadda idanuwansa suke yawo a jikinta.

Rigar bacci ce a jikinta amma cotton kuma hannunta d’an dogo ne dan ya kusan rufe guiwar hannunta ma, sai zani da ta d’aura a kan rigar baccin nata da d’ankwalinsa, rigar baccin loose ce amma da ikon Allah ta fito da albarkatun k’irjinta sosai haka nan shima zanin normal ta d’aura shi amma k’ugunta ya fito sosai tubarkallah.

Tsabar yadda Sagir yake sake lek’ata yana kallonta har d’an zillo yake yi daga nan zaune kan kujerar inda yake idanunsa kamar zasu fad’o k’asa, ga ta dai a gabansa amma da ikon Allah lek’e yake yi ko mai zai gano

oho!.

Ya Aminu ya fito kenan daga d’akin Inna zai zubawa kajin sa abinci ya ga mutum yana zillo shi kad’ai a kan kujera, da ke Dije tana daga chan ciki shi kuma yana a bakin k’ofar shiyasa bai ganta ba ya gansa shi kad’ai.

Da mamaki ya k’arasa bakin kitchen d’in idanunsa a kan Sagir wanda bai ma san ya k’araso ba.

Dai dai Dije ta d’an tsugunna a kan k’afafuwanta tana k’ok’arin rufe flask d’in da ya k’i rufuwa wanda tsugunnawar da ta yi ya taimaka wajen sake fito da hips d’inta ta gefe da gefe.

Wani irin murmushin iskanci ya ga Sagir d’in ya yi har da wani fito da harshe ya na sid’e Baki.

Da sauri ya juya ya kalli Dije wadda ita ba ma ta san yana yi ba Allah Allah kawai take ta gama ta fita ta bar amsa kitchen d’in.

Wani irin takaici da bak’in ciki ne suka lullub’e Minu a lokaci guda, bai san lokacin da ya juya ya zaro tsinken tsintsiyar kwakwar da 

aka jingine a wajen ya tsole masa ido ba!

Dai dai Mahaifiyar Sagir d’in ta fito….abun ya faru a kan idanunta dan haka ta k’arasa cikin sassarfa tana rafka salati da k’arfi wanda hakan ya yi sanadiyyar fitowar mutanen gidan daga cikin d’akunansu.

Tana k’arasawa ta rufe Minu da duka….

Matar ta tsufa sosai ya san ko yunk’urin hana ta ya yi tsaff zata kife a wajen shiyasa kawai ya rabu da ita ya saka hannunsa ya kare jikinsa ita kuma tana ta dukansa tana kuka tana cewa “Wallahi idan wani abun ya samu idon Sagir sai na yi shari’ah da kai. Mugu kawai shegen Yaro”

Inna ba ta so shiga sabgar kowa ba yau amma duk yadda ta so sai abun ya gagareta, dan haka ta tashi ta fito fuskarnan a had’e tamau kamar ba ta tab’a dariya ba.

Ba su san ta k’araso wajen ba sai da ta shiga tsakanin Minu da matar ta rik’e mata hannu tukunna.

Murya cike da b’acin rai ta ce “Ana barin halak ko dan kunya, fisabilillahi ko me ya yi miki kuma ko me ya faru ai bai kamata ki dinga d’aga murya kina sheganta mini Yaro ba! A gidan ubansa fa kike haya.

Yanzu kuma idan na saka baki sai ace na cika fad’a a ga laifi na bayan kune kuke shiga sabgata.”

Har da d’an gudu gudu Kaka ta fito ta ce “ai tun jiya na gaya miki ki nemo ubansu ba dai d’ana ba dan haka ki daina wani hak’ilo kina ik’irari…”

Cikin katseta sannan a tsawace Inna ta ce “Dakata malama ban sako da ke ba! Ko kinga na tanka ki tun jiya? Kina so ki san dalili?”

Ba ta jira ta bata amsa ba ta ce “saboda maganarki ba ta kai in tsaya in sakata a mizanin hankali ba shiyasa, in da ace maganar mutane masu hankali kika yi da sai in saurareki amma ba ni da lokacin shirmenki ne shiyasa ban biye ki ba kuma duk mutum mai hankali ba zai biye miki ba ko kinga shi Mallan d’in ya biye ki?”

Nan ma bata jira me zata ce ba ta ce “saboda ya san me yake yi. Jakai, dak’ik’ai sannan munafukai sune suke biye ki suke bawa zancenki mahimmanci.

Ni nan kin ganni tunda har ba Mallan ne da kansa ya furta wannan zance ba to idan kinga dama Hadiza ki d’auki loudspeaker kina bi layi layi kina fad’a wallahi ko a jikina.”

Ta k’arshe maganar tana dukan cinya cike da bala’i.

Kuka Kaka ta fashe da shi ta juya ta shige cikin d’aki tana cewa ‘ko uwar da ta haifeta ba ta kiran sunanta saboda sunan mahaifiyarta ne amma yau ga suruka ta ambaci sunanta bayaga kiranta da mahaukaciya da ta yi, wallahi ba zata zauna ba bar musu gidan za ta yi yau za’a yi ta ta k’are Mallan sai dai ya zab’a dan wallahi ta gama zama gida d’aya da su Dije.’

Asabe da Maman fati ne suka bi bayanta suna rarrashinta yayinda Inna ta doka wani uban tsaki ta juya kan Maman Sagir ta ce “ke kuma me Minu ya yi miki? Wadda ba ta san alkhairi ba!”

“Ya kike magana kamar wadda ta ba ni waje na zauna a kyauta? Haya fa nake yi?…”

Cikin katseta Minu ya ce “Anty ki yi hak’uri a bar maganar nan, Inna dan girman Allah kema ki yi hak’uri ki kyaleta ya wuce.”

Cikin fushi Maman Sagir d’in ta ce “eh ai dole ka ce a bar magana tunda mu ka cuta, to wallahi ba ka isa ba! Dole a biwa Yaro hakkinsa.”

Ta fad’i haka tana Isa kan Sagir wanda zuwa yanzu ya ware daga mutstsika idon da yake yi amma yana nan zaune a inda yake kawai yana kallon Minu irin a fusace yake da shi d’innan.

Duddubashi ta yi kamar wani k’aramin Yaro tana dubashi tana cewa “ya idon naka? Kana gani sosai?”

Jinjina mata kai kawai ya yi, ba ta d’ago ba ta ce “Shege mugun Yaro haka nan kawai zai janyo maka, ido ai ba abun wasa bane….”

Wata mahaukaciyar fisga Inna ta yi mata ta juyo da ita sannan ta ce “na rantse da mahalliccina ko da wasa idan kika sake shegantamin Yaro da k’azamin bakinkin nan sai na tsinka miki mari!!!”

Da sauri Sagir ya taso ya zo ya tsaya a gaban Inna fuska a had’e ya ce “cikata!!”

Sake damk’eta Inna ta yi ta kallesa cikin fushi ta ce“ba zan cikata ba dan kutumar ubanka!!!!” 

Yunk’urawa ya yi zai yi kan Inna Minu ya yi wani irin jifa da shi a fusace ya ce “kar ka soma! K’aramin mahaukaci”

Ai kuwa a take gidan ya hargitse dan Sagir sake tasowa ya yi Minu kuwa ya rufesa da duka dama a fusace yake.

Da kyar bayan mazan gidan sun shigo suka samu suka kwaci Sagir daga hannun Minu amma fa ya daku dan har ya fasa masa saman ido da hanci da baki.

Sai da Iyya ta zo itama da kyar tukunna ta lallab’a Inna ta cika uwar Sagir wadda take ta fisge-fisge amma ta gagara kwatar kanta daga hannnun Innar.

Ana cikata ta yi kan Sagir tana mai fashewa da kuka kafin ta d’ago fuska dagaje dagaje ta fara jero ‘Allah ya Isa’

Ya Kamal ne ya ce “mai ya faru?”

Ya yi maganar yana kallon Minu.

Banza Minu ya yi da shi yana huci sai da ya sake cewa “Mai ya faru?” Iyya Mahaifiyarsa itama ta cewa Minun “mai ya faru” tukunna ya ce “Kama sa na yi yana k’arewa Dije kallo ta juya baya, shine na tsole masa ido…”

Daga nan kawai ya yi shiru.

Kwashewa da dariya Ramma ta yi ta ce “Allah ya kyauta” daga haka ta juya ta wuce ciki.

Yayinda Asabe wadda fitowarta kenan daga d’akin Kaka ta k’araso wajen ta ce “amma wallahi ka ji kunya Minu! 

Saboda an kalli k’anwarka?”

Cikin zafi Maman Sagir ta taso ta ce”kuma ina ita k’anwar tasa ita ce ta fito babu mayafi?

Allah na tuba Yarinya ragowar d’an daba ta gama karuwancinta komai ya fito rass ai dole Yaro Namiji mai lafiya ya kalla.”

Ta fad’i maganar idanunta jazur cikin na Inna cike da b’acin rai!

Dariya Asabe ta yi kafin ta ce “maganar ki dutse.”

“Eh ai ba zanga laifinki ba tunda na san Abokin mutuwa kike nema! Gara mu zargi kuke yi ashahadu a wuyanku! Yanzu idan aka ce ku kawo sheda na san wallahi sai dai a kasheku! Saboda na yarda da Dije d’ari bisa d’ari kuma wallahi abun kunya ba dai a kanta ba ta fi k’arfin haka!!!!

Ke kuwa a gidanku ni shaida ce y’ar uwarki sai da ta haifi shege ga shi chan yana yawo.”

Da sauri Iyya ta matso ta ce “Halima ya isa haka gori babu kyau ko me suka yi miki ki barsu da halinsu. Sannan dan Allah kar in sake ji kince wani ya fi k’arfin k’addara”

Dariyar rainin wayo Asabe ta yi sannan ta ce “Allah na tuba k’addara kuma ta nawa? Jiya ma fa kina ji an ce har filin ball ta bisa dayake abun ya motsa tana so a sosa mata inda yake yi mata k’aik’aiyi!”

Cikin tsananin b’acin rai Inna ta ce “tsabar ke dak’iyaya ce ki rasa a ina zaki yi sharrin naki sai a filin ball tangamemen waje idanun kowa a kansu? Idan kin tashi sharri ki dinga yin wanda hankali zai d’auta mana! 

Ko da yake ba zan ga laifinki ba dan hatta Kattime ashe da cikinta aka yi auren iyayenki sannan yanzu haka babu aure a tsakaninsu suke zaune amma har fad’an kwana take yi da kishiyoyi, amaryar gidanku ma da aka saka kwanaki saboda fad’an kwana da tayi da uwarki ne aka saketa bayan ita uwartaki a musulunci ma bata da kwanan sai dai zina!”

D’ifff haka Asabe ta d’auke wuta, tabbas baki ya san abunda zai fad’a amma bai san me za a mayar masa ba! Ta rasa ta yaya Halima ta ke samun zafafan surrrukanta da na gidansu, wanda a duk lokacin da suka yi fad’a sai an ji new update daga bakinta.

Cikin fushi Inna ta ci gaba da cewa “dan haka Zina da kike ta ambata a gindinki ta k’are ke da y’an gidanku da iyayenki ba dai Dije ba wallahi na fad’a na k’ara fad’a Dije ta fi k’arfin wannan lalatar dan na yarda da tarbiyyar da na bata. Kuma ba ta gada ba ba ta sha a nono ba kamar yadda yake yawo a jininku.”

Ke kuma da kike cewa dole Sagir ya kalleta yanzu hakan har abun alfahari ne? Ragowar mazan gidan su mai yasa basu kalleta ba? Ko mata maza ne su? Sai shi k’aramin d’an iska ko? 

Kinsan a tafin hannuna kike dan haka wallahi ku kiyaye ni in ba haka ba zan yi muku abunda hankali bai zata ba muddin kuka sake shiga sabgarmu.”

Tana gama fad’in haka ta wuce ciki ta je ta janyo hannun Dije wadda tun d’azu ta k’ame a kitchen d’in take kuka. Suka fito suka wuce d’aki aka bar ragowar mutanen gidan da k’us-k’us, wanda da yawa a kan maganar gidansu Asabe da Inna ta sakar musu latest suke yi. Mahaifin Asabe irin babban mutum ne a unguwar kowa ya sanshi sai dai mai kud’in bahaushe ne dan shi kansa idan kika ganshi ba za ki ce ya tara ba ballantana y’ay’a da matansa, kusan kaso goma a cikin d’ari na gidajen Unguwar duk nasa ne amma ko atamfar anko idan ta fito ba iya siyawa mata da y’ay’ansa yake yi ba dan abun nasa ya had’e masa da matsananciyar rowa da mammak’o da son tara kud’i (ko wa yake taramawa? Oho masa!)

Kusan kowa ya san gidansu wannan dalili ya sa idan aka ji b’im! Na gidan ake d’abbaka abun a zuzuta shi!”.

Suna wucewa Minu ya shiga ya d’auki flask d’in abinci ya fice dan sai a lokacin hankalinsa ya samu damar jiyo masa vibration d’in wayarsa da take cikin aljihun jean d’in jikinsa wanda yake da tabbacin Mallan ne.

Su Dije suna shiga d’aki ta zube a k’asa ta shiga bawa Inna hak’uri, ko kallonta Innar ba ta yi ba ta wuce ta je kan gadonta ta zauna tana huci tana jijjjiga k’afa dan bata gama hucewa ba.

Sun jima a haka kafin Dije ta zame ta kwanta a wajen tana sauk’e ajiyar zuciya ajejjere, ba ta dad’e ba bacci ya yi awon gaba da ita.

      GIDAN SU DIJE.

Asalin Mallan cikakken Bahaushen garin Kano

ne, k’auyen Getso. 

Kaka su biyu kacal Allah ya bata Mallan (Bashir) da d’an uwansa Kawu Isa wanda shi har yanzu yake zaune a k’auyen Getso yayinda Mallan dama shi tun lokacin da ya baro garin ya taho neman ilimi yake zaune a gidan Malaminsu, wanda zuwa yanzu Allah ya yi masa rasuwa. 

A nan ya had’u da Inna (Halima) wadda babu kalar abunda Kaka bata yi ba dan kar a yi auren amma da yake rabo ya rantse sai da aka yi..Da taimakon Mahaifin Mallan wanda yake tsananin son had’in ba dan komai ba sai dan fahimtar da ya yi Halima ita ce sanyin idaniyar d’an nasa ita ce farincikinsa, dan haka ya tsaya tsayin daka har sai da ya ga auren tukunna hankalinsa ya kwanta, wanda ana yin auren da wata d’aya ciff Allah ya karb’i ransa, (shekaru talatin da d’aya kenan yanzu).

Anan Mallan ya sayi gida bayan an raba musu gado, wanda nan ma iko da kud’irar Allah kad’ai ta sanya aka sayi gidan nan dan babu yadda Inna ba ta yi ba amma ya sayar da gonar sa ya zo ya sayi gida babba mai d’akuna da yawa a unguwa uku, dan Mallan ya so tara y’ay’a barkatai hakan shine burinsa, dukda kuwa ya saka a ransa in sha Allah Halima ita kad’ai ce matar aurensa amma ya tsara zata haifa masa akai-akai in sha Allahu har sai haihuwar ta tsaya dan kanta.

Bayan rasuwar Mahaifinsa Kaka k’in ci gaba da zama a Getso ta yi ta tarkato ta dawo gidan Mallan da d’amarar korar Inna daga gidan ta ko wacce hanya.

Kwata-kwata Mallan bai san cewa Kaka ba ta son Halima ba dan ta k’ark’ashin k’asa take yin komai. Sai da Inna ta samu cikin Ya Muhammad tukunna true colour d’in Kaka ya fito fili ras! Dan kasa ci gaba da danne tsanar Halima ta yi, hankalinsa ya tashi kam a wannan lokacin dan k’iri-k’iri Kaka ta nuna ba ta son cikin k’arshe ma ta ce ba na Mallan d’in bane ba, sai da ta saka Inna ta rantse a gaban mai unguwa tukunna aka samu ta sarara mata.

Tun daga nan kuwa hankalin Mallan bai kwanta ba, dan tunda Inna ta fahimci Kaka bata k’aunarta itama ta botsare dama itama fitinanniyar ce ta bugawa a jarida shiyasa kwata-kwata sai aka gagara samun sauk’i ta ko wanne b’angare, kullum cikin rigima suke babu mai d’agawa wani k’afa. 

Sai da Kaka ta kwanta jinya a lokacin da aka ce mata Inna ta haifi d’anta Namiji fari sol da shi kamarsu d’aya sak! Kamar ta yi kaki ta tofar( lokacin shekara d’aya da auran Inna da Mallan).

Bayan ta warke ta je Getso ta dawo, ita dai Inna har gobe Kaka take zargi akan rashin lafiyar Ya Muhammad dan tunda ta dawo ta d’aukesa ta shige d’akinta da shi daga baya ta dawo mata da shi shikenan Yaron ya fara shisshhid’ewa a take idanunsa suka k’akk’afe….sai da aka kai ruwa rana tukunna da kyar aka samu kansa a asibiti, ai kuwa tun daga nan ko kuka ya yi mai tsaho sai sun yi sama da sati a asibiti, sai da ya yi wayo tukunna aka fahimci ashe abun hauka ne, dan Idan ya motsa har duka yake yi kuma burinsa kawai ya kawar da duk wani da ke a kusa da shi, to idan ya lafa kuma sai ya zama kamar wani zombie kafin a hankali a hankali kuma ya warware.

Da aka haifi Ya Aminu nan ma sai da Kaka ta kusan zaucewa wanda hakan ya yi matuk’ar bawa Mallan mamaki da tsoro kuma ya sake tabbatarwa tabbas ba ta son Inna.

Tun daga nan ta tayar da ballin ‘sai Mallan ya k’ara aure’ 

A ganinta tunda ta kasa ita kad’ai idan aka yowa Innar kishiya kishiyar zata tayata su fitar da ita cikin sauk’i.

Asabe y’ar k’awar Kaka ce dan tunda Kaka ta dawo layin suke shiri a lokacin sune manyan layi, ita Kaka d’anta yana da gida mai d’akuna dayawa ita kuma mahaifiyar Asabe Mijinta yana da kud’i.

Daga baya baya dai Ita mahaifiyar Asabe ta d’an ja jiki lokacin da duniya ta fara yiwa Mallan zafi, dan shi bai yi karatun boko ba, kuma tunda Malaminsa (uban gidan sa) ya rasu komai sai ya jaa baya. 

Sai dai kuma Kaka tana zuwa da zancen aure ta yi karaf ta amince dan a lokacin Asaben ta yi laifi Mahaifinta yana shirin aurawa wani Yaronsa ita kuma Yaron nasa a Sumaila yake matansa uku ita ce ta hud’u, gashi dama ta san Asaben tana son Mallan, fad’a ne kawai ba su yi ba a ganin uwar hakan zubar da girma ne.

Sai da Inna ta yi da gaske tukunna ta iya rik’e kanta da auren ya taho gadan-gadan. Shi Kansa Mallan d’in ba so yake yi ba babu yadda ya iya ne, haka nan Kaka ta yi ruwa ta yi tsaki sai da ta ga Asabe a d’akin Mallan tukunna hankalinta ya kwanta. 

Lokacin auren Mallan da Inna shekaru 15 kenan.

Babu kalar gorin da Inna ba ta ji ba, har da cewa ‘A bawa Asabe d’akuna hud’u dan ita d’in tana da dangi da nasaba an san za’a yi mata kayan d’aki 

Sai gashi Asabe ta zo daga ita sai wani gado low class a lokacin, da wata yololuwar katifa, ai kuwa nan itama Inna ta samu na yi ta tisa su gaba da nata gorin dan ko ita da take ba uwa ba uba ba dangi kayan da ta siyawa kanta a lokacin aurenta ya fi na Asabe.

Ganin wannan gorin bai ci ba sai Kaka ta fara maganar haihuwa dan a lokacin shekarar Inna goma sha biyar da auren Mallan amma y’ayanta biyu tana da cikin Dije. Kullum Kaka bata da abin fad’e sai ‘a matsa ga mai cika gidan nan ta zo’.

Sai gashi sai da aka yi shekaru hud’u lokacin har Dije an Haifa ta yi wayo sosai tukunna Asabe ta samu cikin Zainab da kyar kuma tun daga kan Zainab haihuwar ta tsaya mata ita ma Inna haka wanda zuwa wannan lokacin duk sun fahimci Mallan d’in ne bashi da rabon haihuwar da yawa.

Duniya ta yi zafi, babu tayi yawa, wannan dalilin ya sanya Mallan ya fara raba d’akunan gidansa a haya saboda su samu abin rik’e kansu, su dinga rufawa kansu asiri, dan shi Mallan bai iya sana’a ba sam bata karb’esa ba, Ya Muhammad kuma bashi da Isashshiyar lafiya, Minu ne kawai da ya taso yake sana’ar carpinter, sai ko kiwon kajin da ya fara, wanda kud’in duk a registration da handouts ya yi ta tafiya, dan yanzu haka ya kammala buk inda ya karanci geography service yake shirin farawa.

D’akuna goma sha uku ne a gidan, biyun farkon na Mallan ne da Kaka, sai na farko da yake cikin d’akunan hannun dama kuma na mazan gidan ne, duk wani Namiji tun daga kan Ya Kamal har zuwa kan Umar duk a d’akin suke. Na kusa da shi kuma d’akin Maman Fati ne, Maman Fati tana da Miji Yunusa cirani yake zuwa Lagos yana da wata a chan, ya kan yi wata bakwai bai zo ba, kuma idan ya zo bai fi ya yi kwana biyu ba ya koma.

Baban Fati irin masifaffun mazan nan ne shiyasa wani lokacin ita kanta Kaka take shakkarsa. Ita kuma Maman Fati munafurci da fuska biyun da ta kware a kai ne  ya sanya take iya zama da shi, dan hatta matarsa ta chan chanjawa yake yi baya tab’a iya yin shekara d’aya da mace saboda halinsa na zuciya da saurin fushi da fad’a.

Y’ay’ansu biyu, Fatima (sa’ar Dije da Umar sa’an Zainab).

Sai d’akin su Dije, Dije shekarunta sha shidda, Ya Aminu ashirin da hud’u, sai Ya Muhammad talatin, Dije tana ss3 yanzu haka Ya Aminu ya gama University amma shi Ya Muhammad da kyar aka samu ya kammala diploma daga nan shi da kansa ya ce “ya hak’ura” dan karatun duk a daddafe ya yi gashi sai yayi ta zubewa ana kwaso shi.

Aure kuwa sau biyu ya yi sa shima daga nan ya ce “ya hak’ura”

Dan bayan wadda aka sani ya aura a nan unguwa uku, Mallan ya nema masa auren wata a Garko aka d’aura ya tare sai dai ko kwana ita kam bata yi ba ma aka fitar da ita a sume! Dan dama a tsorace yake tun da yaga an d’aura auren yake gudun abunda zai je ya dawo, kuma tsoro wahala da b’acin rai su suke triggering ciwon nasa.

Sai Maman Kubra, ita kuma tana da y’ay’a da yawa amma rasuwar Mijinta ya sanya aka karb’e su aka barta da k’ananun kawai y’an biyu Kubra da Usman (Usso), unfortunately Usman yana shaye-shaye sosai an kasa rabasa da shi haka nan ake ta fama, Kubra a k’alla yanzu shekarunta sha takwas amma rashin dai dai ita a cikin gidan ya sanya ta shiga group d’in su Rakiya. Doguwa ce sosai fara sol da ita dan asalin Mahaifinsu Igbo ne, yanzu haka duk y’an uwanta suna hannun Kakarsu wadda itama ta tsani uwarsu kamar mutuwarta saboda kasancewarta Bahaushiya ita kuma ta fi so a auri ta su. Wannan rashin jituwar da ke tsakanin Kakarsu da Uwarsu shi ya yi sanadiyyar yanke hatta zumuncin da ke tsanin su Kubra da y’an uwansu.

D’akunan da suke kallon k’ofar shigowa tsakar gidan kuma (guda hud’u) D’aya na Asabe ne, d’aya Empty ba kowa a ciki, sai na kusa da shi kuma d’akin wata copper ne (Grace) ita kam ba ma ta zama sosai

Kullum sai dare take dawowa ta kwana da safe k’arfe tara take

fita. Copper nan tana ganin ikon Allah a cikin gidan dan hatta band’aki idan ta shiga ta fito sai an yi masa wankan tsarki, gashi su yi ta munafurcinta da Hausa dan ita bata ji ammafa tana fahimta, dan suna farawa ta san me suke yi, gata shiru-shiru da ita babu ruwanta amma hakan bai hanasu nuna mata wariyar launin fata ba. Bayaga aikin da ya yi mata yawa da d’an chilling d’inta har da halin y’an gidansu Dije ya sanya ba ta yarda ta dawo gidan sai duk sun yi bacci. 

Sai d’akin Ramma wanda yake a k’arshen wajen kusa da rijiya.

D’akuna uku da suke a jere da kitchen kuma na kusa da d’akin Ramma d’akin wata tshohuwa ne Iyya.

Iyya wata tshohuwa ce dan duk gidan babu mai shekarunta. D’anta d’aya kwal a duniya Ya Kamal. Business da ciku-ciku ne suka kawo sa garin Kano ganin yana shirin dad’ewa a garin ya sanya ya je ya d’auko

Mahaifiyarsa suka zo

nan. Maganar Allah idan ka d’auke Mallan to kaff gidan babu mai hankalin Ya Kamal a maza a mata kuma Iyya. Wasu irin mutane ne masu kamala da d’attako. Ya kamal a maza duk ya girmesu dan hatta Ya Muhammad ya bashi watanni biyu, yadda yake tsaye a kan duk wani al’amari na gidan da y’an gidan za ka d’auka uwa d’aya uba d’aya suke, har kwana ya tab’a yi a police station saboda Usso, sannan al’amari indai ya shafi Dije da y’an d’akinsu to ya kan tsaya tsayin daka har sai ya ga komai ya dedeta, wannan dalili ya sanya Dije take matuk’ar ganin girmansa, gashi kuma Aboki ga favorite d’inta Ya Muhammad.

Sai d’akin Gwaggo, Gwaggo itace mahaifiyar Mariya da Musa, a gidan daga Ya Kamal sai Ya Muhammad sai Musa a shekaru, shi kam Musa da aurensa ma matarsa tana da tsohon ciki dan ba a dad’e da yin aure ba, amma kasancewar duk a layi d’aya ne suma suke haya ya sanya kusan kullum yana gida. Sana’arsa keke Napep ce da shi (d’an sahu ne)

Sai Mariya ita kuma shekarunta sha bakwai ita ma tana ss3 ajinsu d’aya da Dije.

Sai d’akin kusa dashi..d’akin Maman Sagir, Sagir d’in sa’an Minu ne sai dai shi yana aiki a company na shinkafa so yana samu ba laifi dan haka uwar Kubra da uwarsa suke son aura masa Kubra wadda tun zuwansa gidan ta mato a kansa, shi baya wani sonta amma su kam sun nace haka nan yayi ta wulak’antata yana yi mata rashin mutunci amma ita ko a jikinta dan Yarinyar ba dai sauk’in kai ba, in dai ka ji ana case da ita tana hauka to akan Sagir ne. Dan kwarkwar ta ke komawa when it comes to him, ta kan je ta samu mutum har gida a yi ta rigima saboda Sagir, shiyasa su Mariya suke cewa ta haukace a kansa, duk yadda aka yi asiri ya yi mata.” 

Mallan bai samu ya dawo daga asibiti ba har dare sakamokon yanayin jikin na Ya Muhammad sam babu sauk’i….Inna ta je ita kad’ai babu yadda Dije bata yi ba akan a barta ta je ta gansa amma ko kallonta Inna bata yi ba haka nan aka tafi aka barta kuma da ta dawo ta tambayeta ya jikin nasa nan ma ba ta ko kalleta ba. 

Inna ta so ta zauna amma sam ba zata iya jinyar tasa ba dan doke-doke yake yi sosai dole maza ne za su iya kuma asibitin basa yarda da masu jinya sama da mutum biyu.

Tun lokacin da Inna ta fita Kubra da Rakiya suka dasa kujera a tsakar gida suke ta yadawa Dije magana, da yake Kubran fiancé d’in Sagir ce ita zai aura shiyasa tunda ta ji ance yana kallon Dije wani malolon bak’in ciki da kishi suka taru suka yi mata k’abe-k’abe ta rasa inda zata saka ranta.

Rashin wayo ya sanya ta kasa danne kishinta, gashi Dijen kwata-kwata ta k’i kulasu hakan ya sanya take ga kamar ko tsoronta ta fara ji yanzun tunda dama ita duk ta girme musu, ko kuma dai ko meye za su yi mata ta san ba lalle ta kula su ba tunda ga abunbuwan da suke ta faruwa kuma duk itace sila..sun san ko dan halin da Ya Muhammad yake a ciki ba lalle ta kula su ba.

Tun safe suke abud’aya ba ta kulasu ba, da yamma bayan Inna ta dawo Dijen ta fita siyo kukar miya Kubra ta bita a baya ta lab’e ta nemo Yara wajen su biyar ta raba musu naira ashirin ashirin ta ce idan Dije ta fito su yi mata ihu su ce mata y’ar Iska.

  Dukda Yaran suna d’an shakkar Dije amma hakanan suka amshe kud’in tana fitowa suka hau ihu suna kiranta da y’ar iska kafin su kwasa a guje su bar wajen gudun kar ta damk’e su.

Wani Yaro ta kama a cikin yaran d’an k’arami wanda Allah bai bawa ikon fecewa ba har ta kai ga damk’ar sa.

Sai da ta sauk’e masa maruka hud’u kyawawa tukunna ta tambayesa wa ya saka su dan daga ganin abun ta san sakasu aka yi.

Tiryan-tiryan Yaron ya gaya mata, tsabar mamaki bata ma 

san lokacin da ta cikashi ya gudu ba.

Aikuwa ta na shan kwana ta ci karo da Kubra a tsaye, wadda tana ganinta sai ta d’an diririce sai kuma ta nutsu ta kama kanta.

Kallonta Dije ta tsaya tana yi kamar kuma wadda aka bawa izini tashi d’aya ta cikumo hijabinta ta nad’e mata fuska da shi ta shiga kimarta kamar an aikota, ganin Kubran tana shirin kwacewa gata Babba ya sanya Dije ta rarumi dutse ta buga mata a ka.

Ta dai ga ta tsugunna daga nan bata san ya ta kaya ba ta yi gaba abunta ta barta da fuska a rufe. Sosai su Kubra suke bata mamaki su da iyayensu idan suna wani abun ko da yake ba laifinsu bane ba duk laifin Kaka ne. Ta ji daga bakin Inna…Farko-farkon fara zuwan y’an haya gidan sosai suke yiwa Kaka da Inna fadanci har da su Ya Muhammad, a lokacin d’aki aka ware Inna take amfani da shi a matsayin nata kitchen d’in su kuma suke amfani da kitchen d’in gidan. Bak’in cikin fadanci da girman da ake bawa Inna ya sanya Kaka ta tashi kitchen d’inta ta saka ta ta koma cikin y’an haya sannan ta ce musu duk d’aya ake ko laifi su Ya Aminu suka yi musu suna da ikon kimarsu! Da Mallan ya yi magana ta hau shi da fad’a wai zai koyowa iyalinsa girman Kai. Dukda haka hankalin Kaka bai kwanta  ba sai da ta dinga tsinka Inna a gaban jama’ar gidan ta tabbata sun rainata har ta kai sun fara fad’a da ita tukunna hankalinta ya d’an kwanta, kuma duk fad’a k’iri-k’iri za ta bawa Inna rashin gaskiya ta zazzageta a gaban kowa.

Zuwan Asabe gidan shi ya taimaka aka sake rainasu, dan yanzu haka mutum ba su fi biyu ne a cikin gidan ba da za’a ce ba sa bin Asabe bashi kuma ta k’i biya.

Sannan rashi da babu ma ya taimaka sosai wajen janyo musu raini dan kusan y’an hayan gidan nasu ma sun fi su rufin asiri wasu lokutan.

Suna girmama Kaka da Mallan amma Asabe kam da y’ay’an Mallan an rainasu, Inna kuma munafukai masu wayo da fuska biyu sune kawai suke bata girma (su Maman Fati)……

Tana wannan tunanin zuciyarta fal bak’in ciki ta k’arasa gida.

Tunda yamma ta yi Asabe ta ga Mallan bai dawo ba ta san cewa watak’il fa sai ya iya cewa a chan zai kwana bayan ya san yau d’in kwananta ne!

Ai kuwa sai gashi ya turo

mata message Akan ‘yana neman yardarta zai kwan a chan, Minu ba zai iya rik’e Ya Muhammad shi kad’ai ba, yanzu haka fama ake yi, gashi Ya Kamal ba ya kusa yau d’in ballanta ya yi tunanin zai ce za su kwan tare. Idan har ba ta amince ba to ta sanar masa da wuri ya san abinyi.’.

D’akin Kaka ta je ta kai mata k’orafi dan haka a take suka gama yanke hukunci.

Dare yana yi ta shirya tsaf da ikon Allah ta wuce zuwa asibiti.

Minu yana zaune Mallan yana yi masa fad’a akan abunda ya ji labari ance ya yi a gida d’azu Ya Muhammad kuma yana bacci kawai suka ga Asabe a kansu.

Da farko Mallan ya d’auka dubiya ta zo sai kuma ya ga yanayin lokaci da yanayin fuskarta dan haka ya san ba alkhairi ne ya kawota ba, gabansa ne ya yanke ya fad’i a lokaci guda kuma ransa ya b’aci a lokacin da kwakwalwarsa ta bashi watak’ila shirunta ba yana nufin ta amince bane ba, dan shi har ga Allah ya yi tunanin ta amince ne tunda ya ce idan bata yarda ta yi magana da wuri sannan ya san in da ace Asabe ba ta amince ba to da tuni ta kirasa ta ce ‘a’a’ ya riga ya san halin abarsa, to amma kuma gata yanzun ta zo masa dan haka sai kawai ya tsaya

ya ga ikon Allah.

Da kyar ta iya gaishesa ciki-ciki dan Kaka ta ce mata kar ta kuskura ta raga masa, ko gaisuwar Minu ba ta amsa masa ba ta ce  “bamu guri.”

A hankali ya mik’e ya fice daga wajen shima yana mai mamakin al’amarin.

Kunya ce ta lullub’e Mallan tashi d’aya had’e da b’acin rai, gani yake yi kamar duk jama’ar d’akin sun san dalilin zuwan Asaben tunda dai ta yi k’ank’anta ace ita ce Mahaifiyar Ya Muhammad. Saboda Allah meye na biyosa har asibiti abunda ya kamata a…

Muryarta ce ta katse shi “gashi” ta fad’i haka tana mai mik’o masa wayarta.

Sunan Kaka ya gani b’aro-b’aro a kan screen d’in wayar ga timer yana tafiya alamun ita ce a kan wayar.

Ajiyar zuciya ya sauk’e ya saka hannu ya karb’a cikin sanyin murya ya ce “Assalam alaiki”

“Ameen” kawai ta ce daga haka ta d’aura da “Ga Asabe nan zata taya ka jinyar! Dan na ga take taken Halima da y’ayanta waenda ciwonsu ba ya tashi sai ranar kwanan Asabe tsaff idan aka biyesu sai

sun haramta mata keb’ewa da kai! Ka tafi asibiti baka sanar da ita zaka dawo ko bazaka dawo ba Yarinya tana ta jiranka salon ka ja mata magana da gori a cikin gida, shiyasa na ce mata ta shirya ta biyoka ku yi jinyar tare idan kwanakinta suka k’are sai ta dawo kuma wallahi idan na ji ka yi mata ko da kallon banza ne za mu had’u da kai!

Sannan magana ta biyu yau Halima har sunana ta ambata ta gaggaya min magana kuma ta yi mini tsaki duk a kan y’ay’anta, da farko na shirya ne akan zan tafi amma sai na ga idan na yi hakan ita ce da riba…dan haka kana dawowa gobe ka san abun yi y’ar nan tata da take hauka saboda ita wallahi sai ta bar gidanka idan kuma ba haka ba to wallahi Allah sai na tsine maka, ka ji dai rantsuwar musulmi”

Da k’arfi Mallan ya runtse idanuwansa ita kuma tana gama fad’in haka ta kashe wayarta……

Daren ranar Mallan bai runtsa ba dan ya shiga tsaka mai wuya matuk’a ga y’arsa ga Mahaifiyarsa ga kuma matarsa wadda yake tsanani so da tattali dan ya san korar Dije a gidansa dai-dai yake da rabuwar sa da Halima.

Kafin asuba shima sai da aka jona masa nashi drip d’in sakamokon jininsa da ya yi mugun hawa, dole haka aka kira Minu wanda aka cewa ‘ya tafi gida’ jiya, ya dawo yana jinyar su su biyu Asabe kuma tana kallonsu kawai dan ko wanka ta k’i ta je gida ta yi so take sai rana ta take kowa ya hallara a gidan tukunna za ta shiga dan kowa ya gani ya shaida a asibiti ta kwana wajen Mallan, kuma a tsakar gidan zata shaidawa Halima Mallan d’in bashi da lafiya duk dan dai a ga darajarta tunda Mallan d’in bai gaya mata ba sai a bakinta za ta ji, dan ta ci sa’a wayar Minu ta mutu tun da ya zo da asuba babu chaji kuma asibitin babu wuta, ita kuma ta d’auke wayar Mallan d’in tana ganin kiran Haliman ta dinga rejecting ta ga kuma message d’inta “Assalam barka da asuba ya jikin Muhammad an ce kai ka kira Minu d’azu ya taho Allah ya sa 

dai lafiya” shima ta na gama karantawa ta goge.

Tun sassafe ya tashi yau sab’anin yadda yake kullum dan a k’aidarsa idan ya dawo daga sallar asuba komawa yake yi ya kwanta sai 11 tukunna ya ke tashi.

Tana kitchen ta ga ya shigo cikin gidan daga d’akinsa wanda yake a soro, sai da ya sake gaida ita tukunna ya shiga kitchen d’in ya sauk’e mata tukunyar da take k’ok’arin sauk’ewa, wanda tunda ya kama tukunyar take ta cewa “a’a fa!” Amma sai da ya ajjiyeta a k’asan tiles d’in kitchen d’in. Ajiyar zuciya ta sauk’e sannan ta ce “ni dai na san kai ba sharifi bane ba amma ban san tayaya kake iya shanye zafi ba.

Wani murmushi ya yi wanda ya tsaya a iyaka k’irjinsa sai kuma hucinsa da ya fito amma ko yanayin fuskarsa ba ta nuna ba, cikin muryarsa wadda ta ke a nutse sannan cike da izza ko da yaushe ya ce “ba wai zafin ne ba na ji ba, Ina ji! Kawai dai na kasance mutum mai iya had’iye abu tun zamanin mugun ubana.”

Turuss! Ta yi ta tsaya daga k’ok’arin bud’e kantar kitchen d’in da take yi. Sun d’an jima a haka ita bata juyo ba shi ma kuma bai sake cewa komai ba kafin a hankali ta juyo ta zuba masa ido, itan yake kallo yana karantar yanayinta a hankali ya ji ta ce “ba zan gaji da baka hak’uri ba Ma’aruf! Rashin saka idon da na yi yana daga cikin abubuwan da suka bayarda gudunmawa wajen…”

Da sauri ya k’araso inda take  ya d’aura yatsansa guda d’aya a kan bakinta ya ce “shiiii, Uwa ba ta laifi, sannan k’addarata a rubuce ta ke Maama, ba ki da wayon da zaki kub’utar da ni daga abunda Allah ya riga ya k’addara zai same ni, a haka k’addarata ta zo dan haka dole duk wayon mu sai na bi ta hakan”

Ajiyar zuciya ta sauk’e za ta sake yin magana ya ce “ki manta da abunda ya faru ya wuce…

Yau zan fara sana’a ki saka min albarka sannan akwai abunda nake ta so in gaya miki”

Sake mayar da gaba d’aya hankalinta ta yi garesa ta ce “Allah ya sa ka fara a sa’a, dan Allah a kula banda fad’ace-fad’ace sannan yadda na ga sauyin nan a tattare da kai dan Allah ka zauna a haka Ma’aruf ka daina wachchar rayuwar ka barta har abada hakan sai ya fi komai saka ni farinciki.”

Shiruu ya yi kafin a hankali ya runtse idanuwansa dan yau d’innnan ma yana da operation d’in da ba zai tab’a k’in yi ba, kamar dole yake a wajensa kuma ya san definitely sai an zubar da jini kacha-kacha ma kuwa sannan in ba da kyar ba a buge zai dawo mata gidan dan ya san babu ta yadda zai yi ya iya yin nasara a aikin dole sai ya sha wani abun…….

“Wacce maganace kake so ka yi da ni???”

Muryarta ta katse masa tunani.

Kansa yana a k’asa sosai ya sunkuyar, sai da ya daidaita yanayinsa tukunna da kyar ya d’ago ya d’anyi murmushi dan zancen nata ya taimaka wajen sanyaya masa ransa.

Kamar an fisgi maganar daga bakinsa ya ce “aure na ke so in yi in sha Allah”

Ya san cewa wannan ita ce kalma mafi soyuwa da Maama take burin ta ji ya ce mata amma dukda haka sai da ya yi mamakin yadda ta rushe masa da kukan farin ciki lokaci guda.

Murmushi ya yi mai sauti a hankali ya matasa sosai gareta ya rungumeta…zamewa ta yi ta saita gabas ta yi sujjada tukunna ta mik’e ta kamo hannuwansa ta rik’e ta ce “Allah ya sa matar ka ce har a gidan Aljannah” a hankali ya ce “ameen” ta sake cewa “Allah ya sa albarka da alkhairi a tarayyarku” sosai ya yi murmushi ya sake cewa “Ameen”

Cike da zumud’in son jin kwakwaf Mallan Idi wanda shigowarsa kenan ya ce “Ahh ma sha Allah suruka muka yi ne?”

A take annurin da ke a fuskar Ma’a ya d’auke lokaci guda, a hankali ya zame hannunsa da ke a cikin na Maama ya juya ya fice daga kitchen d’in gaba d’aya.

D’akinsa ya koma ya d’auki bokiti ya fito ya zo bakin tap ya d’ebi ruwa dan ruwan band’akin sa ya lalace tun shigar Oscar da ya yi a gigice ya lalata fanfon da shower, 

ya daina zuwa, dai-dai Mallan idi ya tsare Maama yana ta jero mata tambayoyi akan a ina Yarinyar ta ke shi kuma Ma’a ya fito d’ibar ruwan. Kallo d’aya kawai Ma’a ya yi masa ya d’auke kai tun daga nan ya sha jinin jikinsa har Ma’a ya fito daga wanka ya zo ya ci abinci ya fita Mallan idi bai sake cewa komai ba.

Tun k’arfe bakwai su Oscar suke tsaye a k’ofar gidan dama  a k’a’idarsu breakfast ma a k’ofar gidan suke yi! Kuma ko Ma’a zai kai k’arfe d’aya na rana bai fito ba to suna nan ba zasu je koina ba ruwa! Iska! Rana ba su isa su tashe su a wajen nan ba har sai sun ga fitowar Ogansu.

Yana fitowa suka mik’e suka hau ife-ife suna sara masa, tapping shoulders d’insu ya yi suka gaggaisa idanuwanshi a kan y’ar k’urk’urar da aka kawo masa rake a cikinta himini guda!

‘In sha Allahu zai tsaya ya yi sana’ar nan tsakaninsa da Allah’ Ya aiyyana hakan a cikin ransa…dan da farko su Oscar sun shirya ne akan ‘Ana kawo raken za su dinga rabawa gida-gida dole kowa ya karb’a ya bayarda kud’i ko kana sha ko baka sha’ shi Ma’a d’in ne ya hanasu ya ce a kafa trader duk mai son siya ya zo ya siya.

Kamar daga sama suka ji jiniyar y’an sanda, kafin ka ce kwabo layin ya d’inke mak’il da motocin y’an sanda har da wasu masu kayan sojoji a tare da su.

Suna zuwa ba su yi wata-wata ba masu kayan sojojin nan su biyu suka yi kanshi suka datsa masa ankwa aka tafi da shi.

Sai da suka tafi da shi tukunna aka gane ashe wannan sabon magidancin da yayiwa b’alli b’alli kwanaki ne y’ay’ansa suka kai k’ara shine aka zo aka tafi da shi.

Tun da y’an Unguwar suka ji labari haka nan Mata da samarin layi suka dinga sintiri a gidan suna basu shawarar ‘Wallahi su tashi kafin Ma’a ya dawo Unguwar tun wuri su san inda dare ya yi musu’ Amma ba su ji ba! Babban d’an mutumin ma ce musu ya yi ‘su saka a ransu inda ya kai Ma’a ba wajen da zai je ya fito ko da nan da shekaru goma bane ba!

Ya tafi kenan har abada shi zai 

 kawo k’arshensa, su zuba ido su gani!’.

Ganin mutanen masu taurin kai ne ya sanya aka hak’ura aka zuba musu ido kowa ya bisu da addu’a kawai sannan kowa ya ja y’ay’ansa samari Yara da y’an mata zuwa gida aka rurrufe koina dan sun san tabbas yau akwai world warr 3 a Unguwa Uku.

Dole ce ta fito da Dije daga gida dan har yanzu Baba bai dawo ba Ya Aminu shima kuma shiru gashi basu da ko sisi a gidan dan kud’in adashin Inna ma duk an had’a jiya ya tafi a asibiti, hakan ya sanya ta cewa Dije ta je gidan wata k’awarta a bayan layinsu ta karb’o mata ranchen dubu biyu ta kawo mata ta je asibitin kawai da kanta ta ga me yake faruwa.

Sun dai ji anata hayaniya k’asa-k’asa d’azu a gidan amma ba su san me yake faruwa ba da yake throughout yau d’in suna d’aki shiyasa ma Inna ta barta ta fita.

Ta karyo kwana kenan da yake gidan k’awar Inna a layin gidan mutumin yake ta hango Babban d’ansa ya tara samari yana ta cika baki da zage-zage! Har da cewa ‘Baya gari lokacin da abun ya faru ne shiyasa Ma’a ya samu har ya yiwa Mahaifinsa hakan  sannan bayan ya dawo rashin lafiyar ubansa ce dama ta sa bai kula Ma’a tun a ranar ba amma yanzu kuwa tunda ya waiwayeshi Wallahi kashinsa ya bushe su saka a ransu ya tafi kenan har abada.’

A ranta ta ce “Allah ya sa! Ma’a ko masifa.”

Da gudu ta ga wata mota ta shigo cikin layin wanda hakan ya karkato da hankalin gaba d’aya jama’ar wajen…..da ikon Allah personal motar dpo d’in police station d’in da aka kaisu suka tuk’o, Oscar shi ke driving sai Scorpion da wani daban a gaban, yayinda shi kuma Ma’a yake a baya ya hakimce ya saka wani bak’in glass.

Waenda Allah ya bawa ikon ganesu kafin su k’araso ne suka kwasa a guje, wasu kuma basu ma san mai ya faru ba suna gani ana gudu suma suka hau gudun, ragowar samarin kuwa masu son ganin kwakwaf tsayawa suka yi har sai da Oscar ya k’araso da motar wajen ba tare da ya jira ya yi parking ko ya kasheta ba ya diro daga cikin motar k’ofar ma a wangale ya barta ya zaro wata zabgegiyar Adda ya shiga sauk’eta a kan duk wanda ya samu.

A take wajen ya hargitse in banda ife-ife babu abunda kake ji.

Fitowar su Scorpion ce ta sake hautsina wajen dan suma suna fitowa suka shiga sare-sare.

Tunda Dije take Allah bai sa ta tab’a ganin irin fad’an na su Ma’a ba sai yau, ta dai san d’an daba ne ya addabesu wani zubin har curfew suke saka musu a unguwa kuma babu wanda ya Isa ya fita har sai

sun janye curfew d’in sannan har hayar sa ake yi su je su yi kashe-kashe kuma a nan Unguwar tasu ma yana yi amma bata tab’a ganin su in action suna chachchakawa mutane wuk’a ba sai yau, shock da matsanancin tsoro da suka shige ta a lokaci guda na ganin yadda akeyiwa mutane kamar wasu kajin sallah ya sanya ta k’ame k’am a wajen ta gagara motsi, dama chan ita tana da tausayi shiyasa tun tana Yarinya take cewa ba zata iya yin Likita ba dan ba zata iya yanka jikin mutum ba….tun tana Yarinya lokacin ko layya ce ta zo duk tsagarancin Dije bazaka tab’a ganinta a wajen da ake yanka raguna ta je kallo ba.

Scorpion d’in ne ya dawo ya zo ya bud’ewa Ma’a mota tukunna ya zuro

k’afarsa ya fito daga cikin motar! Wanda fitowar tasa ta sake ruruta guje-guje da ife-ifen jama’a.

Direct wajen d’an mutumin ya nufa wanda har yanzu yake a tsaye a cikin riller gidansu ya saka sakata ta ciki yana waya da alama y’an sandan yake sake kira. 

K’arasawarsa wajen ta yi dai-dai da k’arasowar Mahaifiyar saurayin, tana zuwa ta tsinka masa Mari ta ce “inace daga wajensu ya tsinko

ya taho amma shine ka tsaya a waje kake sake kiransu? Wuce ka shiga cikin gidan kafin su yi

maka illah!” Ita ba ta ma lura da Ma’a ba dan duk ta rikice sai da ta ji ya saka k’afarsa ya daki riller dai-dai wajen sakatar da wani irin mahaukacin k’arfi a take k’ofar mai raga-raga ta dare biyu.

Ihu ta saka ta fara rok’onsa amma ko kallonta bai yi ba ya sa hannu ya shak’o wuyan saurayin nan ya d’ago shi kamar wani kayan wanki ya fito da shi ya dire sa a gabansa.

Wani irin wutar bala’i da tsananin fushi da b’acin rai Saurayin ya gani a cikin kwayar idanun Ma’a ga wata masifar shak’a da aka yi masa da ta sanya yake ji kamar yanzu-yanzu zai bar duniya dan haka gaba d’aya sai ya fita a haiyyacinsa idanuwansa suka fara k’ak’k’afewa.

Kuka sosai matar take yi, cikin mad’aukakin tashin hankali ta fito daga cikin barandar gidan nasu ta zo ta fara k’ok’arin kwatar d’anta amma cilli d’aya Oscar ya yi da ita tunda ta tafi ta kifa ta kasa tashi sai wani irin kuka da ta dinga yi.

Wata zabgegiyar wuk’a Ma’a ya sa hannu ya zaro daga k’ugunsa tana wani irin kyalli ya d’aga sama ya kalleta! 

A take uwar saurayin ta sake gigicewa fad’i take “A’a, A’a! A’a“ tana mai k’ok’arin tashi amma ta kasa dan a kan k’afarta ta fad’a.

Cikin saurayin Ma’a ya kalla kafin ya saita wuk’ar ya soka masa ita! Sai da ta lume ciki gaba d’ayanta. Tashi d’aya matarnan ta shak’i numfashin tashin hankali ta sume a wajen.

Ido cikin ido suke kallon juna shi da Saurayin nan wanda har yanzu bai cikawa wuya ba ga kuma wuk’a ya chaka masa a ciki yana k’akarin mutuwa yana kallonsa. Cikin wani irin zafin kai ya fara juyi da wuk’ar nan tana a cikin cikin saurayin a haka sai da ya yi juyin 360 da ita a cikin cikinnasa tukunna cikin wani irin zafi yana kallonsa ido cikin ido ya ce ”Ka yi kuskure! A kaff fad’in Unguwar nan Ana Malik! Kai a kaff garin nan ma Ana Malik!!Infact a Nigerian ma gaba d’ayanta i’m untouchable!!!

Ina so ka saka hakan a ranka ka dinga amfani da shi har zuwa k’arshen rayuwarka idan kuma Allah ya sa k’arshenka kenan Allah ya ji k’an ka.”

Yana gama fad’in haka ya sakeshi ya zare wuk’ar at the same time ai kuwa jini ya hau ambaliya fiye da farko yayinda saurayin ya tafi luuu ya fad’i kansa ya bugu a jikin dakalin barandar tasu.

Fad’uwar tasa ta yi dede da fad’uwar Dije wadda sai da ta gama juye fitsarin mararta a wajen tsabar tsoro tukunna ta tafi ta fad’i sumammiya a wajen.

Yana juyowa idanuwansa a kanta suka fara sauk’a ga fuskarta nan zagaye fayau cikin brown d’in hijabinta har k’asa.

A hargitse ya juya ya kalli Oscar cike da tashin hankali ya ce “me kuka yi mata?”

Ya yi masa tambayar yana mai nufarta.

Rufa masa baya ya yi yana yi masa bayani a kan ‘tun d’azu take tsaye yanzu kuma kawai ya ga ta fad’i, ai sun san ya yi musu iyaka da ita da y’an gidansu wallahi basu tab’ata ba!’

Sam Ma’a ba jinsa yake yi ba dan hankalinsa ya kai k’ololuwar tashi saboda yadda ya ganta a yashe a k’asa  kamar marar rai!

Yana zuwa ya shiga duddubata sai da ya tabbatar babu wani rauni a tattare da ita tukunna ya kinkimeta ya nufi motar da suka zo

da ita gaba d’aya ya rikice sam ya gagara b’oye zalamarsa a kanta yau d’in dan kwana biyun nan dama kamar wani wanda aka yiwa xdubu na k’aunarta haka yake ji, komai da yake ji a kanta ya nunku bilaadadin.

Tunda ya kinkimeta su Scorpion d’in suka sunkuyar da kai, Sai da ya dakawa Oscar tsawa tukunna ya zo ya kunna motar suka ja suka bar wajen su duka hud’un.

Kwata-kwata tunanin Ma’a bai bashi ya je ya kaita gidansu ko ya kira wani nata ba dan a nashi ganin hakan ka iya janyo tangard’a da delay a had’uwarta da Likita..

Suna wucewa aka fara firfitowa ana dudduba mutanen da suke zuzzube a wajen cikin jini, mutane wajen ashirin ne suka ji rauni yayinda ake da tabbacin mutuwar d’aya dan a mak’ogwaro Oscar ya chaka masa wuk’a gashi idanunsa sun k’akk’afe suna kallon sama, wannan saurayin shima suna tunanin ya rasu dan ko shurawa bai yi ba.

Akwai cases da yawa irin haka har da wanda ya kai shekara biyar a hannu ana kan yi dan duk yadda aka kai ga jin tsoron su indai suka kashe rai ana iyaka bakin k’ok’ari wajen tsayawa a kan abun sai dai matsalar da ake samu itace idan anje sai a dinga danganta abun da Oscar yayinda shi kuma Oscarn yana da file ma a Dawanau! To da haka ake fakewa kuma har gobe an gagara kullesa a gidan mahaukatan where he truly belongs.

Da mugun gudu Usama ya shiga cikin gidan nasu yana haki hannunsa yana d’igar jini.

A hargitse waenda suke tsakar gidan suka taso aka yo kansa da tambayar ‘mai ya faru?’ Yayinda na cikin d’aki suka fara firfitowa…

Cikin haki ya ce “Su Ma’a ne suka kawo hari amma ni basu tab’ani ba garin gudu ne na fad’a a kan langa-langar da aka jide a k’ofar shagon Aliyu shine na ji ciwo.”

Cikin fad’a Iyya ta ce “Amma sai da aka ce kowa ya killace nasa ko? Garin yaya ya fita?”.

Cikin rashin fahimta Inna ta ce “mai ya faru? Fad’a ake yi?”.

Juyawa Iyya ta yi ta kalli Zainab ta ce “ke baki je aiken da na yi miki d’azu wajenta ba?”.

Turo Baki Yarinyar ta yi ta na guna guni. 

Cikin taraddad’i Iyya ta rafka salati ta ce “yanzu a batun rai da mutuwar ne kika sako kishi da b’akin hali dan buhun ubanki?”

Ta yi maganar tana mai kai mata duka.

Cikin b’acin rai Ramma ma ta rankwashi kan Yarinyar ta ce “shegiya mai irin halin uwarta”.

Dai-dai nan kuwa Uwartata ta shigo….kamar yadda takeso ta dawo a gajiye hakan kuwa ta dawo dan Ya Muhammad bai dad’e da komawa barci ba da kyar da taimakon allurai, tun d’azu ya tashi Mallan kuma ya aiki Minu ya ce sai ta tayashi rik’esa, har gula sai da ta sha a ciki garin rik’esa. Gashi basu ci abinci ba wai duk su biyun azumi suke yi tun jiya suka cewa Inna kar ta kawo abinci shi kuma Ya Muhammad an hana sa cin abinci wai za’a yi masa wani gwaji ba zai ci abinci ba for 24 hours.

Wani irin takaici ne ya tasowa Inna na ganinta amma sai ta d’auke kai kawai.

Tana shirin yin magana Asaben ta ce “Ramma mai ya faru kike dungure mini kan y’a?”

Sai kuma ta yi tsaki kamar an tambayeta ta ce “ko da yake ba ta ke nake ba, duk a gajiye nake, Mallan da iyawa wai ai kwanana ne dan haka in je in tayashi jinya.”

Shiruuu, kowa ya yi yayinda wasu suka fara tunanin anya kuwa kan Asabe babu motsi?.

Tsaki ta sake yi ta kalli Zainab ta ce “zee d’aura mini ruwan wanka, in samu in yi wanka na yi sallah in huta”.

Iyya ba ta san lokacin da ta ce “ikon Allah” ba.

Shiruu tsakar gidan ya kasance har ta zo ta wuce su tana tafe a gajiye, sai kuma ta juyo ta kalli Inna wadda ta bita da kallo kawai, ta ce “Yauwa, shima Mallan d’in Ina ga gajiya ce ta tarar masa yanzu haka ma drip aka d’aura masa ya ce in sanar da ke”.

Duk yadda Inna ta so sai da ta ji wani irin zazzafan kishi ya taso mata, wato bashi da lafiya ba zai iya gaya mata ba sai k’anwar bayanta ce zai aiko ita zata gaya mata kuma daga ji ma rashin lafiyar tasa ba wata serious bace ba tunda gashi har y’ar tayin kwana yake nema amma ita ya gagara d’aukar wayarta…

Da sauri ta kawar da tunanin ta ce “tam” kawai daga nan ta juya kan Usama ta ce “ka ga Dije?”.

A take hankalin kowa ya koma kan Yaron.

Jinjina mata kai ya yi ya ce “eh, na ganta ana ta gudu ita kuma tana tsaye tana kallo”.

Dai-dai nan wata mak’ociyarsu mai suna Ladidi ta shigo tana rafka salati “Innalillahi wa inna ilaihirrajiun! Yanzunnan labari ya iske ni Halimatu Ma’a ya yi garkuwa da Dije.”

Salati tsakar gidan ya d’auka ana tafe hannuwa yayinda Inna ta tafi ta zube ta zauna dab’ass! A dede k’ofar d’akinta inda suke dama ga damuwa ga bak’in ciki yanzu kuma ga mad’aukakin tashin hankali duk sun had’e mata waje guda.

         ************

Idan ana maganar Fada (palace) to tabbas wannan ta cika ta kai Fada har ta wuce hakan ma…Girmanta ya kusan kai girman wani tafkeken filin ball d’in, yayinda adon ta ya bambanta da sauran Fada dan ita nata ado da tsarin na musamman ne!

Kamar yadda bangon ko wanne d’aki da parlour na duk wani mai fad’a a ji a cikin masarautar ya kasance an yi masa ado da asalin gold, haka itama wannan Fada ta ke, sam! Girma da fad’inta bai hana an yi mata wannan ado na gold a bangonta gabas da yamma kudu da arewa ba.

Bayan ka shigo cikin asalin ginin na Fadar wanda Dogarai da sojojin masarautar suke tsaronta kamar rayukansu, sai ka bi ta k’ofofi uku tafka tafka waenda suma ake bawa tsaro ba na wasa ba tukunna za ka Isa Babbar tangamemiyar k’ofar da zata sadaka da main hall na Fadar!

Ana bud’e k’ofar bayi ne (masu lamba d’aya) sanye da jajayen kaya da bak’in d’ankwali mazan kuma da bak’ar hula a zaune sun d’an rissinar da kawunansu hannayensu hard’e a kan ruwan cikinsu…waennan bayi sun kai su d’ari biyu a zazzaune tun daga farko har zuwa kusan tsak’iyar Fadar a kan layi..layi wajen ashirin, layi goma a waje guda(b’angaren dama) layi goma a waje guda(b’angaren hagu) sai hanyar wucewa wadda ta kasance a saitin k’ofar shigowa a tsakiyarsu, haka nan suke zaune cikin tsananin tsari opposite kujerar Sarki wadda take a saman wasu kujeru guda biyu ta su Wambai da Waziri 

kujerun da sai ka bi ta wani stairs mai wajen taku kusan goma waenda aka k’awata da lights da gold tukunna za ka k’arasa kujerun Wambai da Wazirin yayinda ta Sarkin take  a saman tasu dan a k’alla itama sai ka bi ta stairs d’in da ke a tsakaninsu kusan guda goma tukunna za ka risketa a tsakiyarsu (chan sama) kuma ta fi ko wacce kujera girma a wajen dan ta ninka ta su sau biyar a tsayi da fad’i adonta kuwa tsayawa fad’a ma b’ata Baki ne……

Ta b’angaren dama chan k’asa gefe guda kafin ka fara taka stairs d’in da zai sada ka da kujerun Wambai da Waziri har a kai ga ta Sarki wata tattausar shimfid’a ce ta alfarma tafkekiya wadda a k’alla za ta ci zaman mutane saba’in, a kan shimfid’ar a kwai wasu manya-manyan pillows na sarauta na zama masu taushi sai k’anana guda-goma a zagaye da ko wanne d’aya….waenda a k’alla sun kai guda tara a kan dardumar. Opposite wannan shimfid’a gefen hagu nan ma wata shimfid’ar ce irinta sak a tsari da fasali.

Baya ga waennan Bayi wajen su d’ari biyu da suke zazzaune irin zama na k’ask’anci, da waensu Sojojin masarautar guda biyu a tsaye suna kallon kujerar Sarki sun saka k’ofar shigowa cikin Fadar a tsakiya babu kowa a cikin Fadar kuma baka jin k’arar komai sai na standing Ac wajen guda ashirin da suka yiwa fadar k’awanya.

Tafkeken Agogon fadar ne ya buga k’arfe tara dai-dai sai kuma ya hau k’irge daga d’aya zuwa tara dai-dai yana gama k’irgawa Sarkin k’ofar Fada (wanda yake tsaye a bakin k’ofar shigowa ta waje) ya ware murya ya ce “Gyyyaaraa kintsi!!! 

Gimbiya Zakiyya y’ar sarki jikar sarki yayar sarki, an gaisheki sarauniya.”

A take waennan bayi da suke cikin fadar suka sake shan jinin jikinsu suka sake k’amewa k’am! Dai-dai Sojoji guda biyun nan da suke tsaye k’yam suma a bakin k’ofar ta ciki suka kama hannun k’ofar ko wanne ya rik’e handle d’aya a tare suka bud’ata suka wangale mata k’ofar sannan suka saki kafin su durk’usa alamun girmamawa a gareta.

Ta tsakiyar bayin nan da suka hau kan layi ta zo ta wuce alkyabbarta na jan k’asa bayi mata (masu lamba d’aya) guda goma a bayanta suna binta sai Hadimai maza guda biyu.

Bata ko kalli kowa ba ta je ta nemi guri ta zauna a kan dardumar dake a hannun dama, kan pillow d’aya babba ta yi zama irin na sarauta, yayinda bayinta suka nemi waje suka zauna a k’asa bakin k’ofa suma suka jona layin waennan bayi suka yi irin zaman su.

Ta na wucewa sojojin nan suka mik’e suka mayar da k’ofar suka rufe ko gama rufewa ba su yi ba Sarkin k’ofa ya sanar da zuwan y’ar uwarta Gimbiya Sakina, 

Kamar yadda aka yiwa Gimbiya Zakiyya haka aka yiwa Gimbiya Sakina, yayinda ta k’araso ta zo ta zauna a kan babban pillow na kusa da Gimbiya Zakiyya bayinta kuma suka zauna a wajen zaman bayi. Wani irin kallon-kallo suke aikawa juna wanda kana gani ka san na tsana ne da hassada….. 

Suna a haka Gimbiya Salaha itama ta shigo da bayinta goma da Hadimai maza biyu, sai dai ita da ta zo ba a kan babban pillow ta zauna ba a kan k’arami ta zauna (d’aya daga cikin waenda suka yiwa na gefen Gimbiya Zakiyya k’awanya.) na Gimbiya Sakina.

Bayan ita y’an mata ne manya da k’anana suka yi ta shigowa wajen su shidda! Kuma ko wacce idan ta zo sai an yi mata k’irarin na daban an gaisheta an bud’e mata k’ofa an rufe kuma tare da bayinta guda goma da Hadimai maza biyu take zuwa. Duk cikinsu baya ga Gimbiya Zakiyya da Gimbiya Sakina babu wadda ta zauna a kan babban pillow duk a kan k’ananu suke zama.

Sai da suka gama zama tukunna Gimbiya Giwar mata ta shigo wadda hatta su Zakiyya sai da suka rissinar da kai a lokacin da ta zo shigowa!

Kuma an fi minti d’aya ana yi mata kirari, sannan kalar kayan barorinta mazan da matan ba kalar na su Gimbiya Zakiyya bane ba, kuma ko da ta zo zama ba a ga lokacin da ta zauna ba dan kareta bayinta suka yi.

Bata dad’e da zama ba Gimbiya Mai Babban d’aki ta shigo! Ita ma sai da kowa ya rissinar da kai sannan itama bayinta kalar kayansu daban yake kamar na Giwar Mata kuma itama ba a ga lokacin da ta zauna ba dan sai da suka kare koina ta zauna tukunna suka juya suka je suka zazzauna a wajen zaman su na bayi.

Bayan ita sai Gimbiya Shalele wadda itama yadda aka yiwa Mai Babban Daki da Giwar mata hakan aka yi mata dukda kuwa ta kasance y’ar k’arama dan in baka sani ba ma idan ka kalleta za ka d’auka budurwa ce, dududu ba ta fi 25 ba gashi tanada k’aramin jiki sannan bata tab’a haihuwa ba dan sai da Marigayi Sarkin K’asar ya kwanta jinya ma tukunna ya aureta a lokacin tana da shekaru goma ciff a duniya (lokacin da aka haifi Sarki ZainulAbidden).

Ba ta dad’e da zama ba busa da sarewa suka karad’e koina!

A take fuskokin Gimbiyoyin da suke zazzaune a wajen suka chanza.

K’irari aka dinga yi sama da mintinu goma kafin a bud’e mata k’ofa ta shigo cikin takunta na k’asaita tana kallon kowa a kan hanci. Bayi ne mata hud’u a bayanta tsabar mulki ba su bari alkybbarta ta jaa k’asa ba a hannayensu suka rirrik’e mata yayinda Hadimai maza guda takwas suke mara musu baya.

Tana zuwa gaba d’aya Gimbiyoyin wajen suka mik’e tsaye tukunna suka russunar da kawunansu alamun girmamawa da gaisuwa ga Gimbiya Mariya (Uwar Marayu) Uwar Sarki.

 Babu wadda ta kalla a cikinsu sai bayinta ne suka amsa musu da “Uwar Sarki ta amsa muku!”

Daga haka ta wuce ta je suka kakkareta ta zauna a kan babban pillow d’in da yake kusa da na Gimbeeya Zakiyya y’arta ta farko a duniya. Gimbeeya Mariya ta kasance 

mata ta uku ga Marigayin Sarki, bata kai su Giwar mata da mai babban d’aki a shekaru ba dan su d’in sai da suka dad’e da Sarkin sosai tukunna da kyar ya yarda ya k’ara da aurenta.

Ba ta kai su a nasaba bama dan ita a cikin gari ta zo sama ta ka rabo ya rantse aka aureta sab’anin mai babban d’aki da ta kasance y’ar Sarkin k’asar da suke makwabtaka da k’asar ta su ta KHAK’IL, haka itama Giwar mata y’ar Sarkin k’asar kusa da su ce…ba dan tsari ba sai dan girmansu ya sanya take basu girma matuk’a a baya sai dai kuma 

tun daga ranar da ta tsugunna ta haifi d’anta ya kasance Yareema shikenan idanunta suka bushe ta daina ganin girma da darajar kowa ta raina kowa take zuba rashin mutunci ga kowa, Hatta Gimbiya Giwar Mata ba ta ragawa ba! Wadda ko ba dan nasabarta ba a shekaru ma matar ta kusa sa’ar kakarta.

Sai bayan ta zauna tukunna kunnuwan jama’ar wajen suka huta da k’arar sarewa da algaita, inda masu kid’in suka tsagaita suka jaa suka tsaya da gangunansu a bayan barori.

Matan suna gama zama Mazan fada suka fara shigowa suna zama a kan tasu dardumar da take opposite d’in ta matan (ta hannun hagu) Sab’anin matan su duk cikinsu Galadima ne kawai ya zauna a kan babban pillow ragowar kuwa duk a k’ananu suka zazzauna dan yawancinsu ba jinin sarauta baneba.

Sai Wambai da Waziri su kuma a kujerun su na kusa da ta Sarki suka je suka zazzauna.

Wambai k’anin marigayi Sarkin k’asar ne yayinda Waziri ya kasance sun had’a Kakanni ne da shi marigayi Sarkin k’asar, gaba d’ayansu shekarunsu sun haura sittin-sittin dan ba Yara bane ba! 

Kamar yadda Marigayin Sarki yake da y’ay’a mata birjik! Har guda Arba’in (40), talatin da d’aya (31) sun yi aure ga takwas y’an mata d’aya bazawara sai Sarki ne aka samu Namiji d’aya rak!

Haka nan shima Waziri yake da y’ay’a mata masu tarin yawa dan shima duk d’a Namijin da aka Haifa masa a ranar yake rasuwa wasu ma b’arinsu ake yi ta hakan ne ake gane Namiji ne a cikin, tun zamanin cutar mak’arta har yau y’ay’a maza basa zama a masarautar.

Wambai ne yake da D’a Namiji guda d’aya Nuraddeen da Y’an uwansa mata tara waenda duk sun yi aure sai k’annensa biyu ne suka rage Na’ima da Nafisat.

Daff da shigowar Sarki Nuradden ya shigo yana bubbud’awa da Hadimai kusan ashirin a bayansa.

Zumbur! Gimbiya Mariya ta yi ta mik’e tsaye wanda hakan ya sanya mutanen wajen kaff d’insu suka sunkuyar da kawunansu k’asa.

Ido cikin ido suke kallon juna ita da shi wanda hakan ya sake bak’anta mata rai.

Cikin izza ta ce “Wambai a sanarwa Nuradden lokacin shigowarsa Fada bayan ya dawo daga hutun mako biyu na zaman fada da na bashi a yanzu.”

Had’e rai sosai Nuradden ya yi yana kallon cikin idanunta tarr yana mamakin matar, kamar ba ita ce jiya-jiya suka gama had’a plan cike da had’in kai ba!

Tunanin sa ne ya katse jin ta sake cewa “na d’auke Hadimai goma daga cikin masu take masa baya sakamokon jinkirin fita da ya yi a yanzu da kuma kallon cikin idanuna da ya yi!”

Zuwa yanzu kam ya kai wuya dan wannan uwar rainin wayo  ma kenan! Ai shi a ganinsa ita da shi yanzu kam

sun wuce haka… ya yunk’ura zai yi magana kenan Wambai wanda yake uba a garesa ya ce “umarninki shine abin binmu.”

Ya fad’i hakan ya na mai rissinar da kai kafin ya d’ago ya k’urawa Nuradden d’in ido sosai.

Fuuuuuu ya juya ya fita, Hadimai goma suka bishi goma kuma suka ci gaba da zama a inda suke suna jira a tashi su bita su ji sabon post d’insu kuma. 

Iya wuya Waziri ya kai! Tabbas ya kamata su cire zuwan mata zaman Fadar safen nan da suke yi! Dan ya lura matar nan ta maida kowa kashin gindinta!

In ya so sai su ji da rashin mutuncinta a cikin masarautar kawai kafin su san maganinta!

Tsabar rainin wayo Waziri da Wambai kansu a ce ba su tsira daga tujarar ta ba!? Kalli fa yadda take bayarda umarni take rashin mutunci ga kowa!…

Sannan idan fa basu kawo k’arshenta ba tana gab da dak’ile duk wata power tasu dan yanzu haka ma case ake yi akan sai ta cire kujerun su daga kan matattakala sun koma zaman kan pillow suma kamar kowa…..

Shiruuu! Fadar ta kasance kowa da abunda yake sak’awa a ransa har zuwa lokacin shigowar Sarki.

Dogarai guda goma rik’e da sanduna da takobi..biyar a layi gefensu ma wasu biyar d’in ne suka fara shigowa bayan doguwar sanarwa da kirari, suna shigowa kowa ya tashi ya mik’e tsaye aka sussunkuyar da kai, bayansu wata mata ce tafe wadda a k’alla zata kai kimanin shekaru 48 a duniya (Jakadiya) daga ita sai wasu Irin murd’add’un sojojin masarautar guda hud’u again sun sakoshi a tsakiya biyu daga cikinsu har da wasu zunduma-zunduman bundugu rik’e a hannayensu.

Sai bayansu kuma wasu Yara ne y’an mata k’anana masu dai-dai da shekarunsa (Sarkin) sun ci ado na sarauta mak’ura guda biyu tukunna Hadimai kusan su ashirin suna take musu baya sannan daga k’arshe Dogarai guda hud’u suma duk dai suna take masa baya.

Kayane na Sarauta masu asalin kyau da tsada a jikinsa, ya sha rawaninsa mai kunnuwa biyu fari k’al da shi da farin glass.

 Kirari ake zuba masa kamar za su amayo da mak’ogwaronsu yayinda shi kuma yake takunsa sannu a hankali cike da izza da isa.

Kasancewar bashi da tsayi sosai hakan ya sanya sai da ya k’arasa har bakin stairs inda duk y’an rakiyar tashi suka jaa suka tsaya ya fara hawa tukunna aka samu damar fara ganinsa. Shekarunsa sun wuce sha hud’u amma basu kai goma sha biyar ba, dukda yanayin yarinta still k’aramin jiki Allah ya wadatasa da shi wanda hakan ya taimaka wajen sake fidda Yarintarsa muraran! Sarki ZainulAbiddeen kenan d’a kuma jika ga Sarki sannan Sarkin k’asar ta KHAK’IL a yanzu! Wanda tun lokacin rasuwar Mahaifinsa lokacin yanada shekaru biyar a duniya ya ke bearing sunan Sarki Wambai kuma yana acting as Sarki, girma da ya riskesa da wuri sakamokon jin dad’i da asalin kwanciyar hankali da Hutu da kuma bala’in Gimbiya Mariya ya sanya aka mik’a masa sarautar tasa kachokam watanni biyu da suka wuce……

BULAMA ✍️

0806 402 1951

ANA MALIK!!

Book 01.

Page 11.

       Humairah Bulama.

Mikiya writers Association.

Lokacin da ya zo zama wani labule ne ya sauk’o da kansa fari k’al mai tsananin kauri ya rufe kafatarin ilahirin kujerartasa har sai da ya gama zama tukunna labulen ya yaye ya d’age ya koma jikin ceiling d’in mai adon p.o.p ya manne kamar babu shi. 

Sai da ya zauna tukunna Jakadiya itama ta taka ta je ta zauna a k’asan kujerar tasa dai-dai wajen k’afafuwansa. Dakaru da sojojin da ya zo da su kuma suka juya a yadda suke a kan layi haka suka k’ame a tsaye a layi daga dai-dai inda stairs d’in da ya hau ya fara zuwa inda yawansu ya k’are.

Bayi kuma suka je suka zazzauna, y’an matan Yaran nan suka tsaya suka durk’usa suka kwashi gaisuwa tukunna suka je suka zauna a kan manya-manyan pillows na wajen zaman mata.

Bayan sun zauna haka nan aka fara tashi one by one ana zuwa ana kwasar gaisuwa, na mata Jakadiya ce ke amsa musu da yawun sarki Yayinda Dogarai suke amsa na zaratan mazan da suke zuwa suna kwasar gaisuwa ga Yaron da har yanzun bai gama rufe shekaru goma sha biyar a duniya ba.

Dama kwasar gaisuwar itace main purpose na zaman Fadar safe ga waenda Allah ya zab’a ya bawa damar ganin Sarki  dan in ba a nan d’in ba ko ita uwar tasa ba ta isa ganinsa ba!

Duk wasu ragowar muhimman abubuwa kuma sai a zaman Fadar rana ake yinsu wadda ita ta banbanta da ta yanzu dan

babu mata da wasu daga cikin mazan ma sannan hatta bayin da suke wa Fadar Ado sallamarsu ake yi sai an gama tukunna suke dawowa, iyaka masu Sarauta da masu fad’a a ji ne ke yinta…………….

Bayan an gama kai gaishe-gaishe Sarki ya amsa daga nan ya yi musu sallama ya mik’e ya fice shi da tawagarsa daga haka Fada ta fara watsewa, sai da kowa ya fice tukunna Bayin nan suka tashi suka hau shara da goge-goge, sai da suka gama tass tukunna waensu masu kimanin yawansu suka zo suka chanje su, dukda sai nan da kusan awanni biyar tukunna za a yi zaman fadar yamma hakan bai hanasu hawa kan layi su zauna su nutsu kamar yadda aka tarar da bayin safe ba.

         **************

Kafin awanni biyu labari ya gama zagaye unguwa ‘Ma’a ya yi garkuwa da Dije’

Inna sai da ta suma sau biyu a tsakankanin nan mutane sun rufu a kanta ana ta lafiyarta Yayinda Asabe da Kaka suka dasa kujera a tsakar gida suketa maganguna ala dole su sai kowa ya yarda Dije fa da k’afarta ta bi Ma’a babu wani garkuwa da ya yi da ita.

Duk da cewa Ma’a ya yiwa kowa iyaka da Gidansu ta karkashin k’asa sakamokon matan layi da suke kai k’orafe-k’orafen sa wajen Maama, amma hakan bai sa Inna ta ji shakkar shirya zuwa ta sami matar ba dan ta san ita kad’ai ce za ta iya kwato mata y’arta.

Babu yadda su Iyya ba su yi da ita ba amma ta ce musu ‘sai fa ta je! Tun kafin ya yi mata illa, a barta kawai ta je.’

A k’aidar Ma’a idan kike je gidansu wajen Maama to ko dai ya illata d’anki ko kuma mijinki ko dai wani naki saboda akasarin masu zuwa idan suka zo suka tafi sai ya ji sabon labari…ita kuwa Maama da ta ga an daina huld’a da ita sam Allah bai sa ta kawo a kanta shi ne ba, ita Mallan ma ta zarga a ranta ta ce maybe ko shine ya ke binsu ko y’ay’ansu shiyasa kawai itama take harkarta ita kad’ai dama kuma kusan duk kunyarsu take ji ma dan ya janyo mata raini a wajen kowa, dan haka itama sai ta jaa jiki k’ark’ari idan abu ya faru na farin ciki ko akasin haka ta shiga ta jajanta ko ta yi murna.

Dawowar Minu wanda biyu a cikin samarin gidan nasu suka je takanas suka taho da shi ce ta taimaka Inna ta samu dama aka barta ta tafi gidan Maama dan shi da ragowar samarin d’ari bisa d’ari suka goya mata baya akan ta je d’in dukda kuwa a tsorace suke.

Wani d’an k’aramin clinic ya kaita nan kusa da su ba da nisa ba, dukda kuwa babu ko sisi a jikinsa.

Sai da ya ga ta shiga hannun Likita har an fara dubata tukunna ya nutsu hankalinsa ya d’an dawo jikinsa.

Da farko Likitocin k’in karb’arta suka yi saboda yanayinsu da suka gani dan har Oscar ya fara yi musu hauka Ma’a ya yi saurin dakatar da shi ya ce musu “k’anwarsa ce!”

Ba dan sun so ba suka karb’eta dan d’aya a cikinsu ya sansu kuma ya gane su ya san su waye su d’in.

Babu yadda ba’a yi da shi a kan ya fita ba amma k’ememe ya tsaya ya ce a yi komai a gabansa kuma ya hanasu cire mata hijabi.

Da dabarun su na Likitoci sukayi amfani aka samu aka duddubata suka gano ba komai bane sai shock ya sanyata ta suma sannan jininta ya yi low sosai.

Likitan ne ya rubuta abubuwan da ake buk’ata tare da bill d’insu ya mik’awa Ma’a ya ce “ya biya sannan akwai guda d’aya da basu da shi kuma yanzu za a jona mata drip ne dan haka ya yi k’ok’ari ya kawo, ana buk’ata urgent.”

Ba shi da ko sisi a jikinsa sai naira 20 gaba da baya dan gaba d’aya tattalin arzik’insa ya k’arar a wajen hidimar fara sana’arsa ta sayar da rake, dan hatta bencin da aka bubbuga musu wajen guda uku sai da suka ci masa kud’i ba na wasa ba. Su Oscar sun so su d’auko ko na uban waye ko su saka a yi musu a kyauta ala dole amma sai ya hanasu saboda tun ba yau ba dama ya yi alk’awarin ba zai tab’a ciyar da Mama da abunda bai dace ba komin k’ank’antarsa yana so komai ya zamo ta hanyar halal. Yanzu kuma ga Dije wadda saboda itan ne ma ya ke so ya fara sana’o’i sosai dan aiki ba ya a cikin lissafinsa, kuma ya san d’awainiyarta dole tana buk’afar kud’i sab’anin da wanda daga shi sai Mama.

Lissafin wajen dubu hamsin ake yi yanzu haka ga kuma wani drip na daban wanda zai je ya siyo.

Likitan yana gama bashi takardar ya juya ya fita, sai da ya gama k’arewa fuskarta kallo tukunna shima ya juya ya fito wajen su Scorpion, suna ganinsa suka yo kansa suna tambayar sa ‘ya mai jiki!’

Shiruuu ya yi kawai yana lissafi, Oscar ya matso still a buge yake har yanzu ya ce “kawo in je in gigita Rabiu mai chemist ya had’o min kan komai!”.

D’agowa ya yi ya k’ura masa ido kamar wanda ya ke so ya hango ta inda zai samo kud’in rubuce a kan fuskarsa, wanda k’ura masa idon da ya yi ya sanya Oscarn ya d’an jaa da baya ya sunkuyar da kansa k’asa.

Agogon hannunsa mai tsada wanda ya saitawa timer lokacin fara shirye-shiryen operation d’in da suke da shi yau ne ya yi k’ara! Dan haka ya d’ago shi ya kalla lokaci..

Ya gama ganin lokacin amma bai janye agogon ba idanunsa a kan agogon kyarr!! Har yanzu, sai da ya gama lissafe-lissafensa tukunna ya ce musu “ku saka ido”

Daga haka ya juya ya bar cikin reception d’in.

Bayan kamar awa d’aya ya dawo…ya siyo d’ayan abun da suka ce basu da shi ragowar kuma yana k’arasowa ya had’a ya bayar da kud’insu tare da kud’in gado da service da kati da komai.

Nan da nan aka had’a komai aka jona mata har yanzu ba ta san inda kanta yake ba!

Scorpion ne kawai a kaff cikinsu ya lura babu agogon hannunsa wanda ya fita da shi yanzun, murmushi kawai ya yi a ransa ya na mamakin Ogan nasu……

Sama-sama take jin maganarsa kamar waya yake yi…

“Eh, mun yi har mun gama aikin yanzu haka baya ma duniyar!”

Shiruu ya d’an yi alamun ana yi masa magana ta d’ayan b’angaren ne kafin chaan ya ce 

“To ko kana buk’atar ganin gawartasa ne a je a d’aukota?”

Zuwa yanzu jikin Dije har ya fara karkarwa dan ta fahimci muryar waye gashi ta ji ta a kwance, ba ta kai ga bud’e idanuwanta ba dan haka ba ta fahimci a ina take ba!…

Tsaki ta ji ya yi kafin ya ce “arresting d’ina fa ya yi? So

kake in zuba masa ido in kyalesa!?”

Chaan ta ji ya ce “wannan kuma aikin su Scorpion ne, su kuma b’angaren d’an wanchan mutumin ka barni da su ba ni buk’atar ka yi komai mun riga mun gama magana da Alaji.”

Cikin d’an fushi bayan ya gama sauraron wanda suke wayar da shi ta ji ya ce “babban case d’in ya ci uwarsa! Ka san yadda za ka yi wannan ba damuwa ta baceba!”

Yama gama fad’in haka ya kashe wayar ya juyo yana huci zuciyarsa tana tafarfasa. A kan hannunta idanunsa suka sauk’a…ta damk’e zanin gadon da take kai da dukkan hannuwanta biyu kamar zata fasa shi ne.

A hankali ya k’arasa inda take ya tsaya a kanta ya k’uraa mata ido, motsi ya ga idanun nata sunayi suna karkarwa da gaba d’aya ilahirin jikin nata ma.

“Damn it!!” Ya furta a hankali wanda hakan ya sanya ta fahimci yana tsaye a kanta ne kusa da ita! Ba ta san lokacin da ta zabura ta mik’e a razane ba, jikinta yana wani irin karkarwa.

Yama gama fad’in haka ya kashe wayar ya juyo yana huci zuciyarsa tana tafarfasa.

A kan hannunta idanunsa suka sauk’a…ta damk’e zanin gadon da take kai da dukkan hannuwanta biyu kamar zata fasa shi ne.

A hankali ya k’arasa inda take ya tsaya a kanta ya k’uraa mata ido, motsi ya ga idanun nata sunayi suna karkarwa da gaba d’aya ilahirin jikin nata ma.

“Damn it!!” Ya furta a hankali wanda hakan ya sanya ta fahimci yana tsaye a kanta ne kusa da ita! 

Ba ta san lokacin da ta zabura ta mik’e a razane ba, jikinta yana wani irin karkarwa.

Sai da ta mik’e ta bud’e idanuwanta tukunna ta fahimci  ashe a asibiti ta ke, wawwaigawa ta yi ta ga d’akin daga ita sai shi sannan kamar ma dare ne dan haka ta matsa sosai jikin bango wani mad’aukakin tsoro mai tafe da takaici yana lullub’eta……

K’uraa mata ido ya yi yana kallon yadda ta ke kuka yana jin sauk’ar hawayen nata kamar zubar ruwan zafi a kan k’irjinsa, a hankali ya matsa kusa da ita ya zauna a bakin gadon wanda hakan ya sanya ta sake mak’alewa sosai a jikin bangon ta kawar da kanta gefe ta k’ame sosai dan hatta sautin kukan nata ma ya tsaya dan sosai ta gimtse bakinta, sai uban hawaye da suke ambaliya wani na korar wani.

A hankali ya ke kallonta cikin wani irin yanayi, sai da ya gama nazartarta ya gama hango tsorone tsantsa a tattare da ita, bayan ya tuna yadda Likitan ya ce masa ‘shock ne ya sanyata ta suma’, tukunna a hankali ya fesar da wani irin huci wanda ya sanyata ta sake k’ank’ame jikinta ta manne da jikin bangon kamar zata tsaga shi ta shige ciki sakamokon wani irin wari da numfashinsa ya feso mata da shi! Ba wai wari na k’azanta ko warin baki ba! Wani irin wari ne wanda ba ta tab’a jin kwatankwacin irinsa ba amma dai ta fahimci warin kayan shaye-shaye ne sakamokon yadda ta ji kanta ya yi wani irin mahaukacin sarawa a lokacin da ya fesa mata hucin numfashinnasa ita kuma ta shak’a.

A hankali cikin wata iriyar calm murya sannan a slow sosai ta ji ya ce “Ba zan tab’a cutar da ke ba Khadijah.”

Da sauri ta juyo ta ware kyawawan idanuwanta da suka rine ta zuba masa su wanda hakan da ta yi ya sake assasa mata tsana da matsanancin tsoronsa…kallo d’aya za ka yi masa ka fahimci shi d’in rik’ak’k’en d’an daba ne sannan yanzu da ta had’a idanu ta shi ta sake fahimtar a buge yake mak’ill!! Sai dai kuma wani ikon Allah a lokaci guda maganar ta sa ta soma yunk’urin yin tasiri a kanta saboda yadda take hango zallar gaskiyar abinda ya fad’a d’in a cikin kwayar idanunsa wanda hakan ya bada gudummawa wajen sanyaya mata ilahirin jikinta……

Kamar kuma wadda aka mintsina a take ta yi firgigit! Ta d’auke kanta lokaci guda ta dawo cikin haiyyacinta.

Cikin takaici da tsoro ta fara k’ok’arin sauk’a daga kan gadon gaba d’aya, da sauri ya rik’e mata hannu ya ce “relax, ba ki da lafiya fa”

Ya yi maganar a dake.

Wani irin kallo ta yiwa hannun nasa sannan ta d’ago ta kallesa, wanda hakan ya sanya kawai ya d’auke hannun nasa.

“Ina y’an uwa na? Mai yasa na kasance a nan tare da kai?”

Ta yi masa cikin takaici tsoro da damuwa.

A hankali ya runtse idanuwansa kafin ya bud’esu, sai kuma ya mik’e a hankali ya juya ya fita bayan ya sake ce mata “ki nutsu ba ki da lafiya”

Bai dad’e da fita ba lokacin Dije har ta gama shirin fecewa wata nurse ta shigo, juyin duniya amma Dije ta k’i zama a asibitin nan ta ce “ita Gida zata tafi.”…..

Dai-dai ta fito su Oscar suka taso dan su ya barwa jiranta amma kallon da ta yi musu ta k’ara sauri ya sanya suka gagara tsaida ita dan sun san basu Isa tsawatar mata ko su rik’eta ba….a baya dai Scorpion ya bita ya ga ta tsayar da abun hawa ta fad’a masa inda zata je ta shiga, tukunna ya koma ciki ya na mai gwada layin Ma’a wanda tunda ta fito ya fara k’ok’arin kiransa amma tun lokacin layinsa engaged.

Da niyyar zuwa gidansu ya fita domin ya taho mata da ko da Minu ne dan ya lura a mugun tsorace take da shi wanda hakan ya sanyashi dana sanin abubuwa da yawa a karon farko na rayuwarsa.

Yana fita kiran Maama ya shigo cikin wayarsa, dan haka ya amsa….

“Ka zo yanzunnan” ta ce da shi cikin sheshshek’ar kuka!

Sai da gabansa ya yanke ya fad’i kafin ya ce wani abun ta kashe wayar.

Gudu-gudu sauri-sauri ya k’arasa bakin titi, dan already ya aiki Grenade da motar da suka taho da ita ta dpo.

Napep d’in da ya tarar akwai mutane a cikinta amma haka ya fincikosu ya watsar ya shige suma kuma basu yi yunk’urin yin komai ba saboda yanayinsa da suka gani.

Shi kansa mai Napep d’in a tsorace yake da shi dan haka ya dage ya dinga tsula uban gudu kamar yadda Ma’a d’in ya umarcesa.

Yana shiga cikin gidansu tun daga soro wajen d’akinsa ya fara jiyo muryar wata mata tana cewa “to ni dai bari in yi sauri in tafi kafin ya zo, dan ya saka mana dokar zuwa cikin gidannan kamar yadda na gaya miki yanzun. Kuma wallahi ya kula da kanshi dan wannan karon kam ba zamu yarda ba”

Kuka sosai Mama take yi yayinda matar take k’ok’arin saka slippers d’inta dan haka duk basu lura da Ma’a wanda ya shigo a zuciye zuciyarsa tana wani irin tafarfasa ba. 

Sai da matar ta gama saka slippers d’inta ta d’an yo gaba kawai ta ji ta k’ume da k’irjinsa gab! 

Kamar wani dutse ko

motsi bai yi ba amma idanuwansa kad’ai idan ka kalla sun isa su gigita ka.

Inda-inda ta farayi ganin yadda ya kafeta da idanuwa sai kuma ta fashe da kuka kawai tsabar tsoro..ta durk’usa a gabansa tana kuka wiwi tana cewa “ka rufa min asiri inada jikata guda d’aya ni kad’ai gareta bamu da kowa idan ka kasheni za ta tagaiyyara”

Wata mahaukaciyar shak’a ya yi mata ta mik’e tsaye ganin yadda take sake ruru wutar tsanarsa a idanun Maama, yana d’agota bai yi wata-wata ba ya d’auke ta da wani

Irin mahaukacin gigitaccen Mari dama tun d’azu a k’ule yake ga kuma Dije da ya fahimci ita tsoronsa ma take ji yanzu kuma ga Maama.

Matar tana zubewa a wajen dai-dai Maama itama ta durk’ushe ta fashe da wani irin gigitaccen kuka!

Jikinsa ne ya hau karkarwa ya yi kan Maama zai rik’eta ta mik’e ta fara jaa da baya tana cewa “Ashe har yanzu zalincin naka yana nan Ma’aruf? Ashe har yanzu baka daina kashe mutane ba? Ashe har yanzu zuciyarka babu Allah? 

To wallahi tallahi bari ka ji in gaya maka da kaina nan zan mik’a ka ga hukuma in yaso sai in ga uban da zai kwatoka! Ma’aruf a gaban uwa ka kashe mata d’anta! Ya kake tunanin zata ji? Ya kake tunanin zan ji idan wani ya kashe mini kai a gaban idanuna????”

A hankali ya sake tunkararta hankalinsa a masifar tashe ta ce “kar ka matso kusa da ni!!”

Cikin tsawa sannan ta ce “babu ni babu kai daga yau! Ka ji abunda na fad’a maka ko baka ji ba??? 

A da Ina tunanin har da sharrrin K’uruciya da zafin abunda ya faru da kai ne sanadi hakan ya sanya na nad’e hannu na yafe maka b’arnar da ka yi a baya nake nema maka sassaucin azabar girman zunubinka a wajen Ubangiji amma yanzu kam baka da wani excuse Ma’aruf!! Kuma bari ka ji in gaya maka ya zama dole ka amsa laifukanka kuma a hukunta ka ko da kuwa hakan yana nufin zan rasa ka ne! 

Idan ka kasance d’an daba wannan zan iya yi maka addu’a idan ka yi kisan kai a lokacin k’uruciya wannan shima zan iya d’aga maka k’afa amma bazan zama selfish in nad’e hannu in zauna Ina gani kana kashe rai da hannayenka ba! An yi an gama ta faru ta k’are!!!”.

Wani irin mahaukacin karkarwa jikinsa ya shiga yi yana jin wani kalar birkitaccen tashin hankali yana dad’a bijiro masa. A hankali ya matso kusa da ita wannan karon kam ihu ta yi jikinta ya na karkarwa idanunta jazir! Ta ce “na ce maka bana so ka tab’a ni ko? Ba na son ganinka!!!”

A hankali ya runtse idanunsa ya d’auke numfashinsa na wasu y’an sakanni sannan ya saki yana jin tashin hankalin da bai tab’a jin kwatankwacinsa ba.

Juyawa ya yi da niyyar cin uwar matar nan ko ya samu ya huce ya hangota dai-dai tana fita daga gidan…

“Sannan na baka mintuna ashirin ka dawo da Yarinyar da ka yi Garkuwa da ita gidan iyayenta”

Cike da rashin fahimta ya juyo yana kallonta dai-dai nan kiran Scorpion wanda yake ta yi masa babu k’ak’k’autawa ya sake shigowa cikin wayarsa dan haka ya amsa yana shirin yin magana a fusace ya ji Scorpion d’in ya ce masa ‘suna waje, yana son ganinsa.’ A k’ule ya ce “ka tabbata ka

tare min matar da ta fito daga cikin gidanmu yanzunnan.”

Yana gama fad’in haka ya kashe wayar ya d’ago zai yiwa Maama magana ya ji ta d’aukesa da wani irin gigitaccen Mari.

Cikin mad’aukakin b’acin rai take magana tana kuka “idan suka tare maka ita kasheta itama zaka yi? Ma’aruf ina yi maka magana amma still kana cin k’asa? Ya kake so in yi? Ka san me nake ji kuwa? Da wanne kake so in ji? Ka san ya nake ji idan na tuna ni da kaina zan mik’a ka ga hukuma kuwa?”

Ta k’arashe maganar tana mai durk’ushewa a wajen ta sake fashewa da wani irin kuka.

Sosai ya dunk’ule hannuwansa yana jin wani kalar zafiii a k’irjinsa, tabbas idan bai sumar da matar da ta kawowa Maama zancensa ba yau to bai cika d’a ba.

D’urkusawa ya yi zai yi mata magana ya kai hannu zai tab’a ta ta yi sauri ta buge masa hannun cikin zafi ta ce “na ce ka je ka kawo musu Yarinyarsu kafin a zo a tafi da kai”

Tunda ta fara magana shi har ga Allah sai yanzu ya fahimci Dije take nufi.

Cikin matsananciyar kasalar da take taimakawa wajen danne b’acin ransa ya ce “Maama ban yi garkuwa da kowa ba! Dije ce ta suma d’azu kuma ba zan tab’a iya tsallaketa in tafi in barta a wannan halin ba, shine na kaita Asibiti”

Cikin tarar numfashinsa ta ce “k’arya kake Ma’aruf”

Sai kuma ta yi shiruu kamar mai tunani kafin ta d’ago ta kallesa ta ce “kar ka ce min Dije ta wannan Unguwar wannan layin itace Yarinyar da kake so za ka aura, dan ko da ace Allah ya dubeka ka tsallake ba a kasheka ba wallahi baza a tab’a yard”

Da wani irin mugun sauri ya mik’e ya fita tun kafin Maama ta yi masa bakin da zai tarwatsa rayuwarsa.

Da sauri sannan zuciya tana cinsa ya fito daga cikin gidan, sai da ya kai kusan rabin gaban gidan ma tukunna idanunsa suka fara ganin dai-dai, a mugun cike taff ya ga layin amma chan nesa mutanen suka tsatstsaya, sai kuma ya ci karo da su Oscar sun yiwa matar nan cut 5 filla-filla abun tashin hankali! 

Har da Grenade wanda shi shigowarsa k’asar ma kenan ya zo wajensu Ma’ah d’in ya aikesa da ya dawo kuma yanzu ya kwasosu suka yo nan a motar dpo wadda suke shirin cinyewa k’arfi da yaji.

Da k’arfi ya runtse idanuwansa 

ya kawar da kai da sauri ya juya da nufin komawa cikin gida ya ci karo da Inna da Minu suma sun kawo kai za su shiga cikin gidan nasu….

Tunda Ma’ah yake a rayuwarsa bai tab’a jin an yi abu ya so a bashi dama ya kare kansa ba sai yau, su Innna basu lura da gawar matar wadda ke yashe a bakin k’ofar gidan ba filla-filla sai da addar Oscar ta sake bada sauti wajen raba cinyarta da sangalalinta tukuunna idanuwansu suka kai gurin.

Wani Irin salati Inna ta saka mai sautin gaske sai kuma jikinta ya sake k’afafuwanta suka gagara d’aukarta jikinta ya hau karkarwa ta tafi zata zube a wajen idanuwanta suna jujjuyawa..Da wani irin sauri Minu ya durk’usa ya kinkimeta ganin tana shirin zubewa ya bar wajen da ita, yana shiga gida ya ajjiyeta a d’aki ya rufo k’ofar d’akin ya fito…

Ai kuwa kamar had’in baki, abunda yake cikin ransa kusan shine a zuciyar gaba d’aya waenda suka ji da waenda suka gani dan ya na fitowa ya dinga cin karo da samarin layin suna nufar gidan su Ma’ah! Masu wuta a iceee daban masu petir a gallon daban, masu tayoyi rirrik’e a hannu daban….

Dije tana sauk’a daga napep ta wuce gida da sauri, ko ta kan mai Napep d’in wanda ya biyota yana yi mata maganar kud’insa bata bi ba dan ita bata ma jishi ba kuma ta manta da ana biya tsabar yadda hankalinta yake a tashe ranta yake a b’ace, so take kawai ta ganta a gida.

Allah ya taimaka Ya Kamal wanda dawowar sa kenan daga nemanta ya ga sauk’arta daga Napep d’in da yadda mutumin ya biyota dan haka ya k’arasa ya sallamesa yana shirin shiga gida ya sameta ya ji ba’asin Ina ta je ya ga ana ta nufar gidan su Ma’a. 

Usso wanda ya fito a buge! Ya tare ya tambaya, a bakinsa ya ji komai dan haka ya wuce cikin gidan a mugun fusace ya wuce d’akin Iyya ya d’auko wata zabgegiya wuka……….

Minu yana fita Inna ta samu ta tattaro duk wani ragowar kuzarinta ta mik’e da kyar ta bi bayansa amma sai ta tarar ya kulleta ta waje.

Sosai ta saki kuka ta durk’ushe a wajen dan ta san zafin zuciya irin ta Minu da kuma yadda ta ga ya fusata bata da tantama gidansu Ma’a za su ce za su koma shi da ragowar samarin Unguwar.

Sama-sama ta ji ana tab’a k’ofar kafin a zare sakatar a bud’e k’ofar aka shigo, da sauri ta tashi ta shiga k’ok’arin gane wayene da yake babu haske a d’akin..dai-dai nan kuwa kamar an san abunda take nema aka kawo hasken wutar nepa.

Maimakon ta rungumeta ko ta yi mata magana kawai sai ta sake fashewa da kuka!

Kukan itama Dije ta saka ta rungume Innar tata tana mai tambayarta “me yake faruwa a layin? Na ga su Ya Aminu suna ta jidar tayoyi da itace.”

Zabura Inna ta yi ta fita waje tana kwala kiran Minu dai-dai Iyya itama ta biyo Ya Kamal a baya tana kiransa bai kulata ba, haka itama Maman Sagir ta biyo nata d’an amma suka fice da gudu suka banko k’ofar suka datsa k’atuwar sakatar dake a ta waje sukayi gaba abinsu zuciyar kowa a wuya….

Babu shiri su Inna suka fara k’ok’arin b’alle k’ofar dai-dai nan Mallan ya bud’e k’ofar suka shigo shi da wani k’aninsa Kawu Isa wanda yake zaune a K’auyen (Getso.)

Turuss!! Suka yi suka d’an jaa baya sai kuma Inna ta matso ita ta ma manta da fushin da take yi da shi ta shiga ce masa “dan Allah ka je ka taho min da Minu ya tafi yin fad’a da su Ma’ah ba iyawa zai yi ba ka dawo mini da shi kar su kashe mini shi”

A take su Iyya suma suka shiga   kawo nasu zancen wanda hakan ya sanya Mallan d’in ya gagara fahimtar ina zantukan nasu suka nufa.

Ta bayan gidan su Ma’ah samarin suka fara zuwa suka sassaka tayoyi kafin su zagayo ta gaba dukda yadda su Oscar suke hauka da wuk’ak’e (dan suna gama sassara matar nan suka koma kan y’an kallo) suna gani ana sarar Jama’a amma hakan bai hana mazan nan tunkarar su gadan-gadan ba.

Ta inda aka ci galaba a kansu shine su Oscar d’in ba su tab'a tunanin zuciyar mutanen zata iya k'ek'eshewa su tunkare su ba dan haka basu shiryama komai ba su kuwa samarin suna zuwa tun daga nesa suka fara yi musu ruwan kalanzir da tayoyi har da masu petir..Ma'a yana ganin haka ya wuce cikin gida da guda ya kunna famfo ya jono ruwa da masifar guda dan ya san me suke shirin yi ai kuwa yana fitowa ya tarar an fara wullo musu wuta ta kama jikin Grenade sai ihu yake yi.

Tunda Scorpion ya hango Minu a cikin tawagar daman ya fahimci tabbas in ba da kyar ba sai kwanansu ya k’are a yau dan ya san Ma’ah zai iya yunk’urin kare Minu su kuwa yadda suke a zuciyen nan da gani da shirin kashe su suka zo dan haka duk wani mistake ko sanya idan suka yi tsaff sai an ci galaba a kansu!! 

Shiyasa tun wuri ya koma gefe ya yiwa Yaransa waya ta yadda ko shi an hanasa su baza su hanu ba dan ba hankali ne ma da su ba (they are always drunk) ballantana su fahimci Ma’ah d’in idan ya ce kar a yi.

Yana fitowa da mesar ya fara watsa ruwan a kan Grenade dan wutar ta kama shi da kuma waensu wajaje har jikin ginin gidan duk sun kama suna ta ci da wuta sosai…sai da ya fara kashewa Grenade wutar jikinsa tukunna ya saka k’afa ya take wajajen rabin mesar da masifar k’arfi ruwan ya daina zuwa, a gaggauce ya sunkuya ya d’auki wani galan d’in da aka jefo masa yanzu a cikin ruwan jefe-jefen da ake ya yi musu dan ya ji shi da d’an nauyi ai kuwa yana d’auka ya ga da d’an dama a ciki dan haka ya zuba abinda ke a cikin galan d’in ta bakin mesar ya kai kusan rabin inda ya take d’in..dukda jifa da tayoyi da ruwan fetur d’in da yake sha hakan bai sa ya tsorata ya sare ba gashi hannunsa ya kama da wuta dan garin zuba abun a cikin mesar ya zubar masa a hannu dan haka wuta ta kama hannunnasa amma bai sare ba abunda ya sa gaba kawai yake yi da zafi-zafi…..

 Kad’an ya d’an d’aga k’afarsa daga kan mesar ruwan ya taho, ya dededeci inda wuta ke ci, sai da ya tabbatar wutar ta bi ruwan tukunna ya kwaso ta da mesar ya d’aga k’afarsa daga kan mesar gaba d’aya ya watsa musu, nan kuwa wuta ta tashi buuuuu!! Ta fara kama har da galoli da tayoyinsu. 

Sai da ya tabbatar da ruwan ya dedeta tukunna ya kashe wutar dake a a hannunsa wanda wajen ya ji rauni matuk’a.

Rikicewar da suka yi ya sanya suka yi laushi wasunsu suka gudu su kuma su Scorpion suka yi kan ragowar da basu gudu ba. 

Sam! ko da wasa basu nufesu da niyyar sara suka ba da niyyar kisa suka nufesu dan a wuya da ka! Suke kai musu suka wusu kuma idan suka chaka musu wuk’ar daga k’asan k’irji sai sun jaaa sun kai ta har k’asan tumbinsu kayan ciki sun fito tukunna suke jefar da su! Hakan da aka gani ya sanya aka ci gaba da guduwa.

Grenade ne ya yi kan Minu ya sare shi da wuk’a a hannu Allah ya so ba sosai

ba dan ya goce kuma ya kare sarar ne dan Kansa Grenade d’in ya kaiwa hari Allah ya tak’aita, garin guje-guje (wani ya taho da gudu) ya bige sa aikuwa a take ya zube a wajen, dan haka Grenade d’in ya sake  d’aga wuk’ar yana shirin sauk’e masa ita a kai kenan Allah ya kawo Ma’a wanda ya hangosa tunda ya nufesa ya hankad’e sa ya tada Minu…mistakenly ya tura Grenade d’in kan su Scorpion ai kuwa suka zube rikicaa makamansu suka fad’i a k’asa…wasu a cikin samarin layin kuwa waenda basu kai ga guduwa ba suka yi kukan kura cikin zafin nama suka yi kansu wani a cikinsu ya d’auke zabgegiyar wuk’ar scorpion bai yi wata-wata ba ya sauk’eta a kan Grenade dama shi kad’ai ne Allah bai bawa ikon tashi da wuri ba sakamokon k’unar da take a jikinsa ya sanya dama dauriya ce kawai yake yi.

K’arasowar Ma’a d’in shi ya taimaki su Scorpion amma da tuni suma an kasheshu, da kyar ya kwacesu ta hanyar kaiwa wajen mutun biyar sara a lokaci gudu, suma kuma mutanen dama tunda suka ga ya shiga fad’an aka fara guduwa.

Suna tashi suka yi kan Minu wanda jiri ya hanasa tashi a wajen nan ma Ma’a ya sake taresu ya ingiza su cikin gida, ai kuwa suna gama shigewa aka samu wani mai k’arfin Hali ya biyosu ya datse k’ofar.

Yayinda su kuma suna shiga cikin gidan kawai suka ga wuta tana ci kamar hauka sun cinna musu wuta ta baya ashe, ga Maama a yashe a tsakar gidan wadda tun fitarsa ta farko da ta yanke jiki ta fad’i bata sake shurawa ba.

Da gudu suka nefeta duk su ukun dan shima sai yanzu ya ganta d’azu da ya shigo kunna ruwa sam bai ganta ba. Yana zuwa ya d’ago fuskarta, da mugun sauri ya runtse idanuwansa sakamokon yadda ya ga gaba d’aya halittun fuskartata sun zaizaye sun koma gefe guda inda ta kwanta a kai……..

Wani irin wutar bala’i ce take taso masa yana k’ok’arin dannewa dan ya san idan ya fita a haka tabbas sai ya kashe duk wani rai da yake a wajen nan….

Cikin tsananin fushi Scorpion ya ce “Shi fa Yaron da kake ta karewa a yanzu inda ace zai samu dama wallahi da sai ya kasheka!!! Bai

ma fa san kana yi ba, ga gawar Grenade chan yashe a waje inaga hakan ya isa ya sanya ka fahimci idan baka daina katsemu ba to

muma duk sai an kashe mu! 

Sannan ka gaya min ta yadda zaka fita da Mama a cikin gidan nan idan ba a yi clearing wajen nan ba???”

Yana gama fad’in hakan ya d’auki waya ya kira Yaronsa yana d’auka ya ce “wai dan durun uwarka kuna Ina?”

A buge Saurayin ya ce “go slow ne ya tsare mu a kan gada, ka san tal’udun da ka ce mu zo dole sai an bi ta cikin gadar ruwa”

Tsaki ya yi ya jefar da wayar da wani irin mugun k’arfi ta tarwatse bai samu ya ji na gefen saurayin wanda ya ke ce masa “mun kusa fa Oga ka d’aga masa k’afa a china yake shi yanzu haka” ba.

Tabbas ya san in dai ba Ma’ah ne ya shiga fad’an nan ba to sai an kashe su su duka hud’un a yau! Dan tun d’azu ya fahimci  ba iyaka samarin layin bane kusan kaff y’an Unguwar ne suka yi musu taron dangi, yanzu haka kuma hayaniyar da yake ji a waje ya san sun ninka na farko! 

Ko da ace kanshi ba ya ja ya san cewa ‘Sarkin yawa ya fi sarkin k’arfi’ Ammafa dukda haka ba zai zuba ido a gaban idanunsa Ma’a da Mahaifiyarsa su mutu a cikin wutar nan ba ba tare da ya tab’uka uwar komai ba dan haka kawai sai ya juya ya nufi d’akin Ma’ah d’in wanda yake a soro ya bud’e ya shiga!

Sun bar wuk’ak’ensu a waje dan haka yana shiga wajen da ya san zai ga wuk’ak’e da adduna ya nufa.

Wata zabgegiyar Adda ya d’auka ya d’auki wata wuk’a mai mugun kaifi ya sak’ale a k’ugunsa ya fito.

A bakin k’ofar d’akin ya ga Ma’a a tsaye rik’e da Maama a hannunsa… zai yi magana ya ga kawai ya wucesa ya ajjiye ta a d’akin nasa dan nan ne kawai hayak’i bai bule ba a cikin gidan…yana ajjiyeta ya d’auki wuk’ak’e ya fito ransa a mugun b’ace! 

Ihu suka saka suna yi masa kirari yayinda shi kuma ya k’arasa bakin k’ofar gidan ya saka dukkan k’arfin da Allah ya bashi ya dake ta da k’afa…sau uku ya kai mata duka ta b’alle ta fad’i a k’asa, y’an wajen kuwa kamar jira suke suka hau yi musu ruwa fetur basu kai ga fara cilla musu itace masu ci da wuta ba suka yi kansu………

Sun fi su d’ari wanda kaso goma ne kawai za a ce suka d’auko makamai! Zuciya mai cike da Imani da rashin iya aikata kisan kai ya sanya suka rikice gashi wani irin chachchaka Ma’a yake yi musu da hannu bibbiyu! 

Tsoro da kuma ganin ana ta kashe wasu ana jiwa wasu rauni ya sanya wasu kaso hamsin a cikin waenda suka yi saura sake guduwa dan haka suka sake samun galaba a kansu! Ammafa suma an sassaresu, dauriya ce kawai suke yi da kuma sabo shiyasa basu galabaita k’arfinsu ya gushe ba.

Gudu sosai ake yi zuwa yanzu dan tiyagas Ma’a ya koma cikin d’akinsa ya d’auko ya zo ya sakar musu dan haka baka iya ganin komai sai dai kawai ka ji sauk’ar wuk’a a ruwan cikinka, su kuwa su duka ukun akwai glases d’in da suka saka mai tare hayak’i.

Sai da ya yi clearing wajen ya tabbata it’s safe tukunna ya koma cikin gidan da mugun gudu ya kinkimo Maama ya d’auki wani briefcase dan sosai gidan yake ci da wuta! Ya fito da ita, suna fitowa gas ya yi bindiga wutar ta fi ta farko.

Da gudu ya saka Mama a mota ya bawa Oscar key ya shiga ya zauna tare da ita yana kallon fuskarta yana jin wani kalar wutar bala’i da k’unci

suna taso masa….Yana shiga mota Yaran Scorpion suna k’arasowa wajen!…

Har an tayar da motar Ma’a ya yi kiransa.. kamar zai hanasa sai kuma abunda ya faru d’azu da rijiyar da ya tsallake da baya duk a yau suka dawo masa tarr cikin kwanyarsa dan haka kawai ya ce masa “duk rintsi kar ku tab’a gidansu Khadijah! Da y’an gidan.”

Jinjina kai Scorpion d’in ya yi ya sara masa tare da addu’ar Allah ya bawa Mama lafiya tukunna ya juya ya koma kan tawagar Yaransa waenda zuwa yanzu har sun cinnawa gida uku wuta.

Suna wucewa….a hankali yake bin gidansu da kallo

yana ganin yadda yake ci da wuta kamar ba gobe! Ya san ko tsinke ba za a iya fitarwa ba dan da kyar shima yanzun ya iya shiga ya d’auko Mama tare da takardun credentials d’insa dukda kuwa bayajin akwai wani amfani da za su yi

masa. Sai a lokacin tukunna ya tuna yau fa tun d’azu bai ga Mallan idi ba! Tsaki ya yi ya kawar da kansa a ransa ya shiga addu’ar ‘Allah ya sa ya na ciki ya bugu yana ta uban bacci, bai ji komai ba har wutar ta cinye sa’…………….

A chan gidan su Dije kuwa Mallan yana gama fahimtar komai ya juya zai fita shi da kawu Isa a gigice, Kaka ta fito ta ce “Duk ku biyun idan kuka fita sai na tsine muku Wallahi, ba zai yiu in rasa y’ay’ana har biyu akan wani Minu wanda ba’a da tabbacin ma d’anka ne ba.”

Ta k’arfi Inna ta runtse idanuwanta tana ganin wani irin dishi-dishi, a hankali ta juya ta koma d’aki ta d’auko mayafinta ta zo ta nufi k’ofar fita.

Mallan bai motsa ba kuma bai ce mata komai ba sai da ta k’araso daff da shi tukunna ya ce mata “ki koma ki zauna Allah yana tare da su”

Rikitattun idanuwanta da suka rine da kuka da tashin hankali ta d’ago ta watsa masa sannan ta ce “bani hanya in wuce! Idan kai zata iya tsine maka ai ni ba zata iya ba!”

“Eh ai dama a tsinen kike!! Shegiya gantalalliya! Ina amfanin tsinewa tsinanniya!?”

Cewar kaka 

Da sauri kawu Isa ya ce “Kaka ki yi hak’uri ba za mu fita ba ki koma ciki kin ji!!!”

Cikin b’acin rai ta ce “ai Isa yau kuma a yanzu za mu yita ta k’are!! Idan ka ga na koma ciki to Mallan ya zab’a ko ni ko Dije da uwarta!! Dan wallahi na gama zama da su k’ark’ashin inuwa d’aya!!!”

A hankali Mallan ya runtse idanuwansa sannan ya bud’e ya ce “Kaka dan girman Allah ki yi hak’uri ki tsaya tukunna a gama wannan tashin hankalin da yake wakana a waje!!!”

Cikin halin ko in kula ta ce “yo ni Ina ruwana da wani tashin hankali?? Ai bai shafe ni ba tunda babu d’aya daga cikinku a wajen! Abunda nake so yanzu shi za a yi idan kuma su zaka zab’a to fad’a min tun wuri in fitar maka daga gida in shiga gari!!”

K’irjinsa ne ya ji ya fara wani irin zafii ga ife-ife suna jiyowa a waje ga result d’in ya Muhammad sam bai yi kyau ba, duk k’ok’ari da dauriya irin tashi bai san lokacin da hawaye suka zoba masa ba shaaa…

Da sauri ya kawar da kansa yayinda Iyya ta yi saurin barin wajen dan ya fiye mata ta shiga d’aki ta yiwa Kamalunta addu’a akan dai ta tsaya ganin wannan kayan k’uncin.

Iyya ta na wucewa Kaka ta ce “Wallahi tallahi ka ji dai na rantse maka ko kukan jini za ka yi yau sai ka zab’a musamman ma wannan tsinanniyar Yarinyar wallahi na gama ganinta a cikin gidannan.”

Kalli abunda ta yiwa Kubra ma jiya babu kyan gani! Yarinya gaba d’aya ta addabi kowa!” Ta yi maganar tana mai finciko Kubra sannan ta cillo musu ita da idonta guda d’aya (d’ayan ya yi kacha kacha yana ruwa) da saman goshinta a fashe wadda Mamanta ce ta kai k’ara jiya Kaka kuma ta ce kar su kulata su barta da su za ta yi maganin Dijen da zarar Mallan ya dawo. Tun ranar Kuburar take jinya sai yau ne da suka ji muryar Mallan uwarta ta fincikota suka fito dan ta ci alwashin ba zata bari wannan Abu ya tafi a banza ba wallahi.

A hankali a karo na biyu Inna ta sake ce masa “matsa in wuce”

Kuka Dije ta saka ta zo ta rungumeta ta baya ta k’amk’ame, a hankali Inna ta saka hannu ta b’amb’areta daga jikinta ta ce “kar ki damu za ki dinga gani na, ni zan tafi ke kam ki yi zamanki a nan dan babu wanda ya Isa ya kore ki daga gidan ubanki!”

Wata uwar gud’a Asabe ta rangad’a kamar ba ta san halin da ake ciki a Unguwar ba, ta ce “ai kuwa yau za ki ga wanda zai koreta dan sai ta fita!”

A zuciye Inna take sannan a fusace gata cikin tashin hankali kuma dama a k’ule take da Asaben wannan dalilin ya sanya ta juyo a fusace ta d’auketa da wani kalar rikitaccen Mari!

Da sauri Kaka ta yi kanta Mallan ya yi saurin shiga tsakani wanda hakan ya bata damar nufar k’ofa da hanzari wanda ba dan Kawu Isa yana a bakin k’ofar ba da tuni ta fice…..

Wani kalar ashar Asabe take dannawa Inna ana rirrik’eta tana fiffisgewa wanda inda ace daga ita sai Innar ne a wajen ta san k’aryarta ba ta isa ta yi mata hakan ba, ganin su Mallan ta san ba za su bari abun ya yi k’arfi ba ya sanya yau d’in take huce takaicin da ta dad’e tana nad’a.

Runtse ido Inna ta yi da k’arfi ta ce “ka bud’e min in fita na ce!!!”

Cikin rarrashi kawu Isa ya ce “idan kika fita Ina za ki je??”.

Duk yadda ta so rik’e hawayenta kasawa ta yi da kyar ta iya ce masa “kar ka sake yi min magana kamar wanda yake magana da wadda ba ta da wani gata sai naku”

“Yo kinada wani gatan ne bayan namu? Shegiya butulu tsintacciyar mage mabaraciya!!!”

Cewar Kaka.

Da sauri Mallan ya k’arasa ya jaa hannun Inna suka bar soron! Ya so ya sakata a d’akinta amma ta k’i.

 Cikin b’acin rai abunda bai tab’a faruwa ba ya kalli Kaka wadda ta biyosu ya ce “A matsayinki na Mahaifiyata na zab’i in yi miki biyayya…Dije y’ata ce ba zai yiu in koreta ba dan amana ce Ubangijina ya bani, ke kuma gashi kina ik’irarin tsinantaka a kaina dan haka na kira Isa na shaida masa, da ni da shi mun yanke akan za mu aurar da ita ranar Juma’ar nan in sha Allahu ga Yusufa d’an wajen Isa daga nan ba zaki sake ganinta ba za ta tafi ta bar miki gidan nan!

Sannan magana ta biyu Kaka ki daina sheganta mini y’ay’a dan girman Allah, na yi abunda kike so na yi miki biyayya dan haka kema ki daure ki daina yin abubuwan da suke tab’a ni ko dan lafiyata.”

Yana gama fad’in haka ya juya ya wuce cikin d’akinsa ya rufo k’ofar….

Sai da Inna ta yi da gaske tukunna ta iya janyo numfashinta ya dawo jikinta, yayinda Asabe ta kwashe da dariya k’asa-k’asa ta ce “shegiyar Yarinya dama k’auyen ce ta kamace ki!!! Sai in ga ta Ina za ki zama barister”

Daga haka ta juya da sauri ta koma d’akinta dan ta ga babu Mallan a wajen tsaff Inna zata yo kanta.

Da kyar Inna ta dedeta kanta daga haka ta fara k’ok’arin fita daga cikin gidan kawai!!! Wannan karon

kuma haukace musu ta yi ta ce wallahi ko ta tsiya sai ta fita!!!

Gashi k’auri da ife-ifen waje sai k’aruwa yake yi.

Kopa d’in nan ce ta yi sauri ta afka d’akin su ya Muhammad ta shiga ta hau neman madarar bacci a kayan Usssy dan ta san ba zai rasata ba saboda ita ce favorite d’insa, ai kuwa ta samota, ta fito da gudu ta zo ta bayan Inna ta toshe mata hanci da ita, a take ta tafi ta sulale ta zube a wajen tana mai jin duniyar gaba d’aya ta koma mata upsidedown! A take ta 

fara ganin mutanen wajen da su da muryoyinsu kamar slomo cartoon dan overdose Racheal d’in ta yi mata.

Duk cikinsu babu wanda yake cikin haiyyacinsu shiyasa suka gagara yiwa Racheal d’in fad’an abunda ta yi wanda ita take ganin dai-dai ne.

Sosai kunnuwansu suke jiye musu masifa da tashin hankalin da yake wakana a waje

Inna kuwa bayan slomo gaba d’aya komai juya mata yake yi gashi ta yi luuuuu amma kuma ba bacci ta yi ba sai dai hatta d’akinta sai kinkimarta suka yi suka kai ta suka ajjiye Dije tana biye da su kawai tana wani irin kuka abun tausayi.

BULAMA ✍️

0806 402 1951

ANA MALIK!!

Book 01.

Page 14.

       Humairah Bulama.

Mikiya writers Association.

Ba a dad’e da shiga da Inna cikin d’akinta ba jiniyar y’an sanda da ta y’an kwana-kwana suka karad’e unguwar.

Da gudu su Ya Kamal suka shishshigo gida dan har da sojoji aka zo kuma suna zuwa suka fara sakin harsashi suna kakkama jama’a, babu ruwansu da wanne b’angaren kake kawai danna duk wanda suka samu da makami suke yi cikin mota.

Ya Kamal a k’afarsa ya ji ciwo kawai, yayinda aka yanki Minu a hannu, Ussy kam sai da suka janyo sa da kyar suka afko cikin gidan tare da shi dan a buge yake kuma shima an sare sa. Ya Musa shima a hannu ne amma ba wani sosai ba, ya wuce gidansa, Sagir kuwa babu shi babu alamarsa wanda hakan ya sa Mahaifiyarsa ta zube a wajen ta shiga kururuwa gashi babu damar sake fita dan duk wanda ya bari sojojin nan suka kama shi to kafin a wanke ka a karb’o ka ma aiki ne dan ba wanda ma ya san waye ya kirawo su.

D’akin Inna Minu ya shiga yana shiga ya gansu Dije ta kama mata kai tana yi mata tofi…..

Da sauri duk suka kallesa sai

kuma Dije ta mik’e da sauri ta je ta fad’a jikinsa ta saki kuka sai kuma ta cika shi cikin hanzari ta wuce ta je ta d’auko wani clean d’ankwalinta wankakke ta zo ta fara nad’e masa hannunsa da shi wanda har yanzun yake d’igar jini.

Inna kam babu damar motsi sai binsu kawai da take ta yi da idanu.

Ganin yadda ta kasa motsi ya sanya ya nufeta a gigice yana tambayar Dijen “mai ya sameta”

Biyosa ta yi ta sake kama hannun nasa ta ci gaba da nad’e masa dan ta tsorata da yankar, tukunna ta shiga gaya masa duk abunda ya faru…..

Runtse idanuwansa ya yi da masifar k’arfi zuciyarsa tana wani irin tafarfasa….

Da kyar ya d’an yi controlling kansa sai kuma kawai ya kalleta cikin dakakkiyar murya ya ce “mai ya faru aka ce an yi garkuwa da ke garin yaya kika dawo har da allurar k’arin ruwa a hannunki??”

Kuka ta fashe da shi tana mai ci gaba da d’aure masa hannnun da ta gagara kammalawa har yanzun, sai da ya sake ce mata “eh!!”

Tukunna ta fara labarta masa komai.

A yadda Inna ta ke kwance ta fahimci komai kuma a take lissafin nata ya bata tabbas akwai wani abun game da Dije k’unshe a zuciyar Ma’ah, Minu kuwa fad’a ya rufeta da shi kamar zai cinyeta d’anya, fad’an da shi kanshi bai san dalilin yi mata shi ba!

Cikin kuka sosai ta ce “Ya Aminu dan Allah kar ka bari a aura mini Yusufa, bai yi karatu ba fa kuma k’auye za a kaini!”

Tsaki ya yi, cikin d’acin zuciya ya ce “Dalla malama ki daina kuka! Allah na tuba hauka ake yi da za’a aura miki mai mata har biyu? Karatun naki kuma fa!”

Shiruu ya d’an yi daga haka kuma kawai sai ya mik’e ya juya ya fita fuuuu kamar wanda zai tashi sama, wallahi idan Kaka bata yi gaggawar gyara halinta ta fita sabgar Mahaifiyarsa da k’anwarsa ba tabbas sai ya illatata sai dai duk abunda zai faru ya faru!!

Saboda ita haka nan kurum sai a cire Yarinya kamar Dije daga makaranta a aurar da ita a k’auye? Saboda tsabar cin zali!

Inaa wallahi ba zai yiu ba! Sai dai su bar gidan har da shi da Ya Muhammad.

Direct d’akin Mallan ya nufa amma bugun duniya ya k’i bud’ewa, Kawu Isa ma a d’akinsu ya yi masauk’i wanda Minun yake ji kamar ya rufesa da duka! Dududu fa d’an nasa ko sa’an Ya Muhammad bai kai ba amma har yana shirin yin ta uku tsabar kankanba shi kuma kalli da gani farin ciki ma yake yi……..

Sai bayan kamar awa biyu tukunna aka samu unguwar ta d’an lafa! Dan sosai abun ya munana….

An kama waensu yayinda aka mik’a deceased da injured emergency dake a Akth wanda su kansu Likitocin sai da suka tsorata!! Duba da yanayin al’amarin sauk’inta d’aya ma y’an sanda ne da kansu suka kakkawo su……Sojoji suna barin Unguwar aka fara fitowa ana bin bayan y’an sandan nan da suka tafi da deceased da injured, dan kusan za’a ce a kaff layin babu gidan da basu da missing.

Suna zaune a tsakar gida gaba d’ayansu kowa ya yi tagumi su Iyya suna ta tausar Maman Sagir suka ji bugun k’ofa!

Ita ta fara mik’ewa amma sai ta gagara nufar gurin ta zube a wajen ta sake sakin wani sabon kukan.

Ya kamal ne ya iya k’arasawa soron ya Isa bakin k’ofar ya bud’e, Mallan Manniru ya gani (Mahaifin Sumayya) tsaye sai kuma ya ga mutane suna ta nufar titi, cikin alhini Mallan Manniru ya ce “to Alhamdulillah da na ganka, ba ku dai rasa kowa ba ko?”

Numfashi Ya Kamal ya fesar kafin ya ce “ba mu ga Sagir ba”

“Innalillahi wa inna ilaihirrajiun”

Mallan Manniru ya ce sannan ya ce “yi maza ka fito ka bi zugar chan, duk Asibiti za su wuce inda aka kai waenda suka ji rauni sosai, da waenda suka rasa rayukansu.”

A hankali Ya Kamal

ya sunkuyar da kansa wata kwalla ta zubo masa, kafin ya saka hannu ya goge ya ce “to”

Daga haka ya juya ya koma cikin gidan.

Kusan karo suka yi da duk jama’ar gidan a soro waenda suka yo kansa.

Sun riga sun ji dan haka ko wacce ta koma ta d’auko hijabinta aka fito aka nufi Asibiti, yau kam y’an gidansu Dije an yi had’in kai, dan karankatakaf d’insu ne suka tafi Asibitin nan banda Inna da Ussso, amma har Mallan wanda tunda ya ji shigowar su d’azu ya sake k’ulewa a d’aki sai yanzun tukunnna ya fito.

Unfortunately suna isa bakin emergency wata makwafciyarsu ta taho ta rungume Maman Sagir ta fashe da wani irin kuka wanda hakan ya fassarawa kowa halinda ake ciki dan haka duk suma sai suka fashe da kuka.

Cikin kuka matar take cewa “Sagir babu! Maman Sagir Sagir ya barmu, yanzunnan aka wuce da su mutuary…”

Yaraff!! Maman Sagir ta tafi ta zube a wajen sumammiya.

A take jama’ar wajen duk suka yi kanta, dan wajen ya cika taff mak’il da mak’ofta da y’an Unguwar tasu dama ana ta kuka ana lissafa waenda aka kashe, kusan a layin babu gidan da ba’a yi rashi ba a arean ma gaba d’aya za a iya cewa an tab’a ko wanne gida, gidajen da aka k’ona kuwa sun fi ashirin da yake irin k’ananan gidajen nan ne hakan ya sanya idan d’aya ya kama nan da nan sai na kusa da shi shima ya kama…..

BAYAN KWANAKI UKU.

Sai bayan kwana biyu tukunna aka samu aka gama cike-cike aka kakkarb’o gawarwakin daga mutuary aka yi musu sutura aka mik’a su gidansu na gaskiya.

Arear su Dije ya zamana gaba d’aya koina zaman makoki ake yi, ka je ka yi kaima a zo a yi maka haka rayuwar layukan Unguwar suka kasance a tsakankanin kwanakin.

Gidansu Ma’a kuwa tun a washegarin ranar aka zo aka fara gyara sai dai babu shi babu dalilinsa sannan sai da aka yi bincike tukunna aka gano ashe Samarin layin sojojin nan suka kakkame ba su Scorpion ba, dan haka duk aka sassakosu aka shiga neman su Scorpion d’in sai dai har yau ba’a gansu ba. 

Mallan Idi shima sai bayan y’an  sandan sun zo an kashe wuta tukunna aka tsinto shi a gidan wata bazawara nan kusa da su wadda Mijinta bai dad’e da rasuwa ba ya barta da y’ay’a bakwai ciki har da saurayi babba, suna ciki a d’akinta kan gadonta suna barci bala’in ya faru, wuta ta hau ci, shi dai ya iya tashi, ya afka bandak’i ko ta kanta bai bi ba yayinda ita kuma nata barcin ya yi nauyi shiyasa sai da wutar ta ci k’arfinta tukunna ta farka ta gagara tashi.

Wutar har ta shiga band’akin ta kama shi Allah ya kawo y’an kwana-kwana suka kashe ta..y’an sanda da y’an kwana-kwanan suna shiga suka fara jiyo ihunsa a band’aki dan haka aka duba aka fito da shi aka had’a da tawagar injured za a kaisu Asibiti amma babban d’an matar nan ya yi kukan kuran ya fincikosa ya hau kimarsa dama ya dad’e yana zarginsa da Mahaifiyar tasa.

Ba daban sojojin da suke a wajen nan ba tabbas da sai saurayin nan ya kashe Mallan Idi dan wani irin duka yake yi masa na hauka sakamokon yadda takaicin yadda makomar Mahaifiyarsa zata kasance duk dan saboda shi, idanunsa ruff suka rufe ya ma manta Malllan idi d’in uban waye ne a layin, sai kimarsa kawai yake yi kamar an aikosa.

Bayan an kwacesa an tsaya ana karb’ar statement kafin a wuce da su ya silala ya gudu, dan ya ji lokacin da aka ce ‘’Ga dukkan alamu Mama ta samu mummunan stroke ne dan a hannu Ma’a ya d’auketa ya wuce da ita, kamar ma ta mutu ne.”

Wanda yanada tabbacin indai

babu Mama a tsakaninsa da Ma’a to tabbas Ma’a ba zai yi wata-wata ba zai aikasa lahira……

Y’an layi kowa ya zuba ido yana jira ya ga matakin da za a d’auka dan an yi musu alk’awarin d’aukar mummunan mataki akan su Scorpion muddin aka kamasu, kuma sun zuba ido suna jira sai an gama ginin gidan da aka fara gyaraawa za su sake cinna masa wuta in sha Allah Ma’ah ya barsu kenan har abada.

Wani ikon Allah game da y’an gidansu Dije shine a washegarin ranar da Sagir ya rasu ne kawai ba’a yi fad’a a gidan nasu Dije ba, amma yanzu haka ma Ramma da Asabe duk jinya suke yi dan jiya da daddare dambe ya had’osu Ramma ta yiwa Asabe shegen duka ta wullata kan kaskon garwashin wuta hannunta ya k’one ita kuma Asabe da ta tashi ta d’auki tab’arya ta rotsa mata a hannu hannun ya karye.

Kaka ita kuma ranar sadakar uku da sassafe yau kenan wanda ya kama saura kwana d’aya tak d’aurin auren amarya Dije ta kira y’ay’an nata (Mallan da Kawu Isa) ta ce “idan fa Dije ta tafi bawai hakan yana nufin ta manta da cin kashin da Inna ta yiyyyi mata bane ba, dan haka ya had’a har da Inna ya kora.”

Wannan karon kam ba su goya mata baya ba sam! Dan ta ga fushin Mallan kam, k’arshe kuma suka had’ata da wata Antynta tsohuwa tukuff a k’auyensu ta tsawatar mata ta waya tukunna aka samu sa’ida.

Tun daga nan gaba d’aya Kaka ta rikice dan tabbas sai yanzu ta fahimci ta tafka babban kuskure da ta bar Halima a gidan d’anta har ta yi dogon zango ta tara y’ay’a haka, dan gashi gaba d’aya ta kanainaye gidan ta ko ina, ita kuma Asabe daga haihuwa d’aya tak ta ja ta tsaya, wanda a da Halimatu take yiwa gori sai da aka auro Asabe tukunna ta fahimci ashe Mallan d’in ne ba mai yawan haihuwa ba.

Ba ta son ta ba ta son jin ko da sunanta ne daga ita har y’ay’anta! Duk wani abunda ya shafeta bata k’aunar gani amma gashi kullum sai ta ganta ta gansu, ta san itace bangon su shiyasa yanzu da ta gaji ta kai mak’ura kawai take so ta yi

musu kwab d’aya dan ta  

san idan ta kori Halima to kamar ta kore y’ay’an ne dan binta za su yi su je chan su shiga duniya, to amma kuma

gashi k’iri-k’iri ta yi falling flat akan face d’inta dan hatta kawu Isa bataga alamun zai goya mata baya ba shi da ba wani shiri suke yi da Innar ba, kar ma matarsa ta ji labari.

Sosai kan Mallan ya d’auki zafi kwana biyun nan, dan Kaka ta kunna masa wuta ba kad’an ba.

Bai yi karatu ba ko ajin boko bai tab’a shiga ba amma zai iya cewa shine ya sakawa Dije ak’idar son karatu a cikin ranta tun tana y’ar k’ank’anuwarta amma gashi yanzu k’iri-k’iri yana ji yana gani haka nan zai d’auketa ya kaita k’auye inda ya san in dai ta je to tabbas ta yi bye-bye da karatu kenan.

Dan ma dai Yusufa yana da addini kuma yana da k’ok’arin nema sannan Allah ya rufa asiri ya san ci da sha da sutura kam ba za ta rasa su ba in sha Allah.

An samu wani Babba a garin ya yiwa mutanen da abun ya shafa alkhairi sosai wanda rabin su duk k’in karb’ar uban kud’ad’en suka yi, dan washegarin ranar aka zo aka yi musu jaje aka rarraba musu kud’ad’e wai su gyara gidajensu, sanin da waensu suka yi kud’in daga d’aya daga cikin iyayen gidan Ma’a d’in ya fito dan a rufe musu Baki kuma ya gyara siyasarsa ya sanya suka k’i karb’a suka ce basa so sai an bi musu hakk’insu yayinda ragowar suka amshe a cewarsu raba arne da makami ibada ne.

Suna ta zuba ido su ji an cafko su Ma’ah da ikon Allah sai ga kira daga ofishin y’an sanda.

Limamin layi (Mallan) da mai Unguwa sai wasu dattawa guda uku ne suka wakilci kiran.

Ko da suka je sai da suka kusan yin ihu tsabar takaici da bak’in ciki da mamaki dan k’iri-k’iri ake so a yi musu tsakani kawai da su Ma’a a barsu abinda suka yi ya tafi a banza, wai ‘ai shima an k’ona masa gida kuma an kashe masa Aboki sannan yanzu haka Mahaifiyarsa tana kwance.’

Kamar ma laifin akan samarin layin ake so a d’aura wai ‘ai sune suka fara tayar da husuma’ Sannan aka ce wai ‘su Ma’ah ba su kashe kowa ba wasu y’an daba ne da ba’a san daga ina suka zo ba (Yaran Scorpion) suka cinnawa gidajen wuta suka yi b’arna…

Daga k’arshe dai Mallan ne kawai ya iya tsayawa ya ji k’arshen zancen ta inda aka yi musu gargard’in ‘babu su babu shi’ kowa ya yi harkar sa dan ragowar mutanen duk fushi suka yi suka fita, saboda a ganinsu hakan straight up rainin wayo ne kawai! Duba da yadda ko d’an Yaro mai tafiyar tatata idan ka tambaya a layin ya san waye Ma’ah to su kuma y’an sanda sun ce su kawo shedar wanda ya tab’a kashewa za a d’auki mataki sun kasa, dan wannan Yaron ma da ya yiwa juyin 360 da wuk’a a ciki an ci sa’a da Ikon Allah har yanzu yana icu kuma an ce ba shi bane ba Oscar ne ya yi aikin, wannan dalilin ya sanya kawai mutanen suka yi fushi suka fice daga ofishin y’an sandan ransu a masifar b’ace…….

Kamar yadda aka yi musu haka shima Ma’ah aka zaunar da shi aka yi masa tsakani da y’an layin

daga nan magana ta mutu da ikon Allah kamar ba a yi komai ba.

Jikin Mama babu kyau sam! Dan ta kwanta mummunar jinya kwarai, yanzu haka shirye-shiryen fitar da ita waje ake yi dan jinyar ba zata yiu a nan ba, wanda iyayen gidan Ma’a d’in ne suka d’auki nauyi..

He looks calm idan ka kallesa a ido amma fa shi kad’ai ya san me yake going through deep down, da mugun kyar yake iya rik’e kansa wanda yake jin kamar ba zai iya ci gaba da k’ok’arin holding kansa together ba dan tabbas jarumtarsa ta kusa k’arewa gashi idan ya tuna shine musabbabin halin da take a ciki yanzun sai ya ji kamar ya binne kansa.

Tun ranar da Mallan ya dawo daga asibiti ya fahimci Inna ta d’au zafi, dan bai had’u da ita ba sai ranar da ya sanar da d’aurin auren Dije tun daga nan kuwa bai sake sakata (Inna) a idanunsa ba, dan ko jiya da ya shiga d’akinta ma b’uya ta yi a cikin bargo gaba d’aya ta k’i yarda su had’u, ya san dai ya ci galaba a kanta tunda ya had’ata da mai unguwa ya kirata a waya ya hanata tafiya amma fa fushin da take yi da shi sosai yake tab’a shi…..

Dukda cewa y’an layin sun san baya nan hakan bai sa kowa ya hau masa sahun sallarsu ba a cikin mutane uku dattawa da suka riga su zuwa masallacin, kamar had’in baki.

Ana cikin gabatar da sallar Magrib an kusa tafiya ruku’un farko kenan kawai suka shigo shi da Scorpion da Oscar da wasu guda biyu daban waenda yanayinsu har ya ci uwar na su Oscarn.

Daidaita sahu suka yi suka kabbara sallah cikin nutsuwa kamar ba su ba. 

Kafin a idar kuwa masallacin ya cika mak’il, kowa idan ya shigo ya gansu sai ya shiga shock tukunna kafin ya yi sauri ya tayar da ik’ama.

Ana idarwa aka fara kallon-kallo, da k’us-k’us….waensu su ce a rufar musu wasu su ce a barsu kawai da Allah dan ko dawowa daga jimamin b’arnar da suka yi ba’ayi ba gashi y’an sanda da kansu sun yi musu tsakani.

Farar shadda ce k’all a jikinsa yau abunda mutane da yawa za su ce basu tab’a ganinsa da shi ba wato manyan kaya, kamar ba shi ba ta baya idan bai juyo ba sai dai yana juyowa zaka fahimci waye shi d’in gashi yau idanunsa sun yi wani irin dafewa alamun ransa a b’ace yake kuma yana cikin damuwa sannan ya tamke fuska kamar wanda aka aikowa da sak’on mutuwa.

Har addu’a sai da suka yi tukunna ragowar biyun da suka zo da su suka mik’e suka fita Ma’ah shi kuma shi da Scorpion da Oscar suka k’arasa wajen da Mallan yake.

Diriricewa Mallan ya yi da farko, yayinda Kawu Isa ya tsaya kallon ikon Allah dan shi mamaki ma suka bashi! 

Saboda fatar jikinsu kad’ai abun kallo da al’ajabi ce sakamokon yaddda take kacha-kacha abun kyankyami!

Ko ba’a fad’a masa ba ya san waennnan sune su Ma’a d’in da suka tashi kusan rabin Unguwa Uku kwanaki uku da suka wuce. 

Sai da ya yi iyaka bakin k’ok’arinsa ya nutsu sosai tukunna ya ce “Barka da dare Baba”

Wani yawu muk’ut!! Mallan ya had’iye yana jin fad’uwar gaba matuk’a dan bai san me ke tafe da su ba. Da kyar ya tattaro kalaman ya samu harshensa ya furta “Barkanmu dai Ma’aruf, ya jikin Mahaifiyarka?”.

A hankali ya lumshe idanuwansa ya bud’e, k’irjinsa yana yi masa wani irin zafi, da kyar ya iya cewa “Alhamdulillah”.

Shiruu Mallan ya yi yana jira ya ji ko shi za su yi masa gaisuwa amma sai ya ji shiru.

Yana cikin wannan tunanin ya ji Ma’a ya fara magana cike da kwarin guiwa sannan babu wani kwana-kwana…..

“Na san ka riga ka sanni ka san iyayena, na san a musulunce idan mutum ya ga Yarinya yana so to iyayenta ya kamata ya fara zuwa ya nemi izini a wajensu kafin ita, hakan ita ce kamala.

To ni ba ma izinin fara zance da ita ko wani abu makamancin hakan na zo nema kad’ai ba! 

Na zo ne in gabatar maka da kaina a matsayin wanda yake neman auren y’arka Khadijah kuma Mijinta har a aljannah in sha Allah.”

Har ga Allah tsabar yadda Mallan ya shiga mad’aukakin tashin hankali da rud’ani wallahi shi manta ma ‘wacece Khadijar’ ya yi! Sai da ya dedeta kanshi da taimakon addu’o’i tukunna da mugun kyar ya samu ya iya had’a 1+1.

Wani Irin gumi ne ya shiga tsattsafo masa ta koina, da ya bud’e Baki zai fara magana sai bakin ya hau karkarwa ya ji ya gagara furta komai!

D’agowa ya yi ya d’an kallesu ya ga Ma’ah ya kafesa da rikitattun rinannun idanunsa babu alamar annuri rahama ko sassauchi a kan fuskarsa.

Da sauri ya kawar da kansa gefe yana mai jin yadda zuciyarsa take wani irin hantsilawa kamar za ta fashe ne.

Cikin magagin buguwa Oscar wanda suma duk sun zuba masa idanune ya ce “Baba ya na ga ka shiga trembling ne?

Mu fa nan da ka ganmu ko a yanzu a shirye muke da sadakin mu a hannu, idan kuma kana buk’atar preparation to sai a saka sati d’aya ko biyu, saboda Mai gida za su tafi k’asar turawa ne jinyar Mama kuma da ita yake so ya tafi…”

Cikin bayarda umarni Scorpion ya ce “ka yanke komai mu gama magana yanzu, kawai dai ka tabbatar ka yi abunda mukeso, dan ko baka yi ba ranka ne zai b’aci amma dole za a d’aura da izinin Allah, saboda Oga shine Mijinta har a gidan Aljannah”

A tare duk suka ce “in shaa Allah”.

“Ikon Allah, Allah shine mai aljannar amma Astaghfirullah yanzu suma waennan ashe suna saka ran shiga aljannah??”

Kawu Isah ya yiwa kansa tambayar a cikin zuciyarsa ba tare da ya san mai bashi amsa ba.

Sunkuyar da kai Mallan ya sake yi a karo na babu adadi!

Bai riga da ya d’aura auren Dije da Ma’aruf ba kuma ya san kansa a gabas ba zai tab’a d’aurawa ba amma the fact that ‘wai Ma’aruf d’an daba wanda yake yiwa kallon the most useless human being a duniya a idanunsa! Wai yau shine ya zo yana neman auren y’arsa’ hakan ya sanya wasu hawayen bak’in ciki da tashin hankali suka zubo masa…shi musulmi ne kuma mutum ne mai addini ya san cewa kyamatar d’an uwa musulmi bai dace ba amma tabbas a yadda yake jin kyamar Ma’aruf wallah idan aka ce yau ya auri Khadija to sai ya had’iyi zuciya ya mutu har lahira!.

D’agowa ya yi suka had’a ido da Ma’ah wanda har yanzun shi yake kallo ba ya ko k’yafta idanu.

Ganin yana ta faman dibi-dibi akan abunda ko hauka suke yi ba za su tab’a k’ullawa ba ya sanya Kawu Isa ya kalli Ma’ah ya ce “Mallan Ma’aruf ko?” Bai jira ya bashi amsa ba ya ce “asalin gaskiya shine gobe iwar haka ma Dije tana a matsayin matar wani idan Allah ya yar.”

“To ai da sauk’i! Tunda gobe ka ce ba yanzu ko jiya ba, kawai yanzu abunda zai faru shi ne..a d’aura musu auren ma yanzu tunda ga abunda na ji kun fara cewa saboda gudun samun matsala, dan a zauna lafiya.”

Scorpion ya zaiyyane musu hakan cikin katse shi fuskarsa tana mai chanjawa zuwa wani yanayi na daban.

“Ina ga kamar baka fahimce ni ba….mun riga mun bayar da ita ga d’ana d’an uwanta, kuma na san ka san cewa neman aure cikin aure haramun ne ko?”

Cikin tarar numfashinsa Oscar ya ce “mun fahimci abunda kake nufi mana kwarai! Abunda muma muke so ku fahimta shine ku chanja tsari a bawa wanchan hak’uri a mayar masa da kud’insa dan mu bamu san mu ce muna son abu a ce mana A’a ba!

Kune iyayenta kune magabatanta dan haka chanja hakan a wajenku na tabbata abu ne mai sauk’i…..”

Shi dai Mallan bai ce komai ba Ma’ah kawai ya tsurawa ido wanda ya kawar da kansa gefe guda! Ya lura hatta naman kumatunsa wani irin karkarwa yake yi alamun bala’i yana cin sa.

Oscar yana dire aya Ma’a ya mik’e tsaye kawai! 

A hankali ya ce “Baba a duba lamarin nan saboda Allah.”

Daga haka ya wuce ba tare da ya k’ara ce musu komai ba…..

Sai da su Oscar suka gama treatning su Mallan kamar ba surukan da suke saka ran auren y’arsu ba! Tukunna suka mik’e suka fita Scorpion yana ta bala’i kamar zai ari harshe……………..

Yau dai Mallan ya shirya tunkarar Inna a yita ta k’are dan tabbas shirunta ya fara yi masa illah! Ya shirya zai shiga d’akin ya rutsata idan za su shekara ba zai fita ba har sai ta kula shi. 

Sai da ya kira Usama ya bashi tofin da ake bawa Kubra (wadda take neman haukace musu a gidan, dan har ta fi Mahaifiyar Sagir d’in gigicewa) ya ce a mik’a mata Yaron ya karb’a ya shiga d’akin da sallama, tukunna shima ya yi sallama kafin ya tura k’ofar d’akin na su Dije ya shiga.

Suna zaune tana cikin yiwa Dije nasiha Mallan d’in ya shigo.

A hankali cikin nutsuwa Dije ta gaida shi ya amsa idanunsa a kan Inna.

Waje ya nema ya zauna a gefensu still yana kallonta ita kam ko inda yake bata kalla ba.

Ba dan tana so ba sai dan ba zata iya ba ya sanya ta ce masa “Ina wuni”

Still ba ta kallesa ba.

A hankali ya sauk’e numfashi idanunsa a kanta ya ce “Alhamdulillah, ya jiki da gida?.”

“Da sauk’i” kawai ta ce, daga haka d’akin ya kasance shiruu..

Mik’ewa Dije ta yi za ta fita ya ce “dawo ki zauna”

Cikin kasala da mutuwar jiki ta koma ta zauna kanta a k’asa tana mai k’ok’arin danne kukan da yake ta faman taso mata.

Gaba d’aya tunda aka ce za a aurar da ita yau kwana uku kenan bayan fitar uzuri sau uku kawai ta fita daga d’akin nasu, na farko zuwa asibiti emergency  na biyu duba Ya Muhammad 

sai na uku d’azu da rana da ta fita ta tuk’a musu tuwo amma ko girki Inna ce take yi y’an gidan kansu ta yi musu yaji sun daina ganinta! 

Ita ganin abun ma take yi kamar a mafarki wai ita Dije za a aurar auren ma na dole duk a ta sanadiyyar Kaka! Gashi abun ya had’e musu da alhini dan haka k’uncin sai ya assasa.

Tabbas tsakanin shekaran jiya da yau Kaka ta sha zagi da tsinuwa tare da Allah ya Isa a wajen Dije ya fi cikin kwando!

Ba ta tab’a jin takaicin rashin dangin da Innarsu ta tsinci kanta a ciiki ba sai a yau! Dan wallahi da gidan d’aya a ciki za ta gudu ta b’oye sai an manta an hak’ura da maganar tukunna za ta dawo……

“Dije,

     Ba ni da niyyar yi miki dole, ba ni da niyyar aurar da ke yanzu sannan ban so na kai ki ki yi rayuwa a k’auye ba amma an fi k’arfina ta koina ba ni da yadda zan yi ne shiyasa….

Tun ba yau ba saboda Ma’aruf na so a ce mun bar Unguwar nan duba da yadda ya tasoki a gaba amma Kaka ta k’i aminta da hakan! Kina da hakk’i a kaina haka zalika itakuma nata matsayin mafi girmane, duk yadda zan fasalta miki mafi k’ololuwar darajar da ake so ka kamanta wajen mu’amalantar iyayenka da hakan ya yi kad’an!

Amma duk da hakan na san kuna ganin yadda nake iyaka bakin k’ok’arina wajen kareku a duk lokacin da aka wuce layi duk da kuwa ko musayar yawu ba a so ka dinga yi da iyaye!.

Ina so ki san cewa tun kafin ki kai haka kawunki Isa yake nema wa d’ansa Yusufa aurenki.

Bayan ku da Kaka da Isa su kad’ai gareni a kaff fad’in duniyar nan sai ko iya lami.

Kaka tana ik’irarin tsinemin shi kuma ya zo min da wannan maganar wadda ita ce mafitar dukkannin matsalata ya kike so in yi? 

Duk da haka ban so kaina ba dan inda ace ba dan kariyarki ba to da ba zan fake a bayan inuwarki in ceci kaina ba!

Dije baki ya yi yawa a kanki, Kaka Asabe y’an gidan nan duk sun sakoki a  gaba wanda  ban san dalilinsu na yin hakan ba kowa so yake yi ya ga bayanki. Harshe yana da kaifi su kuma a ko da yaushe idan suka bud’u Baki basu da abun fad’e na alkhairi a kanki sai sharri!

Wanda Allah kad’ai ya san kalar tashin hankalin da nakan shiga a duk lokacin da na ji Irin haka.

Abu na biyu shine

Ina so ki san cewa idan Allah ya k’addara Yusufa ba Mijinki bane ba to babu ta yadda za a yi ki auresa ko da kuwa abunda yake a tsakanin ku da d’aurin auren naku bai rage girman kwayar zarrah ba!

Haka zalika idan Allah ya k’addara Mijinki ne shi to ko da ace babu mu kuma ba ku san juna ba babu wata dangantaka a tsakaninku ke kina China shi yana Getso Dije sai kin auresa! 

Dan haka ki saka a kanki aurenki da shi abunda Allah ya tsara ne ba wai ni ko a ta silar Kaka ba.

Sannan mutum yakan iya barin k’auye ya dawo birni ko kuma na birni ya koma k’auye wannan duk tsarin Allah ne kuma in har ya k’addara to sai an yi ko da kuwa Sarki za ki aura to idan ya k’addara a k’auye za ki rayu sai fa kin rayu a k’auyen nan.

Abu na k’arshe kuma da nakeso ki saka a kanki shine da mai kud’i da marar kud’i da d’an k’auye da mai ilimi da marar ilimi duk Ubangiji ne ya yi su! 

Bawa kuma bai Isa ya shallake k’addararsa ba! Dan haka ki rungumi ambaton sunan Allah ki yi ta addu’a na rantse miki

baza ki tab’e ba!”

Maganata ta gaba itace 

tun ba yau ba na lura da take-taken Ma’aruf wanda ba zan b’oye miki ba har da hakan ya sanya na amincewa kawunki dan gara Yusufa sau dubu a kan Ma’aruf wanda na san in har ya furta yana son ki to akwai matsala! Dan ni kad’ai na san me na hanga.. Kuma Dije da in bar ki ki

auri Ma’aruf ki yi rayuwa da shi gara ace babu ke!…

Ilai kuwa sai gashi yau ya zo neman aurenki a wajena yanzunnan muka rabu da shi.”

A firgice duk suka d’ago suna kallonsa.

Jinjina musu kai ya yi sannan ya ce “dan haka dan Allah ku bani had’in kai a samu a yi auren nan Dije ta tafi ta tare a gidanta tun kafin ya b’allo

mana wata b’arnar…

D’azu Minu har kuka ya yi mini a d’aki dan Allah Halima ki taimaka ki taya ni fahimtar da shi, Mun yi magana da Yusufa ya ce in sha Allah zai san yadda zai yi ta ci gaba da karatu ko da hakan yana nufin ya mayar da ita madobi ko kura ta samu ta yi polytechnic dan shima dama kasuwancinsa a tsakankanin nan d’in ne. 

Ya ce min in sha Allah har aiki Dije sai ta yi amma yanzu a jira a fara yin auren dan idan ya tsame ta daga cikinsu yanzun tashi d’aya to akwai matsala, itama amaryarsa yanzu haka waec take rubutawa Uwargidan kuma ita ce ta k’i shiyasa, dan haka kinga ba ta da matsalar karatu sannan ya ce a gida daban zai ajjiyeta yanzun ma, ba zai had’ata da su ba.

Ku kwantar da hankalinku ku taya ni kwantar mata a samu a yi abunnan mu rufawa junanmu asiri dan Allah.

Idan Allah ya yi za ta yi karatu ko a k’ark’ashin rami ta ke za ta yi….”

Na san na gaza miki a matsayin uba amma nima abubuwan sun fi k’arfina ne, da ke da y’an uwanki da mahaifiyarku na san duk na gaza muku, ku yi hak’uri ba ni na zab’i hakan ba a haka tawa kaddarar ta zo, ku yi hak’uri dan Allah ku yafewa Mahaifinku Halima ki yafewa Mijinki ki taimaka ki ce wani abun ki bani amsa dan Allah ki yi min magana.”

Ya k’arashe maganar yana mai had’e hannuwansa waje guda abun tausayi.

Zuciya da abunda take so gaba d’aya tashi d’aya duk sai Inna ta yi sanyi.

Sai da ta saka hannu ta sauk’e masa hannunsa daga alamar rok’o da ya yi tukunna a hankali ta sauk’e wata nannuyar ajiyar zuciya kafin ta ce “tun a ranar da ka ce ka bayar da ita ba ni da jaa a kan hakan Mallan dan na yarda ba zaka cutar da ita ba kuma na yarda da k’addara, sannan kamar yadda ka fad’a Allah shine ya yi kowa duk d’aya muke babu wanda ya fi wani kuma kamar yadda ka fad’a idan Allah ya yi zata yi karatun to fa ko a k’ark’ashin dutse take sai ta yi, idan kuma ya rubuta ba zata yi ba to ko a bakin makarantar gidanta yake ba zata yi ba! 

Sannan ni kaina shaida ce kuma na yarda da k’aunar da Yusufa yake yi mata. 

Sannan rayuwarma da ake ta buri a kanta dududu nawa take? Mu da ma bamu san wa’adin mu ba.

Dan haka na amince d’ari bisa d’ari yanzu haka ma da ka shigo ka ganmu nasiha nake yi mata.

Kuma maganr Ma’aruf ba kai kad’ai ba har ni nan kaina na fara fahimtar hakan, kuma har ga Allah ba k’aramin dad’i na ji ba da ya kasance sai da aka gama maganar aurenta tukunna shi ya zo daga baya, ka ga dole ya hak’ura kenan.”

Jinjina kai Mallan ya yi yana mai fitar da wani huci mai zafi, sai kuma ya d’ago ya kalleta yana murmushi….Ba k’aramin dad’i ya ji ba dan sai da ya yi hawayen farin ciki, sannan ya shiga jero mata albarka da addu’o’i masu tarin yawa……

A tsari dama sai an d’aura aure da sati d’aya tukunna za su tare, dan yanzu haka ma ginin gidan nata inda za ta zauna flasta ake yi ba a kai ga yin ko fenti ba, shima kuma Mallan dama ya ce musu su bashi sati d’aya ya yi siyayya. Ya san dan sati d’aya dai Kaka zata yi hak’uri ta k’ara musu, za a sha daru kam amma ya san za ta k’ara musu kuma ma Mahaifiyar Yusufa ta ce tun ana i saura kwana biyar d’aukar amaryar za ta taho dan haka ya san ba shi da matsala tunda ba laifi suna shiri da matar idan ta ga dama.

Adduarsa d’aya Allah ya basu zaman lafiya Allah ya bawa Dije farin ciki ya had’ata da marar adadin alkhairi.

Ba laifi Inna ta d’an sake dan sai da suka gama lissafin komai har aka kusa shiga sallah, suka shirya akan gobe zata je ta siyo komai na kayan d’aki tukunna ya mik’e ya nufi k’ofa yana mai ci gaba da saka musu albarka, sosai ya ji kaso hamsin na damuwar da yake a ciki ya yaye da ya samu Inna ta kulashi kuma ta bashi goyon baya.

Ta so ta yi masa maganar k’in d’aukar wayarta da replying message d’inta da yayi kuma mai ya sa ya turo mata Asabe amma kawai sai ta basar dan kwana biyun nan komai ya sure mata a ka

ga rashe-rashen da aka yi sun sake sanyayata…..

D’azu da Mallan ya zo shiga d’akin Inna bayan ya shiga sai ya mayar da k’ofar ya rufe, wannan dalili ya sanya har ya taso ya iso bakin k’ofar ya sa hannu ya bud’e sam Asabe da Kaka basu san ya k’araso ba.

A mugun zabure suka d’an matsa da suka ga an bud’e k’ofar sai kuma suka d’ago a tare wanda hakan ya janyo suka k’ume k’ummm!!!

A gigice Kaka take sosa wajen tana kallonsa yayinda Asabe ta kawar da kanta gefe ta shiga kame-kame.

Yatsine fuska ya yi cike da kalar tausayi irin mai yasa kike haka d’innen yana daff da yin magana cike da borin kunya ta ce “dan ubanka to ba lab’e muka yi ba!”

Ya riga ya makara sosai dan gashi ma ya ji har wani ya fara kiran sallah dan haka ya wuce da sauri yana mai cewa “ni ban ce komai ba Kaka, bari in tafi masallaci na makara.

Yana fita Dije ta fashe da wani irin kuka, sosai Inna take jin tausayinta kwana biyun nan dan haka ta janyota jikinta ta rungume ta shiga lallashinta..wanda sai da ta yi da gaske tukunna aka samu ta yi shiru.

Wai yau ita Dije ce zata auri Yusufa mutumin da ko muryarsa ba ta son ji!

Ai kuwa d’an halak d’in nata a take kiran wayarsa ya shigo wayar Inna dan ita bata da waya.

D’auka Inna ta yi

suka gaisa daga nan ya fara kame-kame, murmushin da ya fi kuka ciwo ta yi kawai ta mik’awa Dije wayar ta mik’e ta fita dan ta je ta yo alwallah, ai kuwa ko gama fita ba ta yi ba Dijen ta kashe wayar kamar yadda ta yi jiya da shekaran jiya, Allah ya sota Innar ba ta ganta ba ta k’arasa fita daga cikin d’akin abunta.

Bayan fitar Inna Yusufa ya kira ya fi sau goma amma ta k’i d’agawa kuma ta goge misscalls d’in k’arshema kashe wayar ta yi gaba d’aya da Innar ta dawo ta ce mata chaji ne babu.

Bayan ta je ta yi alwallah ta dawo, a hankali ta koma ta kwanta ta lumshe idanunta a take lissafin Ma’ah ya fad’o mata….”Mugu kawai!” Ta fad’i hakan a ranta tana shafa hannunta dai-dai inda ya tab’a rik’ewa kwanaki wanda sai da wajen ya yi kwana uku ciff yana yi mata zafi-zafi!!…

“Haka kurum na aure shi ya kakkarya ni! Mtswwww ta Yaya ma zan auri wannan tshohon, kuma d’an daba 

Allah ya Isa ma ni da ya ce yana so na, marar kunya ko a gidan wa aka ce masa mutum yana zuwa neman aure da kansa oho masa!!!!”

Ta yi maganar duk ita kad’ai a cikin ranta. A hankali kwakwalwarta ta shiga zoomo mata ranar nan ita da shi a asibiti!

“Ba zan tab’a cutar da ke ba Khadijah!!”

Maganarsa ta dawo mata tarr kamar yanzun yake fad’a!

Da k’arfi ta runtse idanunta sakamokon yadda ta ji ilahirin jikinta ya amsa.

A hankali ta shiga sauk’e ajiyar zuciya sai kuma ta yi tsaki ta ce “cutarwa kuma ta nawa!!mugu kawai, har da had’in guiwarka ne ya sanya za a yi min aure”

Daga haka ta runtse idanunta ta shiga neman bacci afujajan tana mai sake danna tsana da kyamar Ma’ah a cikin zuciyarta.

Tausayin Mama ne ya fad’o mata dan ko d’azu sai ta ji ana fad’ar halin da take ciki, a hankali ta ce “Allah ya baki lafiya, Albasa ba ta yi halin ruwa ba.”

Dan Mama tana da kirki kuma tana sonta, tun bata kai haka ba in dai suka had’u ta gaisheta sai ta bata alawa ko kud’i, tun ba ta karb’a har ta zo ta fara karb’a. Matar tana da kyauta ba ita kad’ai ba hatta Yaran layin haka nan duk take yi musu alkhairi.

A rikice sannan hankali a masifar tashe Gimbiya Sumayya ta shiga sashen Mahaifiyarta gudu-gudu sauri-sauri.

A babban parlournta inda ta saba zama ta amshi gaisuwar kowa ta tadda ita…

Yadda take tafiya kamar zata kifa jikinta yana wani irin masifar karkarwa ne ya sanya Mahaifiyar tata ta mik’e tsaye tun kafin ta k’araso ta ce “Gimbiya Sumayya kanki akwai motsi ne??? Kalli yadda kike tafiya kamar baki san matsayinki ba?”.

A take duk bayin da suka rakota waenda suka sha gudu garin binta suka zube k’asa suka sunkuyar da kawunansu k’as, haka suma ragowar bayin da suka tadda a wajen (duk suka sussunkuyar da kawunansu k’asa)…

Karkarwa take yi jikinta yana kyarma har yanzu ta gagara furta komai.

Da kyar ta iya cewa “Gimbiya Mariya..”

Tana magana tana nuna waje da hannunta ba tare da ta kalli wajen ba, ta d’aura da cewa  “ta tara mutane a babban filin rabo wai za’a jefe Gimbiya Sakina!”.

Wani irin mahaukacin bugawa k’irjin Gimbiya Mai Babban d’aki ya yi wanda hakan har sai da ya sanya ta durk’usa ta kai k’asa tsabar yadda abun ya daketa.

A take duk bayin suka sake yin k’asa da kawunansu yayinda hadimanta guda biyu makusantanta suka k’arasa da sauri suka d’agota.

D’ayar ta fara k’ak’arin zaunar da ita yayinda d’ayar ta shiga yi mata fifita tare da fad’in maganganu masu sanyaya ruhi.

Mik’ewa ta yi kawai ta wucesu ta zo ta wuce Sumayyar hankalinta a masifar tashe….’Tabbas yau kam sai dai a tsireta amma sai ta nunawa Mariya matsayinta! Yo hauka ake yi? Sakina fa y’ar Sarki ce jikar Sarki gaba da baya da zata ce zata jefeta tana shaye-shaye ne?

Ta yaya ma zata zuba ido ta bari a jefe mata y’arta kamar wata baiwa? Wanne irin sharri ne haka aka yi mata da har zai sanya wachchar mahaukaciyar ta yi yunk’urin jefeta?’…..Tana waennan lissafe-lissafen ta zo ta wuce Sumayya fuuu kamar zata tashi sama.

A take bayinta suka mara mata baya ita kuma Sumayya wadda ta sulale a wajen nata suka durk’usa suna kururuwa gashi basu da ikon tab’ata.

A chaan babban filin rabo…

Tun kafin ta k’arasa ta hango Gimbiya Sakina d’aure jikin wata k’atuwar bishiya jikinta babu komai sai doguwar shimi

har k’asa fara tas dan hatta d’ankwali babu a kanta sannan duk wani abun ado kama daga y’an kunne zobuna suma duk babu gasunan ajjiye gefe guda tare da kayanta yashe a gefe alamun yanzun ne aka cire mata.

Dishi-dishi Gimbiya Mai Babban d’aki ta fara gani tsabar mad’aukakin tashin hankali da b’acin ran da ya sake rufe ta!

‘Wai yanzu y’arta ce d’aure jikin wannan k’ask’antacciyyar bishiyar a gaban bayi haka tsaye chak a kan k’afafuwansu? Sannan on top of everything wai shirin jefeta ma ake yi!?’

Tana cikin wannan tunanin ta k’arasa inda Gimbiya Mariya take tsaye tana zuwa bata yi wata-wata ba ta sa hannu ta juyo da ita ta d’auketa da wani irin mahaukacin Marin da ya sanya kowa durk’usawa a wajen kawunansu a k’asa suka shiga cewa “tuba take yi! Uwar sarki matar sarki a yi mata aikin gafara hannunta ne ya sub’uce!”.

A tsawace ta juyo ta ce “ku rufewa mutane Baki!”

Sai kuma ta juya ta kalleta ta ce “Garr nake ganinta kuma ban tuba ba dan ubanki!”

Rikicewa wajen ya yi yayinda wasu a cikin mutanen wajen suka fashe da kukan an zagi uwar sarki.

Cikin b’acin rai ta ce “wasa ya wuce wasa amma ban da tsole idon uwar Miji da tab’arya!

Dan ni duk haukan nan da kike yi tun daga ranar da aka nad’a Yareema a matsayin Yareema har ya kawo Sarki wallahi a matsayin wasan Yara na d’aukesa, dak’ik’iya wadda bata san inda yake yi mata ciwo ba!”

A hankali wani Bafade ya k’araso wajen shi da waensu sojoji guda biyu ya ce “Gimbiya Mai Babban d’aki ki gafarceni, amma maganganunki sun yi tsauri ga Gimbiya Uw….”

Tass!! Ta d’aukesa da Mari ta ce “ku kuke ganinta a matsayin Gimbiya Uwar Sarki ni har gobe a matsayin k’ask’antacciya y’ar talakawa nake kallonta!”.

D’iff! Haka wajen ya yi ba ka jin komai sai sheshshek’ar kuka, sai kuma suka ci gaba da cewa “Allah ya huci zuciyar Gimbiya Uwar kowa”

Wata nannuyar ajiyar zuciya Gimbiya Mariya ta sauk’e, tabbas sai ta gasa mata aya a tafin hannun da ya mareta, amma ba yanzu ba zata samu lokacin ta ne. Dan haka kawai sai ta juya ta kalli jama’ar da ta tara a wajen ta ce “Bismillah, za ku iya fara aikin lada”

Ta yi maganar ko kallon gimbiya Mai Babban d’aki bata yi ba.

Dai-dai nan Nuraddeen ya k’araso wajen yana wani bubbud’awa…

Nufar bishiyar Gimbiya Uwar Marayu ta yi yunk’urin yi amma  Sojojin nan suka hanata shallake jan layin dake zagaye da bishiyar ballanta ta k’arasa ga Sakina wadda duk dauriyarta zuwa yanzu ta fara kuka.

Cike da Isa da izza Nuradden ya k’arasa inda take ya ce “kin kuwa san me ta yi? Ko dai bakinku d’aya? 

Ki rufawa kan ki asiri ki bar nan tun kafin a had’a da ke!”

Cikin fushi ta juyo za ta d’aukesa da Mari shima amma sai ya yi saurin rik’e hannuwan nata cikin b’acin rai ya ce “kar ki kuskura” tukunna ya yarfe hannun nata da k’arfi dan har sai da ta tafi ta yi tangal-tangal kamar za ta fad’i kafin ta d’ago ta kafesa da idanu cike da tsananin mamaki da b’acin rai tana masa kallon irin ‘kana hauka ne?’ D’innan.

Shima d’in ita ya tsare da dogayen idanuwansa cike da kwarin guiwa ba tare da wani d’ar-d’ar ba.

Ba ta shi take yi ba yanzun dan haka kawai sai ta zagayesa ta sake nufar wajen y’artata, amma sai ya kalli tulin Sojoji da Dogaran da suke tsaye a wajen ya ce musu “ku d’auketaa a nan!”.

Ba su yi yadda ya ce ba sai da Gimbiya Mariya ta ce musu  “ku d’auketa aka ce!!!”

Tukunna wasu Sojoji guda biyu mata na masarautar suka nufeta suna zuwa d’ayar ta d’urkusa ta shiga k’ok’arin d’aukarta dan irin jibga-jibgan matan nan ne sojojin.

“Hattara daiiii”

Muryar wani Dogari wanda suka taho tare da Wambai da Waziri ta karad’e wajen

Tsayawa kowa ya yi yana kallonsu, hankali ya koma kansu…..

Suna k’arasowa wajen Wambai ya ce “kunce ta!”

Jiki na rawa Dogarin nan ya nufi wajen amma sai matar (Gimbiya Mariya) ta daka masa tsawa “idan ka tsallake jan layin nan to ba zaka fito ba sai dai a fitar da gawarka dan tare za a jefe ku!”

Sam Dogarin nan bai damu ba haka ya fara k’ok’arin shiga wajen dan ko a mutu ko a yi rai farin cikin ubangidan nasa shine a gabansa, dukda kuwa ya san wacece Gimbiya Mariya kuma ya san me shallake umarninta ka iya janyowa.

Wambai d’in ne ya dakatar da shi sannan cikin b’acin rai ya kalleta ya ce 

“Saboda ba ki d’auki rai a bakin komai ba?….

Hala kin manta wacece wannan d’in ko kuwa dai kan ki ne ya juye.”

Takowa ta yi ta zo gabansa ta tsaya ta ce “hattara dai  Wambai! Ba kowacce magana ce idan ta taho maka za ka Furtata ga Gimbiya Mariya ba! 

Zan yi maka uzuri a matsayin mistake amma idan ka kuskura ka maimaita hakan a karo na biyu to zan hukunta ka hukunci mai tsanani dan ya zama ganganci, kuma Gimbiya Mariya ba ta d’aukar wargi.”

A fusace Waziri ya yunk’uro zai yi magana Wambai d’in ya rik’e masa hannu da sauri.

Sai da ya d’an daidaita fushinsa kafin ya ce “Mai ya faru?”.

“Ba ni da lokacin da zan tsaya yi muku bayani! 

Sakina ta yi

Laifi kuma zan hukuntata, that’s final!”

Da kyar ya iya janyo numfashi ya fesar da bakinsa ya sake controlling kansa tukunna ya kalli Nuradden ya ce “mai ya faru?”

A hankali ya jinjina masa kai sannan ya matso ya ce “bayan dogon bincike da nazari mun gano ita ce ta saka kayan tsafi a k’ark’ashin gadon mai martaba shekaru biyu da suka wuce, ga videon ta nan lokacin da take bawa Hadiminsa wanda aka kama da laifin dumu-dumu….”

A take ya kunna ya mik’a musu wayar.

Karb’a suka yi jikinsu har wani b’ari yake yi tsabar tashin hankali, gata nan tarr da murya da komai, dukda kuwa video d’in a karkace yake kuma dishi-dishi

alamun an sha wahala wajen d’auka da nemosa amma kowa yana gani ya san Gimbiya Sakina ce.

Turk’ashi!! Tabbas ko a cikin rami idan ka yi abu a cikin masarautar nan to sai ya fito! Duk wani abu na Makirci da zaka yi in dai ka barr wanda kuka yi tare da shi to sai ya fito, kai ko ka kashe ma tabbas sai an samu leakage daga wani d’an uwan wanda ya yi abun ko

wani wanda ya sanshi! Dan da taimakon Oga kwata-kwata, k’ungiyar masu bincike ta masarautar take amfani shiyasa duk k’ank’antar evidence sai sun ganota sun yi amfani da ita ko da kuwa bata kai girman kwayar shinkafa ba. Tabbas shima yanzu ya sake tabbatar da ‘Oga kwata-kwata ba gaibu bane ba!’ Kamar yadda ake cewa (Astaghfirullah!!!)….

Wambai ya aiyyana hakan a cikin zuciyarsa hannuwansa suna karkawa!

Ba su da ikon kub’utar da ita dama chan to yanzu kuma ga evidence! He really can’t believe wai yau shine zai nad’e hannu ya zauna a gaban idanunsa a jefe Gimbiya y’ar d’an uwansa!

Dan ya san ko da ace Gimbiya Mariya bata da evidence to ba su Isa su hana ba ballantana kuma ga evidence.

A hankali ya mik’awa Mai Babban D’aki videon d’in wadda ta matso kusa da su da kyar dan da kyar take iya jan numfashi ma…..

Ta na gama gani duk wani k’ok’arinta na son ganin ta ci gaba da tsayuwa a kan kafafuwanta ta ceci y’artata ya sire! 

A take ta tafi ta sulale a wajen jinta ganinta tare da kuzarinta duk suka d’auke d’iff.

A hankali Wambai ya matso ya ce “Tabbas maganar ki dutse! Amma duba da matsayin Gimbiya inaga wannan hukuncin ya yi mata tsauri…”

Juyowa ta yi ta wani kallesa daga k’asa ta d’ebosa ta kai sama ta watsar, kamar baza ta ce komai ba sai kuma ta magantu ta ce “Inaga baka san matsayi da girman wanda ta yiwa laifin ba! Kuma ni a yadda na san tsarin masarautar nan in dai ba Sarki mace ta tab’a aura ba to tabbas hukuncin jifa bai sauk’a daga kanta ba!”

A hankali Waziri shima ya matso ya ce ”mun ji kuma mun sani amma inaga gara a sakata a ‘kurkukun ban kwana’ ta mutu a chan a kan dai a jefeta! Gimbiya ce fa!!

Sannan a gani na wannan hukuncin da kika yanke hukunci ne wanda ya kamata a ce an zauna an tattauna shi a Fada tukunna, tun da na san ba daga Sarki hukuncin nan ya taho kai tsaye ba!

Idan kina yanke hukunci da kanki kai tsaye haka to mu meye amfanin mu? Kuma fa ki duba girman al’amarin a ganina ya kamata a tsaya a tattauna….”

Shiru ta yi kawai ta na bin motar da ta shigo d’aukar Uwar Marayu, sai da aka zo aka d’auketa aka sakata a ciki aka wuce da ita tukunna ta kalli Fadawanta maza ta ce “su rufe mata gates d’in filin kar su bar kowa ya shigo! Dan ta san yanzu za a taru!

Sannan ta juyo ta kalle sa ido cikin ido ta ce “Saifuddeen! Wallahi ko kaine ka aikata laifin yunk’urin tab’a mini Sarki to sai na kaika lahira at the very moment da na yi finding out tun kafin a shiga meeting a wanke ka ko kuma a kaika gidan Yarin da na san za a iya fito da kai daga baya.”

Daga haka ta d’auke kai ta kalli bayin da suke wajen durk’ushe cikin tsawa ta ce

“Ku jefe min ita na ce!!

Ko sai raina ya b’aci?”.

A hankali suka mimmik’e suka je suka tsaya a gaban uban tulin dutsunan suka fara d’auka suna jifanta da shi……

Sai da kanta ya fara lilo yana shirin barin gangar jikinta tukunna suka tsayar wanda abunda ba su sani ba tun a jifan farko da wani bafade ya yi mata yanzun zuciyarta ta bugu ta mutu!

Barori ne ta koina zagaye da filin ta waje a durk’ushe suna kuka, hatta barorin da suka yi jifan suma akwai masu kukan a cikinsu, Barorin Gimbiya Mariya ne kawai suke farin cikin cika aikin uwargijiyar tasu da kuma wasu a cikin barori waenda Gimbiya Sakinar ta tarewa rawar gaban hantsi da kuma waenda suke jin haushinta….

Suna gama aikinsu suka bar wajen suka koma chan nesa suka zube a k’asa.

Jikin Waziri har wani irin karkarwa yake yi! Tabbas ba su da amfani a masarautar nan he really can’t believe he’s this powerless da har ba zai iya sakawa a yi ba ko kuma ya hana a hanu ba.

Kallon Nuraddeen kawai yake yi wanda ya matsa kusa da Gimbiya Mariya suna wani k’us-k’us, sosai ya k’ura masa ido yana mamakin sa kamar ba shine Gimbiya Mariyar ta disga a Fada satin da ya gabata ba! ‘Kalli fa hatta Ubansa Mahaifi bai sanarwa abunda take shirin aikatawa ba bayan gashi ga dukkan alamu shine ma a gaban komai, sai kawai gani Wambai d’in ya yi tare da kowa.

Wanne irin kusanci ne haka a tsakaninsu sannan what are they up to? 

Dan tabbas Nuraddeen wanda ko a wajen Ubansa ba ya juyuwa bai kamata a ce ya tsaya suna had’in kai da Mariya ba ba tare da wani kwakkwaran dalili ba.

Tabbas akwai wata a k’asa, ko kuma a tsakaninsu wani yana cin dunduniyar wani ne…”

Ya aiyyana hakan a ransa…..

Kai kana ganin fuskar Gimbiya Mariya ka san cewa she’s relax ta sauk’e wani nauyi.

Ana gamawa ta gama magana da Nuraddeen d’in ta wuce bayan ta tamke fuska saboda kar ma wani ya ga rangwame a tare da ita.

Bayanta kawai ya bi da kallo yana wani irin murmushi…

‘Tabbas matar nan sai na yi da gaske dan ta wuce tunani na!’

…Gimbiya Sakina yanzu haka shekarunta sun fi arba’in kuma ita ce za a ce Babba-Babba a cikin y’ay’a matan masarautar dan ko Giwar Mata maza ta dinga Haifa haka itama Mai Babban D’aki y’ay’a maza ta yi ta Haifa da farko-farko wannan dalili ya sanya da ta haifi Sakina sai duk ta girmewa ragowar y’ay’an matan Giwar Mata kuma bayan ita sai da ta haifi mata goma sha uku tukunna ta haifi maza biyu amma da ikon Allah yadda ya tsara mata ba ta tab’a ko auren fari ba! Wanda mutanen da basu gama yarda da k’addara ba suke cewa asiri ne aka yi mata.

Masarautar ta KHAK’IL tana da  collaborations da dayawan k’asashen nahiyoyin duniya wadda ita ce a sama-sama saboda girma da arzik’in k’asar wanda a yanzu haka power su take rawa sabida rashin capable leader! Dan kwata-kwata ko magana da iya tafiyar sarakuna Sarki ZainulAbiddeen bai gama iyawa ba ballantana azo kan mahimman aiyyuka, rannan da jirgin wasa d’an k’arami ya tafi fada ya manta yana mik’ewa jirgin ya fad’o kowa ya gani, da ikon Allah duk da girma ya riskesa amma har yanzun ya gagara ko da kamanta yi musu d’aya daga cikin abubuwan da suka kamata ne, dan ko baya ga k’arancin shekarunsa ma haka nan yake yin wasu abubuwan k’asa da shekarunsa.

Wannan ya sanya ake tunanin nad’a Gimbiya Sakina a wasu fannukan kafin ya gama girma ta dinga wakiltar k’asar tunda ita ta yi karatu har PhD a k’asashe mabambanta kuma ta sassan mutane sannan she’s very social shiyasa aka bayar da shawarar a nad’a ta ko kuma su dinga wasu abubuwan tare kafin ya gama mallakar hankalin kansa, duk da kuwa ba a hakan amma a fara a kanta tunda ba su da yadda za su yi dan matan Sarkin sai da suka san yadda suka yi suka haramtawa Waziri da Wambai sarautar k’asar KHAK’IL.

Nuraddeen ya je mata da tayin Soyayyarsa dukda kuwa ta girme masa sai dai shi sam bai damu ba dan a yadda ya ga ana shirin yi musu raba dai-dai ita da Sarki tabbas idan ta amince masa to kamar ta yi masa rabin aikin da ya tisa a gaba ne, amma sai ta yi fatali da shi har kusan sau uku wannan dalili ya sanya ya koma b’angaren Uwar Marayu wadda tunda aka fara batun ta rikice ta gigice dan ta san in dai aka fara hakan to suna iya janyowa sarautar ta bar hannun d’anta dad’in d’ad’awa ta fi so ta samu full control da power bata k’aunar sharing ko da d’igon girman kujerar ne da kowa.

Wannan dalilin ya sanya ta had’a mata gadar zare ita kuma ta afka ba tare da ta sani ba! Wanda daga ita sai Nuraddeen d’in ne suka san kuma suka fusatata suka k’ulla mata abunda ya sanya dole sai da ta kai ga yunk’urin kashe k’anin nata! 

        *****************

Jiya cikin dare har su Dije sun kwanta ta ji ana tab’a k’ofar d’akinsu dan Inna ta tafi d’akin Mallan.

Tana bud’e k’ofar ta ga Sumayya da wasu k’awayenta y’an islamiyyar su a bayanta.

Murmushi ta yi cikin sanyin da ba d’abiarta ba ta ce “Ashe da gaske kike”

Daga haka ta bud’e musu k’ofar suka shigo ciki…..

Dama Sumayya ta iya k’unshi sana’arta kenan, dan haka suna zama ta shiga zana mata jaa na gargajiya.

Sai da ya yi ta cire ta saka mahallabiyya tukunna ta zana mata bak’i shima hannu da k’afa mai masifar kyau.

Zuwan nasu ya taimaki Dije kam dukda babu abunda ya ragu na game da damuwar da take a ciki amma ta yi raha dan duk su ukun akwaisu da barkwanci.

Ba su kwanta ba sai k’arfe uku dan haka suka d’an makara sallar asuba wanda kururuwa da koke-koken Kaka ne ma ya tashe su.

Cikin gigita duk suka yo waje wanda hakan ya yi dai-dai da k’arasa cikar tsakar gidan.

Idanun Kaka suna sauk’a a kanta ta k’araso gareta ta na zuwa ta sa hannu ta shak’eta wanda ko yunk’urin kirki idan Dijen ta yi tsaff sai ta zubar da ita a wajen sakamokon rashin k’arfin jiki na tsufa da take fama da shi….

“Shegiya marar mutunci marar Imani!!!!

Dama na san wallahi ke da d’an iskan kwarton kin nan ba za ku hak’ura ba! Yanzu ke kin fi son d’an daba akan mutum mai mutunci?? Da kika san ba zaki auresa ba ai da kin fito kin fad’a an hak’ura ba wai ki tura shi ya kashesa ba!”

Salati tsakar gidan nasu ya d’auka yayinda yuuuuuu!! Wani irin jiri ya d’ebi Dije ta tafi zata zube a wajen su Sumayya suka ruk’o su ita da Kaka wadda ta biyo ta luu za ta fad’i itama.

Da sauri Mallan ya k’araso wajen ya rik’e Kaka idanunsa jazir alamun ya ci kuka.

A karo na ba adadi daga fitowar Kaka zuwa yanzu Asabe ta sake cewa “Kaka mai ya faru? Ya rasu fa kika ce, Yusufan ne ya rasu.”

Cikin kuka mai cin rai Kaka ta ce “Wallahi Yusufa ya rasu Asabe ya riga mu gidan gaskiya sun kashe mini jikana!!”

Sai kuma a fusace ta sake yin kan Dije Mallan ya yi saurin sake ruk’ota amma cha take “shegiya y’ar iska muguwa! Saboda son ranku gashi yanzu kin mayarda Y’ay’a takwas marayu mata biyu zawarawa, wannan wacce iriyar Annoba ce Allah ya sako min ita a cikin zuriata?? Mallan ka rabani da Yarinyar nan ta b’ace mini daga gani kafin zuciyata ta buga!”

Sosai Kaka take kuka wanda tsaff idan ka ganta dole ta baka tausayi.

“Shi kad’ai iyayensa suka haifa amma tsabar rashin imani saboda bin son zuciyarki ke da d’an iskan kwartonki d’an daba kun yi musu yankan k’auna…”

A hankali Iyya ta matso ta ce “ki daina aibantata sannan kar ki d’aura zargi a mazaunin tabbataccen abu tunda baki da tabbas.”

Cikin kuka Kaka ta kalleta idanunta jazir ta ce “Wallahi tallahi ba ni da tantama shi ne ya kashesa…

A bud’e aka tarar da k’ofar gidan nasa da aka shiga kowa bacci yake yi mai masifar nauyi baccin da har yanzu da muke maganar nan da ke basu farka ba! Kinga kenan abu aka shak’a musu! Kuma aka tarar da shi da wuk’a chake a k’ahon zuciya da wata a yashe a kusa da matarsa inaga itama so ya yi ya kasheta watak’il ya ji motsi shine ya gudu! Ki gaya min wannan aika-aikar kisan gillar dana wa ya yi miki kama???

Wallahi wallahi bani da tantama shine! Kuma wannan”

Ta yi maganar ta na mai nuna Dije kafin ta ce “da saninta aka yi komai.

Ai ko Sagir shima na san k’are mata kallon da ya yi ne ya sanya data gaya masa aka kashe sa! In ba haka ba ai kaff samarin gidan nan duk sun fita mai yasa su bai kashesu ba sai shi?”

Ta yi maganar har yanzun tana kallon Dije da rinannun idanunta da suke baiyyana tsana da tsantsar tashin hankali da b’acin rai.

Basu ga k’arasowar Mahaifiyar Sagir ba sai sauk’ar ruwan dukan da ta shiga sauk’ewa Dije ne ya sanya aka ganta.

Fad’i take “shegiya tsinanniya y’ar iska wallahi yau mai raba ni da ke sai Allah sai na kasheki in sha Allahu”

Tashi d’aya matar ta sake hargitsa tsakar gidan ta sake gigita kowa gashi sai wani irin kuka take yi kamar ranta zai fita, sauk’inta d’aya ma Kubra bata ji ba dan an yi mata allurar bacci mai nauyi ne.

Da kyar su Gwaggo suka janyeta Iyya ta ce “Ashe ba ki san k’addara ba? Ita har ta Isa ta kashe ko ta saka a kashe ba tare da izinin Allah ba?

Daga an fad’i magana haka nan kawai tashi d’aya har kin hau kin zauna kin fara aiki da ita kina hauka ne???”

Cikin kuka Maman Sagir ta ce “ai dan ba Kamal bane ba shiyasa kike da bakin magana! Na rok’i Ubangiji da ‘ya d’aura masa Irin k’addarar da kike ambatowa d’in’.”

Duk da Iyya ta ji zafin maganar kuma abun ya yi mata ciwo amma sai kawai ta girgiza kai bata ce mata komai ba ta juya ta wuce d’aki.

Abunda Kaka take yi bai gigita Dije ba kamar yadda Baba ya titsiyeta akan ‘sai ta gaya masa gaskiyar sun yi maganar Yusufa da Ma’a! Dan in ba haka ba to a Ina ya san har hanyar gidansa’ ba, A gaban mutane.

Shiyasa ba ta san lokacin da ta durk’ushe a wajen kawai ta fashe masa da kuka ba.

Wani irin kuka Dije take yi kamar ranta zai fita dan har wani shishshid’ewa take yi gashi ta k’i jin rarrashi, wanda hakan ya sanya jikinsa ya d’an yi sanyi kafin ya juya kawai ya bar wajen k’irjinsa yana dukan uku-uku.

A hankali Inna ta k’araso ta mik’ar da ita suka wuce ciki Kaka tana zaginsu ta uwa ta uba kamar ba tsohuwa ba.

Ba a yi minti ashirin ba suka shirya chap suka d’auki hanyar Getso har da Asabe da Zainab, ita Inna bama ta sani ba sai a bakin Minu ta ji wanda bai dad’e da dawowa daga asibiti ba.

Bayan tafiyarsu ta gwada kiran Mahaifiyar Yusufa a waya ta yi mata ta’aziyya amma sai ta k’i d’agawa k’arshema sai ta dinga rejecting dan haka ta hak’ura ta bari akan washegari ta yi mata.

Tunda Mallan yake bai tab’a shiga tashin hankali irin wannan ba dan ya ji mutuwar nephew d’in nasa gashi halin da ya ga d’an uwa da Mahaifiyarsa sun shiga ya sake kid’ima shi matuk’a.

Kafin dare labari ya karad’e unguwa ya zama topic of the day ‘Ma’aah ya kashe wanda Dije zata aura, ba shi kad’ai ba ma hatta Sagir saboda ya ga yana sinsinar Dijen ne shiyasa ya kashesa ashe.’

Zuwa wannan lokacin kam kowa ya fahimci takurar Ma’ah ga Dije ashe so ne, dan haka labarin sai ya yi sauk’in fassaruwa aka dinga kasa shi a faranti dalla-dalla.

Yayinda babban tashin hankalin Inna a yanzu ya zamto ‘waye zai auri y’arta?’ Dan ko ba d’an unguwa bane ba tabbas ta san idan ya zo yin bincike akan Dije wannan shine abu na farko da za’a fara fad’a masa…..duba da yadda a yanzu aka zuzuta abun a unguwar, ake ta shigowa ana jajantawa waenda bakinsu ba ya yin shiru ne suke fitowa su gaya mata halinda ake ciki yayinda waensu gulma da son sake gigitasu ne kawai yake kawo su.

Zazzab’in da ya rufe Dije ya sanya dole sai da aka kirawo Sakina ta zo ta yi mata allurai itama tana yi tana tata gulmar…..

Washegari da safe Ma’ah ya nemi number Mallan ya kira shi a waya ya yi masa ta’aziyyar rasuwar Yusufa! Wanda Mallan d’in ya rasa ma bakin magana, daga haka ya sanar masa ya tafi Abuja ana ta shirye-shirye za su wuce England za’a je a duba Mahaifiyarsa idan ya dawo zai zo ya same shi.

Daga nan ya kashe wayar ya bar Mallan da waya kare a kunnensa!

Tabbas idan zai mutu a yau to aurar da Dije will be the first thing to do in sha Allah a yau ba sai gobe ba.

Sai dai kuma a kaff garin babu wanda ya karb’i shelar tayinsa dan ko an yarda idan aka ji ba’asin rasuwar Yusufa wanda nan d’in ma ya karad’e garin sai a ce an fasa….

Kwanan Mallan uku yana nemawa Dije Miji a garin Getso amma bai samo ba wanda hakan ya sake firgita shi matuk’a.

Zuwa wannan lokacin kuma ya fahimci Kaka da Mahaifin Yusufa haushinsa suke ji ata dalilin rasuwar Yusufa saboda Dije wanda tun da aka yi rasuwar dama ya ga sun sauya masa to kuma tunda suka zo suka had’u da Anty d’in Kaka Iyya lami da Umma(Mahaifiyar Yusufa) abun nasu sai ya k’ara tsanani. Yau kam k’iri k’iri Kaka ta ce masa ‘ya nemi wajen kwana d’akin Baban Yusufa inda yake kwana ya cika taff da b’akin kunya da suka zo gari ya gari dan haka ya nemi wani wajen ko kuma ya koma Kano kawai.’

Shima dama abunda yake so d’in kenan dan ya lura zama a tsakiyarsu a haka ka iya janyo matsala, dan haka ya tattaro ya sake yi musu gaisuwa da sallama wanda Iyya lami da uwargidan Yusufan suka k’i amsawa sai amaryar tasa ce kawai ta amsa masa itama a kumbure. Su Kaka suma da kyar suke iya mayar masa da magana, shi dai ya yi musu duk wani abunda yake ganin ya dace daga haka ya wuto Kano da k’udirin aurar da Dije kafin ma ya shiga cikin Gidansa.

Yana karyo kwanar layin gidan nasa ya ci karo da Mallan Manniru.

Ajiyar zuciya dattijon ya sauk’e wanda yake kusan tsara d’aya da Mallan d’in sannan ya mik’a masa hannu suka yi musabaha cikin jimami ya ce “Ashe haka ce ta faru kuma? Ya hak’uri?”.

Jinjina kai Mallan ya yi tukunna ya ce “Hak’uri Alhamdulillah da godiya”.

Fuskarsa na baiyyana rashin jin dad’i ya ce

“Allah ya ji k’ansa ya gafarta masa”.

Mallan ya ce “Ameen”

Dan gaba d’aya jikinsa a sanyaye yake ga rashin lafiyar da take cinsa ba tare da kowa ya sani ba.

Sai da ya d’an numfasa tukunna ya ce “haka kurum ya janyowa Yarinya bak’in jini!”.

A hankali cikin sanyi Mallan ya d’ago daga kallon k’asan da yake yi ya kafesa da ido.

Wanda hakan da ya yi ya sanya Mallan Manniru gyara tsayuwarsa ya ce “Ko dai baka san abunda yake faruwa a layin ba kwana biyu?”

Bai jira an bashi amsa ba ya ce “Ai yanzu bak’in jinin Ma’ah gaba d’aya kan Dije ya komo, tunda suka fahimci yana k’aunarta shikenan sai suka d’auki karar tsana suka d’aura mata kamar ma ta riga da ta zama matarsa ne.

A halin yanzu fa sun koreta daga makarantar islamiyya jiya Sumayya take gaya min, wai sun ce ‘saboda gudun kar a hukunta ta ko ta samu sab’ani da wani ko wata shi kuma ya zo ya kashe kowa!’

To d’azu ma dai har ta tafi bokon kuma sai na ga nan ma d’in ta dawo lokacin Ina shago kuma kamar ma kuka take yi, ta zo ta wuce gida alamun suma d’in dai korota suka yi.”

Wani irin yawu mai tauri da d’aci Mallan ya had’iye da kyar! A hankali ya sake zuba masa idanunsa waenda suka fara rinewa ya ce “Mallan Manniru za ka iya auren Dije?”

Rasss!! Gabansa ya yanke ya fad’i, sai kuma wani sanyi tare da fargaba suka rufe shi.

A hankali Mallan ya ce “D’a na kowa ne Mallan Manniru, ka rufa mini asiri ka auri Yarinyar nan tun kafin fita ta gagareta, mutane sun yiwa abun hukunci da wuri wanda ba su da tabbacin Ma’ah d’in ne ya yi tunda ai bai ma san adreshin Yusufan ba ka ga kuma ba zai yiu ace ya nemo ya yi shiri ya je ya kashesa a cikin kwana d’aya tak! Da ya ji labarin auren nata ba.”

Jinjina kai Mallan Manniru ya yi, duk da cewa Dije ta kasance k’awa, babbar k’awa ma kuwa ga y’ar sa 

har ga Allah dama ya dad’e yana harin Yarinyar. 

Yanzu kuwa ga dama ta samu, dukda kuwa wanchan al’amari da ya faru da Yusufa yana d’an firgita shi amma sai ya tuna ai basu da tabbacin hakan ne, dan haka ya d’ago ya kallesa ya ce “Na amince”.

Jinjina kai Mallan ya yi cikin jin wani relief yana sauk’ar masa ya bashi hannu suka sake gaisawa ya ce “na baka Khadijah, kar ka damu da duk wata bidi’a sadakinta kawai za ka mik’o a d’aura muku aure yanzu. Bari in nemo shaidu sai a k’arasa masallacin”

Murmushi Mallan Manniru ya yi irin ta jin kunyar surukantakar nan, sannan ya d’an sosa bayan kansa ya ce “da wuri haka Mallan…”.

A hankali gaban Mallan yana fad’uwa dan so yake yi kawai ya ga ya d’aurawa Dije aure ya ce

“In sha Allah”.

Jinjina kai ya yi ya ce “to shikenan babu damuwa amma bari in je in sanarwa Mahaifiyata da iyalina in ya so daga nan ko bayan la’asar ne sai a d’aura”.

Daga haka suka yi musabaha ya juya ya wuce zuciyarsa fes, tabbas ya san ya tsinci dami a kala! Mutane suna ta tunanin wani abu daban gashi shi zai Angonce kuma ya san in sha Allahu babu abunda zai same shi, shi fa dama tun lokacin da ya ji batun rasuwar Yusufa da aka ce Ma’ah ne sam abun bai kwanta masa ba, dan ya yi kamar tatsuniya ko wasan Yara….

Yana wannan tunanin ya k’arasa gidansa, mai d’auke da d’akuna bakwai inda yake da Mata uku Y’ay’a ashirin da bakwai da Mahaifiyarsa duk a cikin gidan kuma da ikon Allah sana’arsa ‘d’an kantin’ ne ta inda yake sayar da kayan kanti, da shi yake ciyar da iyalinsa da taimakon mata da y’ay’ansa waenda suka kama sana’a ba da wasa ba dan kaff cikin su babu mai zaman banza, hatta d’an k’aramin Yaronsa mai shekaru biyar yanzu haka yayunsa maza da suke d’aki d’aya sun fara tafiya wajen da suke fenti da shi yana kallo dan a samu ya koya da wuri.

Mallan ya so ya b’oyewa Inna dan yana jin tsoro kar ta hana, shi kuma har ga Allah shi kad’ai ya san me yake hangowa a future d’in Dije muddin ba su yiwa tufkar hanci da wuri ba, amma kawai sai ya zab’i ya gaya mata. 

Dan haka ya koma gefe bai bari ma ya shiga gidan ba ya kirata a waya ya shaida mata batun ‘auren Dije da Mallan Manniru wanda za’a d’aura a yau in sha Allah’, daga nan ya d’an bata haske akan dalilinsa na yin hakan.

Tabbas bata so had’in ba dan ko babu komai Mallan Manniru Mahaifi ne ga k’awarta kuma matayensa duk mutanen kirki ne ana shiri da su matuk’a.

Amma fa Hausawa sun ce so so ne amma son kai ya fi! 

Shiyasa Mallan d’in yana gaya mata abunda yake hange da yadda ya rasa samawa Dijen Miji a Getso ma duk sai jikinta ya yi sanyi ta yi shiruuu kawai kafin 

ta ce “Allah ya zab’a duk abunda ya ke alkhairi…..”

Tana baro kitchen inda ta gama wayar ta nufi d’aki.

Tana shiga d’akin ta tarar da Dije da Sumayya baiwar Allah tana ta rarrashinta yayinda ita kuma ta kafe k’unshin hannunta da kallo tana ta zubar da hawaye.

Tausayin su ne ya rufe Inna duk su biyun dan haka kawai sai ta juya ta bar musu d’akin ta fito tsakar gida ta nemi waje ta zauna ta rafka uban tagumi..

Ba ta dad’e da zama ba Iyya ta fito ta dinga rarrashinta tana bata baki….da kyar Inna ta ke iya danne zuciyarta ta hana kanta yin kuka, abubuwan sun yi

mata yawa ne Astaghfirullah ga Ya Muhammad chan a kwance bai ma san Ina kansa yake ba, Likitoci sun ce a yi addu’a kawai, ga kyarar da Kaka take yi mata dan Wallahi kawai pretending take yi amma abun yana masifar damunta, sannan ga Mallan wanda kwana biyun nan daga ya yi wannan idan ta kawar ta share sai ya sake yin wani, gaba d’aya zaman nasu ya k’i yin dad’i ko wannensu a gigice, yanzu haka ma da ya kirata highlight kawai ya yi mata kuma da ta tambayesa ya dawo ne? Ko yanzu ya taho? Nan ma bai gaya mata ba, Mallan d’in da a da ko kaya in zai saka to tare suke zab’a amma yanzu ta lura kamar har da b’oye-b’oye ma ya fara shiga cikin lamarin nasu, ta yi masa uzuri tabbas saboda halin da yake ciki amma kuma abubuwan sun kasa fita daga kanta.

Tana cikin wannan tunanin ta ga an fito da Ramma tsakar gidan an shimfid’a mata tabarma an kwantar da ita, hannun nan ya yi suntum! Ita kanta ta kumbura dan jiki take ji ba kad’an ba!

Asabe itama hannun ya yi muni amma ba wani sosai ba dan tana ma iya yin komai dukda anata hanata saboda gaba amma ta k’i ji idan ka ganta ras kamar ba mai jinya ba komai yi take yi dan bayan hannun ne ba ciki ba yayinda na Ramma ya munana sosai..D’an koyo ne ya d’aurata a gida ashe ba dai-dai ya d’aura ta ba, dama tun a ranar Iyya take ta ce musu su kaita asibiti d’aurin bai yi ba amma aka k’i ko da yake saboda rashi ne da babu dan in aka je asibiti kud’in kati ma ba lalle su iya biya ba. Sai d’azu ne tukunna aka gane ashe d’aurin bai yi ba to yanzu dai an kira wani kwararre zai zo ya gyara.

A gefenta y’ay’an suka zauna, sun saka ta a gaba wanda su kad’ai suka san halinda suke ciki dan ba iyaka tashin hankali ba ko da yunwar cikinsu aka barsu ta ishe su, rabonsu da abinci tun jiya da safe wanda Iyya ta zuba musu. Ita Inna bata san basu da kayan abinci ba da zata basu ko da iyakacinsa kenan gareta dan kaff gidan ita da Iyya ne kawai basu da rowa.

Gashi su matan basu iya sana’ar komai ba uwar kuma da take komai gata a kwance.

Usama ne ya kwanta a wajen yana ta faman murk’ususu dan shi kam hak’urinsa ya k’are zuwa yanzu, Inna tana shirin yin magana Hajiya Uwani ta shigo cikin gidan a fusace Suwaiba a bayanta tana ruk’ota tana cewa “ki tsaya mana. Kar ki yi haka dan Allah, tsaya ki ji”

Ita kuma tana cewa “ki rabu da ni fa! Ki bar ni in jaa musu kunne ramin kura daga ita sai y’ay’anta wallahi bakin rijiya ba wajen wasan Makaho bane ba, ba zan zauna in nad’e hannu a cuce ni ba!”

Firfitowa na cikin d’akin suka fara yi, kafin ka ce kwabo tsakar gidan ya cika tap! Hatta su Sumayya wadda suke d’aki tare da Dije.

Tunda Uwani ta shigo dama

Inna ta sunkuyar da kanta k’asa dan ta san labari ya iske mata kenan.

Idanun matar yana sauk’a a kan Inna ta ce “muguwa azzaluma!! Butulu! Makira….

Da kika san duk wanda ya ko kalli y’arki kamar ya yanki tikitin mutuwa ne ai sai ku hak’ura da aurar da ita ko kuma ku bashi shi d’in ya aura kawai, amma shine tsabar muguwar zuciya irin taku za ku mak’alawa Mijinmu?

Mai ya sa ba kwa jin tsoron Allah ne??”

Rass!! Gaban Sumayya ya yanke ya fad’i k’irjinta ya fara bugawa, a hankali ta zamiye hannunta daga cikin na Dije ta k’arasa inda Mahaifiyar tata take tsaye ta ce “me ya faru? Wanne Baban ne zai auri Dije?”

Cikin b’acin rai wanda yake had’e da firgici da tsoro ta ce “Baba ubanki mana! Ina da wani Mijin sama da shi ne? Shi ne dan tsabar nemawa Kai aka bashi wannan masifar” ta yi maganar tana nuna Dije, sannan ta d’aura da cewa “shi kuma ya amsa, wai anjima bayan sallar la’asar za’a aura masa ita.”

Da k’arfi Inna ta runtse idanuwanta tana dad’a danne zuciyar da take tasowa take yunk’uro mata, dan sosai ta kawo iya wuya (mai hali a duk halin da yake ciki halinsa halinsa ne).

Juyawa Sumayya ta yi suka had’a idanu da Dije, a hankali Dijen tana hawaye ta shiga girgiza mata kai alamun ita babu ruwanta, kafin da kyar ta matsa kusa da ita ta samu ta iya furta “Wallahi ban san ma me yake faruwa ba, muna d’akin nan tare da ke mun fi kwana uku kina tare da ni.

Kuma Ina so ki saka a ranki maganar nan ba tabbatacciya bace ba dan ba zan tab’a yarda in auri Baba ba.”

“Zancen banza ma kenan!! Abunda an riga an bashi ya karb’a kuma me ya rage? Sunanki da nashi ya riga ya had’u dan haka kin gama gamawa da mu! 

Allah ya Isa tsakani na da ke in har wani abun ya samu Mijina wallahi Allah sai na baku mamaki da ke da mugayen iyayenki”

Ta fad’i hakan tana mai rushewa da kuka.

Hak’uri jama’ar gidan suka lullub’eta suna bata yayinda idanun Dije suke cikin na Sumayya tana hango b’acin rai yana maye gurbin tausayinta d’in da take gani a cikin idanun nata, hannunta da yake a cikin na Dijen ta sake damk’ewa ta ce “Sumayya ki yarda da n…”

Tass!! Ta d’auketa da mari sai kuma kawai ta fashe da kuka a take ta juya ta fice dan sai da ta yi Marin sai kuma ta ga rashin dacewar hakan tunda ba laifinta bane ba sannan kuma ga bak’in cikin abunda yake shirin faruwa d’in tabbas ya ci ta rufe Dijen da duka ma! Dan haka duk sai ta sake rikicewa ta sake gigicewa ga kukan Mahaifiyarta da take jinsa har tsakar zuciyarta. 

Ko bayan fitar Sumayya haka nan Uwani ta ci gaba da tsinewa Dije tana kuka tana aibantata ana ta bata hak’uri amma ta k’i hak’ura.

Sai tsine mata take yi tana kiranta da masifa!!.

A fusace Inna ta mik’e ta ce “Malama ya ishe ki! Y’a ta ba masifa bace ba”.

Kusan a tare ita da Maman Sagir suka ce “Wallahi Masifa ce!”

Sai kuma uwani ta d’aura da cewa “ki rubuta ki ajjiye ke kam kin gama yawo dan kin haifi ajalin ki ne.”

A fusace Inna ta yi kanta kamar za ta dake ta tana cewa “ni kuma na ce ki rubuta ki ajjiye sai kin ji kunyar abunnan da kika fad’a in sha Allah y’a ta alkhairi ce kuma sai na shiga aljannah a ta sanadiyyar ta!”

Gud’a ta rangad’a ta ce “ai Yarinyar da aka aurar ta kai mutuncinta gidan Mijinta ita ce ake saka rai da hakan sab’anin ita da kowa ya san karuwar d’an daba ce wanne mutunci za ta kai? Ki yi addu’ar neman gafara dan sam baku kula da amanar da Allah ya baku ba wallahi.”

Hakan kuwa da ta fad’a ya taimaka wajen sake fusata Inna dan haka ta hau ta fara ita ma Uwani da Maman Sagir d’in suna yi a take tsakar gidan ya kacame kamar ana bikin bala’i……

Sai da Mai Unguwa ya zo tare da dattawan Unguwa tukunna da kyar aka fitar da uwani daga gidan nan dan rarrashin duniya ta k’i fita ta ce wallahi ba a isa a aurawa Mijinta masifa ba dole a wargaza d’aurin auren nan! Musamman ma da ta fahimci Mallan na cikin gidan dan haka ta Isa bakin k’ofar d’kinsa ta dinga bala’i shi kuwa ya yi kunnen uwar shegu da ita wanda hakan ya zamewa Inna kamar duka biyu dan duk da halinda take a ciki sai da ta k’ule na ganin Mallan a cikin gidan kawai tsulum ba tare da ta san ma ya dawo d’in ba! Mutumin da duk halinda yake ciki a da ko ruwa zai sha sai ta sani ko masallaci zai je sai ta sani ya riga da ya saba mata da hakan…..

Duk bakin Dije da fad’an da kowa ya santa da shi wannan karon ta yi masifar yin sanyi an ci k’arfinta…ana fitar da Uwani su Rakiya suka rufar mata har da Kubra wadda zuwa yanzu ta tsani Dije kamar mutuwarta, habaici da bak’ak’en maganganu da gori babu kalar wanda bata ji ba musamman ma Rakiya da ta kasance duk ta fi su baki haka nan ta yi ta yi kamar ba uwarsu ce a kwance babu lafiya ba Kubra itama ta na yin nata haka suka wuni a cikin gidan suna sake damalmala mata lissafi dan dama tun usul duk haushinta suke ji saboda ta fi su komai gashi kuma ta fisu Baki dan da wuya ka ji ana fad’a an kayar da ita shiyasa yau da suka samu lagonta suka yi mata taron dangi.

Duk masifar Inna ba ta cika yin fad’a da y’an matan gidan ba amma da suka k’ular da ita gashi Dijen sai wani irin kuka take yi ya sanya ta fita ta yi musu tatass!! Tukunna aka samu sauk’in su.

Dije kuwa tana nan kamar za ta mutu rarrashin duniya Iyya da Inna sun yi amma ta gagara yin shiru gashi ta k’i cin abinci tun jiya dama tunda ma aka saka ranar aurenta da Yusufa ta fara yiwa abinci k’aura shiyasa yanzu da ulcer ta tashi ta sakota a gaba ta rik’e mata k’irji da baya, gashi ta k’i yin shiru musamman ma dataga la’asar ta gabato gaba d’aya sai ta sake gigicewa tana kuka tana rok’on Inna akan ‘ta rufa mata asiri kar ta bari a aura mata Baban su Sumayya’ Inna kuma ta ce “ai idan ma suka yi hakan to kamar sun ce mutane su sake tabbatar da cewa Ma’ah yana bi yana kashe mata mazan aure ne kuma indai hakan ta tabbata to sun shiga uku, dan haka ta yi hak’uri a yi auren in sha Allah babu abunda zai faru mutane za su ji kunya kuma za a daina maganganu a kanta.”

Suna cikin hakan Ya Aminu ya shigo!

Sosai hankalinsa ya tashi da ya ji zancen, shi da ya yi againsting aurenta da Yusufa ma ballanta wannan tsohon da yake jiran lokacin sa inaa ba zai yiu ba dan haka tashi d’aya ya birkice sai da Inna ta bud’e masa ido ta yi masa da gaske tukunna ya karb’i abincin su ya juya ya koma asibitin yana ji kamar zai mutu………………

A chan masallaci kuwa, tun kafin la’asar d’in ta yi dama labari ya gama zagaye layin har ma da waensu a cikin layukan da suke makwabtaka da su.

Wasu da yawa k’in zuwa ma sallar la’asar d’in suka yi a cewarsu kar su je Ma’ah ya zo ana cikin d’aurin auren abu ya shafesu, yayinda waenda suke da tabbacin Ma’ah d’in ba ya garin suka je saboda su ga abunda zai turewa buzu nad’i. 

Masallacin kam ya cika har waje sai dai babu wanda ya tsaya a sahun su Ma’ah haka aka gabatar da sallar la’asar, dama tun kafin a tayar da ik’ama da aka ga babu Mallan Manniru babu alamarsa aka fara k’us-k’us yayinda hankalin Mallan ya tashi chaa! Dan kana kallonsa za ka gani shimfid’e a kan fuskarsa, a hakan ma wai Ya Kamal ya d’an kwantar masa da hankali  ta inda ya ce ‘watak’ilan shirye-shirye ne ya tsayar da shi amma ya san in sha Allah kafin a idar zai shigo’..

Amma sai gashi har aka idar da sallah babu Mallan Manniru babu alamarsa wanda hakan ya sake firgita Mallan…dan ya san in ba da kyar ba cewa zai yi ya fasa. 

Zuruuu! Haka aka kasance a cikin masallacin kowa ya kasa furta komai sai d’aid’aiku da suke ta k’us-k’us a chan baya…haka nan ake ta zaman jiran tsammani gashi an riga an gama sanarwa ballantana a waske, ko da ace ma ba a sanar d’in ba labarin d’aurin auren Dije da Mallan Manniru wanda ake saka ran d’aurawa a yanzu ya riga da ya gama karad’e Unguwar tun d’azu…

Idan ka kalli fuskar Mallan dole ya baka tausayi dan idanunsa sun kad’a sun yi jazir kamar ma kukan zuci yake yi gashi ya yi shiruuuu dan ko magana idan aka yi masa sai an tab’a shi tukunna yake iya jin mutum..

D’auko wayarsa ya yi a karo na babu adadi daga idar da sallar su kawo yanzu ya sake gwada layin Mallan Manniru amma har ta katse ba’a d’aga ba. Sake gwadawa ya yi still yanzun ma ba’a d’aga ba dan haka hankalinsa ya sake tashi duk dauriyarsa bai san lokacin da wasu zafafan hawaye suka zubo masa ba. 

Da sauri Ya Kamal ya matsa ya zauna a ta gabansa da son ganin ya karesa tukunnan ya ce “Kar ka yi hakan Mallan dan Allah, zai zo in sha Allah”.

“Ki tsaya mana! Haba mana ba ki ga nan d’in masallaci bane ba?”

Muryar wani mutum tare da hayaniyar Uwani ta katsewa kowa da ke a cikin masallacin hanzari.

Da sauri duk suka mik’e kowa aka fita wajen dan hayaniyar tasu sake kusanto su take yi alamun dai masallacin suke shirin shigowa.

Suna fitowa dai-dai Uwani ta k’araso bakin masallacin itama jikinta jagafff! A jik’e wanda hakan ya sanya da yawa suka kaawar da kai dan sosai surarta ta baiyyana komai da komai saboda rigar yadin yala-yala ne a jikin nata gashi ta jik’a rigar tsaff da kalanzir, kanta ko d’ankwali babu.

Idanunta suna sauk’a a kan Mallan ta yi kukan kura kamar wata actor ta dira a kanshi ta ruk’umk’umesa ta koina ta shak’osa! Fad’i yake “Subahanallah!! Astaghfirullah!!!”

Amma Uwani sake ruk’unk’umesa take yi tana mai cewa “Rabi’a kunna mana!! Na ce ki kunna ko in tsine miki albarka, tun da sun hanani shiga in tashi da Dijen ai ga ubanta nan mad’aurin auren nata! 

Ki kunna tun kafin su k’arar da mazan layin nan da tasu sigar muguntar.

Ki kunna na ce miki ko in tsine miki wallahi yau sai dai a binne gawarsa tare da ta Mahaifinku.”

Salati wajen ya d’auka a take ya hautsine aka shiga tambayar Rabi’a da k’anin Mallan Manniru wanda ya biyota yake ta k’ok’arin tsayar da ita “mai ya faru?”.

Rabi’a kam in banda kuka babu abunda take yi! Dan zuwa yanzu bak’in ciki ma ya hana ta tab’uka uwar komai, a d’azu gaba d’aya tsanar Dije ta rufe mata ido shiyasa da uwartata ta kawo wannan plan d’in ta yarda ta biyota da ashana da zummar idan ta ruk’umk’ume Dije ita kuma ta kyasta ta jefa musu su kama da wuta tare, ita wallahi kwata-kwata a d’azun sam lissafinta bai bata cewa idan fa ta kunna ashanar ta wulla har da uwartata za a mutu ba, tsabar yadda hankalinta yake a tashe take cikin bak’in ciki….

Da kyar k’anin Mallan Manniru ya iya basu amsar tambayar da suka yi masa chaaa suke ta zuba masa 

A hankali ya na sharar hawaye ya ce “Allah ya yiwa yayana Manniru rasuwa, ta sanadiyyar poision d’in da aka d’ura masa ya sha ta k’arfi da yaji dan har yanzu akwai alamun shatar hannu da aka gani a kan baki da hancinsa rad’au! Sai kuma cinyoyin hannayensa sun yi jaaa suma alamun dai matse shi aka yi.

Yanzu haka hatta harshensa ma ya zagwanye tsabar k’arfin poision d’in.”

Salati aka saka yayinda waensu suka fashe da kuka cikinsu har da Mallan, wanda kukan da ya saka ne ya dawo da Uwani daga duniyar nata kukan da ta lula tun daga lokacin da K’anin Mijin nata ya fara magana k’ank’ame  

A jikinsa, sai da ta cika shi tukunna ta d’aukesa da mari ta ce “ka daina wannan kukan munafurcin munafuki mugu azzalumi kawai!!! Ka san kuwa mutane nawa ka mayar marayu a yau d’innan saboda son ran ka!?” 

Sai kuma ta jiyo ta kalli Rabi ta ce “dan ubanki! Allah ya ji k’anshi ki bani ashanar idan ba za ki kyasta ba, Wallahi yau in bamu mutu tare da bawan Allahn nan ba to zuciyata na tabbata sai ta fashe cikin dare! Wai babu wanda ya ga kalar zalincin da aka yi mini ne? Mai ya sa duk kuka yi shiru kuna kallanmu ba za ku tayani yiwa wannan bawan Allahn abinda ya kamace shi ba???”

Dai-dai nan matan layin da aka je aka kikkira dan su zo su tafi da ita suka k’araso wajen dan haka aka marmatsa musu Aikuwa tana ganin su ta sake k’ank’ame Mallan tamau! Hannayenta biyu zagaye a wuyansa amma dukda haka k’ok’ari take yi ta d’aga k’afafuwanta ta sak’ala a saman k’ugunsa, kuma ita har ga Allah ba ta kawo komai ko wani feelings ba tunda bama ta cikin ishashshen hankalinta, ita kawai babban burinta a yanzu shine ta ga sun kama da wuta ita da Mallan.

Sai da maza y’ay’an Marigayi Mallan Manniru nata da na kishiyoyinta suka k’araso tukunna da kyar! Aka samu aka iya b’amb’are uwani daga jikin Mallan tana wani kuka kamar ranta zai fita abun tausayi.

Da kyar aka iya janyeta aka shiga gidan da yake kusa-kusa da ita tana ta jero Allah ya Isa tare da fatan bala’i kala-kala ga Dije da Mallan har ma da Inna…..

Ana wucewa da ita Mallan ya yanke jiki ya fad’i dan gaba d’aya k’afafuwansa sun gagara d’aukarsa, Ya Kamal sai wasu samari ne biyu kawai suka yi kansa yayinda ragowar suka tsaya ko kallonsa basu yi ba dan takaicin sa suke ji, tabbas ya tabbata Ma’ah shi ne yake kashewa Dije mazan da a ke shirin k’ulla mata alak’ar aure da su kuma Mallan d’in ya sani amma ya sake k’ullawa da Mallan Manniru tabbas hakan kam ya zama zalinci dan haka ya zama dole su d’auki mataki.

Cikin masallacin suka shiga da shi ganin yadda idanuwansa suke wani k’ak’k’afewa yana nishi da kyar.

Suna shiga da shi suka k’ara gudun fanka suka ware ac suna ta jera masa sannu.

An kai ruwa rana dan ya d’an dad’e kafin ya samu ya dawo dai-dai da kyar, a take kuma sai ya fashe musu da kuka.

Shiruuu kawai suka yi wasu suna kallon k’asa wasu kuma suna kallon gefe.

A hankali Ya Kamal ya matsa kusa da shi ya ce “Baba kuka ba shi ne mafita ba, addu’a ita ce mafita a halin da ake ciki yanzu sannan kar ka damu in sha Allah ba zata tab’a rasa M…”

Shigowar wasu dattawa cikin masallacin ne ya katse masa hanzari duk suka d’ago suna kallonsu.

K’arasowa suka yi cikin masallacin suka nemi waje cikin dattako suka zazzauna.

Gyaran murya d’ayan mutumin ya yi ya yi musu sallama suka amsa tukunna ya ce “ya muka ji da hak’urin Mallan Manniru? Dan na san kowa anan ta shafesa kasancewarsa d’aya daga cikinmu.”

“Hak’uri da godiya Allah ya gafarta masa” Mallan ya ce yayinda gaba d’ayansu suka amsa da “Ameeen” daga nan wajen ya d’auki shiru kafin mutumin nan dai ya sake yin gyaran murya ya ce “Mallan Bashir, meye ne asalin gaskiyar abunda yake faruwa tsakanin y’ar wajen ka da Ma’aruf? Saboda munata jin jita-jita ya cika layi amma har yanzu ba mu san asalin gaskiyar lamarin ba! Shin soyayya suke yi ko YA ABIN YAKE? Sannan ka san shine ya kashe Yusufa amma duk da haka ka sake k’ulla aurenta da Mallan Manniru ko yaya?”.

A hankali Mallan ya sunkuyar da kansa k’asa kafin ya d’ago ya kallesa ya ce “ya zo ya nemi ni akan batun yana son aurenta, na bashi hak’uri dan a lokacin an saka ranar aurenta da d’an uwanta Yusufa Allah ya ji k’ansa, to ni har ga Allah a lokacin da Yusufa ya rasu sam ban kawo Ma’aruf bane ba, da farko dai na zarge shi dan har ita Dijen na yi tunanin ko ta fad’a masa wani abun ne amma kuma da na zauna na yi tunani sai na ga hakan ba mai yiwuwa bace ba dan ni kaina sheda ne kusan tun lokacin da aka saka ranar aurenta ta ma daina fita kuma ba ma kula shi take yi ba sannan a ranar da 

ya ji zancen fa aka kashe Yusufa, kuma Dije ko waya ba ta da shi ballanta ace ta waya ta yi masa kwatancen gidan Yusufa wanda ko su Kamal ba na jin sun sani ballanta Ma’aruf.”

A hankali ya share kwallar da ta zubo masa sannan ya ci gaba da magana “rashin yarda da shine ya aikata laifin kisan Yusufa ya sanya na k’ulla aurenta da Mallan Manniru Allah ya ji k’ansa…”

Kukan da ya taho masa ne ya sanya ya kasa cewa komai ya shiga zubar da hawaye wasu na korar wasu.

A hankali mutumin ya sauk’e ajiyar zuciya kafin ya ce “Mallan Bashir in dai har haka ne to a gaskiya dole ne ka yi mana alfarmar barin Unguwar nan saboda a zauna lafiya.

Dan kamar yadda y’an makarantar su da suka koreta suka ce tabbas zama

da ita hatsari ne! Kana gani dai yadda yake kashe duk wanda ya yi k’ok’arin k’ulla alak’ar arzik’i da ita saboda yadda yake k’aunarta wanda na tabbata hakan zai yi ga duk wani wanda ya yi fad’a da ita dan tabbas shima ba zai tsira ba ko da ace bai kashe mutum

ba, na san tabbas ba ma ita kad’ai ba ko su Aminu idan wani ya yi gangancin shiga sabgarsu to sai ya karb’i rabonsa gashi su kuma kaff y’an gidan naka babu wanda za’a nunawa yatsa ya bari bai karya ba! Manyan su da k’ananu musamman ma ita Dijen da Mahaifiyarta. 

Sannan Abu na biyu labari ya riskeni akan cewa kallonta kawai Sagir ya yi shima aka kashesa har lahira, ka ga kuwa idan ta fito ba zai yiu a ce ba za a kalleta ba kwata-kwata dan na san ko da mistakenly ne idanun wasu za su sauk’a a kanta.

Ka ga kuwa zaman ku a tsakiyarmu babban had’ari ne tunda har gobe Allah bai bamu ikon samun wani babba kwara d’aya a kaff fad’in Nigeria wanda zai tsaya mana a kan b’arnar da Ma’aruf yake tafka mana ba, dan haka kasancewar ku surukai a garesa ya sa dole ku yi mana alfarmar barin Unguwar ba tare da shi kansa ya san dalilin tashin naku ba walaAllah idan kuka tafi shima ya biku kowa ma ya Hutu da bala’in sa……

Sannan a shawarce kar ka ce ba zaka bashi ita ba, ka aura masa ita tunda yana sonta har haka saboda gudun zubar wani jinin dan dai na san ba za a ce Dije ba zata yi aure ba har abada! Ta rungumi k’addarar ta ku bar Unguwar nan ta auresa wata k’ila ta iya chanza shi idan Allah ya so yanada rabon shiryuwa.”

Tunda ya fara magana Ya Kamal ya kafesa da idanuwa…ya san cewa mutumin dama is selfish amma bai tab’a kawowa rashin ko

In kula d’in nashi ya kai har haka ba.

A b’angaren Mallan kuwa in da ace yana da hali wallahi da b’acewa kawai zai yi ya huta amma kuma da ya tuna a halin da zai bar su Dije sai kawai ya sare ya rasa ma Ina zai kama.

Idan akwai abu guda d’aya wanda yake da tabbacin sa shine Kaka ba zata tab’a bari a tashi a Unguwar nan ba saboda su Dije, ya san cewa zata yi sai dai ita da uwarta su tafi su barsu wanda shi kansa ya san akwai abunda Kakar ta yi wanda in dai har Halima ta sa k’afa ta bar gidan da sunan yaji ko wani Abu makamancin haka to tabas to tafi kenan har abada ba za a sake ganinta ba! Da kunnensa ya ji suna maganar ita da Asabe.

Ya san Kaka ya san wacece ita tun yana k’arami, shiyasa ya ke jin tsoro wanda ya san hakan bai dace ba amma asiri gaskiyar mai shi kuma gaskiya ne, shiyaasa ya kasa nema musu ko da haya ne ta koma ita da Y’ay’anta dan abunda ya ji suna tattaunawa sun yi a Haliman ba k’arami bane ba, wala ta yi kurciya wala ta mutu amma duk bala’i dai ba ta isa ta dawo gidan ko a ganta ba!.

Dije amana ce a wajen sa idan ya bari bayan halin nan da take ciki a yanzu ta sake fad’awa wani Hali na daban ya san bai yiwa kansa adalci ba sannan rabuwa da Halima is the worst thing that will happen to him, ga Muhammad a kwance rai a hannun Allah ga rashi da babu dan yanzu haka ma akwai aikin da ake so a yi masa a kwakwalwa amma ya san ko sayar da kansa zai yi bai Isa ya samu kud’in ba……

“Kai muke jira, na ji ka yi shiru Mallan Bashir, yanzunnan kafin mu shigo wajen ka muka rabu da mai unguwa kuma shima maganarsa irin tamu ce ‘indai har ta tabbata akwai alak’a tsakanin Ma’aruf da Khadija to a ce muku ku bar Unguwar ko kuma ka aura masa ita a zauna lafiya amma mu a ganinmu gara kawai ko da ace za ka aura masa ita d’in ku tafi d’in kawai saboda tana budurwa ma an kalleta ya yi kisa ballanta ta zama tasa? Gashin kuma kanku zama da ku had’ari ne.”

Ko da ace Ya kamal bai san komai game da halinda ake ciki da Kaka na case d’in barinsu gidan ba ya san wasu abubuwan.

Dan haka ya yi shiruuu tausayin Mallan wanda ya gagara furta komai jikinsa har ya fara karkarwa yana dad’a lullub’esa. Chaan ya d’ago a hankali ya kalli mutumin ya ce “Har yanzu ba mu da tabbacin cewa Ma’ah ne ya ke kashesu fa, Hatta Sagir d’in da kuke magana akai waenda abun ya faru a kan idanunsu ta inda suka bayarda da shedar Scorpion ne ya kashesa, Shi kuma Mallan Manniru Allah ya ji k’ansa kun dai sanshi da cin bashi satin baya tabbas ya karb’i bashi a wajen wasu y’an Fagge dan ko shekaran jiya da kyar muka rabashi da su d’ayan yana ta ik’irarin sai ya kashesa.

Ku dinga yiwa kanku adalci mana, yanzu idan y’ar wajenka ce za ka bayarda shawarar a d’auketa a bawa Ma’aruf ne??”

Cikin d’an b’acin rai mutumin ya ce “ba na son sakarci! Mu zauna a yi ta kashe mu kenan kake so ko yaya? Duk wannan abun da muke yi kusan fa ku matasan layin za a ce ana karewa..”

Tabbas tsoro da gudun zubar da jini suna daga cikin dalilan da yake so Mallan da iyalinsa su bar Unguwar amma kuma still yana son muk’amin Mallan d’in ne shiyasa yake dad’a zak’alk’alewa.

Kamar had’in Baki a take ragowar mutane biyun suma suka hayayyak’o har da cewa ko dai Mallan ya bar Unguwar ko kuma su koresa k’arfi da yaji tunda sun lura son kan nasa ya yi yawa kuma idan ba a yi masa da gaske ba haka nan zai zauna daram akan jinin su Yusufa ba a d’auki wani mataki ba.

Shiruu kawai Mallan ya yi ya k’i tanka musu dan a gaskiya idan za a bi ta zab’insa a barsa to bai ga dalilin da zai sanya ya bar Unguwar ba sai dai a yi ta kiransa da mai son Kai amma bai damu ba dan ba zai tarwatsa rayuwar Dije da Halima saboda zargin da ba a da shaida ballantana tabbaci a kai ba! 

Dan shi har ga Allah dukda cewa shima ya yarda d’in amma zuciyarsa tana dad’a jaddada masa cewa ba Ma’ah bane ba….

A hankali kamar daga sama ya ji Ya Kamal ya ce “zan aureta zan d’auketa da Iyya mu koma garinmu, Ina fatan hakan zai rufe komai daga gareku?”

Da sauri Mallan ya hau girgiza masa kai idanunsa jazir ya ce “A’a Kamal ba za’a yi haka ba”

Cikin tarar numfashinsa Ya Kamal ya ce “Mallan kar ka ce mini kai ma ka yarda da abunda kowa yake fad’a!

Zargi ne suke yi wanda idan aka bari aka tafi a haka shikenan sun tarwatsawa Dije rayuwa kenan har abada! Dan a wajensu ne kad’ai barinku Unguwar nan zai zama win! Amma a wajenku kamar kun sake bawa abun mazauni ne, dan haka hakan sam ba ita ce mafita ba, sannan ka yarda da ni idan na ce maka muddin ka bari suka yi nasarar korarka a nan to babu Unguwar da zasu yarda da ku an dinga kwallo da ku kenan dan a kusan kaff garin Kano waye zaka ce bai san labarin Ma’ah ba? Ko da ace ma Unguwar da zaku je su d’in basu sani ba na tabbata ba zaku yi sati ba labarin komai zai iskesu dan yanzu kiwon mutum ake yi ba na dabba ba.

Dan haka ka yi zaman ka a nan inda ka taso har ka yi aure ka tara iyali, ka bani auren Dije ni zan aureta mu bar garin nan da ita in sha Allahu babu abunda zai sameni su kuma bak’in fentin da suke shirin goga mata sai dai su shanye abunsu.”

Ya k’arashe maganar yana mai kallon dattawan da suke zaune sunata muzurai. Kafin ya juyo ya kalli Mallan d’in ya d’aura da cewa 

“Sannan dan Allah kar ka yi min kallon wanda yake son aurenta saboda tausayin halin da take ciki dan ni saboda Allah da son da nake yi mata tuntuni nake so in aureta.”

A hankali Mallan ya jinjina kai kafin ya ce “na gode Kamal, bari za mu gani.”

“Girgiza kai Ya Kamal ya yi sannan ya ce “ka daina yi mini godiya Mallan I’m not doing you a favour kai ne zaka yi

min ta hanyar bani Dije in aura.

Sannan Ina so a d’aura a yanzu in dai har babu damuwa tun kafin ma mu fita daga nan wani ya b’ullo da wata matsalar.”

Tab’e Baki wannan mutumin da ya fi kowa d’aukar abin da zafi  ya yi kafin ya ce “to ai shikenan, tunda burin mutuwa ka ke da shi mu masu yi muku shedu ne!”

Ya fad’i haka yana mai gyara zama………

An kai ruwa rana dan rabewa biyu mutanen suka yi wasu suka ce a d’aura wasu kuma suka ce kar a d’aura, dagewar da Ya Kamal ya yi ya sanya ba dan Mallan ya so ba ya amince a lokacin aka d’aura auren Kamal Yunusu da amaryarsa Khadija Bashir Isa akan sadaki naira dubu talatin ajalan, dan babu cash a hannunsa dan haka ya ce suna shiga gida zai wuce d’akin Iyya yana da ajiya dama ya d’auko ya kawo.

D’aurin auren kwata-kwata halartar mutane goma ya samu amma kafin su kai gida da ikon Allah labari har ya iske mutanen gidan.

Tun daga bakin k’ofa da Umar ya hangosu…dama already Yaran sun taru ana rige-rigen waye zai fara ganinsu, ai kuwa yana hangosu ya fella cikin gida da gudu yana ihun “ga su nan! Ga su nan!!!”.

A tsaye a tsakar gidan suka tarar da kowa an yi cirko-cirko Babba da Yaro tsoho da matashi ana ta tattauna maganar.

Suna shigowa Iyya ta k’arasa ta kamo hannun Ya Kamal suka wuce cikin d’akinta ta turo k’ofa ta rufe ruff.

Mallan kuwa d’akin Inna ya nufa dan su kad’ai ne bai gani a tsakar gidan ba gashi maganarsa da ita emergency ce..yana so ya ji ra’ayinta.

A zaune ya same su jugumm! Ita da Dije kowa ta yi tagumi tana kallon gefe, Dije ta rame ta fige har wani duhu ta yi a iya kwanakin nan, a take tausayinta ya lullub’esa ya ji kamar ya koma don baya jin zai iya jurar ganinta a wannan halin amma kawai sai ya dake ya sake maimaita sallamarsa a karo na biyu tukunna Dijen ta yi firgigit ta juyo tana kallonsa.

Wani abu mai masifar tauri da d’aci ta had’iye tukunna ta ce “Ina wuni, sannu da shigowa.”

Daga haka ta saka hannu ta tab’o Inna wadda ta lura sam bata ma san da shigowar Mallan d’in ba.

Kamar yadda Dijen ta yi itama haka ta yi sai dai ita tana d’agowa da suka had’a ido da shi tashi d’aya fuskarta ta chanja dan haka ta cewa Dije “bamu waje” ba tare da ta kalleta ba.

Simi-simi haka ta mik’e ta fice ta wuce kitchen ta je ta nemi waje ta zauna dan bata son had’a ido da kowa ji take yi kamar ta binne kanta da kanta.

Dije tana fita Inna ta mik’e tsaye ta ce “ka yi hak’uri da abunda zan fad’a Mallan amma wannan karon abunda ka aikata ba dai-dai bane ba!.

Da muka ga maza har biyu sun rasu duk a ta sanadiyyar Dije ya kamata ace mun dakata ba wai mu sake tafka wani kuskuren ba! Yaron nan ko dan tsohuwar Mahaifiyarsa wadda shi kad’ai gareta ya kamata ace ka yi la’akari da hakan kafin ka d’aura auren! Yanzu idan wani abun ya samesa da wanne ido za mu kalli mutane musamman ma ita Dijen? Ko baka ganin halin da take ciki ne? Yarinyar da a daa wani zubin sai na make mata Baki tukunnna nake samun hutu daga surutu da wak’e-wak’enta wai yau ita ce sai ta kwana ta wuni bata ce komai ba?! A gaskiya baka yi abunda ya dace ba wannan karon Mallan…”

Cikin katseta ya ce “yanzu Halima kema kenan kin yarda da cewa duk wanda ya rab’eta kamar ya yanki tikitin mutuwa ne? Ki taimaka Halima dan Allah kar ki bari su buga mata tambarin da suke k’ok’arin yi..”

“Saboda son zuciyarmu da son y’armu kuma sai mu bari jini ya yi ta zuba?”

Inna ta katse shi itama.

Runtse idanuwansa ya yi da mugun k’arfi sai da ya d’an jima a haka kafin ya bud’e su ya kalleta ya ce “yanzu to ya kike so a yi?”.

Cikin tsananin jin zafin abunda zata ce d’in ta d’an girgiza kanta sannan ta ce “ba zan tab’a aurawa Ma’ah y’ata ba! Ba zan bayarda goyon baya ba ba zan yarda ba! 

Amma kuma ina mai bayarda shawarar kar ka sake yunk’urin aurar da ita a wani idan Kamal ya..”

Kasa k’arasawa ta yi ta sa hannu ta toshe bakinta hawayen da take ta k’ok’arin dannewa suna masu silalo mata.

A hankali ya ce “idan Kamal

ya rasu? Haba Halima kar ki yi tunani irin haka mana!

Sannan kina tunanin idan Dije bata a gidan wani Ma’ah zai barmu mu sha ruwa ba tare da mun aura masa ita ba? Idan ma ya bari so kike ta k’arashe rayuwarta babu aure kenan ko yaya!?”.

“Saboda ba ka so y’arka ta k’arashe rayuwarta babu aure sai ka yi ta yin silar rasa rayukan wasu?”

Ta yi masa tambayar a d’an zafafe.

A hankali ya matso ya kamo hannayenta biyu ya ce “Halima  duk abunda kika ga Ina yi shine dai-dai, a da nima na so in sare amma kamar yadda Kamal ya fad’a hakan ba ita ce mafita ba, sannan idan fa bamu yiwa tufkar nan hanci ba to tabbas akwai babbar matsalar data fi wannan da muke ciki yanzu a gaba, abunda nake so da ke shine ki yarda da ni, in sha Allahu babu abinda zai sami Kamal, za su wuce garinsu Minna shi da ita a yau ko gobe dan haka kawai ki bisu da addu’a.”

Daga haka ya juya ya fita kansa yana wani irin sarawa jiri yana d’ibar sa ai kuwa yana shiga d’akinsa ya zube.

       ******************

Kamar kullum yau ma da safe fada ta cika mak’il an zo kwasar gaisuwa, kowa ya sha ado na gani na fad’i, gold a jikin matan nan kuwa kamar ruwa ko ina hannu k’afa yatsu wasu har da goshi da gefen hanci.

Sosai abunda Gimbiya Mariya ta yi yauma ya sake fusata wasu dan tabbas abun nata dole ya tab’a kowa tunda ya shafi Giwar Mata, wai dan an turo ta a wheelchair shine ta ce sai dai a koma da ita duk lokacin da ta warke sai ta tako ta zo da k’afarta.

Matar ba ta wani kula ta ba dan ita zuwa yanzu takanta take yi rashin lafiyar yau daban ta gobe daban jikin tsufa, Hakanan aka juya da ita ai kuwa ta k’arawa kanta bak’in jini a wajen dayawa yayinda wasu kuma mugun k’ullin su a kanta ita da d’anta ya nunku.

Sarki yana shigowa kowa ya shiga bashi girma kamar yadda aka saba, sai da ya k’arasa wajen zamansa tukunna aka d’an nutsu da kirari dai-dai lokacin da wannan farin kyallen yake sauk’owa, ya rufe sa ruff shi da kujerar tasa ta yadda duk kwakwar mutum bai Isa ya ga komai ba.

A k’a’ida yana zama idan ya gama kimtsawa to shine da kansa zai danna wani abu a jikin kujerar tasa kyallen ya yaye wanda a kullum da sauk’owar kyallen da zamansa da yayewar kyallen baya kai mintuna biyu cikakku amma gashi yau har an haura mintuna goma shiruu….

A hankali k’us-k’us d’in mutane ya fara tashi a cikin fadar yayinda hankulan wasu ya yi chaaa! Wasu kuwa kamar su kurma ihun murna dan suna da tabbacin hak’arsu ce ta cimma ruwa.

Wasa-wasa sai gashi har ana shirin shiga mintuna talatin dan haka Gimbiya Mariya ta mik’e k’irjinta yana dukan uku-uku ta k’arasa wajen.

A hankali ta sa hannu ta tura labulen ta shiga wajen wanda shigarta ya yi dai-dai ta kifewarta a wajen, sumammiya.

BULAMA ✍️

0806 402 1951

ANA MALIK!!

Book 01.

Page 21.

       Humairah Bulama.

Mikiya writers Association.

A take Fadar ta hautsine yayinda Wambai Waziri da Galadima suka mik’e daga wajajen zamansu suka k’arasa suka shiga wajen a gigice.

Shi kansa Wambai sai da Galadima ya ruk’osa tukunna da kyar aka samu ya dedeta bai sume musu ba.

Amintattun Hadimanta aka kirawo suka zo su biyar suka sauk’o da ita yayinda kan kowa a wajen yake a k’asa masu kuka suna yi. Sai da suka zo tsakiyar Fadar da ita tukunna Likitocin dake a cikin Fadar waenda aka yiwa kiran gaggawa suka matso aka d’aurata a gado suka wuce babban asibitin masu mulki da ke a cikin masarautar da ita.

Hatta bayin da ke a zazzaune cikin Fadar 24/7 sai da aka sallamesu aka tabbatar da kowa ya watse tukunna aka kawo wani gado mai rumfa tsakiyar Fadar su Wambai da Gimbiya Zakiyya suka d’auko Sarkin wanda ya wani lankwashe ya yamushe tashi d’aya k’afafuwa da hannayensa suka shanye ya koma d’an mitsitsi sannan a sume, suka d’aurasa a kan gadon aka wuce Gidansa direct da shi dan a chan za a jona komai a kula da shi secretly har Allah ya bashi lafiya saboda gudun fitar zance……..

Tafe take cikin shigar b’adda kama tana ta sauri kamar zata kifa. Daga ita sai amintacciyar hadimarta ne suka yi wannan fitar dan ko a cikin amintattun Hadiman nata waenda ta yarda da su su uku da wannan guda d’ayar tak wadda suke tafe tare yanzun ta yarjewa tasan akwai alak’a tsakaninta da Nuraddeen.

Kusan da Daji za a kira wajen dukda kuwa a tsakiyar gine-ginen main cikin masarautar yake amma wani irin fili ne mai d’auke da wasu irin shekararrun bishiyu manya-manya waenda a k’alla sun kai guda d’ari!.

Kutsawa take yi ta cikin bishiyun nan kamar zata kifa, da k’arfi ta ji an finciko hannunta bayan wata makekiyar bishiya, da farko Hadimartata bata gane shi d’in bane ba sai da ta lek’a tukunna ta fahimci shi d’in ne dan haka ta jaa baya ta koma ta tsaya.

Bai jira ko gaisawa sun yi ba ya ce “amma ba ki kyauta mini ba this time around gaskiya! Tun da har kika ji na ce miki ki jira ai  kinga kenan akwai dalili..akwai abunda nake so in samu kafin a k’arasa shi ko? Ko kin fi ni son ganin ya kauce ne?”

Ya k’arashe maganar tashi a d’an tsawace alamun ranshi ya kai k’ololuwa wajen b’aci dan da gaske a fusacen yake saboda Allah kad’ai ya san kalar matsala da delay d’in da kwanciyar Sarkin nan ta yanzu zata janyo masa, gashi ga dukkan alamu ba lalle ma ya tashi ba.

Sai da ta sauk’e wata nannauyar ajiyar zuciya tukunna ta fincike hannunta wanda ya ruk’o ta ce “da fari dai ka san tsawa daga gareka a gare ni bata da mazauni ko?”

Shiruuu ya yi yana kallonta itanma shi ta tsare da dara-daran idanuwanta tana jiran apology….

Da gaske yake yana sonta kuma kamar yadda yake son abu mai matuk’ar mahimmanci daga wajen Gimbiya Mariya to haka itama wannan, besides she’s not completely useless, dan haka ba dan yana so ba ya ce mata “sorry”

Yana mai kawar da kansa gefe dan sosai ta kafesa da ido kamar mai shirin rufesa da duka.

Numfashi ta fesar kafin ta ce “ban yi komai ba! Saboda ka sanni ba na magana biyu dan haka ka yarda ko kar ka yarda tun daga lokacin da ka yi mini bayani na dakatar da komai yanzu ma haka zuwa na yi in yi maka maganar cewa akwai matsala amma tunda ba kai bane ba shikenan.

Tabbas ko ma waye ya jik’a mana aiki. Saboda hawanka kan karagar mulkin nan ba tare da taimakon abun hannun Mariya ba it’s impossible..”

Shiruu duk suka yi kafin chaan ta ce “bari in je, za’a zo nema na zuwa anjima Ina da bak’i.”

Da sauri ya ruk’o hannunta ya ce “ban gaji da gan..”

Dan ya lura har yanzu a fusace take, kuma da gaske bai gaji da ganin nata ba.

Cikin katseshi ta ce “Plss Nuraddeen, mu ji da abunda ya ke a gabanmu yanzu dan akwai matsala tafe kuma muddin ka bari Sarki ya mutu ba tare da Mariya ta baka abunda ta yi alk’awari ba to ka san cewa da kai da babu duk d’aya. A wajena da wajen kowa ma dan haka ka yi lissafi mai kyau ka nemawa kanka mafita.”

Tana gama fad’in haka ta juya ta wuce fuuu kamar zata tashi sama……bayaga Nuraddeen mutane hud’u ne manya a masarautar ta san sunada k’udiri irin nata kuma duk ta bincike su ta k’ark’ashin k’asa ta gano ba su bane ba, to wai waye haka wanda ya aikata musu wannan d’anyen aiki haka cikin bazata! Tabbas an had’a mata jagwal…..

Tana wannan lissafin ta wuce ta barsa a wajen..

Ya dad’e a wajen kafin chaan ya furzar da iska a fili ya ce “za ki shigo hannu ne! Duk wannan izza da rashin kunyar taki za ta kau ne za ki yi bayani….”

Sai kuma ya shiga tunani tare da lissafin waye ne mai wannan d’anyen aikin haka?…

Tsaki ya yi ganin yana shirin bawa kansa headache ya ce “ko ma waye za a nemo sa ne” Dan ya san dole da had’in bakin Baiwa/Bawa ko Bafade ko Dogari aka yi aikin nan, kuma yin aiki da su ka barsu a doron k’asa hatsari ne babba! Kai ko da ace ma ka kashesu dole a gano gaskiya ta hanyar wani ko wata d’an uwa ko Abokinsu dan basu iya rik’e sirri ba gasu da shegen munafurci! Gashi idan aka fara bincike a cikin masarautar har hanji ko Ina sai an dubo an gano gaskiya. Idan kuma aka gagara aka mak’ale a taso mai gaiyya mai aiki ya bincika wanda in dai a k’asar KHAK’IL aka haifi mutun aka binne cibiyarsa kuma ya aikata laifin to fa dole sai an gano a cikin kwarya.

Shiyasa su suka tura tsohuwar Jakadiya ta nemo musu waenda bama y’an k’asar ba ta yadda suna gama yi musu aiki za su aika su lahira kuma duk kwakwar mai gaiyya bai Isa ya iya gano su ba tunba ba a k’asar aka binne cibiyarsu ba, sannan za su tsoratar da su ta yadda ba su Isa su yi sirri da kowa ba idan ba su d’in ba…..

      ***************

Sai da Minu ya dawo da daddare tukunna aka san halin da Malllan ya ke ciki. 

Sosai hankalin kowa ya tashi dan sam ko motsi ba ya yi dan haka aka wuce da shi emergency direct ba tare da sun san me za su bayar ba idan sun je d’in dan sun yi k’ak’aff!! Hatta Ya Muhammad ma shirye-shiryen dawo da shi gida ake yi a hakan ba tare da ya warke ba saboda basu da kud’in gado bare na magani.

Duk fushin da Kaka take yi da shi tana jin labari ta baro garin Getso a rikice dan Mallan daban yake a wajenta Halima ce take janyowa suke yin fad’a ita da shi amma ba dan haka ba da an ga yadda ake ji da Yaro.

Zuwan nata ne ya sanya suka samu d’an abunda aka bayar a asibitin aka ci gaba da treatment d’insa wanda daa Likitocin suke shirin ajjiyewa dan ko syringe babu a asibitin sai ka siyo tukunna za’a yi maka amfani da shi su kuwa basu da ko sisi.

Tijara ta so yiwa su Inna a bainar nasi dan haka Inna ta tattaro Dije suka baro wajen, tunda har an samu wanda zai d’auki d’awainiyar tasa to Alhamdulillah, daga haka suka fito ba su da ko kud’in mota suka shiga dab’awa da k’afafuwansu ga dare.

Kamar daga sama suna cikin tafiya ta ji an ce “Khadija”

Tana juyawa ta ga Ya Kamal ya biyosu yana d’an haki alamun da kyar ya cimmusu.

A take kunya duk sai ta lullub’e Inna dan tabbas ta san bai kamata Dije ta fito ba da saninshi ba.

Sai da ya rissina tukunna ya gaida Inna itama ta amsa cikin jin kunyar da bata tab’a kawowa zata yi ta a Kamal d’in ba.

Cikin rashin jin dad’i ta ce “ka yi hak’uri ta fito ba da sanin ka ba ko? Jikin Mallan ne ya motsa shine duk muka fito

a d’imauce ni na ma matan w”

Da sauri ya ce “haba dai Inna, ba komai wallahi Allah ya bashi lafiya, nima Iyya ce ta kira take sanar min shine na biyo sahu shigata ba wuya kuma Minu ya ce min yanzu kuka fita, shine na ce bara in duba.

Bismillah mu je in k’arasa da ku ga mashine d’in chan.”

Ya yi maganar yana mai waigawa ya nuna musu inda ya yi parking.

Murmushi Inna ta yi ta ce “ba komai ku je zan k’araso ni.”

Shima sai a lokacin lissafinsa ya bashi baza ta iya ta bisu a machine d’in ba dan haka ya wuce ya tarar mata napep ta shiga ya biya kud’in suka wuce. 

Dije ji tayi kamar ta bita su tafi a kan cinyarta amma Napep d’in a cike take tap da mata biyu da y’ay’ansu Innar ma da kyar ta samu waje.

Sai da ya ga wucewarsu tukunna ya juyo ga Dije wadda ta diririce a take ta hau kame-kame.

Murmushi kawai

ya yi a ransa yana mamakin yadda duk suka sauya daga ita 

har Innar kamar ba su ba. Ko da yake ya san in komai ya wuce za su dawo kamar yadda suke a daa in sha Allah idan komai ya yi settling hankali

ya kwanta dan mai hali ba ya fasawa. A ransa ya ce “zan sha daru!” Fuskarsa tana baiyyana murmushin da yake nuni da nishad’in da zuciyarsa take a ciki.

 “Mu je ko?”

Muryarsa ta katse mata hanzari.

A hankali ta sake sunkuyar da kanta k’asa ta juya ta wuce inda ya nuna musu machine d’in nashi.

Sai da ya hau tukunna ya karkata mata itama ta hau sannan ya kunna suka wuce, yana jin yadda ta matsa sosai chan k’arshe duk dan kar jikinta ya gogi nashi. Kad’an ya rage bai fashe da dariya ba lokacin da akazo wajen speed bumps dan sosai ta saka hannayenta a tsakankanin k’irjinta da bayansa yadda k’irjinta ba zai bugi bayansa ba.

Har suka k’arasa gidan babu wanda ya cewa d’an uwansa k’ala! Yana sauk’eta ta fara k’ok’arin shigewa cikin gida…har ta hau kan d’an dakalin k’ofar gidan nasu ya yi sauri ya ce “Khadija” yana mai daidaita parking d’in mashine d’in nasa.

A hankali ta ja ta tsaya kafin ta juyo, a take ta ji gabanta ya yanke ya yi wani irin mahaukacin fad’uwa sakamokon idanu biyu da suka yi da Ma’ah tsaye a bayansa.

Idanuwanta ne suka wani Irin ciccikowa k’irjinta ya hau dukan uku-uku jikinta ya fara karkarwa tana mai jin wata kalar tsoro da tsanarsa suna lullub’eta.

Ya kafeta da idanuwa sam ko kyaftawa ba yayi kuma bai yi motsi ba sannan bai ce komai ba yana nan a yadda yake wanda hakan ya sanya ta fara tunanin ko dai Aljani ne dan ita a iya saninta ma Ma’ah d’in baya Unguwar baya ma garin.

Karkarwar jikinta ne ya k’aru gashi tsigar jikinta ta fara tashi a ta sakamokon kallon k’urillar da yake yi mata da taimakon hasken kwan fitilar nepan da ke a k’ofar gida, ga wani irin tsoro da fargaba dan haka ta yi sauri ta juyaa zata shige cikin gida ita sam ta ma manta da Ya Kamal a wajen wanda ya k’araso izuwa gareta ya tsaya yana kallonta yana mamakin yadda jikinta ke karkarwa haka tashi d’aya.

Caraff! Ya yi ya ruk’o hannunta da sauri ya juyo da ita wanda hakan ya sanya Ma’ah d’in ya yunk’ura kamar zai yi kansu sai kuma ya d’an dakata.

A hankali yana kallonta ya ce “mai ya faru? Ba ki da lafiya ne kema?”…..

Magana Ya Kamal yake yi mata amma kwata-kwata hankalinta baya a garesa dan haka bama ta jinsa gaba d’aya idanunta da hankalinta suna a kan Ma’ah wanda take hango tsantsar b’acin rai da tashin hankali a cikin kwayar idanuwansa…Ya Kamal yana da kirki fiye da zato ba zata ce tana son shi ba a yanzu dai kam amma ta san zata so shi a gaba a matsayin Mijin aurenta! Tabbas idan wani abu ya same shi ata sanadiyyarta to bata jin za ta iya d’auka! A hankali ta ce “Astaghfirullah” sai kuma a take hawaye shaa suka kwace mata.

Rikicewa ya yi ya shiga tambayar ta ‘mai ya faru?’ wanda hakan ya sanya hawayen suka k’ara dad’uwa kamar an kunna famfo.

Ganin yadda jikinta ke karkarwa gashi sai kuka take yi ne ya sanya kawai ya janyota ya saka ta a jikinsa yana bubbuga bayanta alamun rarrashi. 

Da wani Irin mugun speed Ma’ah ya juya ya bar wajen kamar walk’iya…….

Da kyar Dije ta iya cewa “Ya Kamal mai ya sa ka yarda ka aureni? Kar wani abun kaima ya sam…”

Shiruu ta yi ta kasa ci gaba da maganar saboda yadda kuka ya sake taho mata da k’arfin gaske mai yawa.

Bai san lokacin da murmushi ya sub’uce masa ba, kenan ta damu da shi…gashi har tana kuka bata so wani abun ya same shi kenan.

Wata nannauyar ajiyar zuciya ya sauk’e kafin ya ce “Khadija babu abunda ya Isa ya sami bawa sai da izinin Ubangiji, Ma’ah bai Isa ya yi mini komai ba sai abunda Allah ya riga ya rubuta kuma ina so ki saka a ranki ma ba shine yake kashe waenda aka yi baikon ki dasu ba, kar ki bari nauyin guilt d’in kowa ya hanaki yin walwala, kin ji ko?”

Ya yi maganar a hankali cikin sake sakata a cikin jikinsa wanda hakan da ya yin ne ya sanya ta tuna a ina take dan haka ta yi saurin jaa daga jikinsa ta matsa gefe sosai.

Murmushi ya yi ya sake kamo hannunta a karo na biyu ya ce “ki kwantar da hankalinki, kin ji ko? Sannan kar ki tab’a bari guilt ya yi tasiri a kanki zai tarwatsa miki rayuwa ne, ki yi min wannan alk’awarin.”

A hankali ta jinjina kanta tana mai dudddubawa ganin bata ga Ma’ah ba ya sanya ta d’an nutsu bayan ta saka a ranta maybe ko kwakwalwarta ce take yi mata gizon sa.

 Juyawa ya yi ya kalli inda take kallo ganin bai ga kowa ba ya sanya ya kawar da tunanin ya ce “gobe da sassafe zan tafi Minna, Iyya ta ce in je in nema mana inda za mu zauna sannan in sanarwa k’aninta halinda ake ciki (in person) tukunna, dan daa tare zamu tafi to amma ta san za su ce suna so su zo su d’aukeki hakan babbar Al’ada ce a garemu dan haka baza su so ta sub’uce musu ba…

In sha Allahu ba zan wuce 1 week ba zan dawo tare da su sai mu wuce ko? Zan had’o miki har da lefen ki in taho miki da su in sha Allah.”

Ya k’arashe maganar yana murmushi yana kallonta.

A hankali ta sunkuyar da kanta k’asa sosai sannan ta ce “Allah ya kiyaye hanya, sai ka dawo.”

Jinjina kai ya yi ya ce “za mu dinga waya ta wayar Inna.

Ba zan yi miki alk’awarin waya yanzu ba saboda akwai abubuwa da yawa a kanmu amma idan muka yi settling kika ci gaba da makarantar a chan zan siya miki in sha Allah.”

Jinjina kai ta yi ta ce “na gode”

Har zata wuce sai kuma ta ce “Allah ya tsare hanya.”

A hankali ya ce “sai na dawo”

Sai kuma ya kamo hannunta ya yi kissing wanda hakan ya sanya ta d’an zabura har ta so bashi dariya sannan ya zaro dubu goma dama da ya yi niyyar bata kafin ya wuce ya ce “gashi ki rik’e a hannunki, ko?”

Da kyar kuwa ta karb’a tukunna ta wuce ciki jikinta sanyi k’alau!…….

Bata yi tunanin tadda kowa a tsakar gidan ba dan 12 ma ta kusa, amma tana shiga ta tarar da Rakiya da Kubra da Maman Fati suna ta k’us-k’us. Tana jin Rakiya tana cewa “Wallahi har da kiss, hmm Yarinyar nan ai ta cucesu ko da ba a kashesa ba ya kwashi ragowa, ki ga fa yadda take nuna tana cikin damuwa amma ta kasa hak’ura dan bala’i a k’ofar gida fa.”

Sarai kuma ta san sun lura da ita sun ga shigowarta zuwa yanzu.

Kubra ta ce “yo abune an riga an saba, kinga kuwa ai ba za a iya d’aga k’afa ba.”

A take duk suka kwashe da wata y’ar iskar dariya kamar ba dare ba.

Har zata kula su sai kuma kawai ta rabu da su ta yi shigewarta cikin d’akinsu zuciyarta a cunkushe………..

Washegari da sassafe sama-sama Inna ta ji Kaka tana yiwa wata mata interview…tsabar matar ta raina mata hankali wai a Jigawa aka haifeta iyayenta duk sun rasu a chan, achan ta taso sai dai bata da aure yanzu Mijinta ya rasu ya barta ita da y’arta d’aya Saddik’a, amma wai ta fad’i sunayen unguwanni uku a garin Jigawan ta gagara!.

Jin da Inna ta yi Kaka tana shirin bata makulli ne ya sanya ta yi wuff ta fito, suna had’a idanu da matar ta ji tsigar jikinta ta wani tashi yaaammmmm! Gabanta ya yanke ya fad’i.

Da sauri ta yi ta’a’uzi ta shiga karanto sunayen Allah tukunna ta d’an nutsu dai-dai Kaka ta mik’a mata makullin ita kuma ta mik’o mata kud’i za a yi hannun kuturu da makaho.

Da sauri Inna ta k’arasa ta wafce makullin ta tura mata hannunta jikinta mai

rik’e da kud’in ta ce “Malama tashi ke da y’artaki ku fice daga gidan nan bama son rainin wayo.”

K’urrrr! Matar ta yi mata haka itama Inna ta yi mata k’urrr da nata idanun duk da kuwa yadda take jin fargaba da tsinkewar zuciya amma bata janye idanunta a cikin na matar ba sai ita matar ce ta janye nata idanun tana mai mamakin Inna.

Mari! Kaka ta kawowa Inna a fusace ta yi saurin gocewa cikin fushi ta ce “dan ubanki har yaushe kika fara shiga sabgata a cikin gidan nan?.

Ko da yake baki ma da uban ai ballanta idan an zage shi ki ji haushi.

Ba ni makullin nan kafin mu kwashi y’an kallo ni da ke da asubar farin nan.”

Ta k’arashe maganar tana mai daka mata wata uwar tsawar.

A take sai Inna ta ji duk ta muzanta…Tabbas kam bai kamata ta shiga harkarta ba, bai ma kamata ta fito ba bama ta san me ya fito

da itan ba. To amma kuma ai dai matar tare da su zata zauna a cikin gidan dan haka idan ma wata annobar ce ai abun har ita ya shafa….

Har ta yunk’ura zata yi

Magana sai kuma wata zuciyar ta ce mata ‘ta bari kawai ta samu Mallan da maganar, idan ya ji sauk’i, dan ta san tunda ta nuna bata son matar to ko aman wuta aka ga matar tana yi Kaka sai ta barta ta zauna a cikin gidan ko dan ta k’untata mata! Dan haka yanzu ko ta yi wani abun ma a banza. Dan haka gara ta bari Mallan ya dawo ya bincika ya gano wacece ya yiwa Kaka bayani cikin salama a sallameta dan bata da tantama tabbas matar nan ba ta kirki bace ba……

Saboda hatta y’ar da ta zo da ita kana gani ka san ba tata bace ba, dan babu kama ko kad’an gashi kana kallon  Yarinyar tashi d’aya zaka fahimci a tsorace take.

Nufota Kaka ta yi a zuciye dan haka ta mik’a mata makullin kawai da sauri ta juya ta wuce d’akinta tana jinta tana ta zage-zage tana goranta mata har da cewa “shegiya, ke da ba kya aikin fari ballatana na bak’i daga ke har y’ay’anki, idan ba a karb’i kud’in nata ba uban waye ne kike tunanin zai biya ragowar kud’in asibitin Mallan?”

Ita dai Innaa bata biye ta ba ta yi wucewarta ciki abunta…

Ita kanta Kaka tunda Matar ta tare ta a k’ofar gida tana shirin shigowa (dawowarta daga  asibiti kenan) gaba d’aya ta ji matar bata yi mata ba. Dalilin da ya sanya ta amince ta karb’i matar kud’i take da buk’ata ne urgent na treatment d’in Baba  gashi ko kwayar shinkafa basu da ita shiyasa ma ta karb’i na wata uku ta ce mata ‘akwai mai d’akin ta yi tafiyar wata hud’u ne’, da zummar ko a ranar idan ta sami kud’i zata bawa matar ta ce mata ‘ta tashi ga mai d’aki tana zuwa’, to amma yanzu kam ta chanja shawara dan wallahi tunda Inna ta nuna bata son matar to dole sai ta zauna a gidan har zuwa lokacin da zata gaji ta tafi dan kanta. 

Ya zama dole ta nunawa Innaa bata fa da wata fada a gidan Mallan, sune da gida!.

Dije tana jin duk wani abunda yake faruwa amma

ta gagara tashi ma ballantana ta fito sakamokon wani irin rikitaccen tsoro da fargaba da suka lullub’eta tun asubah yanzu kuwa suka nunku ko motsi ma ta kasa yi, sai rawar sanyin da ta soma yi daga fitar Inna zuwa yanzu zazzab’i-zazzab’i yana shirin lullub’eta.

A kumbure Inna ta dawo cikin d’akin tana ta kwafa. Sai da ta zauna tukunna idanuwanta suka sauk’a a kan Dije. K’ura mata ido ta yi sai kuma ta k’arasa gareta sannan ta ce “lafiyanki kuwa?”

Dama tun d’azu ta lura da yanayinta musaman ma da Ya Kamal d’in ya yi musu sallama kafin ya wuce masallaci dan daga chan kawai ya wuce Minna d’in…..

Wani murmushi Inna ta d’anyi duk da kuwa Itanma a tsorace ta ke amma sai ta yi k’ok’arin aro jarumta ta shiga kwantarwa da Dijen hankali…..

Sai da Inna ta tabbata Dije ta d’an nutsu tukunna ta ce mata ta je ta ta gaida Iyya.

Da “to” kawai ta amsa mata ta tashi ta saka hijabinta ta fice zuwa d’akin Iyya.

Dai-dai wannan matar sabuwar zuwa ta fito da wasu kwalaye a hannunta alamun kimtsa d’akin nata take yi.

Cike da shishshigi ta ce “A’a y’an mata kema a nan d’in kike? Zuwa anjima dai duk zan lellek’a mu gaggaisa a san juna a sassaba.”

“Eh” kawai Dije ta ce mata daga nan ta shige d’akin Iyya tana mai jin haushin matar ganin yadda ta k’ura mata idanu kamar wata mayya.

Cike da kulawa Iyya ta amsa gaisuwar tata tana ta janta a jiki a nan ma ta yi breakfast sannan ta fito…dan dagewa Iyyan ta yi ta ce ‘sai ta ci in kuma ta k’i to zata d’ura mata ne, ita da ya kamata su sake sabawa amma sai kuma ta fara ja baya da ita, gara ma ta sake dan sam ba zata lamunta ba.’

Sai da ta ga ta sake da ita sun yi hira tukunna ta yarda ta barta ta fita…da kallo ta bita har ta fice fuskarta d’auke da murmushi, tana fita wayarta ta d’auki k’ara dan haka ta mik’e ta k’arasa ta amsa kiran da sallama….

Tana shiga d’akin nasu ta tarar da Inna ta aika Umar ya je ya siyo musu y’ar tsala ta naira d’ari amma halin Inna na kyauta har Umar d’in sai da ta ajjiye ta bashi yake zaune yana ci ga na Dije itama ta ajjiye mata amma ita bata ajjiyewa kanta ba, dama saboda Dijen ne ma ta siyo dan ta san tana da ulcer.

Murmushi kawai Dijen ta yi ta nemi waje ta zauna. Tana zama Inna ta ce “ga abincinki nan, ki d’auka ki karya, mu ga kuma mai anjima za ta bayar.”

A hankali ta ce mata “na ci abinci fa a wajen Iyya.”

Kama Baki Innaa ta yi kawai ta tsaya tana kallonta, wanda yadda ta yi d’in ya sanya Dije yin dariya ta ce “Wallahi babu yadda ban yi da ita ba amma ta ce sai na ci, k’arshe ma cewa ta yi in ban ci ba sai ta d’ura min wai ya kamar ban d’auketa uwa ba.

Numfashi Inna ta fesar ta ce “Allah ya saka”

Daga nan ta yi shiruu ta shiga tunanin….

Ganin tunani da k’unci yana shirin maye gurbin y’ar rahar da suka samu kansu a ciki yanzun ne ya sanya Dije ta mik’e ta je ta zauna a kusa da ita ta d’auki y’ar tsalar ta gutsira ta kai bakinta, murmushi Inna ta yi ta bud’e bakin ta saka mata a ciki ta shiga taunawa a

hankali sai da ta had’iye tukunna ta ce “yanzu idan kika tafi waye zai dinga bani abincin irin haka?”

Kamar wadda ta ke jira tashi d’aya hawaye suka b’alle mata sai kuma ta tafi jikin Innar ta fad’a ta fashe da wani irin kuka.

Hatta Umar wanda ke a d’akin sai da kwalla ta zubo masa dan shima ya san idan Dijen ta tafi zai yi missing d’inta.

Suna a haka Minu ya shigo cikin d’akin bakinsa d’auke da sallama. Da farko ya yi tunanin wani abun ne ya faru dan haka ya k’arasa da sauri yana mai tambayarsu “mai ya faru?”

Sai kuma ya fahimci dalilin kukan nasu dan haka shima a take duk sai jikinsa ya yi sanyi.

A hankali ya nemi guri ya zauna a gefenta, ya zamana shi da Inna sun sakata a tsakiya tukunna ya shiga lallashinta shima zuciyarsa ba dad’i.

Sai da ta d’an yi shiru tukunna ya kalli Umar wanda fuskarsa ta yi dagaje-dagaje da hawaye ya yafito sa. Sai da ya zo ya goge masa hawayen tukunna ya zaro d’ari uku a aljihunsa ya basa ya ce ‘ya je ya siyo musu bredi su karya’, da sauri Inna ta ce “ai mu mun ci abinci”

Amma still Minu ya ce “eh ya siyo ni zan ci in ya so sai ku ajjiye na san zai yi amfani.”

Shiruu d’akin ya kasance bayan fitar Umar kowa da abunda yake tunani a ransa, kafin chaan Inna ta ce “Ba a yi muku abin karin bane?”

Numfashi ya fesar sannan ya ce, ta yi masa fanke da kunu, yana cikin napep d’in Ya Musa ya shiga wanka ne yana fitowa za mu wuce.”

Sai kuma ya yi wani murmushin takaici kafin ya ce “ni, ta ce idan na ci Allah ya Isa bata yafe ba, wai d’anta kad’ai ta yi mawa. Shiyasa na ke so in karya a nan dan na san Baba dole zai d’ura min kuma maybe ya ce in rantse akan na karya idan na ce masa na k’oshi.”

Shiruuu duk suka yi chaan Inna ta ce “Allah ya kyauta.”

A hankali Minu ya zaro kud’i dubu uku had’e da dubu biyar itama an had’eta waje d’aya  ya dunk’ule ya ce “gashi” shi ya ma manta bai had’e kud’in ba a yadda aka bashi a rabe a haka ya bata duka dan ya yi alk’awarin ba zai bawa Kaka ba.

Hannu Inna ta saka ta karb’a a lokaci guda tana kallonsa ta ce “daga ina?”

Bai kalleta ba dan ya san zata fahimci wani abun ya ce “Mallan ne ya ce a kawo muku, jiya wani Abokinsa ya zo ya duba shi shine ya bashi duba ashirin, mun kammala biyan komai ragowar kuma ya ce in kawo miki.”

Warwarewa ta yi ta shiga dubawa, dama tunda ya k’i kallonta ta san akwai abunda yake b’oyewa. Dan haka tana gama dubawa ta kallesa ta ce “Ungo kaiwa Kaka nata”

Juyowa ya yi da niyyar yin 

 musu ya ga ta had’e rai tamau!

Cikin b’acin rai ta sake mik’a masa ta ce “Ungo na ce!”

Ba dan ransa yana so ba ya karb’a ya mik’e ya fita.

Daga nan cikin d’akin, su Inna suna jin yadda Minu yake ta rafka sallama amma an k’i a kulashi sai chaaan! Su har ma sun cire ran zata fito sai gata ta fito tana cewa “Halima tana bi na bashi ne da zaka zo ka isheni da sallama? Sannan har yanzu baku gama munafurcin da ka shige d’akin kuke yi kai da uwartaka da k’anwar taka ba ka wuce ka kai abincin ba??”.

K’udin hannunsa kawai ya mik’a mata dan a k’ule yake da ita matuk’a idan ya ce zai bud’e Baki ya kulata tabbas ba zata yi kyau ba.

“Bebe ka zama ne? Ba zaka bud’e Baki ka yi min bayani ba dan uwarka!”

“Mallan ne ya ce a baki”

Haka kawai ya ce da ita kansa a gefe dan ko kallonta bai ya son yi.

K’uraa masa ido ta yi ranta na gama b’aci zuciyarta ta shiga tafarfasa kafin chaan ta ce “sai da kuka gama k’us-k’us tukunna za’a wani kawo min kud’i?

To ku je ku rik’e ku ne matsiyata wallahi! Sannan ka cewa uwartaka na ce dan ubanta ta yi kad’an d’ana ya bata kud’i ya ce ta bani idan zai bani abu sai dai hannu da hannu ita ba ta Isa ko da sani ne ta yi ba! Dan haka koma wanne k’ullin kuke shirin k’ullawa ya tsaya a iyaka kanku….ka koma mata da tsiyarta ta had’a ta rik’e chaan itace talaka. Kuma wallahi ta sake gwada min wannan shirmen sai na bata mamaki.”

Shiruuu suka yi kowa ya kasa cewa komai, a haka Minu ya shigo a zuciye ya same su kamar zai fashe.

Ba wanda ya kulashi ya k’arachi masifar sa shi kad’ai ya juya ya fita kamar zai tashi sama, bayan ya bawa Inna kud’in ta k’i karb’a itama

ta ce ‘ya kaiwa Mallan d’in in yaso sai ya bawa Kakar da hannusa kamar yadda ta ce.’

Yana fita Inna ko bi ta kansu bata sake yi ba ta kamo

hannun Dije ta shiga yi mata nasiha……

Sosai ta nutsu tana sauraron Innar kamar daga sama suka ji salatin Maman Fati.

A hargitse duk suka firfito, a take gabansu ya yanke ya fad’i a tare rassss!!! Sakamokon ganin k’ofar d’akin Iyya da suka yi cike taf da jama’ar gidan anata lek’awa ciki ga waya kare a kunnen Maman Fati tana cewa “ga dai number nan da ta kirata last ta shiga, bari mu ji mai ya faru haka ya firgitata har ya kai ta ga suma Allah dai ya rufa asiri, ya sa ba wani abun ne ya samu Kamal d’in ba.”

Dai-dai nan su Gwaggo suka fito da Iyya wadda take a sume suka shimfid’eta a tsakar gida (kan tabarma) suka shiga yi mata taimakon al’ada na gaggawa.

Dishi-dishi Dije ta fara gani k’afafuwanta suka shiga karkarwa sosai dan kana ganinta zaka shaida hakan.

“Ameen wa alaikassalam, bawan Allah ka kira wannan number mun zo mun samu mai wayar da wayar a hannunta a sume, lafiya dai ko?”

Muryar Maman Fati wadda Dije take iya jiyota a chaaaan nesa sama-sama ta karad’e gidan.

Salatin da ta saka ta fashe da kuka ne ya sanarwa kowa halinda ake ciki! Daga nan ita dai Dije duhu ne ya maye gurbin ganinta kunnuwanta suka yi wani irin dummmm! Ta tafi ta sulale ta fad’i a wajen sumammiya.

Rabon da hawaye su zubo daga cikin idanuwansa har ya manta!…

Sosai kansa yake wani irin sarawa zuciyarsa tana bugawa da k’arfi da k’arfi yana jin tashin hankalin da bai tab’a tsintar kansa a ciki ba….Bak’in ciki danasani da kuma tashin hankalin da yake ciki a yanzun sune suka taru suka bayarda gudummawa har hawaye suka samu damar zubowa daga cikin idanuwansa.

A hankali wani Abokin huld’ar tasu ‘Tiger’ ya ce “Dama na dad’e ina gaya maka mutanen nan duk bakinsu d’aya siyasa ce kawai ta sanya suke rainawa mutane hankali.

Kai kuma da ka fahimta, ka je ka gansu ka kuma ji abubuwan da suke tattaunawa Ma’aruf kamata ya yi ka bar gurin ka zo a san abun yi ba wai ka tsaya biyesu ba! Yanzu wa gari ya waya?”.

Da wani irin masifar k’arfi ya runtse idanuwansa jijiyoyin kansa suka sake baiyyana fiye da daa, bai tab’a tunanin akwai abunda zai tab’a d’aure masa kai irin wannan ba! 

Adadin y’an daba kai har ma da mutane waenda suke a k’ark’ashinsu da suka rasa rayukansu a ta sanadiyyar rashin jituwarsu baza su k’irgu ba! Amma wai it turns out to be ashe su d’in best friends ne saboda siyasar su ne ya sanya suke pretending suke yin hakan, sannan dan ya nuna musu b’acin ransa har suna da guts d’in da zasu hana shi Mahaifiyarsa wadda ko motsi bata iya yi bama ta san waye a kanta ba!

Tabbas yau za’a mutu! Dan muddin ya gama tabbatarwa Maama bata cikin gidan nan wallahi sai ya fasa gas a ciki uban kowa ya mutu!.

 Cikin b’acin rai Scorpion ya ce “ai kuwa sun janyowa kansu bala’i dan yaudarar mu da suka yi da abunda suka yi na b’oye Mama da kuma kisan da suka saka aka yiwa Oscar wallahi wallahi ba zai tab’a tafiya a banza, sai na lahira ya fi su jin dad’i”

A d’an fusace Tiger ya ce “Au inda ka sha da kyar nan zaka koma gaba gadi? Scorpion sojoji ne suke gadin mutanen nan masu amfani da harsashi waenda kafin ka k’arasa sun d’aukeka da bindiga kamar yadda suka yiwa Oscar, ka tsaya ka nutsu.

Mu rabu da su for now mu san abun yi tukunna.

Sannan batun gawar Oscar inaga gara kawai mu bar musu, suma ai musulmai ne na tabbata baza su tab’a barinsa a haka ba duk tsiya za su saka a yi masa sutura a binnesa….”

Cikin tarar numfashinsa Scorpion ya ce “Baka gama fahimtar su waye mutanen nan ba har yanzu kai kenan ko?”

Girgiza masa kai ya yi ya juyo da shi sosai suka fuskanci juna ya kama kafad’unsa ya ce “Scorpion Sarkin yawa ya fi sarkin k’arfi sannan power is everything!!! Idan muka tunkare su yanzu mu ne a ruwa, sannan Mama fa tana hannunsu!”

Sai kuma ya d’an yi shiruu kafin ya ce “wai ta yaya ma aka yi kuka barta ita kad’ai har suka samu damar chanja mata waje?.”

Cikin runtse ido dan sosai bullet d’in da ke mak’ale a d’antsen hannunsa yake dad’a azabtar da shi, Scorpion d’in ya ce “operation suka tura mu jiya tsakar dare, a chan ne ma muka ji komai ai, muna komawa kuma muka tarar da su tare muka ji conversation  d’insu, to I think da suka ga mun ji kuma ranmu ya b’aci shine suka yi saurin ce mana sun turata England a cikin daren, which nake suspecting a tsakankanin lokacin ne suka tura aka chanja mata waje, dan muna fara nuna musu b’acin ranmu Alaji ya tashi ya fita da waya kare a kunnansa….to a wannan time d’inne inaga suka chanja mata waje saboda su yi amfani da ita against us tunda sun san mun fahimci komai.

Ni dama tun shekaran jiya da Alaji ya ce mu dawo Kano gaba d’ayanmu ta nan jirgin zai tashi jikina ya fara bani akwai munafurci da b’oye-b’oye a al’amuransa.”

Da k’arfi Ma’a ya damk’i bedsheet d’in gadon da yake a kai kansa yana wani irin juyawa tsabar bala’in da yake a ciki, idan ya ci gaba da zama a haka tabbas bak’in ciki zai iya kumbura masa zuciya ya mutu kafin ya yi abunda ya yi niyya, dan haka kawai ya juya ya bud’e drawer da ke a gefen gadonsa ya shiga dube-dube.

 Ba  tare da ya kalli Scorpion ba ya ce “wuce ka tafi asibiti a rabaka da abun hannunka. 

Clinic d’in baya inda muke zuwa nan zaka je.”

“Tam, Oga!”

Scorpion ya ce da shi yana mai sara masa wata kwalla tana zubo masa dan ya san da tare za su yi masa hakan shi da Oscar, cike da alhini bak’in ciki da b’acin rai ya juya ya fice daga cikin d’akin dai-dai Ma’a ya gano abunda yake nema.

Wata rikitacciyar kwayar gari ce ya d’auko. Ya kunna coal a kasko ya fara k’ok’arin zubawa a ciki, da sauri Tiger ya k’arasa garesa ya rik’e masa hannu ya ce “wai da wanne yaren kake so in yi maka bayani tukunna ka fahimce ni ne? Ka gaya mini ribar yin hakan idan ka yi, ka nutsu kar ka bari ka birkice na tabbata idan aka bincika watak’ilan ma Mama tana chan England d’in kamar yadda aka tsara, raina maka wayo kawai suke yi, ka tsaya ka nutsu mu san abun yi ba wai ka rikice mu rasa tudun dafawa ba.”

K’uraa masa idanuwa ya yi kafin chaan ya ce “Maama ba ta chan basu kaita ba na gaya maka, Tiger treatment zamu je ba batun wasan y’ar tsana ba, ka gaya min ta yadda za su iya kammala duk wasu shirye-shirye su turata a cikin y’an kwanakin da suka gabata ana shirin….

Tabbas na tafka babban kuskure da na bar ragamar d’awainiyar kula da ita a hannunsu, dana sani da nayi mata iyakar iyawata na barwa Allah komai.

On top of everything kuma jiya na sake barinta na tafi wani banzan operation!”

Ya k’arashe maganar yana mai kama kansa kamar mai shirin fasawa, wani abu mai zafi yana dakar k’irjinsa, ji yake yi kamar ya kurma uban ihu! Bai ma san ta Ina ne zai fara ba gaba d’aya ya rikice, ashe shi kallon biri yake yi musu su kuma suna yi masa kallon ayaba, yana tunanin ya iya takunsa ashe suma akwai tasu manak’isar a k’ulle ba shi kad’ai ne yake ninke su ta bai-bai ba?? Ashe suma fuska biyu suka zo masa da ita…..

A hankali ya sake yunk’urin kunna hayak’in Tiger ya rik’e masa hannu, cikin daka masa tsawa Ma’a d’in ya ce “wai baza ka bar ni in yi yadda nake so ba ne? Ka san Allah idan baka rabu da ni na yi baccin nan kwakwalwata ta nutsu ba har kai kanka sai ka bakwanci lahira a yanzu ba sai anjima ba! Ka bar ni in yi bacci in tashi tukunna na san abun yi tun ban aikata aikin dana sani ba!”

Sosai tiger ya firgita ya tsorata da yanayinsa dan idanuwansa kad’ai idan ka kalla dole su firgita ka! Gashi ya birkice ya fito a asalinsa dan haka ya d’an jaa da baya ya sunkuyar da kansa ya ce “ka yi hak’uri.

Bari in tafi zuwa anjima idan ka tashi sai ka nemeni.”

”Get out!.” Kawai ya ce masa har yanzu yana huci kamar wani zaki.

A hankali ya juya ya fita zuciyarsa sam babu dad’i, shi kansa ya ji mutuwar Oscar wanda ya mutu a yau wajen k’ok’arin ganin sun (Shi da Scorpion) bawa Ma’ah d’in kariya wanda ya san harda hakan ne ya sake dulmiyasa cikin kogon k’unci da tashin hankali dan ko bai fad’a ba ya san cewa su Scorpion suna da special place a cikin zuciyar Ma’aruf d’in, ga kuma Mahaifiyarsa da mutanen chan suka rik’e suke k’ak’arin fara yin amfani da ita wajen ganin sun tilasta masa ya ci gaba da yi musu aiki, sannan ga Khadija wadda ya san yana matuk’ar so amma k’iri-k’iri an k’i a bashi aurenta! Tabbas dole ya shiga damuwa da k’unci mai tsananin hatsarin gaske…..

Tiger yana fita Ma’a ya rufe d’akin ya yi masa turnuk’u ya d’auki wata kwaya itama ya kora da ita dan sosai yake buk’atar yin bacci mai nauyin gaske tun kafin ya yi b’arna ko kuma zuciyarsa ta buga ya mutu ya bar Mama a hannun waenchan munafukan, wallahi wallahi in dai ya haifu to sai ya nuna musu kuskuren su…

Haka nan gaba d’aya daga jiya zuwa yau ana neman a haukatashi, duk da ya shaida d’ayar matsalar tasa ta kau amma har yanzu ya gagara daina ganin the worst scene da ya tab’a witnessing a rayuwar sa (jiya) a idonsa, da ya rufe ido kawai su yake gani.

(MEANWHILE)

Sama-sama take jin hayaniya kafin ta kai ga fara jinta tarr sosai.

Ji ta yi inama ace bata farka ba dan muryar Kaka ta fara ji cikin hayagaga tana cewa “sai fa sun fita daga cikin gidan nan sannan daga cikin unguwar nan ma gaba d’aya dan wallahi tallahi mun gama zama da annoba!”

Da alama a cikin d’akin take, kuma ga dukkan alamu b’arna take yi musu dan ta ji ana fatali da kaya sai dai ita ba wannan ce damuwarta a yanzu ba, ta yadda zata fara had’a ido da mutane shine matsalarta sannan mamakinta ya fi tafiya ga Ina Innar tasu take dan bata ji motsinta kwata-kwata a cikin d’akin ba illa muryoyin su Ramma ita da Gwaggo waenda suke ta faman k’ok’arin kwantarwa da Kaka hankali yayinda Maman Sagir Maman Fati da Asabe wadda bata ma san yaushe ta dawo ba suke sake zuzuta abun suna zuga Kaka.

A hankali ta fara k’ok’arin bud’e idanuwanta…dishi-dishi ta fara gani kafin ta fara ganin su tarr sosai, ilai kuwa kamar yadda ta yi zato hatta y’ar guntuwar tvn su Kaka ta fanchakalar da ita a waje hatta labulen d’akin ta cisge ta jefa waje tare da duk wani kayan d’akin, wanda d’akin ya rage saura katifar da take ta faman kokawar ganin ta fitar da ita a yanzun ce kawai.

Still har yanzu bata ga Inna ba, kuma kamar babu kowa a tare da ita.

A hankali ta yunk’ura zata mik’e ta ji hannunta a rik’e cikin na mutum gamm!. Tana d’agowa ta ga Ya Aminu a zaune a saman kanta (gefe) idanunsa a kan Kaka kawai ba ya motsi amma yadda idanuwan nasa suka yi jaaa fuskarsa take karkarwa za ka san ransa ya kai k’ololuwa wajen b’aci!.

Kallonsu kawai yake yi yana jira ya ga iyaka gudun ruwansu daga ita har Asaben.

Cikin hayagaga ta ce “Asabe zo ki kama mini katifar nan mana! Wallahi na gama zama gida d’aya da annoba.”

Yana kallon Asabe ta shigo k’ik’ik’ik’i ta kama mata suka fitar, suka yasar a waje. 

Sai gata ta dawo cikin d’akin ta fara k’ak’arin jaan k’afar Dije fad’i take yi “tashi annoba, tashi mai farar k’afa, tashi tsinanniya ki fice mini daga gidan d’a!”

Shigowar Asabe wadda ta k’araso itama tana jaan d’ayar k’afar Dijen ta k’arfi da yaji ne ya basu damar fara janta a k’asa daga nan kan sallayar da aka d’aurata a kai.

Har yanzu hannunsa yana a cikin nata bai cika ba dan har sun fara d’an motsi da shi shima, sunayen Allah kawai yake karantowa yana k’ok’arin danne zuciyarsa amma inaa ya gagara danneta! Bai san lokacin da ya mik’e ya k’arasa inda suke ba yana zuwa ya d’ago Asabe ya kifa mata wani gigitaccen Marin da sai da ta kifu a k’asa kan simintin d’akin.

Duka Kaka ta rufesa da shi tana cewa “shege d’an iska tsinanne d’an tsinanniya! Wallahi yau ka tab’owa kanka tsuliyar dodo! Tunda ka tab’a ta zaka sha mamaki kuma har da kai za a bar gidan nan bari na har abada! Y’an iska shegu y’ay’an tsinanniya ballagaza in sha Allahu ko bayan barinku gidan nan sai dai ku wulak’anta ba za ku ga dai-dai ba wallahi sai kun tagaiyy….”

Inaaaaa! Ba zai iya ci gaba da tolerating d’inta ba dan haka ya wani Irin juyowa a take ya damk’i wuyanta ya tafi da ita jikin bangon d’akin ya mak’ure ta cikin mad’aukakin b’acin rai ya ce “Enough! Enough!!Enough!!! Ya Isa haka, haukar ta ki ta Isa haka, k’iyayya da jahilcin na ki ya yi yawa haka.

Kuma bari ki ji sai dai ke ki mutu a kai ki a binneki ki bar mu a gidan ubanmu wallahi ba ki Isa ki koremu ba nan gani nan bari, kin ji ko baki ji ba!?”

Ya yi maganar cikin daka mata wata uwar tsawa kamar wani mahaukaci sabon kamu.

Kaka ita kam zuwa yanzu bata ma san inda kanta yake ba dan har ta fara jiyo k’amshin barzahu.

Sosai mutane suka taru a kansa har da su Usso ana ta kiciniyar k’ok’arin ganin an kwace wuyan Kaka daga hannunsa amma sam ba ya jinsu, kunnuwansu iyaka tsinuwa da zage-zagen ta a garesu kawai suke dad’a yi masa ringing a brain nasa shiyasa ya yiwa wuyan nata ruk’on life support dan haka sam suka gagara kwatar Kaka daga hannunsa.

Babu wanda ya lura da shigowar Mallan wanda wani makwabcinsu ya je takanas ya d’aukosa daga asibiti dan hayaniyar ta cikin gidan ta fita har waje ana jiyosu tun d’azu….ba su ga shigowar sa ba sai gigitaccen marin da ya d’auke Minu da shi ne ya mayar da hankalin kowa a kansa.

Still duk da hakan bai sanya Minu ya cika wuyan Kaka ba! Wata kalar tsanar matar ce take dad’a tasiri a cikin zuciyarsa da ya fuskanci tabbas bata da wani burin da ya wuce ta tarwatsa kawunansu gaba d’aya su d’aid’aice su wulak’anta, baya jin zai tab’a yiwa wani mahaluk’i a fad’in duniyar nan kalar tsanar da yake ji tana shigarsa a yanzu ta Kaka ba!……

“Aminu!!!!!” Mallan ya daka masa wata uwar tsawar da ta karad’e ilahirin cikin gidan.

A hankali jikinsa yana wani kalar karkarwa ya cikata ta tafi yaraff!! Ta zube a wajen tana jan numfashi da mugun kyarrr!

Da gudu Asabe ta durk’usa a kanta ta shiga yi mata sannu tana kuka.

Baya-baya ya jaa a hankali yana tangad’i idanunsa har yanzu a kan Kakar sun yi wani irin jaaaa, sai kuma ya lumshe su wanda hakan ya bawa wasu zafafan hawaye masu tafe da k’unci da mad’aukakin b’acin rai damar zubowa daga cikin idanun nasa sai kuma ya durk’ushe a wajen ya fashe da kuka, tabbas inda ace ba don uban zunubin da ya san dole zai hau kansa ba wallahi wallahi da sai ya kashe matar nan a yau! Har lahira.

Sosai jikin Mallan yake karkarwa zuciyarsa tana wani irin tsitstsinkewa.

A hankali Kaka ta d’ago idanunta ta zuba su a kansa ta ga yadda ya kafe Minu da wani kalar kallon da idan ba gizo idanunta suke yi mata ba tou tabbas na tausayi ne!

“Tashin balagar tsuntsaye ma kenan! Ban ga dalilin da zai sanya na yi sanya ba bayan ga dama nan na samu, ai Minu ya shak’e takardar lasisin zaman shi a cikin gidan nan yau in dai na haifu…..”

Ta aiyyana hakan a cikin ranta.

A zahiri kuma sai ta fashe da wani irin kuka.

Da sauri Mallan ya juya gareta ya durk’usa k’irjinsa yana dukan uku-uku.

“D’an kuka mai janyowa uwarsa jifa! Yau ga d’ana ya janyo mini an kusa kaini lahira ni Hadiza ina zan saka kaina”

Ta fad’i hakan cikin hayagaga da kururuwa har da diddirza k’afafu a k’asa tana kuka kamar ranta zai fita. 

A hankali Mallan ya d’an juya ya goge hawayen da ya zubo masa, daga haka ya mik’e ya k’arasa ya kamo

Minu ya mik’ar da shi ba tare da ya kallesa ba ya ce “tattare kayanka ka bar mini gidana!!!”

Wani kalar sanyi Kaka ta ji ita da Asabe har ma da Maman Sagir! Kamar an yi musu bushara da gidan aljannah haka suka ji, amma dukda haka Kaka bata nuna ba still kururuwa ta ci gaba da yi tana cewa “Ni Khadija na haifi wanda ya haifo d’an da yake shirin zama ajalina, gashi kuma ba shi da niyyar yin komai game da hakan…”

Shirun da Mallan ya ji ne ya sanya ya d’ago ya kalli Minu wanda yake nan tsaye idanunsa a kan Mallan d’in.

Suna had’a idanu ya ce “Idan na tafi ka tabbata baza ka sake gani na ba!”.

Da kyar Mallan ya iya controlling hawayensa ya hanasu zubowa ya kawar da kansa dan ba zai iya ci gaba da kallon Minun ba ya ce “ka tattara kayanka ka bar mini gidana na ce maka ko? Har sai na nemeka.”

Still yanzu ma Minun sake ce masa ya yi “ka tabbata idan na tafi baza ka sake gani na ba! Dan haka ba sai ka neme ni ba.”

Sosai jikin Mallan ya fara karkarwa yanzu dan hatta su Kaka sun yi la’akari da hakan dan haka ta sake zage dantse wajen kururuwa da borin k’aryar iskancin da take yi dan kar ma ya yi sanyi ya cewa Minu ya zauna.

A hankali Mallan d’in ya ce masa “duniya tana da fad’i! Allah ya kareka a duk inda zaka shiga”

Daga haka ya juya da sauri ya fice sakamokon kukan da ya ji ya na shirin cin k’arfin shi.

Yana fita shima Minu bai tsaya bi ta kan Dije wadda ta rik’e masa k’afa tana kuka da magiyar kar ya tafi ya barsu ba  ya fice fuuuu bayan ya fisge k’afarsa daga hannunta.

Da gudu ta bishi, har cikin d’akinsu tana kuka tana magiya amma bai saurareta ba! Harhad’a kayansa kawai yake yi a fusace..wallahi yau ko duniya za ta tashi ba zai k’ara minti d’aya a cikin gidan nan ba. 

Su Usso har da Umar da Usama suma duk rarrashin suka biyosu suna yi masa amma bai saurari kowa ba.

Ganin dai da gaske Ya Aminu tafiya zai yi ya barsu ya sanya ta koma cikin gidan da gudu neman Inna wadda bata san inda zata ganota ba.

Kamar wata tab’abb’iya haka ta fito tsakar gidan wanda ya yi kacha-kacha da kayan d’akinsu ga uban jama’a wasu a d’akuna wasu a waje ta hau dube-dube har bayi amma bata ga Inna ba, tana fitowa daga bayan gidan wannan matar sabuwar zuwa ta ce mata “idan Innar ki kike nema ta na d’akin Iyya.”

Ras! Gabanta ya yanke ya fad’i…gashi bata son ko had’a idanu ta yi da Iyya amma haka ta nufi d’akin, sai dai tun kafin ta kai ga shiga ciki ta hangi Inna kwance a sandare ana k’ara mata ruwa ga Iyya a gefe ita da wata mata waddda bata

san wacece ba suna kuka suna karatun Alk’ur’ani, sai da ta lek’a cikin d’akin sosai tukunna idanunta suka sauk’a a kan gawar Ya Kamal wanda kamar har an shirya sa ma take gani (dan dishi-dishi ta fara gani a take) iyaka fuskarsa ce kawai a bud’e k’ofofin hancinsa da kunnuwansa kuma duk a toshe da auduga……

“Kenan da gaske Ya Kamal ya rasu??”

Ta yi maganar a fili a hankali kamar wata gaula ba tare da ta san ta yi ba.

‘Tabbas Kaka dabba ce!! Yanzu ashe da gawa a cikin gidan amma ta yi wannan haukar!’

Ta aiyyana hakan a cikin ranta.

A hankali muryarsa ta jiya da moments d’insu na jiyan suka shiga dawo mata kai, sai kuma suka fara yi mata guje-guje a ka suka fara shirin juyar mata da kai.

A hargitse ta ga Mallan ya shigo cikin tsakar gidan Usso a tare da shi yana cewa “Innalillahi wa Inna ilaihirrajiun Wallahi ban sani ba ni kawai ce min ya yi in zo gida babu lafiya.”

Yana lek’awa cikin d’akin tun kafin ya shiga ya rafka salati sai kuma ya yi saurin durk’ushewa a wajen ya kama kansa………

Muryoyin mutanen wajen ne ta ji sun d’auke mata d’iff! A take ta daina jin k’arar komai sai na bugun zuciyarta.

Fitowar Iyya ta na wani irin kuka ne ya sake dilmiya mata lissafi dan sosai wani irin tausayi da k’unci suka dirar mata a cikin zuciya suka samu mazauni, a take duniyar ta fara juya mata tana yi mata hajijiya sosai.

A hankali ta fara jaa da baya ta koma d’akinsu Ya Aminu ta zauna ita kad’ai ta cusa kanta cikin cinyoyinta tana jin wani irin hajijiya kamar zata fad’i daga zaunen da take.

Bata dad’e da zama ba da taimakon sunan Allahn da take ta jerowa ta ji muryoyin mutane sun fara dawowa (ta fara ji) duk da ba yadda ya kamata ba.

Sosai ta ji gidan a cike ana ta nufanci da koke-koke wanda hakan ya tabbatar mata da y’an Minna d’inne suka iso.

Tana ji su Gwaggo suna cewa “ai da kun bari an binneshi a nan, jigila-jigila da gawa babu dad’i.”

Bata dai ji me suka ce ba ta ji koke-koke ya yi yawa daga nan ta ji gidan ya yi shiruuu kamar an yi ruwa an d’auke sai kuma ta fara jin tashin motoci.

Sunanta ta ji ana ta kwala kira alamun nemanta ake yi, so take ta mik’e ko ta yi magana amma da ikon Allah sam sai ta gagara. 

Tana ji suna cewa “ai Innar tata itama ta ce ta bisu daga baya ko bayan sadakar bakwai ne sai ta dawo”

Sosai take so ta mik’e ta je dan tana so ta sake kallon fuskar Ya Kamal d’inta tana so ta yi masa addu’o’i ta tofa masa amma sam sai ta gagara tashi.

Haka nan su Gwaggo suka k’araci kiran sunanta suka gama suka hak’ura, daga nan ta ji d’ifff!! Komai ya d’auke mata. 

Ita dai bata san ko bacci ta yi ko suma ta yi ba, dan a kwance a d’akin ta farka ta ganta amma da alamu lokaci bai jaa sosai ba dan daga gani tun d’azun har zuwa yanzun data farka babu wanda ya shigo cikin d’akin.

Zuwa yanzu duniyar ta daina juya mata, kuma tana jin murya sosai ba kamar d’azu da sai dai ta ji blank ko ta ji muryar kamar ta y’an cartoon ba.

K’ok’arin mik’ewa ta yi ta ga da ikon Allah ta tashi dan haka sai ta yi yink’urin fita da sauri

kamar kuma wadda ta tuna wani abun sai ta ja ta tsaya chak.

Yanzu ko da ace ta fita ba zata tarar da su Iyya ba! Ya Aminu ya tafi!! Innaa a kwance ga Ya Muhammad ba shi da lafiya sannan Mallan shima shi da kansa bashi da lafiya gashi an raba ta da Ya Kamal d’inta….

A hankali ta koma ta durk’ushe a wajen ta fashe da kuka ta shiga lissafin yadda komai yake ta jagwalgwalewa d’aya b’ayan d’aya kuma wai duk mutum d’aya tak ne silar jagwalgwala komai na rayuwarta hakan…

Ta yaya ma za’a ce duk mutum d’aya ne ya yi sanadiyyar tarwatsa mata rayuwa haka kuma ta kasa yin komai ta zuba ido tana kallonsa yana ci gaba da aikata wasan kwaikwayo a cikin rayuwarta kamar wata y’ar tsana!

A take shed’an ya samu damar aiyyana mata “to ki kashesa mana! Idan baki kashesa ba fa ba fasawa zai yi ba kuma babu wanda zai iya tsayar da shi a kaff fad’in duniyar nan.”

Sosai kuwa maganar ta yi tasiri ta samu matsugunni a cikin zuciyarta.

Dan a take babban burinta alokacin ya zamana bai wuce ta ga ta aika Ma’ah inda ya aika mata Ya Kamal d’inta ba.

Zumbur!! Ta yi ta mik’e tana fesar da wani irin hucin da yake baiyyana k’unci da b’acin ran da take a ciki…da ikon Allah tana waiwayowa ta hango wuk’a an yanka lemon b’awo an bar d’aya ba a yanka ba.

K’arasawa ta yi ta d’auka ta zira ta cikin rigarta ta soke da skirt d’in jikinta ta yi waje kamar wata mahaukaciya daga ita sai hula da d’inkin atamfa fitted da skirt k’afarta ko takalmi babu.

Bata san awanni nawa ta yi a sumar ta na farko da wanda tayi a d’akin su Ya Aminu ba amma tabbas ta san ta dad’e dan tun kafin 8 ne yanzu kuwa gashi har an shiga masallacin sallar Magrib ma.

Hakan ya taimaka mata ta k’arasa k’ofar gidan su Ma’a (ba tare da an ganta ba) wanda har yanzun yake a hargitse dan d’akinsa kawai aka kammala gyarawa amma cikin gidan da waje yana nan a k’ok’k’one gashi ya yi fad’a da Masu yi masa gyaran.

Tabbas ta san shi ta gani jiya! Dan yanzu kam ta na da tabbacin yana nan..kuma ta ji ana labarin yadda aka gyara masa d’akin nasa har an kawo kayan kallo, d’azu da sassafe.

Addu’arta d’aya kawai itace ta yi ido biyu da Ma’ah, in sha Allahu ita kuma idan ta haifu sai ta kaisa lahira da hannunta. 

Kamar wata wadda aka yiwa asiri gaba d’aya lissafinta ya kwance ko hukuncinta a musulunci ma kamar an saka cleaner an goge mata shi sam bata ganinsa babban burinta a wannan lokacin kawai shine ta ga gawar Ma’ah kwance a gabanta..

Sai da Dije ta d’an jima da fita tukunna Inna ta farka da salati d’auke a bakinta. Sakina dama tana kusa dan haka ta shiga dubata su Ramma suna gefe suna hawaye suna bata Baki. 

Tabbas ita kanta Inna ta san ta dad’e bata yi kuka sannan ta shiga tashin hankali kamar na yau ba! 

Ji take yi inama sannan addu’a ta ke kawai a samu wani d’an albarkar ya tasheta daga wannan mafarkin tashin hankalin da take yi…tunda aka ce an tsinci gawar Ya Kamal a ruwan k’asan gadar Kaduna (river Kaduna) gaba d’aya ta ke jinta tana yawo a sama kamar leda, har aka shigo da gawar ta kasa gasgata hakan sosai take cikin rud’ani da mad’aukakin tashin hankali da fargabar amsar k’addarar y’artata wadda a yanzun ta fito muraran ba su Isa su ce zasu b’oye ba.

Har da Mama ake zaune a d’akin jigumm! Kowa yana cikin alhini dan ko ba komai Ya Kamal mutum ne mai kyauta da mutunci da sanin ya kamata duk fad’ace-fad’acen y’an gidan nan ba’a tab’a jin hayaniyar sa da kowa ba shi ko Mahaifiyarsa.

Sai da Sakina ta tabbata Inna ta dawo dai-dai tukunna ta mik’e ta ce “bari in je gida in shirya ina da night duty yau, idan ruwan ya k’are ki k’ok’arta ko chemist ne ki je a sauya maki wani, dan Allah.”

Daga haka ta sake

yi musu gaisuwa da addu’a ta tafi zuciyarta a cunshe babu dad’i.

Kaka tana ganin fitar Sakina ta taso ta zo bakin d’akin ta tsaya ta kama k’ugu ta ce “oya oya fito tunda kin farka, fito kema ki wuce da ke da y’arki ku bi bayan Minu tun kafin farar k’afar ku ta sake dandalo mana wata masifar.”

Inna bata damu da haukar Kaka na ‘sai ta fita daga gidan ba’ maganarta da ta yi a

yanzun akan Minu ita ce ta jaa hankalinta ta kid’imata dan haka ta d’ago a gigice ta zubawa su Ramma idanu alamun tana buk’atar k’arin bayani.

Kawar da kai Ramma ta yi dan bata san ta ina zata fara yi mata bayani ba yayinda Mama ta k’ok’arta itama da kyar ta ce “muma ba mu san ya fita ba, lokacin ana ta kan alhini ba mu yi tunanin zai biye musu ya tafi ba. Sai d’azu ne wannan Yaron d’an biyun Kubra yake ce mana  ya tafi fa kuma sun bishi har tashar mariri dan nan mai lemon bakin titi ya ji ya cewa napep d’in da ya shiga. To kuma wai sun bincika an ce an ganshi sai dai unfortunately an gagara gano motar Ina ya shiga, ma’aikatan tashar sun ce musu wai tunda ba’a gani ba to bai bar garin ba kenan.

Amma ki kwantar da hankalinki sun bayar da har hotonsa, yana zuwa za’a yi kiransu in sha Allahu. 

Ya ce mana shi da Musa suna kan bin duk tashoshin garin nan za su bi sahunsa (ko ya tafin ko bai tafin ba) a hankali su lallab’a shi ya dawo…..”

Wani irin dummmm! Inna ta ke ji ita ta ma kasa yin lissafi da kyar kwakwalwarta ta iya k’iyasta mata “Minu ya bar gidan!!”

To garin yaya hakan ta faru?

Ta yiwa kanta tambayar ba tare da ta san waye zai bata amsa ba.

Still har yanzu Kaka tana waje tana ta tujara tana cewa “Inna ta fito tun kafin ta shigo cikin d’akin ta fito da ita.’

A hankali Mama ta yi gyaran murya ganin dama ta samu, ta ce “kinga tunda matar nan ta fara haka to fa idan ba d’ai-d’aita miki kan y’ay’anki ta yi ba hankalinta ba zai

kwanta ba! Ga Minu yanzu dai ya tafi baki ma san inda ya je ba dan haka tun kafin ta tura miki

y’arki budurwa inda baza ki sake ganinta ba, kawai ki kawota in kai miki ita aikatau Madina ko

England, yanzu haka akwai k’anwata a chan nima na tab’a yin aiki a chan babu wata matsala kuma ana samun alkhairi kwarai, sannan hatta kud’in visa su waenda zata je yiwa aikin ne za su d’auki nauyin komai….

Tunda na fahimci ita Kakar tasu hankalinta ya fi tashi a kan Dije to tabbas zata hak’ura idan Dijen ta tafi na san zata sarara muku su kansu mutane za su sarara mata(Dijen)…

Dan haka gara kawai ta yi tafiyarta ta huta kafin komai ya lafa, shi kansa wannan d’an daban da na ji ana ta k’ishin-k’ishin d’in shine ya kashe Kamal wallahi bai Isa ya yi mata komai ba idan ta tafi chaan d’in..idan Allah ya bata Miji a chan ta yi aure tunda na ga y’ar taki tubarkallah da ita, idan ma bata yi auren a chan ba to na rantse miki duk sanda zata tashi dawowa ta fi k’arfin raini.

Ni kaina wata uku kacal

na yi a chan amma dana dawo sai da na sayi d’an k’aramin fili. Kuma wallahi wallahi kin ji dai na rantse miki babu harkar karuwanci a ciki dan inda nake saka ran zan kaita ma aikin reno ne gidan babu maza ma kuma mai gidan ba mai zama bane ba, kawai albashin su ne mai kyau kuma idan kina so ma zata iya had’a aiki biyu a lokaci d’aya. Kamar ita kam na san zata iya yiwa matar girki da raino, Yarinyar gidan da na yiwa aiki ce aka yi mata aure itama ta haihu balarabiya Mijin shima balarabe, sam bata da matsala wallahi. Takanas ta yi min message ta ce tana son Yarinya budurwa da zata taya ta raino, idan na samu biyu in had’o da mai yi mata girki y’ar Babba.

Za ki dinga waya da y’arki da zarar kin ji ta gaya miki wata matsala ki ce a dawo miki da ita ballantana ma ni na san ba za a samu matsalar komai ba in sha Allah.”

Tunda matar ta fara magana har ta dire aya Inna bata ko fahimci kalmar ‘A’ a cikin zantukanta nata ba sam!

Muryar Kaka da tunanin Inda Minu yake da kuma tashin hankalin da take a ciki sun Isa su hanata fahimtar wani sabon zance.

A hankali

ta mik’e ta rik’e ledar ruwanta a hannu ta yi waje.

Mik’ewa matar ta yi zata ruk’ota Ramma ta yi saurin rik’eta da hannunta mai lafiya.

Dan haka har Innar ta fita babu wanda ya samu damar ce mata komai…

Mayar da ita ta yi ta zauna, ta share hawayenta ta fuskanceta tukunna ta ce.

“Ingila kika ce ko

Saudiyya?”

Shiruuu matar ta yi tana lissafi kafin chaan ta ce “Duk wanda kika zab’a, idan ma kina so za ku iya tafiya tare da y’ar taki ki je ki ga inda take na san hankalinki zai fi kwanciya.”

Rabonsu Ramma da su ga kwayar shinkafa ita da y’ay’anta tun washegarin ranar da ta karye, kullum sai dai a san musu idan an ga dama shima kuma bai fi sau d’aya ba, gashi Iyya ta tafi Minna wadda ita ce k’arfin ciyar da su d’in, tabbas ta tab’a jin labarin aikatau a Saudiyya amma bata san na Ingila ba, wata makwafciyarsu a inda ta baro bazawara ta tab’a zuwa da ta dawo ta kud’ance kuma an ce tabbas ba karuwanci ta yi ba albashin ne mai kyau.

Ita yanzu haka ma so take ta nemi ko gidan makwafta ne ta fara tura Usama yana yi musu y’an share-share, Rakiya kuma wanke-wanke tunda babu yadda za su yi dan hannunta ya samu matsala sosai wanda ya zo ya sake gyara mata hannu (ya d’aurata)

da kyar ya ce ‘ta tabbata sai ta warke garau bayan nan da kamar watanni uku tukunna ta fara aikace-aikace da shi…..’

“Kina so za ki kai Yarinyarki ne?”

Mama ta yi mata tambaya tana tsattsareta da idanuwa.

“Eh, amma sai na sake bincike da tunani, Yara biyu ne ma ba d’aya ba, y’an mata.”

Murmushi Mama ta yi kafin ta ce “ai na d’auka y’ar taki d’aya ce Rakiya sai Usama ko?”

“A’a su biyu ne y’an mata akwai Fiddausi wadda ta Baki ruwa jiya har kika aikesu ita da Abu (y’ar Asabe) da Saddik’arki (y’ar Maman) ai itanma tawa ce, sai dai ita d’in na ga kamar ta yi k’ank’anta shekarunta sha biyu, za su karb’eta a haka?”

“Da gudu ma kuwa, zata yi shara da wanke-wanke da wankin band’aki ai, zasu karb’a sai dai bai fi su bata dubu d’ari ba a wata gaskiya.”

Ramma bata san lokacin da ta damk’i hannun Mama ba da mugun k’arfi ta ce “Rakiya fa? Babbar ita nawa za su bata”

“Eh to..

Idan aikin gida ne Ina ga dubu d’ari uku haka, idan kuma har da raino to zai iya kaiwa dubu d’ari biyar. Dan ko ni da nayi na had’a biyu d’ari hud’u ake biyana ita kuma kinga da yarintarta da k’arfinta.”

Zaro Idanuwa waje Ramma ta yi tace “baiwar Allah kar ki saka mini rai fa.”

Murmushi ta yi ta ce “ai baki ga komai ba, sai Allah ya sa ta samu masu kyauta idan ta tashi ta dawo

miki da uban alkhairi inaga sai kin kusan suma.”

Shiruuu ta yi tana lissafi sai kuma ta ce “za mu yi magana.”

Daga haka ta fara k’ok’arin mik’ewa dan ta ji shigowar su Mai unguwa cikin gidan tun lokacin da Inna ta fita. 

Mama ce ta taimaka mata ta tashi tana cewa “to shikenan”

A ranta kuwa murna fall kamar ta zuba ruwa a k’asa ta sha dukda kuwa Dije ta hara dan ta san idan ta kaiwa Nuraddeen ita watak’il sai ya bata kyautar gida a k’asar Khak’il, dan sai ya more K’uruciyarta kafin ya sakata aikin da suka shiryo idan ta gama su kasheta, to amma waennnan d’in ma ba laifi ai da babu gara babu dad’i sannan Dijen ma ba hak’ura zata yi ba zata ci gaba da gwada sa’ar ta.

Da wannan tunanin suka fita a tare Ramma ta tsaya a wajen ana tattaunawa Mama kuwa gaisawa kawai suka yi ta afka d’akinta ta turo k’ofar ta rufe ta d’auko wata k’asa a cikin wani abu mai fad’i flat a k’asan k’atifarta ta bud’e marfin ta rubuta sunayensu ta chachchake da allura jikinta har wani irin karkarwa yake yi. Sai da ta gama tukunna ta nutsu ta k’urawa abun ido a ranta tace “naki wasa ne!! Sai in ga ta yadda za ki yi tunani da shawarar, ai in ba gani kika yi sun tafi aikatau ba hankalinki ba zai tab’a kwantawa ba! Kin yi mai wuyar ai tunda har kika bari maganar ta shiga kanki”.

An kai ruwa rana da Kaka kafin ta bi maganar mai unguwa da ya ce “ta bari Mallan ya dawo daga Minna tukunna sai a san abun yi. Sannan at least ta bari alhinin rasuwar Kamal ya saki mutane.”…..dan har sai da ya fara jiyo k’amshin anya kuwa bata da wata b’oyayyiyar agenda apart from kasancewar zaman Dije hatsari ga y’an unguwa tukunna suka farga ita da Asabe, Asaben ta yi saurin janta d’aki suka tattauna, kafin ta (Asabe) fito ta ce “shikenan ba komai Kaka ta yarda, Allah ya dawo da Mallan d’in lafiya.”

Da “Ameen” kawai ya amsa tukunna ya juya ya fita daga gidan bayan ya sake yiwa Inna gaisuwa, tausayinta fal ransa.

Tafiya take tana had’a hanya tana adduar “Allah ya sa ta tarar da Ma’ah a gidan”

A haka ta k’arasa k’ofar gidan wanda marabarsa da kango kad’an ne, sai dai an saka sabuwar k’ofa mai kyau kuma da alamu gyara ake yi har ta ciki, dan ga kayan aiki nan su yashi suminti da su bulo

jibge a k’ofar gidan wanda ko da wasa duk son Yaran layin da wasan yashi basu ko je kusa da shi ba.

K’irjinta yana dukan uku-uku ta taka dakalin gidan ta hau ta k’arasa bakin k’ofar gidan tana jin yadda bugun zuciyarta ya k’aru.

A hankali ta d’aura hannunta a kan k’ofar gidan ta ga ta yi motsi dan haka ta ji wani sassauchi sakamokon  

k’amshin kusantowar cikar burinta da ta fara jiyowa.

Cikin sand’a ta tura ta shiga. Sai kuma ta d’an jaa ta yi turuss!! A ranta ta shiga  aiyyana yadda zata yi da zaratan maza har uku, dan warin kayan mayen da ta ji yana fitowa daga cikin d’akin soron wanda take da tabbacin nan ne d’akinsa kad’ai ya Isa ya sanar mata yana nan kuma ba shi kad’ai bane ba dan akasari wannan shaye-shayen su Scorpion ne suke yinsa shi bai cika yi ba.

A take lissafinta ya Bata dole fa sai ta had’a da wayo! Dan haka ta d’an nutsu tukunna ta juya ta mayar da k’ofar gidan ta rufe dai-dai a kan idanun Mallan Idi wanda yake wasar y’ar b’uya da Ma’ah d’in.

A hankali ta k’arasa bakin k’ofar d’akin, wani sanyi ta ji a cikin ranta sakamokon k’arar waya da ta ji wanda hakan yake sake bata tabbacin yana nan fa kuma burinta ya kusan cika dan idonta idon Ma’ah yau ko ita ko shi!.

Har ta d’aga hannunta zata yi

musu knocking sai kuma ta chanja shawara ta tsaya a dai-dai bakin k’ofar tana mai toshe hancinta dan warin ya fara damunta sosai har kanta yana sarawa…ta shiga jero sallama.

Mafarkinta yake yi wai an zo an tara mutane za a d’aura musu aure amma k’iri-k’iri ta ce ‘ita fa bata son shi’

Kawai kamar a sama muryarta ta farkar da shi.

Tsaki ya yi ya yarfe hannuwansa dai-dai saitin fuskarsa kamar mai kad’e k’uda ko sauro sannan ya juya zai ci gaba da baccinsa ya sake jin sauk’ar zazzak’ar muryarta cikin kunne zuciya ruhi da gangar jikinsa.

Wata nannauyar ajiyar zuciya ya sauk’e sannan ya juyo kwanciyar rigingine fuskarsa ta na kallon sama kafin ya shiga k’ok’arin bud’e idanunsa a hankali a hankali.

Dai-dai bai ma kai ga fara ganin dai-dai ba ta sake sakin wata sallamar a karo na uku zuciyarta tana mai aiyyana mata ta lek’a kawai maybe ma sun bugu ne bacci suke yi ta yadda zata k’addamar da shirinta cikin sauk’i.

A hankali ya mik’e zaune a kan gadon yana mai runtse idanuwansa sakamokon yadda kansa ya shiga sara masa sannan ga baccin da yake shirin sake wanchakalar da shi a nan kan gadon.

“Assalam alaikom” 

Ya sake jin muryarta daf da daf wanda hakan ya sanya tsigar jikinsa zubawa dan a buge yake gashi ita d’in daban take a cikin ransa.

Dishi-dishi yake ganin komai kafin a hankali ya fara gani sosai amma still kansa ya yi wani Irin nauyi. 

Zuwa yanzu ya gama gasgata ita d’in ce dan haka ya mik’e daga kan gadon wanda sai da ya dafe kansa da k’arfi sanda ya mik’e d’in

saboda yadda ya sara, tukunna ya d’an nutsu ya nufi k’ofar gadan-gadan daga shi sai gajeran wandon da bai ida rufe masa guiwowi ba.

Dai-dai ta kawo

kai za ta tura k’ofar ta shiga cikin d’akin shi kuma ya bud’e k’ofar ya yo waje kenan, dan haka goshinta ya bugu da k’irjinsa wanda hakan ya sanya ta jaa da baya sosai ta ce “Ya Allah” tana sosa wajen sai kuma ta d’ago a hankali suka yi ido biyu aikuwa a take ta kurma wani irin uban ihu sakamokon ganinsa a hakansa daga shi sai gajeran wando, dan sosai ta tsorata da ganinsa a hakan gashi ita in ba Ya Aminu ba lokacin da yake wani masifaffen zazzab’i Inna ta kawosa d’akinsu ta cire masa riga aka dinga goga masa towel mai ruwa.. tabbas zata iya cewa bata tab’a ganin wani d’a Namiji a hakan ba sai yau! Dan dokar Kaka ce a cikin gidansu ‘dole mace ta shiga wanka da hijabi haka shima Namiji dole ya shiga wanka da jallabiya saboda gudun b’acin rana’ dan haka ita in ba da vest ba to bata tab’a ganinsu ba shima kuma sai in by mistake.

Gashi suffar Ma’ah d’in a mugun murd’e yake over ma kuwa! Gashi giant! Shiyasa abun sai ya taru ya yiwa ganinta tsauri. 

Tunda goshinta ya tab’a k’irjinsa ya ji kamar an sauk’ar masa da wani sabon masifaffen feeling kuma nata, gashi ta kama ta zo masa ko

mayafi babu kuma sai baya-baya take yi tana sosa goshinta dan haka sosai gaba d’aya ilahirin jikinta yake shaking.

Da k’arfi ya runtse idanunsa dan sosai kwayar da ya tuttula ma kansa take tunzura masa aikata abunda ya san idan ya yi ba za ta tab’a yafe masa ba.

Da mamaki ya k’urawa shafaffen cikinta kallo, yana yaba surar da Allah ya yi mata dan bai tab’a ganinta a hakan ba, sannan in dai ba gizo idanuwansa suke yi masa ba to tabbas wuk’a yake hangowa a soke a k’ugunta….

Yana da kwakwalwa one thing about him kenan sannan yana da saurin harbo jirgin mutum duk kuwa nisan sa dan haka cikin seconds k’alilan zuwanta gidansu da wuk’ar da ya gani a tattare da ita uwa uba halinda take ciki da shi suka had’u suka fassara masa amsar ‘Tabbas kashesa ta zo yi.’

Yana tangad’i ya d’an matsa daff da ita ya kai hannu zai

zare wuk’ar dan a yadda ta yi mata dole ta chaketa idan ta yi wani wrong move d’in…

Ba zato ba tsammani kawai ta ji hannunsa a kan cikinta, ita rud’ewar da ta yi ma ya sanya Wallahi ta manta akwai wuk’a a wajen dan haka ta janye da sauri ba ta yi wata-wata ba ta d’aga hannu ta zabga masa Mari.

D’agowa kawai ya yi ya zuba mata rikitattun jajayen idanuwansa yayinda kwayar da ya d’irkawa kansa take dad’a bada mahimmiyar gudummawa wajen sake ingizashi…

Gefen cikin nata ya sake kalla, kawai a take sai ta ga ya nufota gadan-gadan zai kamota zuwa garesa wanda hakan ya sanya ta jaa baya sosai sai kuma ta durk’ushe a wajen da sauri da niyyar k’ank’ame jikinta waje guda sai dai bata samu damar yin hakan ba ta mik’e tsaye zumbur! Sakamokon chakar gefen mararta da tsinin kan wuk’ar ya yi…a take kuwa jini ya fito ya zirara k’asa har cikin pant d’inta.

Sai a lokacin ta tuna abunda ya kawo ta dan haka ta yi ta maza ta kawar da tsoro ta zaro wuk’ar ta yi kansa.

Da mamaki yake kallonta dan ko rik’e wuk’ar ma ba ta iya yi ba.

Bai ankara ba ya ji ta kawo masa sara tana tangad’i sarar da ya tabbata ko b’era idan ka yiwa ita to dole ya yi maka gwalo ya gudu dan ba ka isa ka same shi ba yayinda ita kuma a nata b’angaren k’arshen bajintar kwarewarta kenan. Dan a zuciye take matuk’a.

Hannunta kawai ya rik’e ya matse ya tsaya yana binta da wani irin kallo kamar zai cinyeta d’anya.

Azaba da fin k’arfi suka sanya wuk’ar ta fad’i daga hannunta amma still bai cikata ba sai ma janyota da ya yi izuwa jikinsa ya rungume wai ko zai samu sassauchin abunda yake ji. Sai dai kuma hakan da yayi sai ya zame masa kamar ya barbad’a gishiri ne a kan gyambo.

Ihun da ta tsala sai da ya Isar masa har dodon kunnesa rau! Ya dira a tsakiyar kansa amma sam ba shi da niyyar cikata dan zuwa yanzu ya fara rasa hankalinsa ma sakamokon laushin jikinta wanda yake nan kamar na mage da ya taimaka matuk’a wajen hautsina masa dukkan lissafinsa.

Tab’a k’ofar gidan ya ji an yi ba tare da ya san me yake yi ba kawai ta ga ya mik’a hannu zai bud’esu a hakan ba tare da ya cikata ba sai

ma sake ruk’ota da ya yi k’ak’am! Da hannu d’aya.

Dukkanin k’arfinta ta saka wanda kwayar da ke yawo a jikinsa da mutuwar da jikinsa ya yi suka taimaka mata ta samu damar ingijesa kawai ta afka cikin d’akin dai-dai Tiger ya turo k’ofar.

Tabbas ihu ya ji yanzu kuma ya ga Mallan Idi yana lek’e a jikin k’ofar sai dai yanzun shi kad’ai ya gani.

Kallon da ya ga yana yi masa ne ya sanya kawai ya juya ya fita ya koma chaan lungu inda ya baro ya ci gaba da zaman gadinsa har zuwa lokacin da zai fito.

Shiruuu ya yi dan ya fi mintuna uku dafe da kansa kafin chaan ya yi tsaki kawai ya juya ya nufi cikin d’akin nasa.

Yana tura k’ofar ya ja ya tsaya sakamokon hangota da ya yi wanwar a tsakiyar d’akin dan tunda ta shigo ciki kanta ya juye ta nemi hanyar fita ta rasa kwayar ta fara yi mata rawar disco a ka gashi an kawo wuta fanka ta sake rura wutar d’akin ya sake yin turnuk’u.

Shi kansa yana shigowa cikin d’akin abun ya ci k’arfinsa, duk yadda ya so tab’uka wani abun kasawa ya yi a take ya tafi ya zube ya fad’a a gefenta sangalalin k’afarsa ya bugu da nata sosai.

Maman Sagir tana zaune a d’akinta ita kad’ai tun d’azu  duk cases d’in da ake yi ta k’i fitowa.

Ta ci kuka har ta gaji ta godewa Allah...A ko da yaushe idan ta runtse ido Iyya kawai take gani d’azu da safe da take ce mata “Allah ya d’aurawa Kamal irin k’addarar Sagir! Hankalinki ya kwanta yanzu?”

Ji take kamar ta binne kanta dan ta san har abada Iyya ba zata tab’a mantawa da ita ba.

Tana zaune ta ji hayaniya ta fara tashi sama-sama sai kuma gidan ya hautsine gaba d’aya.

Sai da ta fito tukunna ta fahimci wai ashe Dije ake nema, itama zuwa yanzu duk ta yi laushi dan haka ta shiga aka dinga neman da ita…..

Sune har k’arfe goma sha biyun dare suna zagaye unguwa uku amma babu Dije babu dalilinta! 

Idan ka ga Inna sai ka yi mata kuka duk rashin tausayinka dan kamar wata tab’ab’b’iya haka ta koma, wannan dalili ya sanya bayan an sanar da y’an sanda sun fara binciken neman Dije da Aminu su Maman fati suka bita asibiti wajen Ya Muhammad suka kwana da ita dan ita kanta patient ce ballantana ace zata ji da wani.

Da ikon Allah a daren Ya Muhammad ya bud’e idonsa sai dai bai kai ga fara gane mutane ba gashi Likitansa ya fad’a ya sake fad’a tabbas kar a d’aga masa hankali ko a b’ata masa rai.

Ba dan asibiti ta so ba sai dan babu taimakon da za su iya yi

musu dan ba su da ko sisi, kuma kud’in komai ya k’are hakan ya sanya aka sallamo su washegari da sassafe suka dawo gida da shi, wanda da Kaka ta ji sallamarsu sai da ta kusan had’iyar zuciya ta mutu dan ita Addu’arta kar Inna ta dawo duk da dama ce mata akayi idan ta fita da fushi ko da niyyar Yaji ko barin garin ne to ta tafi har abada’ amma sai da ta saka ran Allah ya sa wannan fitar da ta yi ta jiya ta zamana ba za ta dawo d’in ba. Sai gashi da ikon Allah sun dawo da sassafe kuma har da Ya Muhammad.

Ba su dad’e da zama ba aka aiko ana sallama da Mallan.

D’agowa Inna ta yi ta kalli d’an aiken kafin ta ce masa “ka

je ka ce baya nan, ya yi tafiya.”

Fitar Yaron da kamar minti uku sai ga Babansu Fati ya shigo tare da Mallan Idi.

Zuba masa ido duk suka yi

suna ji kamar su rufesa da duka, amma ganinsa tare da Baban Fati ya sanya suka d’aga k’afa kawai suna jira su ji me ke tafe da shi amma fa bayan sun gama ji tabbas sai sun yi masa walmukalifatu yau  idan ba su sumar da shi ba kenan! 

Da gudu Umar ya fito daga cikin d’akinsu jin muryar Mahaifin nasa. Bayan ya gama yi masa oyoyo ya bashi jakarsa ya ce ‘ya kai masa d’aki ya dawo ya d’auki jakar bakkon da ya zo da ita itama ya kai masa ita ciki.’

Hakan kuwa aka yi sai da Yara da y’an matan suka gama yi

masa sannu da zuwa tukunna  ya kalli tsakar gidan ya sallami duk wani Yaro har su Rakiya duk ya ce su shiga ciki sannan ya kalli su Inna ya ce “Ya muka ji da hak’uri?”

A take kamar masu jira duk suka fashe da kuka dan ya tab’o musu inda yake yi musu k’aik’ayi.

Sai da ya barsu suka d’an rage nauyin dake a zuciyoyinsu ya yi musu ta’aziyya tukunna ya juya ya kalli Mallan idi ya ce masa “ilaika!”

Sunkuyar da kai Mallan Idi ya yi sai kuma ya fashe da kukan da tun shigowarsa bai yi sa ba sai yanzu.

Tsaki Asabe ta yi ta mik’e za ta bar wajen ta ji ya fad’i maganar da ta sanya ta ja ta tsaya babu shiri. 

“Tabbas zarginku gaskiya ne.

Ina mai baku hak’uri d’ana shine ya aikata duk abunda kuke zargi, d’azu na ji yana waya…

Dan Allah ku yi hak’uri Allah ya ji k’an waenda suka rasu.”

Shiruuu duk suka yi har Kaka wadda ta fito da niyyar korarsa.

Sai kuma suka hau kallon-kallo ita da Asabe kafin su mayar da hankalinsu ga Mallan Idi kacokam.

Durk’usawa ya yi a kan guiwowinsa yana kuka ya had’e hannuwansa waje guda ya ce “da ni da Mahaifiyarsa muna yin iyaka bakin k’ok’arinmu amman abun ya fi k’arfinmu ne, tamu k’addarar kenan, ni kaina yanzu haka wasar y’ar b’uya nake yi da shi saboda Mahaifiyarsa ce kad’ai ta sanya ya barni da rai na dan tun wani fad’a da muka tab’a yi da shi lokacin yana Yaro shikenan tun daga nan ya k’ullace ni yanzu kuwa da babu idonta na san kashe ni abu mai sauk’i ne a wajensa dan ya ci alwashin yin hakan. 

Yanzu ma garin zan bari tunda Allah ya sa na warke har zuwa lokacin da Allah zai tashi kafad’unta tukunna in dawo, amma sai na ga bai kamata in wuce haka nan ba tare da na zo na sanar da ku abunda idanuna suka gane min kunnuwana suka jiye mini ba.”

Sai da ya koma ya gyara zama ya jaa numfashi ya fesar tukunna ya ce “Na san kuna ta neman y’ar ku Khadija wadda yake ta faman kashe-kashe saboda ita ko?”

A take hankalin kowa ya sake karkata garesa yayinda k’irjin Inna ya shiga dukan uku-uku numfashinta ya fara kakkatsewa ta shiga addu’ar Allah ya tsare ta da mugun ji da mugun gani dan tabbas ba ta jiyo k’amshin alkhairi a tattare da maganar da Mallan Idi ya kwaso ba.

“Sai dai a yi hak’uri Halima dan mai afkuwa ta riga ta afku”

Muryar Mallan Idi ta dirar mata kamar dirar Mikiya a k’ahon zuciyarta. 

Tsoro da tashin hankalin rashin jin k’arshen zancensa ne suka sanya kawai ta fashe da kuka, cike da fargaba Ramma ta ce “ka ga dalla chan Mallan idan zaka yi magana kanka tsaye ka bar kwana-kwana to ka yi! Haba mana..ka zo sai ja mana rai kake yi bayan ka san halin da muke a ciki so kake yi zuciyoyinmu su buga kafin ka gaya mana me ke faruwa?”

Wani kalar kallo

Baban Fati ya yi mata wanda hakan ya sanya ta kawar da fuska tana ta faman harare-harare.

Fashewa da kuka Mallan Idi ya yi sannan ya ce “in da ace ina da ikon kwatar Yarinyar nan jiya da na yi wallahi! Abunda ya bani mamaki ya sanya ban shiga abunba shine da k’afafuwanta na ga ta shiga wajensa sai dai shigarta ke da wuya na fara jiyo ife-ifenta to dai har yanzu da nake gaya muku tana chan a wajensa sai abunda Hali ya yi. 

Ku yi hak’uri dan Allah ku….”

Bai kai ga idawa ba saukar tab’arya ta dira a goshinsa daga Ramma dan a zuciye ta saka hannunta mai lafiya ta d’auki tab’aryar dake yashe a gefenta ta maka masa duk da kuwa tana fargabar me Ma’ah zai yi mata idan ya ji labari duk da ta ji Mallan Idin ya faiyyace ba sa shiri amma dai uba ai uba ne!

Tayi ta samu daga Maman Kubra dan haka suka shiga jifansa suna rad’a masa

dukkannin abunda suka samu, duk tsare gida da masifar Baban Fati kasa hanasu ya yi, sai da Mallan Idi ya ga suna shirin yi masa illa tukunna ya tashi ya fita da gudu dan kansa.

Cikin b’acin rai Ramma ta ce “da ka tsaya mana, shege mugu! Tun jiya ka ji Yarinya ta na ihun neman taimako amma baka zo ka fad’a ko ka tattaro jama’a an taimaka mata ba sai yanzu da ta kwana a hannunsa!”

Sai kuma ta fashe da wani Irin kuka mai d’aci.

Cikin b’acin rai

Baban Fati ya ce “ai ga Irin kalar rashin hankalin naku da baya barinku ku ci riba a kasuwa, na tabbata inda ace mun lallab’a mutumin da tsaff zai bayar da shaida against shi Ma’a d’in a gaban y’an sanda har ma da kotu.”

“Ko ba ke ce kika ce min y’an sandan sun ce baku da shaidar ya tab’a kashe kowa ba, ta waya??”

Ya yi maganar yana kallon Maman Fati.

Cikin takaici Ramma ta ce “duk da ya kasance ubansa Wallahi ka ji dai na rantse idan ba wata kwakkwarar shaida aka samo ba to a banza! Duk fa munafuka…”

Cikin katseta da b’acin rai ya ce “ai sai ku yi, ku kuka sani!”

Daga haka ya d’aga labule ya shige d’akin Maman Fati.

“Hmmm”

Kawai Maman Fati ta ce a ranta ta shiga aiyyana ‘ ka ce hakan mana tunda ai ba kai ke zaune a cikin bala’in Unguwar ba, da an yi magana ka ce baka da kud’in chanja gida, maza kenan…..’

Mallan Idi kuwa zuciyarsa fes! Haka ya fito daga cikin gidan dan ya san ko ba komai ya fara rama kaso d’aya a cikin d’ari na k’untatawa da Ma’a ya yi masa, tunda ya haifesa ya rasa zuciyar matarsa gaba d’aya soyayyar da take yi masa da kulawa duk suka koma kan d’an daga baya ma sai da suka yi baram-baram shi da ita wanda har gobe bai gama fara gane kanta ba gaba d’aya ta tsaneshi ta tsani sha’aninsa.

Cikin tangal-tangal Inna ta mik’e tsaye jikinta yana wani irin karkarwa ta nufi k’ofa sawayenta ko takalmi babu.

Cike da son sake damalmala al’amarin Kaka ta fashe da kuka mai mad’aukakin sauti ta na cewa “Ni Khadija na ga abunda ya fi k’arfina! Yanzu Yarinyar nan saboda Allah a ranar da Mijin aurenta ya bar duniya a ranar ta kaiwa wani kanta?! Wacce iriyar masifa ce wannan Allah ya k’addaro mini ita a cikin zuriata.

Wallahi ni dama tun jiya da aka  nemeta aka rasa har zan ce a tuntub’esa kawai dai ban yi tunanin zata yi wannan d’anyen aikin a ranar da Kamal ya bar duniya ba sam shiyasa na yi shiru.

Duk tsiya dai ai da sun jira ko arba’in ne an yi”

Dai-dai nan makwafta suka fara shishshigowa dan fitar Mallan Idi da jini a goshi yana gudu ya janyo hankalin y’an layin suka yo cikin gidan.

Ganin jama’a sun fara taruwa ya sanya Kaka ta zage dantse ta shiga fad’ar maganganun da duk wanda ya ji dole sai Dije ta fita daga ransa….

Wani abun mamaki a bakin k’ofar gidan su Ma’ah Inna ta tarar da waensu daga cikin makwabtansu waenda ba ta san ya aka yi har suka ji suka rigata zuwa ba.

Sai dai kuma duk d’insu sun ja sun tsaya sun gagara shiga, alamun jira suke wani ya d’auki wannan alhakin saboda tsoron wanda ke a ciki tare da Dijen.

Tashi d’aya kuma sai

Inna ta ji ba ta son shiga…..tun farko ita ba wai dan ta yarda da maganar Mallan Idi bane ya sanya ta zo ba dan in duk duniya za su taru a kanta to baza ta yarda da cewa ‘Dije ta taka k’afa ta tafi wajen Ma’ah a ranar da Kamal ya bar duniya ba.’ Kawai dai ta na so ta tabbatarwa da kanta cewa k’arya yake yi……to a yanzu kuma da ta k’araso haka nan sai tsoro da firgici suka rufeta wata zuciyar ta shiga aiyyana mata ‘To kuma idan da gaske Dijen tana ciki fa?

Ya zan yi?

Ya zan ji?

Me zai faru?

Me ya faru?

Me mutane za su ce?……..

A hankali ta d’ago idanuwanta ta kalli jama’ar wajen waenda duk suka ziraro mata idanuwa, waensu ta basu tausayi yayinda waensu kuma suke ji kamar su zuba ruwa a k’asa su sha dan murna.

A hankali Ramma ta matso tana shirin ce mata su koma gida idan idon mutane ya kau sai su dawo, kawai Asabe ta taho da jagwalgwalallan hannunta (wanda da farko ya yi kamar ya gyaru ta warke jiya tsakar dare kuwa kawai sai gashi ya fara ruwa sosai) ta ingije su ta saka dukkan hannuwanta biyu ta tura k’ofar da k’arfi ta shiga ta na kuka.

Sama-sama take jin hayaniya da koke-koke, a hankali ta d’an yunk’ura za ta tashi ta ji ta kasa sakamokon nauyin mutum da ta jisa gaba d’aya a jikinta! Kanta ne ya yi wani Irin sarawa gashi dama ta ji ya yi mata nauyi sosai a lokacin da ta yi yunk’urin duba waye a tare da ita.

Motsin da ta yi ya sanya ya gyara kwanciyarsa ya sake sakin mata nauyi har da saka hannu ya sak’ale ta, duk da bacci yake yi amma sam ba ya k’aunar abunda zai raba shi da yanayin da yake a ciki yanzun.

A hankali ta ware idanuwanta waenda suma suka yi mata nauyi sosai ta shiga kallon ceiling d’in d’akin wanda ya ji adon pop mai lights ga wata had’add’iyar chandelier..k’ok’ari take yi ta tuna shin a ina take dan dai tabbas ta san nan ba gidansu bane ba kuma ba Getso bane ba!.

Da wani irin masifaffan mahaukacin k’arfi ta yunk’ura ta tashi wanda hakan da ta yi ya farkar da shi ya tashi tare da ita sai dai har yanzun yana nan kwance a kan jikinta wanda hakan ya sanya ta kasa zama da kyau (tashin da ta yi ya zama kamar irin kishingid’ar nan ta yi). Dai-dai nan Asabe da Kaka suka shigo sai kuma Inna itama ta shigo tare da Ramma. Daga nan y’an layin da suke tafe tare da su aka hau lellek’owa kamar an zo ganin biri a gidan zooo.

Su kansu su Asabe sai da suka shiga shock d’in da ya d’auke maganganu da hayagagar su, saboda ba su yi tunanin za su ga komai intact ya tafi musu yadda suke so irin haka ba.

Su Ramma kuwa kasa motsi suka yi yayinda k’afafuwan Inna suka shiga karkarwa suka fara shirin zubar da ita a wajen.

A b’angaren Dije kuwa k’amewa ta yi k’am! Ta kasa motsi ta gagara cewa komai..ta san cewa a k’asa ta zube ta fad’i ta suma sai dai ba ta san ya aka yi ta dawo kan gadonsa haka d’are-d’are ba gashi kuma a jikinta a kwance wanda hakan ya sanya ita kanta ta gaza yarda da shi da ita dan in za a saka mata wuk’a a wuya ba zata iya rantsewa akan cewa babu abunda ya shiga tsakaninta da shi ba, ga wani irin masifaffen ciwon k’afar da tunda ta dawo cikin haiyyacinta ya yi mata sallama ga ciwon jikin da bata tab’a jin kwatankwacin kamarsa ba.

Kawai tsayawa ta yi ta kafe su da idanuwa yayinda shi kuma

ya tsaya ya na kallon ta ba tare da ya ce komai ko ya yi komai ba.

An kai kusan mintuna biyu a haka kafin ya bar jikinta dan kansa ya mik’e tsaye ya tsaya ya yi mik’a daga shi sai gajeran wando kamar bai san akwai mutane a cikin d’akin ba  bayan tun shigowarsu ya san sun shigo! Bai juyo ba amma hatta y’an lek’e ya san abunda suke yi.

Mik’ewar da ya yi ne ya sanya aka rarragu wasu suka kwasa da gudu suka fice daga cikin gidan ma gaba d’aya wanda zuwa yanzu gidan ya zama kamar ana ganin sarki a gidan ne dan k’ofar gidan da soron gidan taff yake da jama’a ba masaka tsinke. 

Cike da izza da gadara ya juyo bai ko kallesu ba ya k’arasa ya d’auko t shirt mai bottons ya saka ya b’alle mab’allan ya d’auki wayarsa ya daddana tukunna ya kara a kunnensa bai jima ba aka amsa, murya a dake ya ce “ka zo mu wuce.”

Daga haka ya nufi k’ofa…..

Guje-guje aka fara yi kamar wani dodo ne zai fito kafin ya fito kuwa duk an watse gaba d’aya gidan ya rage saura Kaka Inna Asabe da Ramma sai Maman Kubra da Gwaggo da Matar Mai unguwa wadda zuwanta kenan.

Bai dad’e da fita ba Tiger ya zo ya d’aukesa a machine suka wuce…….

Da kyar Ramma ta k’arasa ta sa hannunta mai lafiya ta fara k’ok’arin kamo ta Maman Kubra ta tayata suka janyota kamar wata wadda ta yi suman zaune Ramma ta mik’ar da ita, wanda azabar da ta ji ta sanya ba ta san lokacin da ta rissina ta rik’e k’afarta ba.

“Ki yi mata a hankali fa kin san sabon jini ce, k’afarki ko? 

Asabe ta faiyyace sannan ta tambaya.

Ba su kulata ba su ka yi k’ok’arin mik’ar da ita suka zo suka wuce da ita tana tafe tana d’ingishi tana takawa da kyar. Zaninta ta gaba da ta baya da kuma sama-saman duk kana iya hango stain d’in jini-jinin da ya zuba ta sanadiyyar tsinin wuk’ar da ya chaketa a gefen mararta.

Allah ya taimaka ba su tarar da kowa ba dan ba’a san Ma’a ya bar wajen ba!

Sai da suka kusan shiga gida tukunna aka fara lellek’owa wasu suka firfito da sauri aka biyo bayansu.

Band’aki Ramma ta shiga da ita Gwaggwo ta d’auko k’aton ruwan zafin da ta tara a flask tun d’azu da niyyar yin wanka anjima suka yo toilet d’in.

Ganin suna shirin yi mata wanka ya sanya ta magantu da kyar ta ce musu “um, um”

Tambayar duniya kuma sai ta gagara sake bud’e bakinta ta ce wani abun dan haka Ramma ta yi mata dalla-dalla yadda za ta yi kamar wata mai wankan jego kafin suka rufa mata hijabi a k’ofar suka fito suka barta.

Ruwan kawai ta d’aga ta shek’awa jikinta gaba d’aya ba tare da ta cire ko

Ribbon d’inta ba.

Ta jima a cikin band’akin kafin daga baya ta fito da jik’akk’un kayan tana d’ingishi tana tafiya da kyar.

Group-group ta ga an yi a tsakar gidan nasu kai kana gani ka san munafurci ake yi

amma a haka an fake da jaje aka zo yi.

Tana jin Kaka ta na waya da alamun da Mallan ne……

“To dai a kan gadonsa a ka tsinto ta da kyar!! 

Da ma ai ita rayuwa shiyasa ake so ka zama na kirki sannan ka zauna da kowa lafiya.

Matar nan kaff layin nan babu wanda ba ta yin fad’a da shi ita da y’arta sun addabi kowa, sannan wuyarta ta ji maganar shaye-shaye ko cikin shege a gindin wani shikenan ta tusa ka da gori kenan har sai baba ta gani, ranar nan fa cewa Asabe ta yi ‘y’arta ta fi k’arfin k’addarar cikin shege!’ 

Sai ka ce ubanta ke raba k’addarar.

To dai yau ga d’an daba d’an shaye-shaye ya kwashe duk wata albarkar y’anmatancin da ke a jikinta sai a yi jinya a had’a da gwajin k’anjamau! 

Ai shi Allah ba a yi masa gatse.

Shiyasa aka ce maka ka mayar da ita makarantar addini amma ka ce kana koya mata a gida, ai ga irinta nan, bokon ma da ta ke k’aryar ta yi ta iya ai ba iyaka rubutu da karatu baneba har da zamantakewa mutum yake koyo wanda ita sam bata iya ba jahilci ya yi mata k’abe-k’abe, kwata-kwata bata san ilimin zaman duniya ba!

Yanzu ga irinta nan ai bakinta ya janyo muku.”

Ita dai Dije ta ji Kaka ta na magana amma wallahi sam ba ta fahimci kalmar ‘A’ da ta ce a cikin zantukan nata ba. 

Diriricewa ta yi ta rasa gane wannene d’akin nasu dan haka ta tsaya tana kallon d’akunan d’aya bayan d’aya kamar mai son k’idaya su.

Yanzun ma Ramma ce ta taso ta zo ta wuce da ita cikin d’akin Inna dan Kaka har ta fara zaginta wai ‘ta b’ace mata daga gani warin Zina take yi, ta shige d’aki kar ta sake fitowa har sai ranar da za ta bar mata gidan d’a! Dan yanzu shigarta cikin al’umma ma haramun ne.

Ita bata tab’a ganin Yarinyar da take iya kallon mutanen k’urr haka a ranar da d’a Namiji ya sanya a matsayin y’a mace ba sai Dije! Haka nan d’azuma tana a kan gadonsa d’are-d’are amma ta yi musu k’urrr kamar sabuwar mayya………..’

A zaune suka tarar da Inna tare da Matar mai unguwa tana yi mata magana da alama nasiha ce, ita Ramma ba ta ma san sun shigo ba dan haka ta k’arasa ta shimfid’a mata darduma da zani dan har yanzu kayan d’akin nasu yana waje an tattara a waje d’aya.

Zaunar da ita ta yi ta fita ta je cikin kayansu ta d’auko

mata kayanta ta bata ta ce ‘ta tashi ta chanja.’

Zuwa yanzu yanayin Dijen ya fara tsoratata dan ko da ta tashi d’in a kan kayan jikinta ta fara k’ok’arin saka waenchan d’in dan haka  ta yi saurin rik’o hannunta ta girgiza mata kai dan ta ga kamar ta fi fahimtar wannan yaren yanzu.

K’ok’arin kwance mata zanin ta yi amma ta k’i yarda..sun fi minti d’aya suna fama a haka k’arshe ta fashe mata da kuka dan haka matar mai anguwa ta ce ta barta da kayan jikinta kawai maybe fargaba ba ta gama barinta ba.

Tunda Ramma ta ke a rayuwarta za ta iya cewa ba ta tab’a ganin abunda ya bata tausayi bayan y’ay’anta a lokacin da Mijinta ya rasu sai Inna da Dije a halin yanzu.

Ga Kaka a waje ta k’i yin shiru kusan duk wanda ya shigo sai ta sanar masa da halinda ake ciki dalla-dalla Asabe ta na tayata, ka na gani ka san murna suke yi.

Mallan kuwa ta kirasa ya fi sau biyar daga shigowarsu zuwa yanzu, ta na ji yana ce mata hanya babu kyau amma ta ce ‘ya taho a haka ya tabbata ya zo Kano a yau a yi ta ta k’are’

Girgiza kai kawai Ramma ta yi ta fito jikinta a sanyaye ta bar d’akin dan sosai tausayinsu zai iya sakata yin kuka a rasa mai rarrashin wani tsakanin ta da Inna. Ga Ya Muhammad a gefe a zaune shi ba mai bacci ba shi ba ido biyu ba. Abun tausayi.

Ko da Ramma ta fita ta tarar Kaka ta kira Kawu Isa tana zaiyyane masa bayani wannan karon kam har da Allah shi k’ara take ta cewa dan ta kasa ci gaba da b’oye farin cikinta.

Ita dai Ramma ta wuce ta barta nan tana mamakinta.

Kaka kuwa ji take kamar ta janyo Mallan kawai ta gansa a gabanta yanzun dan ba ta so abun ya yi sanyi ta fi so ya zo ta sake rura wutar a san na yi da Dije ta san har da Halima! 

Ta tafi ta bar su haka ya Isa! Dan wallahi tsintacciya ba ta Isa ta gaje mata gidan d’a ba ta yi kad’an!!!!.

Ramma ta na shiga d’akinta ta ji kanta ya sara, sai kuma tunaninta ya bata yanzu fa idan ba ta nema musu mafita ba tsaf wani azzalumin zai iya aikata irin hakan ga Rakiya ko Fiddausi kuma a gagara bi musu hakk’insu, har gara ma Dije in da ace ba Ma’a bane ba ta san Mallan zai tsaya mata, ita fa?

Dan haka gara mata kawai ta tura su chan ta tseratar da su daga wahala da zalinci da masifar Unguwar nan, su je su dawo da k’ima da kud’i da mutuncin su, akan dai ta barsu a nan babu gata babu tudun dafawa.…..

Kawar da tunanin ta yi ta nemi guri ta zauna a kusa da Rakiya wadda take zaune tana cin gari, d’ago idanunta ta yi ta kalleta ta ce “Allah ki tsame hannunki daga lamarin su Dije, tam!” Ta yi kwafa ta ci gaba da cin kwad’on garin kwakinta wanda ya ji farin mai da gishiri zallah, shima kuma a haka Kubra ce ta d’idd’iba mata komai.

Ba ta kula ta ba ta yi shiruuu dai dan babu abunda ya fi shiga kanta sannan zuciyarta take azalzalarta akai a halin yanzu kamar ta ga an gama magana ta tura su Ingila ko Saudiyya. 

Zuwa wannan lokacin rashin lafiyar mai martaba sarki

ZainulAbiddeen ta zagaye masarautar gaba d’aya har ma da wajenta da waensu garuruwan na k’asar ta Khak’il. Sai dai kuma Gimbiya Mariya ta fito ta k’aryata hakan ta inda ta ce “zamewa ya yi kawai ya fad’i ya d’an gurd’e k’afarsa, ba wani abu serious bane ba kuma yanzu haka ma yana a kan treatment dan haka kowa ya kwantar da hankalinsa.”

Alhalin a asalin gaskiya yanzu haka Sarkin abinci ma ta robar hanci ake bashi. Kwararrun Likitoci bakwai ne a kansa waenda sai ka dage ka ci sa’a tukunna ake iya samun appointment da su. Malamai wajen biyar har da wani boka da d’an bori, sannan Oga kwata-kwata shima yana akan nasa binciken dan halin da take ciki bai sanyaa ta mance ta saka a binciko mata su waye masu wannan d’anyen aikin ba.

Kowa ya zuba ido ya ga ko ya ji wani leakage a kan jikin nasa amma ta yi bakam-bakam ba ta bawa kowa dama ba sai y’ar ta Zakiyya da amininta Nuraddeen ne kawai suka san komai amma hatta y’ay’anta na gidan aure ba ta gaya musu ba.

Su Wambai da Galadima suma k’ok’ari take yi ta goge musu hadda, dan takanas ta kirawo su ta ce musu ‘ranar gurd’ewar da ya yi ce ta janyo suka ganshi hakan amma ba komai bane ba, yanzun jinyar k’afarsa kawai yake yi kuma da zarar ya warke zai fito ras in sha Allahu.

Dan haka kar ma su je suna ta yayata fake news d’in da ba shi ba, kuma su sani muddin ta ji wani zance to ta san daga garesu ne dan haka su kuka da kansu.”

Daga haka ta fice ta barsu a wajen suna ta kallon-kallo.

Su dai sun san gaskiya kuma sun fahimci me take son yi tunda ba Yara bane ba dan haka suka rabu da ita kawai suka bishi da addu’a, suka rik’e abun a zuciyoyinsu gashi  dama 

sun ga ma duk a rikice take kwana biyun hakan ya sanya kawai suka rabu da ita suma suka kama sabgogin gabansu.

Nuraddeen shine a tsaye a kan komai, shi yake ta nemo mata Likitoci da Malamai duk da kuwa ya san aikin gama ya riga ya gama dan daga gani asirin mai tauri ne ba shi da makari.

Gashi hatta Malaman da suke aiki a kansa tuk’uru ba su rik’e Allah shi kad’ai ba ballantana a saka ran dacewa………

Sarakuna na garuruwan k’asar kuwa k’iri-k’iri ta hanasu duba jikin nasa a ranar da suka yo cincirindon zuwa gaida shi, ta ce musu ya sha magani ya kwanta haka nan suka juya kowa ya kama gabansa shi da tawagarsa, bayan sun yi mata ya mai jikin tare da neman alfarmar ta mik’a musu gaisuwa idan ya farka daga barcin…..

Tun jiya da suka zo suka tafi gaba d’aya ta gaza zaune ta gaza tsugunne, yau ma da sassafe gari ko gama haskawa bai yi ba ta tafi wajensa, bayan ta je ta ga yanayin jikin nasa sai hankalinta ya sake tashi!

Kasa ci gaba da zama ta yi tare da shi dan haka ta fito ta dawo

sashenta, ta wuce bedroom d’inta.

Tunda ta dawo kuwa ba ta ko zauna ba, take ta faman kai kawo dan hankalinta ya kai k’ololuwa wajen tashi. Duk dakiyar ta yau kam ta sare dan ba ta san lokacin da ta durk’ushe a wajen ta fashe da wani Irin kuka ba.. Babban tashin hankalinta idan Allah rufa asiri wani abun ya sami Sarkin shine ‘wani ya hau karagar mulkin nan’ Ta san bayin garin sai sun fita freedom muddin aka ce ba d’anta ne a kan mulki ba duba da yadda ta dinga treating d’in jama’a.

Da gudu wata Hadimarta ta shigo ta na cewa “ki gafarceni ya uwar gijiyata dole ce ta shigo da ni….”

Maganarta ce ta mak’ale da ta hango ta dan haka ta k’arasa da gudu sakamokon ganinta a durk’ushe ta na kuka.

Durk’ushewa ta yi itama ta fashe da kuka ta na cewa “Allah ya huci zuciyar mai k’asar KHAK’IL gaba d’ayanta! Idan ke kika koka mu kuma sai dai mu binne kawunanmu kenan dan ba za ta yo mana kyau ba! 

Allah ya tashi kafad’un Sarki Allah ya bashi tsawon rai! In sha Allah babu abunda zai same shi….”

Cikin share hawayenta ta kalleta da jajayen idanuwanta ta ce “ce miki na yi gurd’ewar da ya yi ce ta saka ni kuka?”

Da sauri ta shanye kukan nata dama na munafurci ne ta durk’usar da kanta sosai ta na fad’in “Allah ya huci zuciyarki idan maganata ta b’ata miki rai ki gafarceni ya uwargijiyata.”

Nannauyar ajiyar zuciya ta sauk’e ta mik’e tsaya ta kakkab’e jikinta sannan ta ce “idan kin fitar da halinda kika same ni a ciki yanzu, na san kin san zan sani ko?”

Za ta yi magana ta katseta ta hanyar cewa “me ke tafe da ke!”

A d’an zabure ta fara magana “an samu gawarwakin bayi guda ashirin, sha uku mata bakwai maza.

Matan an yanke musu nonuwa tare da horo me tsanani mazan kuma an yanke musu gabansu suma tare da horo mai tsanani kafin a kashe su amma akwai guda d’aya yana motsi, Gimbiya Zakiyya tana a chan  tare da su tana jera musu tambayoyi, da alama sune bayin da…”

Sai kuma ta yi shiruu ta had’iye maganarta da mugun sauri dan Gimbiya Mariyar ba ta san sun san asiri aka yiwa Sarkin ba.

“K’arasa maganarki”

Ta fad’i hakan a dake!

Diriricewa ta yi da farko chaan kuma ta ce “….suka yi sata a bangaren Gimbiya Zakiyya”

Tsaki ta yi ta juya ta fita fuuuuuu kamar za ta tashi sama kamar ba Gimbiya ba.

Unfortunately kafin ta k’arasa shima wannan Bawan da ya rage ya cika! Dan haka bak’in ciki da tashin hankali suka had’e mata goma da ashirin, atleast inda ace za a san mai laifi ta hukunta shi to da zata ji d’an sauk’i da dama-dama….

Sallamar kowa suka yi, hatta Dogarai da amintattun Hadimansu a chan nesa da su suka tsatstsaya, kallon bayin suke yi suna sakewa kamar masu son gano asalin gaskiyar wanda ya saka su aika-aikar a kan fuskokinsu…….

Suna nan tsaye kuwa aiken Oga kwatakwata ya iske su!

‘Tabbas guda goma a cikinsu sune bayin da aka haya suka taimakawa d’ayansu ya hura iskar asirin da ya nakasta Sarki a k’asan dardumar gaban kujerarsa yayin share-share da goge-goge a Fada, guda biyar kuma ganin mai hurawar suka yi by mistake, sai ragowar biyar d’in su kuma leakage suka samu.’

Kuka kawai Gimbiya Mariya ta saka tsabar bak’in ciki da tashin hankali a gaban d’an aiken.

Da sauri Gimbiya Zakiyya ta janyota ta rungume ta shiga bubbuga bayanta, kafin ta sallami d’an aiken itama hankalinta chaaaa a tashe. Ita a yadda ta tsara shine idan suka bi diddigi suka gane mai laifin za ta yi zaman sulhu da shi su basu wata babbar Sarauta shi kuma ya karya asirin da ya yi dan tabbas irin wannan asirin tare ake had’osa da makarin sa guda d’aya tak! Dan haka ta san za a dace, amma yanzu kam tabbas ita kanta ta fara sarewa daga tashin k’anin nata sarki Zainul Abiddeen.

A hankali ya saki labulen d’akin bayan ya gama k’are musu kallo ya juya ya kalleta. Zaune take ta d’aura k’afa d’aya kan d’aya tana kallonsa, kallon da ya kasa tantance ma’anarsa.

Yana shirin yin magana ta rigashi ta hanyar cewa “Ka je ka rarrasheta mana! Na san kukan nata har cikin ranka kake jinsa.”

Wani kalar murmushin gefen Baki ya yi wanda ya k’ara masa asalin kyau da kwarjini kafin ya dawo ya zo ya tsaya ta bayanta ya kama kafad’unta ya ce “kishin nawa da ake yi har ya kai haka?”

“Bakinta ta tab’e ta mik’e ta tsaya sannan ta ce “ya batun Jakadiya? Kun yi waya?

Dan ni ba zan d’auki risk irin wanda waennan suka d’auka ba gaskiya, yanzu inda ace wani ya gansu a filin kafin su bar wajen ai da al’amari ya b’aci. Sannan na tabbata ba duk wanda ya samu leakage suka samu ba, zaka ce na gaya maka dole wani sabo zai fito a gaba.”

Kamota ya yi ya zagayo da ita ta dawo gabansa ta tsaya, a hankali ya saka hannu ya  shafa soft kumatunta da kulawa ya ce “wa kuma za ki kashe bayan wanchan ba shi da maraba da gawa”

Murmushi ta d’an yi ta kalli k’asa sannan ta d’ago kyawawan idanuwanta ta zubasu a kan fuskarsa kafin ta ce “na ga kamar ba ka d’auki na wajen Mai Babban D’aki a matsayin katanga tsakaninka da kujerar nan ba ko?”

Ajiyar zuciya ya sauk’e sannan ya ce “Baby, ki rabu da ita wannan, dan ni nata k’aramin alhaki ne a wajena, bugu d’aya kawai zan yi masa a wuce wajen, kar ki damu Ana Malik!! A k’asar Khak’il babu na biyuna sai Magajina ‘d’an mu ni da ke!’.”

Ya yi maganar cikin kashe mata ido d’aya sai kuma ya saka hannu ya kamo k’ugunta ya janyota suka had’e waje guda tukunna ya ce “Besides Ina da ke ai babu abunda zai zame mini katanga…”

Da sauri ta ture hannunsa cikin d’an b’acin rai ta ce “na ga fa kwata-kwata baka d’auki

abun nan serious ba, mutum har biyu a gabanka amma ba ka damu ba, gara fa idan ka chanja tsari kawai ka gaya min.”

Ta yi Maganar tana mai shirin barin wajen.

Numfashi ya sauk’e kafin ya ce “mutum d’aya ne yanzu a gabanmu.”

Chak! Haka ta jaa ta tsaya ba ta juyo ba kuma bata wuce ba.

“You heard me right”

Ya fad’a cikin tabbatar mata da abunda kunnuwanta suka jiye mata yanzun.

Ba ta san lokacin da wani sassanyan murmushi ya sub’uce mata ba, a hankali

ya tunkarota yana zuwa ya sake rik’e mata hannu sannan ya ce 

“Za’a bani goron albishir dai ko?”

Sai a yanzu ta juyo

ta kallesa fuskarta d’auke da murmushin da yake

baiyyana asalin tsantsar kyawun da Allah ya bata ta ce “yaushe hakan ta faru? Ya ta yi da ta gani? Yana Ina yanzu haka?”

Ta yi masa tambayar cike da zumud’i.

Kallonta kawai yake yi cike da so da shauk’i kafin ya ce “d’azu Allah ya yi

masa rasuwa amma I think ita kanta ba ta sani ba har yanzu.”

Kallon da ya ga tana yi

masa ne ya sanya ya fahimci tana son k’arin bayani.

Sai da ya jaa numfashi ya fesar sannan ya ce “su kansu Likitocin tsoron gaya mata suke yi, d’azu ta na barin wajen ya jaa last breath d’insa. Gaba d’aya hankalinsu ya tashi ni kuma kawai sai na nuna musu ban ma san me ya faru ba nima na bar wajen saboda gudun matsala.”

Murmushi ta yi ta rungumesa a hankali ta ce “Alhamdulillah”…

For the first time a rayuwarsa ya ji wani feeling na rashin jin dad’i ya shigesa, sannan alhinin rasuwar Sarkin ‘ZainulAbiddeen’ ya lullub’esa, yana so ya zama Sarki tabbas yana son sarautar Kakan Kakansa ta dawo hannunsa amma tashi d’aya duk sai ya ji abun ya sire masa wanda hakan ya yi matuk’ar bashi mamaki, saboda in dai lissafinsa ya bashi dai-dai to tabbas abunda yake ji tausayi da jin k’an Sarkin ne wanda yake kamar d’an uwa a garesa, a take ya ji kokwanto ya bijiro masa akan kud’irin su na d’an wajen Mai Babban D’aki, dan a yanzu haka ma ba shi ya yi ba yana jin babu dad’i Ina kuma ga idan shine ya yi? Ko Gimbiya Sakina da aka kashe bayan abun ya lafa sai da ya yi kokawa da guilt da kyar ya yakice abun a kansa…….

A hankali ya ji ta sake rungumosa cikin wani salo da yanayinta na musamman mai tada hankalin duk wani d’a Namiji mai cikakkiyar lafiya, abu gud’a game da shi shine ko masarsara yake yi wuyarta ya ji hannun mace a jikinsa yanzunnan zai ware! Dan haka ba tare da b’ata lokaci ba ya amshe ragamar komai a take suka lalace a wajen.

            ***************

Kamar an fisgi maganar daga bakinta Rakiya ta ji uwartata ta ce “Rakiya za ki yarda ki yi aikatau?”

Tsayawa ta yi chak da cin garin kwakin da take yi kafin ta juyo ta kalleta dan sai ta ji maganar kamar ba daga bakin jajirtacciyar Mahaifiyartata ta fito ba.

A take tausayinta ya rufeta lokacin da idanunta suka sauk’a a kan karyayyen hannunta sannan yanayin fuskar Mahaifiyar tata ya sanya ta fahimci dole ce ta saka ba a son ranta bane ba.

A hankali Yarinyar ta sauk’e ajiyar zuciya ta ce “eh.”

A ranta har ga Allah ba ta so dan ta san ba zai wuce ace ta je Gidan Manager ta yi shara da wanke-wanke ba gashi y’ay’an mutumin (mata) ba su da mutunci sun iya wulak’anci da gori.”

Tunaninta ne ya katse a take ta d’ago ta kalli Mahaifiyar tata da sauri jin tana cewa “Wai Ingila ko Saudiyya za’a nema muku aikin ku je ku yi a chan.”

Ba ta san lokacin da wani murmushi ya sub’uce mata ba ta ce “Ramma da gaske kike dan Allah?”

Farin cikin da Ramma ta gani kwance a kan fuskar Yarinyar ne ya k’ara mata kwarin guiwa,  dan haka ta gyara zama ta ce “na san ba haka kuke so ba ni kaina ba hakan na tsara muku ba amma k’addara ta riga fata.

Gara mu tashi mu had’a k’arfi da k’arfe mu taimaki kanmu rashin gata da rashin galihu bashi da mafita.

Amma kinga yanzu idan kika je kika taro kud’i kika dawo sarauniya za ki zama a cikin gidan nan.”

Sai kuma ta matso ta kamo hannunta ta rik’e sannan ta ce “amma ki yi min alk’awarin fad’amin gaskiya a game da komai sannan ko da wasa idan wani ya zo miki da tallar lalata kar ki amince ki kama mutuncin kanki dan Allah Rakiya sannan ki sanar mini zan san yadda za a yi ki dawo ko a chanja miki wani wajen.”

Cikin katseta cike da zumud’i Rakiya ta ce “ karki damu, za mu je na yarda ma ni kam d’ari bisa d’ari. Sannan zan kare mutuncin kaina a duk inda nake, in sha Allahu sai na kaiki Macca.”

Cikin tsananin farin ciki Ramma ta ce “Ameen Ya Hayyu Ya Qayyom d’iyar albarka”

Dan sosai ta ji dad’in amincewartata lokaci guda saboda a tunaninta za a kai ruwa rana kafin Yarinyar ta yarda sai gashi kamar ma ta fita zumud’i.

Da gasken kuwa Rakiya ta fita zumud’in dan a asalin gaskiya Rakiya irin Yaran nan ne masu high taste sannan tana da masifar girman kai gata ba ta son wahala da talauci, kawai so take yi ta kud’ance ta ji dad’i ba tare da ta sha wahala ba. Shiyasa wannan tayin ta ji sa kamar busharar shiga gidan aljannah, ta san ko Abuja aka kai mutum aiki dad’i yake sha ballanta kuma uwa uba k’asar waje inda zata je ta yi rayuwa irin ta turawa sannan babu k’anzo babu mai da yaji babu miyar kuka!!!

Tana wannan lissafin har ba ta san lokacin da murmushi ya sub’uce mata ba.

Sallama Maman Mariya (Gwaggwo) ta yi ta shigo wanda hakan ya sanya Ramma ta yi saurin gimtse maganar da ta shirya yi. Sai dai kuma ta makaro dan Maman Mariya d’in ta riga ta jiyo su jiya ma kuma dama ta ji suna maganar ita da Mama a d’akin Iyya.

Waje ta nema ta zauna, kai kana ganin yadda take rarraba idanuwa za ka san maganar sirri ce take so a yi, sai da ta yi k’asa-k’asa da murya tukunna ta ce “tun jiya nake ta so mu yi

magana Allah bai nufa ba”

“Allah sarki” kawai Ramma ta ce tana mai d’ad’d’auke kai dan ma kar ta samu fuskar yi mata zancen da ta san ta ji.

Sam Gwaggo ba ta damu da yadda Ramma take ta cika tana batsewa ba ta sake matsowa kamar za ta shige cikin jikinta ta ce “jiya na ji kuna wata magana ta abun alkahairi ke da Mama, da farko na d’auka kunnuwana ne ba su jiye mini dai-dai ba! To yanzu kuma Ina cikin jan ruwa a rijiya na jiyoki kina maganar ke da Rakiya, ya abun yake ne? In da Hali a had’a da Mariya itama.”

Da sauri Ramma ta ce “Aikuwa ba na jin Mariya za ta samu dan ba wai waje ne wanda ake kai kowa da kowa ba, nima ita ta ga Rakiya da Fiddausi ta ce za ta kaisu, kuma aikin ma na iyaka mutum biyu ne ta ce, gashi ta riga ta ce ‘Rakiya da Fiddausi kawai.”

Sai a lokacin Rakiya wadda ta yunk’uro itama zata yi magana ta ji hankalinta ya d’an kwanta. Yo idan aka had’a ita da su Mariyan aka kai wa kenan za ta yiwa yanga idan ta dawo? 

Dukda kasancewar su Mariya sun girme mata sosai dan Kubra ta kai 18 ma Mariya sha bakwai Fati kuma sa’ar Dije ce amma iyayi da shegen wayo da manyance irin na Rakiyar ya sanya ta shiga cikinsu ta yi kane-kane, kasancewar ita ta yi karatu tun daga nursery ya sanya ajinsu ya zamana d’aya gabad’ayansu dan su duk basu shiga da wuri ba Dije kuma daga primary ta fara Mariya kuwa sai a ss2 ta shiga yanzu haka ko sunanta ba ta gama

iya rubutawa ba wannan ma ya taimaka wajen kasancewarta a cikinsu, sai dai kuma sun fita samari da y’an matanci dan duk d’insu suna da wayoyi da kayan gayu dai-dai gwargwadon k’arfin iyayensu musamman ma Fati, hakan ya sanya wasu lokutan idan kishin ya murd’a take kishi da su, yanzu kuwa ga dama ta samu damar da ta san idan ta je ta dawo duk sai ta fi su dan haka ba zata bari su yi gogayya da kowa ba….

Shiruuu, Gwaggo ta yi kafin chaan ta ce “to shikenan, ba komai.”

Daga haka ta mik’e ta fita a ranta ta gama aiyyanawa za ta samu Mama da maganar dan tabbas ta jiyo kyashi a cikin zancen Ramma.

Ita kanta Ramma sai da ta fita tukunna ta ji kamar ta bita ta ce mata kar fa ta samu Mama da maganar dan ta san halin Gwaggo da shegen nacii in dai ta sakawa ranta abu to ba ta da zuciya ita kuma Ramma tsoro take yi kar aje idan Mama ta ga Mariya ta d’auketa ta ce Fiddausi ta hak’ura sai ta k’ara wayo, dan a asalin gaskiya Ramma k’arawa Fiddausin shekaru ma take yi saboda Yarinyar tana da garin jiki, amma asalin shekarunta goma ne.

Kafin dare ya yi Rakiya duk ta susuce sai da ta tisa Ramma a gaba suka tafi d’akin Mama ta kira waya a gabansu aka tattauna aka tsayar da Magana akan Saudiyya za’a kaita ita da k’anwarta, ita za ta yi reno da girki, k’anwarta kuma shara da wanke-wanke.

Tukunna hankalinta ya kwanta.

Murna a wajen Rakiya ba‘a cewa komai kamar ta zuba ruwa a k’asa ta sha.

Ita kanta Ramma murnar take yi dan albashin Rakiya ya fi dubu d’ari biyu na Fiddausi kuma dubu d’ari da hamsin.

Inna ta na zaune ta na karatun Al’qurani Ramma ta sake lek’osu, Dije da Ya Muhammad har yanzun suna nan jiya i yau salla ce kawai take tayar da su

Shi ya yi a zaune ita kuma tana iya yi a tsaye (Sallar da sai daga baya da ta tuna tukunna ta je ta yo wanka ta zo ta shiga jerosu tun daga ta azahar d’in ranar da Ya Kamal ya rasu) amma ko abinci sun k’i ci, Inna kuma ta koma gefe ta zauna tana ta karatu, dan gaba d’aya ta ma rasa ta Ina zata fara.

Haka nan ta shiga ta nemi guri ta zauna, d’akin shiruu kamar na zaman makoki.

Ba ta yi minti biyu da zama ba Sumayya ta yi sallama ta shigo.

Duk cikinsu babu wanda bai shiga shock na ganinta ba, musamman Dije wadda tun shigowarta ta kafeta da idanuwa.

Inda take ta nufa tana zuwa kawai ta fad’a kanta ta fashe da kuka.

Ajiyar zuciya Ramma da Inna suka sauk’e a tare yayinda Dije ta tsaya kawai kamar wata mutum mutumi.

Sosai Sumayya take kuka sai da ta yi mai Isarta tukunna ta d’ago ta kalli Dije wadda zuwa yanzu take kallon k’asa ta ce “ki yi hak’uri Dije ki yafe min abunda na yi miki, alhini da bak’in ciki suka sanya idanuwana suka rufe na gagara yi miki hukunci mai kyau, na manta cewa ba ke kika rubutawa kanki k’addararki ba kuma Allah ya riga ya gama tsarawa Mahaifina ajalinsa da yadda zai rasu tun kafin ya zo duniya, ki yi hak’uri ki yafewa k’awar da ta guje miki a lokacin da kika fi buk’atarta.”

Ta fad’i hakan tana mai sake rungumeta. Ta yi kusan minti uku a jikinta tana hawaye kafin ta d’ago ta kalleta ta ce “Dije ko dai baki yafe min bane ba?”

Sai kuma ta sake rushewa da kuka, dan sosai tausayin Dije ya rufeta a lokacin da labarin rasuwar Ya Kamal ya iske ta yanzu kuma da ta ji labarin yadda aka tsinto ta a kan gadon Ma’a duk sai ta ji kamar ta kurma ihu, Mahaifiyarta kanta sai da tausayin Dijen ya baiyyana a kan fuskarta lokacin da ake labarta labarin, amma da yake idanuwanta sun rufe da jin haushi da bak’in ciki da tsana sam sai ta gagara fahimtar tausayin nata take ji k’arshe ta b’ige da yi musu Allah shi k’ara, yanzu haka ma ba ta san nan Sumayyan ta yo

ba….

Sumayya na shirin sake jijjiga Dije Ramma ta k’araso wajen ta rik’e mata hannu ta ce “haka nan take tun safe, ki d’aga mata k’afa ki barta yanzun ta d’an nutsu tukunna.”

Tsananin tausayi ne ya sanya ta sake rushewa da wani kukan kawai ta kifa fuskarta akan cinyar Dije ta ci gaba da rera shi kamar an aikota.

A wannan gab’ar kam sai da suka saka Ramma kuka dan Inna ma hawaye ta fara haka shima Ya Muhammad wanda basu gama fahimtar mai ya saka shi kukan ba tunda shi dai ba magana yake yi ba.

Sosai d’akin ya komo kamar na zaman makoki dan in banda sheshshek’a da sautin kukan Sumayya babu abunda yake tashi a cikinsa.

“Innalillahi wa Innailaihirrajiun”

Sautin muryar Kaka ta karad’e ko’ina sai kuma kukanta ya cika kunnuwansu mai

matuk’ar sauti da firgitarwa.

Dije ce ta fara mik’ewa tsaye zumbir! Amma hatta makwafta sai da suka rigata isa tsakar gidan ita da Sumayya wadda ta rik’e mata hannu tana janta da k’ok’arin ganin sun k’arasa fita tare.

Suna Isa bakin k’ofa Dije ta fara jiyo sautin kukan Inna itama ya fara tashi, ga na Asabe ga na Yaran gidan har da su Kubra dan haka ta jaa ta tsaya ta rik’e hannun Sumayya g’am!  Kamar wata zararriya sai kuma ta fara magana a gigice “bari in gaya miki abinda ya faru, dama d’azu na ji Mallan ya ce hanya babu lafiya to yanzun na san accident ya yi ko kuma Ma’a ne ya kashe sa, idan muka fita kika ga ba haka bane ba Sumayya ki wanka min mari! Saboda ba ni da tantama hakan ne, gawa zan gani! Sumayya wata gawar makusancin nawa zan sake gani a yau shikenan…..”

Da sauri Sumayya ta rungume ta ta saka hannu ta toshe mata Baki ta saki wani irin kuka mai cin rai.

Yadda aka d’aga labulen d’akin aka finciko Dije zuwa waje sai da ya yi matuk’ar tsorata Sumayya.

Da kyar ta iya rik’e kanta bata zube a wajen ba, tana d’agowa aka d’auketa da wani irin mari sannan aka shak’eta.

Sam Dije ba ta yi kokawar kwatar kanta daga hannun Asabe ba dan tabbas ko da ace Asabe ba ta kashe ta ba to ita zata kashe kanta, ta gama tsara hakan tun lokacin da aka fincikota idanuwanta suka sauk’a akan wani k’onannen mutumi bak’ik’irin (hatta kamanninsa sun b’ace) kwance a kan taburma yana janyo numfashi da kyar. Wanda take da tabbacin shine dan ga rawaninsa nan yashe a gefe wanda ta sanshi da shi duk ya k’ok’k’one da kyar ma ake iya ganesa.

Lumshe idanuwanta ta yi kawai ta saki jikinta Asabe rik’e da wuyanta tana wujijjigata tana gwara kanta da bango tana tsine mata.

Da kyar Ramma da Mama suka  fincike Dije daga hannun Asabe, rashin kuzari a tattare da ita ya sanya ta tafi Yaraff!! Ta zube a wajen.

Cikin mad’aukakin b’acin rai Ramma ta ce “dak’ik’iyar Ina ce ke? Ce miki aka yi kin fita jin zafin abinda ya samu Mahaifin nata ne ko yaya? Za fa ki iya chanja shi ita kuwa ba za ta tab’a samun kamar sa ba. Haba mana dan Allah ku dinga yiwa kanku adalci mana! Daga abu d’aya ya faru kuma shikenan ko wanne bala’i idan ya kunno kai sai a ce ita ce saboda tsabar dabbbanci irin naku! Ina ce d’azun nan na ji ana cewa Kaka hanya babu lafiya amma ta ce ya taho a haka kuma shine saboda tsabar rashin adalci sai ku ce Dije ce sanadi, ki gaya min had’in Dije da wannan al’amarin ai idan akwai wadda za ki tuhuma to Kaka ce tunda ita ta ce duk tsiya duk bala’i ya taho a yau ba sai gobe ba.”

Ta yi maganar ta na mai kallon Kaka fuskarta na baiyyana tsantsar b’acin ran da take a ciki. Saboda haukar ta su ta fara isarta.

Kawu Isa wanda duk ba su ma lura da shi bane ya yi gyaran murya sannan ya ce “ki bari ki ji kan labari kafin ki yanke hukunci Ramma….”

Duk waigowa aka yi aka zuba masa ido fuskarsa shima ka na gani ka san ya ci kuka.

“Kamar ya in ji….”

Ramma ta yunk’uro masa rai a b’ace amma sai wayar da ya kunna recording ta yi saurin katseta jin muryar Mallan tarr suna waya da Kawu Isa”

“Ka taho ne? Kana Ina? Tun d’azu wayarka ba ta shiga”

K’asa-k’asa murya na rawa cike da tsoro Mallan yake magana ta inda yake cewa “da na taho matsalar network ne, a tasha kuma bayan na sauk’a har na fito bakin titi zan tari abun hawa ya kawoni gida sai na ga Ma’a shi da waensu irinsa a tsaye sun fi su biyar.

Ya ce min ‘ni yake ta jira tun safe akwai muhimmiyar maganar da yake so mu yi ni da shi’. Ban so na bishi ba amma sai na ga kamar Yaran nasa suna shirin yi mini illa shiyasa na yanke shawarar binsa. 

Wani gida suka kaina, to kuma har ya zauna zamu yi maganar sai aka shigo aka gaya masa wata magana a take ya mik’e suka fita a gigice. Dawowarsa ke da wuya kawai sai ya dawo min a buge kuma shi kad’ai,  har yana ik’irarin sai ya kasheni!

Daga haka ya fad’i a wajen.

Allah ya so daga ni sai shi ne a d’akin ragowar suna harabar gidan, dan haka na yi saurin guduwa ta wata k’ofa a bayan gidan. Yanzu haka gani nan a chan gaba da kwankwasiyya estate 

ka yi sauri ku zo ku taimakeni dan Allah dan na ji kamar sun farga sun biyoni.”

Dai-dai nan ya katse kiran da sauri, recording d’in ya k’are.

Cikin kuka sosai Kawu Isa ya ce “ko da muka je bamu tarar da komai a wajen ba sai k’onannen Mallan. Su Ma’a d’in sun gudu.

Ban kaishi asibiti ba dan na yi tunanin ya cika, sai yanzunnan kuma na ga ya fara numfashi da ikon Allah.

In banda sheshshek’ar kuka da salati babu abunda yake tashi a cikin gidan.

Sai da aka d’an d’auki lokaci tukunna Kawu Isa ya d’aura da cewa “tunda na ji shiru dama na san da walakin shiyasa yana kirana na yi saurin saka recording, saboda an had’ani da waensu y’an sandan dama masu aiki gaskiya da gaskiya an ce Wuyarta in kai sheda garesu in sha Allah idan suka gark’ame Ma’aruf to babu wanda ya Isa ya fito da shi. Tun ranar da Yusufa ya bar duniya ban zauna ba, da Mallan ya bani labarin yadda Ma’a d’in yake ta bibiyarsa sai na sakawa abun ido, to d’azun ma da ya kirani na d’auka ko biyosa ya yi ko kiransa ya sake yi duba da yadda ni da kaka muka yi ta nemansa baya amsa waya, ashe ransa yake nema.”

Ya k’arashe maganar yana mai fashewa da kuka.

Gaba d’aya wani sabon kukan aka sake a tare banda Dije wadda kukan nata ya jaa ya tsaya chak.

Inna ce ta mik’e da kyar jiri yana d’ibarta tana ganin dishi-dishi ta shiga ta d’auko purse d’inta da take da y’an kud’ad’e a ciki ta ce”mu kaisa asibiti, zama a nan ba zai yiu ba.”

     ****************

Wari! Hamami! K’arni had’e da wani irin azababben d’oyi ne yake tashi a cikin d’akin.

Durk’ushe take a bakin gadon ta kama hannunsa tana wani irin kuka mai tsananin cin rai.

Yayinda ita kuma gawar tasa take nan kwance a kan gado har yanzu sanye da fara k’al d’in alkyabba mai tsananin kyau da tsada.

Kasancewar sa fari tas ya sanya ake iya ganin yadda ya fara komawa kore-kore gashi ya kumbura sumtum! Gaba d’aya halittarsa ta sauya.

A hankali cannular da aka saka masa a jijiyar hannun nasa ta zilmiyo ta zamo ta fad’i a kan gadon.

Da sauri Likitocin da suke a tsatstsaye a bakin gadon suka sunkuyar da kawunansu kowa ransa babu dad’i.

Da sauri Gimbiya Zakiyya ta tashi daga kan sofar da take a kai ta fice da ga cikin d’akin gaba d’aya tana hawaye, bakinta toshe da hannunta.

A karo na babu adadi Nuraddeen wanda shima ya ga fad’owar cannular daga hannun gawar ya sauk’e wata nannauyar ajiyar zuciya sannan ya matso ya sake tsayawa a dai-dai kanta ya ce “ranki ya dad’e, abubuwa sun fara fita daga jikinsa alamun ya fara sacewa, ki bari a yi masa wanka a kaisa makwancinsa kar ki wulak’anta gawar mutum mai martaba kamarsa.”

D’agowa ta yi ta mik’e tsaye a fusace ta ce “Nura na ce kar ka sake ce mini ya rasu ko???”

Sai kuma ta yi gaba alkyabbarta tana jan k’asa tana hard’eta cikin sassarfa mai kama da gudu-gudu ta k’arasa wajen babban Likitan tana zuwa ta damk’i kwalar rigarsa gefe da gefe da hannayenta duk biyun ta ce “why are you just standing here? Tell them he’s still alive!! Tell them that my son is not dead!! They are going to bury him alive, don’t let them do that. You promised to save him, tell them he’ll soon open his eyes and see the lights again.”

Ganin ba shi da niyyar kula ta ya sanya ta koma kan d’ayan ta ce “people said you once brought back the dead, if Abidden is really dead! Please bring him back to me”

Nan ma shiruu jan baturen ya yi bai ce mata komai ba, tsananin tausayinta yana shigarsa.

Cikin matsanancin tashin hankali ta k’arasa kan d’ayan ta ce “if all of them have failed I know you won’t, you can help me right? You can bring back my child to me…”

Shima nan shiru dan haka ta k’arasa kan d’ayan ta ce “you are the best I know you can. I’ll give you all my wealth just bring back my child….”.

Ganin duk basa kulata ya sa ta koma kan Nuraddeen ta ce “they are all useless Nura ba su da amfani, ka kira min Malaman nan wai duk sun tafi had’o magani amma har yanzu basu dawo ba, kira mini su su dawo na san za su saka Abiddeen ya bud’e idanuwansa.”

Hannayenta duka biyu da take dukansa da su bama ta kallonsa idanunta a kan gawar Abiddeen, ya rik’e gam!

Sai da ta juyo ta kallesa tukunna ya ce “Mariya Abiddeen ya rasu! Dalilin da ya sanya kika ga Malaman nan ba su dawo ba shine ‘basu san me za su ce miki ba!’

Abiddeen ya rasu tun shekaran jiya ki daina wahalar da shi da gawarsa tun kafin ya fara tsutsa ki bari a kaishi makwancinsa “

Ya fad’i hakan cikin tsattsareta da kyawawan idanuwansa da suke nuni da gaskiyar abinda ya fad’a babu alamun wasa a tare da shi.

Sai da ta yunk’uro had’e da wani nishin da yake baiyyana tashin hankali da b’acin rai  ta sauk’e masa wani kalar gigitaccen mari! 

Sai kuma ta durk’ushe a wajen ta fashe da wani irin kuka kafin ta saka hannuwanta bibbiyu ta kamo k’afafuwansa ta na kuka take cewa “kar ka sake cewa haka Nura”

Kamar kuma wadda ta tuna wani abun sai ta mik’e a zabure ta ce “ku kira min oga kwata-kwata, zan bashi duk kalar adadin jinin da yake so ya tafi lahira ya je ya dawo mini da Abiddeen.” (Wa’iyazubillah)

Runtse idanuwansa Nuraddeen ya yi kafin chan ya bud’e ya girgiza mata kai kawai.

Kuka ta saki ta durk’usa ta kama k’afafuwansa ta na cewa “ka kira min shi, ka bani assurance d’in Abiddeen zai tashi hakan zai sanya in ji sauk’i, ka kira min Oga na ce maka na san zai iya dawo min da Abiddeen.”

Sai kuma ta ware murya ta kwala kiran “Ogaa!!!”

Tana wani irin kuka kamar ranta zai fita.

Da sauri ya d’agota ya saka hannu ya toshe mata Baki, dan a yadda take kiran sunan Oga kwata-kwata tabbas ya san an ji ta.

Ba’a rufe mintuna biyar ba Giwar Mata ta shigo tare da Mai Babban D’aki da Gimbiya Salaha.

Da k’arfi Nuraddeen ya runtse idanuwansa dan ya san kwanan zancen.

Salati Giwar Mata ta saki yayinda ta danna kujerar da take a kai zuuuu! Ta jaa ta kaita har gaban gawar Mai Martaba.

Runtse idanuwanta ta yi yayinda su Gimbiya Salaha suka sake toshe hancinansu dan suna shigowa suka saka hannu suka rurrufe hancinnan nasu sakamakon warin da yake tashi a cikin d’akin ba na wasa ba.

A fusace ta k’arasa ta zame hannun Gimbiya Salaha kamar zata cinyeta d’anya ta ce “Ashe baki da hankali??? Sarkin kike toshewa hanci! Idan na k’ara ganin hakan daga gareki wallahi sai kin karb’i hukunci mai tsanani.”

Amai ne ya yunk’urowa Gimbiya Salahar dan haka ta yi saurin sake mayar da hannunta wajajen hanci da bakinta.

A fusace Gimbiya Mariya ta kama hannun suka shiga kiciniya tana cewa “sai ta hukuntata a bisa toshe hancin da ta yi a Mai Martaba”

Gaba d’aya ta haukace ta haukata wajen.

Juyo da ita Gimbiya Mai Babban D’aki ta yi, ba ta yi wata-wata ba ta d’auketa da wani irin zazzafan mari wanda ya yi sanadiyyar d’aukewar wutar kowa musamman ma Gimbiya Mariya wadda ta shiga mad’aukakin mamaki.

Nunata ta yi da d’an yatsa sannan ta ce “Point of correction ‘gawar Sarki’ ba ‘Sarki’ ba!

Sannan ki nutsu kafin ki k’arawa kanki wani laifin dan a yanzu ba sai gobe ba za ki fara amsar hukuncin ki na kisan Gilla da kika yi a Gimbiya Sakina.”

Cikin mad’aukakin b’acin rai Gimbiya Mariya ta ce “kina hauka ne? Akan na hukunta wadda ta aikata laifin yunk’urin kashe Mai Martaba Sarki….”

Marin da Gimbiya Mai Babban D’aki ta sake sauk’e mata ne ya katse mata hanzari.

Wannan karon kamar mai shirin tsole mata ido haka ta nuna ta da yatsa sanann ta ce “Again!! Marigayi Sarkin k’asar KHAK’IL na goma sha bakwai!!”

Ta yi maganar cikin tsatstsareta da dara-daran idanuwanta.

Sai a lokacin Gimbiya Mariya ta d’an fara snapping out tana dawowa cikin hankalinta wanda sakamakon hakan wani kalar rikitaccen tsoro ya lullub’eta.

“Sarkin k’ofa”

 Muryar Gimbiya Mai Babban D’aki ta yi sauk’ar aradu har a cikin k’irjinta.

Sai da ya nemi izini aka bashi damar shigowa tukunna ya shigo kayinsa a k’as.

Jikinta ne ya hau karkarwa yayinda ta juya tana kallon Nuraddeen wanda shima itan yake kallo sai dai tabbas kallon da ta ga yana yi mata ya yi matuk’ar firgitata.

A rikice ta k’arasa ta shak’o wuyansa ta ce ‘kana nufin ba za ka yi komai ba? Kana nufin ba zaka tsaya min ba? Anya kuwa Nuraddeen babu hannunka ma a kisan Mai Martaba? Tunda yanzu it’s obvious babu wani shamaki tsakanin ka da sarautar k’asar Khak’il, na yarda da kai na aminta da kai ashe cin dunduniyata kake yi?”

Sai kuma ta fara kai masa duka da dukkan k’arfinta dan shirun da ya yi mata ya sake rikitata.

Sarkin k’ofa wanda tunda ya shigo ya fahimci abunda ya faru a d’akin ya durk’usa ya rushe da kuka ta (Mai Babban D’aki) kallla ta ce “ya je ya taho mata da Sarkin Yari tare da sojojin (mata) da suke tsaran yarin sarakuna.”

Mik’ewa ta yi ta je ta kai mata shak’a!!! Cikin fushi take cewa “yanzu na gane! Tabbas ke ce kika kashe mini shi saboda kwad’ayin d’aukar fansa. Wallahi ba ki isa ba, uwa ce ni ga Sarki sannan matar Sarki dan haka na fi k’arfin zaman Yari.”

Dai-dai nan Gimbiya Giwar Mata wadda ta gama waya da su Wambai ta ce ‘su zo’ ta k’araso wajen a kujerarta ta ce mata “muma matayene ga Sarki ai amma bayan ya gushe me kika yi mana?”

Shiruu ta yi tana kallonta fuskarta na baiyyana gigita da b’acin rai.

Cikin rashin jin dad’i ta ci gaba da cewa “Hatta layukan da aka jajja a masarautar nan sai da kika shallake kika take Mariya, wanda hukuncin yin hakan laifi ne babba. 

Sannan maganar kisan Gimbiya Sakina kamar yadda kika bi diddigi muma zamu yi namu binciken a kai amma kafin gaskiya ta fito zaki jira a gidan Yari. Tare da jiran hukuncinki na yadda kika take shimfid’add’un dokokin magabata.”

Zuwa yanzu Gimbiya Mariya ta gama fahimtar tabbas so kawai suke yi su mik’ata inda za ta k’arashe rayuwarta a chan. Saboda wata shari’ar idan aka fara yinta sai a yi shekara goma ana yi, gashi ita an ce laifukanta ba d’aya ba ba biyu ba…sannan ita kanta ta san laifukanta banda na kisan Gimbiya Sakina sun fi goma……

Tana wannan lissafin Sarkin Yari tare da Galadiman Dogarai da Sojoji mata su bakwai suka shigo.

Zubewa suka yi a k’asa a take suka fashe da kuka na ganin gawar Sarkin yayinda koke-koke ya fara tashi sama-sama a cikin masarautar.

Sai bayan kusan minti d’aya tukunna Gimbiya Giwar mata wadda itama ta gama share nata hawayen ta kalli Sarkin Yari ta ce “fad’owa Mariya laifukanta……”

Mik’ewa ya yi har yanzu hawaye a idanuwansa wani na korar wani ya d’ago wani zabgegen alllon k’arfe da ya shigo da shi ya fara karanto rubutun da aka yi a kai da alk’alamin k’arfe mai ci da wuta aka watsawa bak’ar tawada!.

A tunanin Gimbiya Mariya laifukanta ba da yawa bane ba sai da aka fara karantowa tukunna ta dinga jinsu tare da hukuncinsu wanda rashin gatan da take da shi ne ya sanya za su samu damar yi mata hakan dan ko da ace d’anta ya bar duniya a matsayinta dai bai kamata a hukuntata a kan abunda ya riga ya faru ya wuce ba.

A yadda ake karanto mata laifukanta da tsawon lokacin da ya kamata ta d’auka a hasashe ba tare da an je ma gaban alk’aliba (sabon Sarkin da zai hau a gaba) tabbas sai ta haura sama da shekaru talatin a gidan Yari banda na kisan Gimbiya Sakina… 

Ba ta da wata mafita dan haka a take ta durk’ushe a gaban Giwar Mata ta kamo k’afafuwanta ta fashe da kuka ta shiga magiya tana ce da ita ‘ta rufa mata asiri ita uwa ce mai jin k’an mata ta ji k’anta dan Allah’

Ko kallonta Giwar mata ba ta yi ba ta wuce a kan kujerarta bayan ta bayar da tabbacin ‘a wuce da ita ko burial d’in d’an nata kar a bata ikon gani’.

Ganin ba ta ci riba a nan ba ya sanya ta nufi Mai Babban D’aki itama tana ta yi mata magiya har da cewa ta ji k’an maraicinta amma itama ko kallonta bata yi ba sai snapping fingers d’inta kawai da ta yi a take Sojojin nan suka yo kanta, mutanen da ganinsu ma kad’ai abun firgitarwa ne.

Kuka take yi sosai tana kallon Nuraddeen ganin bashi da niyyar taimakonta ya sanya ta fara zaginsu tana cewa sune suka kashe mata d’anta duk su ukun su jira ranar d’aukar fansa wallahi ko ta mutu sai ruhinta ya dawo d’aukar fansar jinin d’anta…………… 

Suna fita da ita Mai Babban D’aki ta saka hannu ta d’auke kwallar da ta biyo ta cikin idanuwanta, zuciyarta tana wani irin tafarfasa…A ko da yaushe idan ta rufe idanuwanta babu abunda take gani sai gawar Gimbiya Sakina kai a rabe da gangar jiki. 

Bazata gushe ba sai ta gana mata azabar da har ta mutu ba zata tab’a mancewa da ita ba kuma ina sha Allahu sai ta rok’eta Allah da Annabi akan ‘ta kasheta’ dan sai ta zabi mutuwa sau dubu sama da rayuwar da ta shirya mata indai ta cika Mai Babban D’aki! Garkuwa kuma y’ar Sarki jikar Sarki matar Sarki……..

          ***************

Asibitin Mallan Aminu Kano aka wuce da Mallan wanda duk kwakwar mutum baka isa ka iya ganesa ba tsabar yadda ya k’one a koina ya yi bak’ik’irin yana k’auri jikin yana fitar da wani irin wari.

Direct I.C.U aka wuce da shi aka jojjona masa na’urorin taimako Likitocin suka yi k’arshen bakin k’ok’arin su suka fito suka ce musu su yi addua kawai, dan tabbas Allah ne mai yi amma Mallan kam babu alamun zai tashi, a hakan ma da yake ciki gara masa mutuwar kawai saboda azabar da yake kwasa it’s unbearable. 

Idan ka ga Dije dole sai ka tausaya mata kamar wata zararriya gashi ta k’i yin magana a kowa sam! Har gara Inna tana amsa addu’a ita kam sai kuka da zaman shiru. 

Musamman ma da Kaka ta zo ta sake zuzuta abun ta d’aura laifin komai a kanta gaba d’aya sai ta amshi hakan ta aminta da hakan wani sabon feeling na masifaffen tashin hankali k’unci bala’i damuwa da rashin nutsuwa ya yi mata rubdugu.

Ita kanta Inna kusan hakan ne a nata b’angaren shiyasa duk suka taru suka fita a haiyyacinsu. A kaff fad’in Unguwa Uku Sumayya ce kad’ai ta zauna tare da su tana dannarsu. An d’an zazzo dubiya (dukda ba samun ganinsa ake yi ba) yayinda waensu jahilan suka ce ‘Allah shi k’ara’ wai ai alhakin Mallan Manniru Ya Kamal da Yusufa ne ya hau kansa.

Amma ita kam Sumayya tana nan tare da su, ta inda Allah ya taimaketa shine Kakarta ta zo Mahaifiyar Mahaifiyarta shiyasa ko da Mahaifiyar tata ta so yi mata bore Kakar ta tsawatar mata ta ce “wannan rashin imani har Ina? Ta bar musu Sumayyar su d’an ji sanyi, sannan idan ta sake ji ta ce Dije ce silar mutuwar Manniru wallahi sai ta had’u da fushinta tunda dai ita ta ce bata san k’addara ba.”

Kamar kuwa zata mutu da bank’in ciki haka nan ta hau ta kumbura ta yi suntum!.

…BAYAN KWANAKI BIYU…

Da babu gara ba dad’i, hakan za a iya cewa game da al’amarin Mallan, dan zuwa yanzu kam ya ma daina responding to treatment. Hankulan kowa a tashe yake musamman Dije wadda ita ke ganin halin da yake a ciki dan itace zaune tare da shi dan haka tana samu su barta ta shiga ta lek’a shi ta taga duk dare, dukda har yanzun itama bata da wani aikin sama da koke-koke amma ita ce a wajen nasa. Inna da Ya Muhammad suma kullum sai chaaan dare tukunna suke tafiya..dukda kuwa yanayin jikin na Ya Muhammad da yake nan kamar Yaro d’an shekara uku hakan bai hanasu zuwa da sassafe su tafi chaan dare.

Sumayya k’awar arzik’i dukda Dijen ba kulata take yi ba dan zuwa yanzu ta zama kamar wata kurma amma Sumayya tana tare da ita kusan ko yaushe dan wanka da zuwa makaranta ne kawai

yake rabota da asibitin.

Duk da halin da take a ciki sai da al’amarin Kaka da Asabe ya d’aure mata kai waenda ta ga kamar basu damu da halinda Mallan d’in yake a ciki ba, dan ita Dije ma a tunaninta Kaka zata koreta daga jinyar ita ta karb’a ko ta ce Asabe ta yi amma sai gashi da ikon Allah gaba d’aya sun zame hannuwansu game da komai da ya shafi jinyar tasa da shi a karan kansa, dan tun ranar da aka kawosa tare da su da suka tafi har yau babu kyallinsu.

Kawu Isa shima tunda ya kammala biyan kud’in komai ya gudu yau kwana har biyu bai sake lek’ensu ba, kuma babu waya.

Zainab ce kawai a washegarin ranar ta zo tare da su Ramma itama tun daga nan ba ta sake zuwa ba jiya ba ta zo ba yau ma gashi har dare ya yi bata zo ba.

Ita kam Dije duk kalar sanyin damunar da ake zubawa tana nan safe rana dare Hatta wanka a cikin asibiti ta ke yi, har sai da waensu a cikin Likitocin suka bata shawarar ta tafi gida kawai ta kwana dan in banda sauraye babu abunda take kwasa gashi zamani na sauro da malaria. Amma furr Yarinyar ta k’i yarda ta nad’e a cikin hijabinta ta sake kwana a wajen……….Zama a nan d’in ya fiye mata kwanciyar hankali da salama dan ko sunan unguwa uku bata son ji, besides ko bayaga hakan ma ba zata tab’a iya tafiya ta bar Mahaifinta shi kad’ai ba, a ko wanne yanayi da hali ta tsinceshi Mahaifinta Mahaifinta ne kuma zata so shi ta yi masa yadda ya chanchanta.

Inna ma saboda yanayin jikin Ya Muhammad ne ta san take tafiya amma da tare za su na kwana……

Zaune Asabe take ta rafka uban tagumi hankalinta idan ya yi dubu to ya tashi!

Babu abunda yake sake d’aga mata hankali kamar idan ta tuna yadda Inna take da zaratan maza har y’ay’a biyu yayinda ita kuma take da y’a mace guda d’aya tol

a duniya…..

Numfashi Kaka ta jaa ta fesar cikin mad’aukakin b’acin rai ta ce “Asabe ai dama na dad’e Ina gaya miki, yanzu ga irinta nan. 

A yanayin jikin Mallan ba na jin zai kai jibi kin ga kuwa Halima ita ce da gida ta gaje kowa da komai sai abinda Hali

ya yi, ba abunda idan na tuna yake sake d’aga mini hankali sai ‘tsintacciya da y’ay’an tsintacciya wai sune za su gaje dukiyar d’a na, dan kasonsu sai ya fi nawa, kinga kuwa ba ta ga ta tafiya ba. Sannan Halima babu Mallan a tsakanina da ita na san bazata yi mana kyau ba, k’arshenta sai dai in koma rayuwa a k’ark’ashin ikon su ko

kuma in hak’ura in koma k’auye!’

Kai inaaa ba zai yiu ba!!!!”

Ta fad’i hakan tana rushewa da wani irin kuka.

Da sauri Asabe ta taso ta zo ta rufe mata baki, ta na yi tana kallon k’ofa dan ta ga kamar Ramma tana yi

musu lab’e. 

Idan akwai halittar da Asabe ta tsana a duniyar Allahn nan to bata wuce Ramma ba, kamar k’unarta ta san tunanin wa take yi a take ta hau zugi, hannun nata ta kalla ta ga yadda yake sake tab’arb’arewa dan ko wajen wanzamin da suka je last ce mata ya yi ‘idan ba ta yi da gaske ba to abun sai ya zamo mata jeji’

 Yanzu haka ko kwakkwaran motsi ba ta iya yi da hannun dan tana yi a take zai hau zugi, wai fa yanzun ma rik’e kafad’un Kaka da ta yi da hannun ta toshe mata Baki da d’ayan hannun ne ya janyo zugin ya taso.

Cike da tsana ta kalleta tana wucewa alamun dai lab’en ta yi musu da gaske dan sai yanzu ta ga ta nufi d’akinta itama da nata hannun nad’e da bandeji amma wai duk da haka shanyar kayan wankin Rakiya ta fito yi da hannunta mai lafiya….

A ranta ta ce “shegiya tsinanniya a haka za ki k’are! Shi yasa ai k’anin uban y’ay’an naki ya handame muku dukiya kuma in sha Allah ta tafi kenan har abad…..”

A take tunanin ta ya katse ta yi shiruuuuu kamar wata mai lissafi..

“Um, umummmmumm”

D’in da Kaka take cewa tare da mutsu-mutsu d’inta ne ya katse mata lissafi.

Cikata ta yi da d’an sauri ta d’an kalla fuskarta kafin ta d’an saki wani lallausan murmushi.

Sakin Baki Kaka ta yi sannan ta ce “eh lalle Asabe kan ki babu lafiya. Bayan kin yi yunk’urin toshe min numfashi yanzu kuma a cikin wannan bala’in da muke ciki har kika samu sararin farincikin yi mini murmushi???”

Wani murmushin Asabe ta sake saki wanda hakan ya dad’a daskarar da Kaka a wajen.

Waje ta nema ta zauna a nan kan gadon gefen Kaka ta ce “Kaka, bani dukkannin hankalinki ki ji abunda na tsaro mana………….”

Dai-dai Ramma ta zo shiga d’akinta ta hangi Gwaggo da Mama a zaune a cikin d’akin Gwaggwon ta window!

Sosai ta ji gabanta ya yanke ya fad’i dan wannan keb’ewar tasu in ba da kyar ba Gwaggo tsara Mama take yi akan batun  tafiya Ingila..

Ai kuwa ilai! Dan tana zuwa ta ji Maman tana ce mata “Ai ki kwantar da hankalinki, itama Rammar zan yi mata bayani ai ko Yaran sun kai su ashirin tsaff za a sama musu waje! 

Yo Allah na tuba ai yin hakan a gareni nima kamar YI WA KAI ne, akwai fa wata Yarinya da na yi mata sanadi ta je chan d’in wallahi in gaya miki har zobe ta siya ta aiko

min na gold! Ke dai kawai ki kwantar da hankalinki sannan ku rik’e amana kar Yarinya ta je ta kud’ance ta dawo ku ce ba ku san wata Mama ba”

Washe baki Gwaggo ta yi ta ce “Ayya, ai ni na iya rik’e alk’awari da amana ba na tab’a manta halaccci. 

Ita Ramma tana da muguwar zuciya shiyasa ma kika ga tana neman hanawa a kai Mariya.

Ta fi so kawai ita kad’ai ta zama a sama, shiyasa Kaka ta ke yawan cewa ‘inda Ramma wata ce to da babu wanda zai ci arzik’inta’.

Kanta kawai ta sani.”

Ta yi maganar cikin salon hannunka mai sanda a Maman.  

Banko labulen d’akin Ramma ta yi ta shigo ta ce “sannu annamimiya! Muguwa! Shed’aniya.”

Mik’ewa tsaya Gwaggo ta yi dan ko ba komai ta san yau d’in idan suka kara sai ta kada Ramma duba da larurar da take tare da ita.

Cikin b’acin rai Gwaggo ta ce “Ramma ki iya bakinki! Ki san kalar maganar da zaki gaya min in ba haka

ba wallahi zan baki mamaki.”

Da mamaki Ramma take kallon matar dan bata saba tanka mata ba…..

Tana wannan tunanin muryar Gwaggwo ta katseta. 

“Ai idan akwai annamimiya to ke ce! Allah na tuba a tashi tare amma tsabar bak’in Hali alkhairi ya zo sai ki nemi dak’ile shi ki tura iyaka naki

ke kad’ai? Wallahi in da ace ni ce da tun kafin ki ji zancen zan kawo miki tayinsa. Amma da yake ke d’in mugawa ce lamba d’aya….”

Kanta Ramma ta yo

a haukace wanda duk courage d’in matar sai da ta tsorata ta sha jinin jikinta. 

Sam! Ita Ramma ta ma manta da wani ciwonta dan in da ace ta sameta Mama bata kai ga shiga tsakiyarsu ba wallah da babu abunda zai hana ta yi  mata rubdugu, dan ba kad’an ba rainin wayon nata ya k’ular da ita matuk’a.

Sosai abun nasu yake shirin fin k’arfin Mama dan sai k’ok’arin tadda juna suke yi suna zage-zage anata bubbugeta a tsakiya.

Dai-dai nan Kaka da Ya Musa suka shigo.

Da sauri Ya Musa ya k’arasa ga Mahaifiyarsa ya rik’e ta Kaka kuma ta tsaya tana tafa hannuwa da salati kafin ta ce “Ramma meye haka yake faruwa ana tsaka da alhini? Ashe ku har yanzu ba ku san Annabi ya faku ba?”

Kamar Ramma zata yi magana sai kuma kawai fuuuu ta juya ta fita tsanar Gwaggo tana sake ratsa ta.

“Allah ya kyauta” kawai Kaka ta ce daga haka ta juya ta fita Maama ma haka, sai a lokacin tukunna Ya Musa ya ji ba’asin fad’an.. Da mamaki yake kallon Mahaifiyar tasa tana dire aya da “kuma wallahi ko zata suma sai Mariya ta je! Shegiya y’ar bak’in ciki.”

Cikin rashin jin dad’i ya ce “yanzu Gwaggo matar da kuka santa jiya-jiya ita ce za ku d’auki

amanar Yara y’an mata ku bata? Baya ga haka

ma Gwaggo me Mariya ta nema ta rasa a rayuwarta ta rufin asiri da Allah ya tsara mana?”

Cikin fushi ta kallesa kafin ta ce “Kama hanya ka

wuce!”

Zai yi magana ta sake cewa “fice min daga d’aki na ce maka!! Duk ranar da asirin k’in son ganin ci gabanmu ni da Mariya ya fita daga kanka sai ka dawo mu yi magana…..”

Zuciya a cunkushe ya juya ya fita, yayinda ta bi bayansa da harara har ya fice, ta shiga cewa “Na san wannan aikin Zainab ne, shegiya wadda ba ta son ganin ci gaban kowa dan kar a fi k’arfinta ta gagara juyamu. Kana fama da adaidaita sahu ita tana aikin nurse amma a haka kai

kana ganin dacewa ne. 

Dole muma mu tashi mu nemi na kanmu mu fi k’arfin kunce da wulak’anci da k’ask’anci, bari ka ga ta je ta dawo na san hatta kai sai ta bawa jari….”

Haka nan Gwaggwo ta k’araci mitar ta ita kad’ai ta nemi waje ta zauna ta shiga lissafin yadda rayuwa zata sauya musu idan Mariya ta tafi Ingila ko Saudiyya……

Kafin awa guda labarin Ingila da Saudiyya ya karad’e gaba d’aya layin ma ba iyaka gidan ba.

Jita-jita ya sanya aka fara munafurce-munafurce wanda hakan ya sanya Mama ta sha jinin jikinta. 

Dan haka bayan wasu y’an awanni ta nemi ganawa da su, ta ce musu “tunda gashi har an fara yi mata zargin wani abun, su kawo guda d’aya a kaita ta je ta yi wata d’aya ta dawo in yaso idan aka tabbatar da aikatau ta je shikenan, saboda ba zata yarda ta had’a kan y’ay’a lokaci guda ta tafi da su ba hankalin iyayensu bai gama kwanciya ba.”

Dan a maganar da ake yi yanzu haka a y’an tafiyar har da Fati wadda Babanta ko sati bai yi da komawa ba, shiyasa uwar take da tabbacin zata iya zuwa ta je ta dawo bai sani ba tunda yana d’aukar lokaci kafin ya zo. Sai kuma Sumayya wadda itama Mahaifiyarta tana jin labarin ta ce ‘ga tata y’ar!

In dai su Ramma sun gasgata gaskiyar matar to a had’a har da ita su tafi Ubangiji ya yi jagora.’ Su kuwa su Ramma dama chan sun gama yarda da ita, sannan a gabansu take yawan yin waya da (lambar saudi) da wata mata wadda take ik’irarin itace y’aruwartata da ta ce har yanzu tana chan dan haka suka sake yarda da ita, ga kuma 

suggestion d’in da ta kawo a kan ‘a kai wata ta yi wata d’aya ta dawo a tabbatar’ ba kad’an ba shima ya sake saka musu yardarta.

A b’angaren Mama kuwa komai ya zo mata da sauk’i ne, dan tana fara jin jita-jita ta kira waenda suka aikota a take suka shirya komai kuma aka yi sa’a sara ta zo musu a dai-dai kan gab’a, aka samu inda zata kaita ta je da dawo wajenda ta san basu Isa su yi doubting ko questioning d’insu ba….

Tsabar ta raina musu wayo a rana d’aya tak ta karb’i hotunan Yaran duka su biyar d’in ta dawo musu da wani Abu wai ‘shedar tafiya ta gama komai hatta visa duk waenda suka d’auke su aikin sun yi musu komai sun biya kud’in jirgi da komai sun gama amma sai nan da wata d’add’aya tukunna za su tafi, for now Rakiya ce zata fara zuwa Saudiyya ta je ta gano ta dawo idan suka ganta suka ga babu matsala hankalinsu ya sake kwanciya da abun sai a tafi.

Amma dan Allah su rik’e komai as sirri kar su bari kowa ya ji duba da yadda ake ta kawo mata tallar Yara ita kuma bata da vacancy dan haka hatta passports d’in duk su b’obb’oye kar su nunawa kowa.’

A take suka amince suka rik’e sirri Gwaggo hatta Ya Musa bata nunawa passport d’in Mariya ba, ba abunda idan ta tuna yake yi mata dad’i kamar yadda itama zata d’ago a cikin danginsu, saboda a halin da ake ciki yanzu haka ba’ayi da ita da y’ay’anta a danginnasu saboda bata da shi ko zumunci da ita ba a yi sam amma ta san yanzu idan ta kud’ance ta fara yin anko suka ga tana shiga tana fita tsaff zata shige cikinsu ta yi blending in….

Su Rakiya da su Fati suma tunda aka jaa musu kunne suka jaa bakinsu suka yi gum, hatta Kubra wadda ita uwarta sam abun bai shiga kanta ba basa maganar da ita, haka nan suke abinsu komai a sirrance, Fati ita wata biyar zata yi kawai ta dawo saboda Babanta bai sani ba dan haka kafin ya dawo zata je ta taro abinda ta tara ta dawo.

Mariya kam tata uwar ta ce sai dai ta dinga zuwa ganin gida ko ita a je mata, sai su Rakiya waenda uwar su ta ce ‘sai

sun kama Miji a hannu tukunna za su dawo’.

Duk wannan abun da akeyi Rakiya tana nuna musu kamar babu komai ne amma hanya kawai take nema da zata bi ta dak’ile zuwan su Mariya kawai take yi, dan har ta fi Ramma k’in son su je, wadda ita dama dan kar a ce Fiddausi ta zauna ne ya sanya take againsting yayinda ita kuwa Rakiya zallar hassada da bak’in ciki ne suka sanya take againsting zuwan nasu.

Mama ta so an had’a da Dije harma da Kubra dukda kuwa idon Kubran akwai matsala amma ta san hakan ba problem bane ba dan daga gani yana gama warkewa ma zata fara gani da shi tarr abinta….dan duk sun fi ragowar kyau da shiga rai amma kwata-kwata duk da zancen ya je kunnuwansu sun ji ta buga sunayensu a jikin k’asa sam abun ya gagara kama kan iyayensu da su kansu Yaran har gara ma Kubra tana so itama

sosai dan tun rasuwar Sagir dama take son barin Gidan uwarta ce ta hana, Dije kuwa ita da Inna kamar ana rubutu akan ruwa.

Ita Mama bata san rashin lafiyar Mallan ne ma ya dakatar da Inna daga sakawa a koreta daga gidan ba talkless of ta d’auki y’a ta bata, gashi har yanzu duk zancen tafiyar da ake yi Allah bai saka ta ji ba, dan Sumayya ko zancen ma bata son yi saboda gudun tabbatuwar abun, dan yadda ta tsani tafiya aikatau d’innan da ake shirin kaita haka ta tsani mutuwarta.

Sai bayan kwana biyu tukunna Kawu Isa ya zo, ya fake da ‘neman Ma’a ne ya sha masa kai’ wai ‘abun ba sauk’i amma akwai alamun nasarar cafkesa kwanan nan.’

Ita dai Inna “Allah ya taimaka” kawai ta ce masa daga nan suka juya suka tafi shi da su Kaka waenda suma sai a ranar ne tukunna suka je ganin Mallan d’in…bayan sun tabbatar sun gama duk wani kulle-kullensu komai ya tafi musu normal tukunna suka samu lokacin zuwa, wanda ba k’aramin dad’i suka ji ba da aka ce musu ‘ba’a buk’atar mai jinya a wajen itama Dije nacinta ne ya sanya take kwana a waje wani zubin har da Sumayya wadda zuwa yanzu itama uwarta kawai ta zuba mata ido dan ta gagara rabata da Dijen, sannan da ta tuna tafiya ma zata yi kwanan nan sai kawai ta rabu da ita.

Washegari da sassafe Dije ta lek’o gida dan ta jima bata zo ba tun ranar da aka kwantar da Mallan a icu, gashi Inna ta ce mata ta zo yau ta d’an ci abinci ta huta sai su koma tare anjima, dan haka bayan ta tabbatar Likitocin basa buk’atar komai ta lek’a Mallan d’in shima sai kawai suka kamo

hanyar gida dama da kud’in motarsu a hannu tun jiya Inna ta basu.

Tana shigowa cikin gidan ta tarar da tsakar gidan a cike an yowa Rakiya rakkiya. 

Ita kuma sai wani d’add’aga hanci take yi tun bata kai ga shiga jirgin ba.

Ita dai bata kula su ba ta yi wucewarta ciki dan indai suka had’u da y’an matan k’asa-k’asa take ji suna kiranta da Annoba ko Mujiya.

Sosai abun yake damunta ga kuma matsanancin tashin hankalin da take a ciki kwana biyun nan..bata da lafiya sosai tana yawan yin ciwon mara, sai kuma kotu da ta ji k’ishin-k’ishin d’in Kaka su Kubra da Maman Sagir suna shirin kai Inna (a bakin Sumayya)

Maman Sagir dai ta san a kan kisan Sagir ne wanda shima

ba ita ce ta yi ba, Kubra ta san akan idonta ne sai dai bata san me ye dalilin kai Inna kotu da Kaka take shirin yi ba.

Wasu zafafan hawaye ne suka taho mata a ranta ta ce “watak’ila saboda kasancewata Annoba kuma ta k’i tsameni a cikin jama’a shiyasa suke son kotu ta rabamu.”

Tana shiga d’akin ta yi saurin goge hawayenta ta durk’usa har k’asa ta gaida Inna ta amsa mata tana kallonta wanda kallo d’aya ta yiwa Innar ta fahimci itama kuka take yi. 

Cike da son basarwa Innar ta yi saurin sako magana “ga abinci nan” sai kuma ta yi shiru ta gagara cewa komai. 

A hankali Dije ta kawar da kanta bayan ta ce “tam” tausayinsu yana dad’a lullub’eta kafin ta mayar da dubanta ga Ya Muhammad wanda tun shigowarta ya k’uraaa mata ido kamar mai son tuna an ina ya santa. 

Da sauri ta sunkuyar da kanta bayan ta ce masa “Ina kwana” tana mai goge hawayen da suka zubo mata, a ranta ta ce “Tabbas wannan ma duk laifina ne”

Inna ta ga yadda ta ke sharar hawaye kuma ta fahimceta sai dai ba ta ce mata komai ba dan kwata-kwata bata da abun fad’e.

A hankali ta sunkuyar da kanta k’asa itama kafin chaan ta d’ago ta ce mata “ya na ganki ke kad’ai? Ina Sumayyar?”

“Ta wuce gida, ni na ce ta tafi bacci take ji jiya bamu yi barci ba.”

Jinjina kai Inna ta yi dan dama a yadda ta ga wajen jiya ta san ba lalle su iya rintsawa ba ita kanta bata runtsa ba dama kuma ga damuwar da suke ciki, Gawarwaki tara aka fitar kuma tsakanin ko wacce baya kai tazarar awa d’aya.

Dan haka kawai sai ta yi shiruuuu tana kallonta, kafin kuma ta fara nazartarta a hankali……wata k’ilan ko idanunta ne amma haka kurum sai ta ga Dijen tanata d’ashewa kwana biyun nan, kamar wata mai Yaron ciki!!!!

Da wani irin masifar sauri Inna ta mik’e ta yi gaggawar kawar da tunanin daga kanta ta fice wanda hakan ya tsorata Dije dan yanayin na Inna babu alamun lafiya a tattare da shi.

Mik’ewa itama ta yi ta fita ta hango Innar ta shige cikin band’aki dan haka ta jaa ta tsaya a bakin k’ofar d’akin nasu ta hau tunani ita ta ma manta a waje ta ke.

Har aka gama yiwa Rakiya sallama Ya Musa ya tafi

kaisu airports ita da Mama

itakam Dije ba ma ta san sun tafi ba.

Rakiya sai bayan wata d’aya zata dawo Mama kuma a gobe ta ce musu zata dawo, a nan hannun Ramma ma ta bar y’arta Saddik’a k’awar Zainab da Fiddausi dan tare suke yanzu k’ut da k’ut.

Tunda Dije ta fito Kubra take kallonta tana sake maimaitawa 

Ita a halin yanzu haka ta yi mata Illa ta lalata mata ido guda d’aya ta kumbura mata fuska amma kalli ita har wani fari ta yi ta d’ashe kamar wata sabon shigar bleaching.

Gashi ta rabata da Sagir d’inta forever……..

“Su o’o fa an zama musulma magana ma

an daina daga kuka sai salati”

Muryar Mariya ta katsewa Kubra lissafin da take yi a kan Dije.

Dariya Fati ta yi kafin ta ce “Wanne Irin musulma? Abunda ya fi k’arfinta dai ta je ta tonu, gashi ta zama Annoba, Mujiya abar gudu. Allah na tuba ace hatta Mahaifin mutum bai tsira daga masifar ka ba ai ka zama abun gudu. Ni kam ai an gama danganta shi da asibitin dan haka ya kamata Kaka ta taimaka ta zo ta fitar mana da masifa daga cikin gidan…..”

Dai-dai nan Inna ta fito daga bayi dan haka Mariya ta had’iye ragowar maganganunta.

Ita kam Inna bama ta ji su ba dan hankalinta ya gama kai k’ololuwar tashi!!!

Bata son jin abun tashin hankali shiyasa wallahi har yau ta gagara yiwa Dije maganar komai game da zuwanta d’akin Ma’a, ita dai ta san ta yarda da ita d’ari bisa d’ari sannan ta kasa yarda akwai wani abun da ya shiga tsakaninta da Ma’a  a wannan ranar dukda kuwa ga shaidu nan birjik! 

Amma kawai sai ta zab’i ta bi abunda zuciyarta take gaya mata sai dai kuma wannan al’amari da yake shirin kutso kai tabbas yana gab da tarwatsa duk wani sauran kuzari da jarumtarta….

Tana wannan lissafin ta zo ta wuce ciki a rikice wanda sam

Ita Dije ba ma ta san ta fito ta shige ta sake fitowa ba.

“Dije”

Ta ji muryar Inna a kanta da d’an k’arfi dan wanna kira na biyar kenan da ta yi mata.

Firgigit ta yi ta waigo ta kalleta wanda hakan ya sanya Inna ta ji wani kalar zazzafan tausayin Yarinyar ya lullub’eta dan da hawaye ta juyo mata wanda ta san ita a karan kanta ba ta san da cewar kukan take yi ba. Gashi kallon da ta yi mata yanzu a cikin hasken safiyar ya sake assasa mata zargin da take yi game da ita 

Da kyar Inna ta hana kanta kuka ta daure ta dake ta bata kud’i tare da wata takarda ta ce “Ungo, je ki chemist ki siyo ki kawo min yanzu.”

Dai-dai da fitowar Asabe.

Tab’e Baki ta yi ta ce “shi fa rigakafin k’anjamau tun a ranar da aka yi zinar ya kamata a yi!!!”

Sai kuma ta tsaya ta kama k’ugu tana kallonta.

A ranta ta ce “har da wani mayar da kaya cikin d’aki ko? Za ma ku fito da su ne in sha Allahu”

A hankali Dije ta karb’a ta ce “to Inna”

Daga haka ta sa kai ta fice.

Itama Innar juyawa ta yi ta koma cikin d’akinta ko uffan bata cewa Asaben ba wanda hakan ya bata mamaki ya kuma bak’anta mata rai.

A jiya cikin dare suka so su koresu, amma sai mai unguwa ya hana ya ce, su bari Malan ya d’an ji dama-dama in sha Allahu shi da kansa zai san yadda zai yi ya aurar da Dije ko

kuma ya sallameta dan ta zama Annoba kam tabbas zamanta cikin al’umma bala’i ne. Amma Idan ita ko uwartata wani ya b’ullo da rikici to su zo su sameshi zai san abun yi a yau ba sai gobe ba.

Da ido Kaka wadda ta fito itama a yi da ita ta yiwa Asabe alama akan ta rabu da ita kawai, dan sun d’ana mata tarkuna da yawa tarkunan da dole sun san sai ta kulasu.

Mik’ewa Kubra ta yi da sauri! Ta afka cikin d’akinsu yayinda Mariya ta mik’e itama ta bita a baya da niyyar sanar mata da plan d’in da suka had’a ita da Asabe kawai ta ji Kubran tana cewa “Allah Mama zan iya da ita ki bar ni kawai wallahi ba ta Isa ta illatani ita kuma ta sha ba”

“A’a fa! Ki zauna na ce miki, Yarinyar da ta nakastaki da sauran k’arfinki da idanunki biyu ita zaki bi? Na ce ki bar ni da su kotu zata yi mana alk’alanci kar ki je ta k’arasa makanta ki gaba d’aya.”

Cikin b’acin rai Kubra ta ce “Mama kafin ma a yi zaman farko a kotu balle a kai ga kwatar mini hakk’ina Allah na san Dije ta sha, Yarinyar da ake shirin kora daga unguwar idan ta tafi muka san Ina zata je???”

Wani kalar sanyi Mariya ta ji, saboda dama har ga Allah tana d’an shakkar aiwatar da plan d’in nasu ita kad’ai duk da kuwa ta ga yadda Dijen ta yi sanyi amma a wannan sanyin da ta tab’a yi ne ta jiwa Kubran rauni, dukda kuwa wanchan bai kai wannan ba amma dai tana jin tsoro ita kam. Gashi Asabe ta ce kar ta sako Fati ita da uwarta duk munafukai ne tsaf za su iya zagayewa su sanarwa Inna a hana Dijen fita……

Sallama ta yi ta kutsa kai wanda hakan ya sanya duk su biyun suka yi shiru, Kubra ta juyar da fuskarta tana sake kumbura kumburarriyar fuskarta.

K’arasowa Mariya ta yi ba tare da b’ata lokaci ba ta sanar musu komai. 

Sannan ta d’aura da cewa  

“tun shekaran jiya dama muke ta addu’ar Allah ya kawota unguwar. Dan haka Mama kar ki wani damu dan Kubra ba ita kad’ai bace a fad’an muna tare da ita. 

In sha Allah a yau sai mun saka ta bar Unguwar da kafafuwanta dan sai mun wulak’antata bayan mun ji mata rauni itama kamar yadda ta yiwa Kubra…….

